
1. Magia fricii 


Toate acestea s-au întâmplat în timpul absenței 
Excelenţelor lor şi, dacă nu ar fi fost această absenţă, nu s-ar fi 
putut petrece. 

Excelenţa Sa, Administratorul Teritoriilor Rezervate, 
ieşind la pensie, plecase însoţit de salve de tun şi de imnul 
naţional cântat de muzicanţii aproape albi, şi care toţi, dar mai 
ales trompeţii, aveau tendinţa să cânte fals. Noua Excelenţă 
suferea în acest timp chinurile picăturii chinezeşti în 
Devonshire, la Budleigh Salterton, de unde plecarea sa era 
mereu amânată. 

Orice schimbare petrecută în Administraţie nu modifica 
aproape cu nimic existenţa locuitorilor din regiunea Marelui 
Fluviu, iar căpitanul Hamilton, care făcea parte din unitatea 
regală Hussa, îndreptându-se furios spre cabana care-l 
adăpostea pe tânărul său subordonat, era foarte puţin interesat 
de evenimentul care se desfăşura. 

Nemulțumirea sa era legată însă de cu totul altceva şi 
anume, de faptul că subalternul său, Tibbetts, săvârşise 
greşeala de neiertat de a trimite corespondențe la ziare, 
aceasta fiind una dintre slăbiciunile sale. Hamilton era ud de 
transpiraţie şi furios, deoarece soarele ardea îngrozitor, iar 
fierbinţeala pământului galben din cuptorul care se chema 
poligon de exerciţii îl ardea chiar şi prin tălpile pantofilor. 

Clădirile cazărmii, care mărgineau pe una din laturi 
poligonul, erau învăluite într-o masă de abur dogoritor, iar 
căpitanul zărea palmierii ca printr-o ceaţă. Păsările tăceau 
apăsate de căldură. 


Deschizând cu o lovitură de picior uşa cabanei în care se 
afla locotenentul, Hamilton intră strâmbându-se de scârbă. 
Locotenentul Tibbetts, supranumit Schelet, întins pe pat, era 
îmbrăcat în ceva care-ţi lua ochii: o pijama purpurie, cu dungi 
alternative de verde şi galben. 

Hamilton aruncă pe masă foaia de ziar pe care o ţinea în 
mână, exact în clipa în care Schelet deschidea ochii. 

— Bună ziua, domnule, zise acesta, uşor ameţit. Tot mai 
plouă? 

— Bună ziua, scrâşni Hamilton. Schelet, masa se 
serveşte peste o oră şi am ceva să-ţi spun. 

Celălalt adormi la loc. 

— Scoală-te şi acoperă-ţi picioarele astea hidoase. 

Pleoapele locotenentului se mişcară puţin. Murmură, 
abia auzit, că nu înţelegea despre ce este vorba, peşi văzuse 
ziarul pe care căpitanul îl aruncase pe masă, recunoscând şi 
caracterele gotice ale literelor din titlu. 

— Fapt este, Schelet, spuse Hamilton cu un aer ce se 
voia înspăimântător, că nimeni nu-şi dă seama mai bine decât 
dumneata ce greşeală gravă săvârşeşte un ofiţer scriind la 
indiferent la ziar. Iar aici - şi continuând să vorbească bătu cu 
palma peste ziarul împăturit aflat pe masă - ceea ce este scris e 
o enormitate... 

— E vorba de ziarele Surrey Star şi Middlesex Plain 
Dealer, domnule, murmură Schelet cu ochii în continuare 
închişi, imagine însăşi a răbdării şi resemnării; de asemenea, 
Sunbury Herald şi Molesey Times, domnule. 

Trupul său lung era întins alene, mâinile împreunate sub 
cap. Vârfurile imenselor picioare depăşeau capătul patului. 
Avea aerul şi vocea unui om care, deşi rănit de moarte, îşi iartă 
aproapele. 

— Puțin îmi pasă la ce ziar scrii... 

— În ce ziare, stimate domnule ofiţer. Să vorbim ca nişte 
oameni cu carte, domnul meu. Nu trebuie să chinuim biata 
noastră limbă. 

— Ridică-te imediat, personaj indisciplinat şi ia poziţie, 
şuieră căpitanul. 

Locotenentul nu-şi dădu măcar osteneala să deschidă 
ochii. 

— Avem o discuţie amicală sau nu, bătrâne? continuă el 


răbdător. 

E vizita unui prieten sau un consiliu de război, bătrâne 
Ham? Hamilton îl apucă de gulerul pijamalei, ridicându-l cu 
brutalitate în picioare. N 

— Vexaţiuni fizice, spuse Schelet liniştit. Innebunit de 
invidie, căpitanul loveşte un strălucit tânăr ofițer, de mare 
viitor. Consiliul de Război îl declară vinovat pe bătrânul distins 
ofiţer, care se otrăveşte. E 

— N-ai să ajungi niciodată ziarist, spuse Hamilton. (În 
momentul acesta Schelet aprobă cu gravitate din cap). Primo: 
nu ştii ortografie! 

— Bătrânul nostru drag Napoleon nu ştia nici el, spuse 
Schelet cu hotărâre. Nici acel scump venerabil Washington. 
Respectarea riguroasă a ortografiei este dovada unei 
inteligenţe mediocre. Doar o ştii foarte bine, iubitul meu 
bătrânel, Demosthene!. 

— Problema e cât se poate de serioasă; Hamilton îl 
împinse cu blândeţe pe tânărul ofiţer spre pat, pe care acesta 
căzu fără proteste. Este interzis să scrii articole politice 
sugerând că ar fi oportun ca secretarul de stat să vină aici să 
vadă cu proprii săi ochi... Hamilton căuta din priviri paragraful 
incriminat, citind mai departe... munca desfăşurată de tineri 
ofițeri ignoraţi (în afară de indigeni, care îi privesc cu adoraţie) 
şi cărora nu li se recunosc meritele... 

Schelet ridică din umeri. Tăcerea sa ascundea un 
respect ofensator. 

— Îţi interzic să mai trimiţi scrisori personale, Schelet, 
fie că ar fi destinate unei stele de pe cer, unei comete, lunii, 
soarelui sau oricărui alt membru al sistemului nostru solar. 

— Să nu amestecăm religia în această discuţie, bătrâne 
Ham, spuse Schelet cu o voce surdă. 


Este foarte puţin probabil ca domnul Nickerson Haben 
să fi auzit vorbindu-se despre aceşti bravi reprezentanţi ai 
opiniei publice care erau Star Surrey şi Middlesex Plain. Nu 
obişnuia să acorde vreo atenţie unui ziar cu un tiraj mai mic de 
un milion de exemplare. 


1 Demosthene, om politic şi orator atenian (384 - 322 î.e.n.). Exilat, s-a sinucis după 
înăbuşirea revoltei grecilor împotriva macedonenilor, izbucnită şi la îndemnurile 
sale, în urma morţii lui Alexandru cel Mare. (n. trad.) 


Şi totuşi, publicarea scrisorilor trimise de Schelet a 
coincis cu un moment critic din viaţa lui Haben, ceea ce a putut 
să conducă, s-ar zice, la manifestările orgolioase în care se 
lansă Star Surrey, redactorul său şef neezitând să scrie: Ce 
gândeşte astăzi Star, Guvernul face mâine. 

Pentru că, într-adevăr, Nickerson Haben porni imediat 
să inspecteze, „cu proprii săi ochi”, Teritoriile. In vârstă de 
vreo treizeci şi cinci de ani, avea lumea la picioarele sale şi 
nimeni nu se gândea să-şi pună întrebarea de ce. Un obraz 
palid, umeri înguşti, o buclă desprinsă din părul său negru, 
stufos, căzută pe frunte, în momentele de efuziune oratorică; 
ochii adânciţi în orbite, buze subţiri, pomeţi ascuţiţi, mâini 
lungi, albe, cam acesta ar fi portretul rapid creionat. Nickerson 
a dat năvală în Camera Comunelor? cu discursuri ameţitoare, 
tulburând oamenii cuminţi şi cetăţenii aşezaţi. Forţa 
convingătoare a cuvântului său, criticile acerbe au agitat 
atmosfera demnă a Parlamentului. Astfel încât, miniştrii au 
început să se agite neliniştiţi, sub povara sarcasmelor sale, şefii 
de grupări parlamentare, adunaţi pe coridoare, aşteptau cu 
iritare să fie arătaţi cu degetul. Om de partid, se ferea cu multă 
grijă să rănească susceptibilităţile propriilor săi şefi. Dacă se 
întâmpla să formuleze totuşi vreo critică, nu făcea altceva 
decât să repete, pe un ton împăciuitor, ceea ce ei înşişi lăsaseră 
să se înţeleagă în vreo ocazie publică. 

Atunci când, la un moment dat, un oarecare cabinet 
ministerial a căzut, domnul Haben, părăsind un scaun sigur, a 
reintrat în lupta electorală şi, învingându-l pe candidatul 
comitatului West Monrouth, şi-a făcut o reintrare triumfală la 
Westminster’. 

În noul cabinet a fost mai întâi subsecretar de stat la 
Agricultură, iar apoi la Externe. Haben se căsătorise cu văduva 
lui Cornelius Beit, o americancă bogată, cu cincisprezece ani 
mai în vârstă decât el, femeie inteligentă, cu simțul umorului, 
dotată cu o remarcabilă capacitate de cunoaştere a oamenilor. 
Convieţuirea lor nu s-a dovedit prea fericită. Ea şi-a dat seama 
de caracterul lui, descoperind aroganţa unui om care se făurise 
singur şi care ajunsese puţin prea repede sus. Într-o zi i-a 


2 Organul legislativ interior în sistemul constituţional englez. (n. trad.) 
3 Sediul Parlamentului englez, construit în prima jumătate a secolului al XIX-lea. (n. 
trad.) 


mărturisit unei prietene intime că Nickerson avea un fond de 
vulgaritate pe care îl suporta cu mare greutate. S-a ajuns chiar 
să se vorbească despre un eventual divorţ... 

Toate acestea s-au petrecut mai înainte de operaţia de 
apendicită pe care doamna Nickerson a suferit-o. Operația, 
făcută de un medic celebru la acea vreme, a fost o reuşită, iar 
vindecarea părea definitivă. Nickerson, cât se poate de fericit 
de vindecarea soţiei sale, a venit în Cameră, pronunţând cel 
mai frumos discurs din cariera sa asupra Belucistanului?. 

Trei zile mai târziu femeia era moartă. S-a întâmplat una 
dintre acele căderi, inexplicabile pentru profan şi atât de 
temute de medic. Haben părea un om terminat. Cei care-l 
detestau, şi nu erau puţini, s-au întrebat cum va putea 
supravieţui în viaţa publică, cunoscând că principala sa sursă 
de venit secase. N-au avut însă nici măcar răgazul să se lanseze 
în diferite supoziţii. La deschiderea testamentului s-a constatat 
ca era unicul moştenitor al întregii averi, în afară de un legat în 
beneficiul cameristei. 

Nickerson Haben s-a îmbarcat pe primul vas cu 
destinaţia Africa, combinând afacerile cu plăcerea, şi 
străduindu-se s-o descopere cât mai bine pe cea de a doua, ca 
să-şi afle uitarea. 


Locotenentul Tibbetts, din unitatea regală Hussa, era 
principalul informator al Cartierului General. De câte ori acest 
băieţandru costeliv, cu monoclu, înălţat pe nişte picioare lungi 
şi subţiri, nu transmisese ştiri: unele bune, altele rele, mai 
întotdeauna, însă, exagerate! 

Acum tocmai sosea, alergând pe nisipul galben al plajei, 
cu sacul de poştă în mână, casca dată pe ceafă, aducând o 
veste surprinzătoare. 

Urcă dintr-un salt cele cinci trepte ale scării, dând buzna 
în marea sală de mese unde prânzea Hamilton, lăsând să cadă 
sacul pe genunchii acestuia exact în momentul în care ceaşca 
de cafea a căpitanului se afla în aer, într-un echilibru extrem de 
fragil. 

— Schelet! potaie de maidan, mormăi furios Hamilton 
căutându-şi batista ca să-şi şteargă cafeaua fierbinte care se 
mutase pe pantalonii săi de un alb imaculat. 


1 Regiune muntoasă din Pakistan, fostă colonie engleză. (n. trad.) 


— Vine, Ham! bâigui Schelet. Bătrânul domn a citit 
scrisoarea mea, după care a tras fermoarul la bătrânul său sac 
de voiaj aristocratic şi a prins ultimul tren din Victoria Station. 

Hamilton ridică rapid capul, temându-se că celălalt a 
făcut o insolaţie. 

— Cine vine, nătâng neîndemânatic? întrebă cu un 
amestec de furie şi curiozitate. 

— Cum cine? Haben, bătrânul domn... subsecretarul, 
dragă bătrâne. Schelet părea cam incoerent. A citit scrisoarea 
mea în bătrânul Star, iar acum se află în birourile 
Administraţiei. Pentru mine, în sfârşit, va veni răsplata. Dar nu 
voi accepta nimic dacă nu va fi la fel răsplătit şi bătrânul meu 
Ham. 

Hamilton îi arată cu o privire severă scaunul de alături. 

— Stai jos şi termină odată cu criza de nervi. Cine ţi-a 
vândut gluma asta proastă? 

Cel care adusese pe țărm sacul de poştă era secundul 
vasului Bassam. Haben se şi afla la sediul Administraţiei, fiind 
sosit cu acelaşi vapor. Hamilton uită dintr-o dată de pantalonul 
pătat. 

— Pică prost, spuse el oarecum încurcat. Sanders se află 
pe undeva prin ţinuturile de sus... Cam cum arată Haben ăsta? 

Schelet se gândi să-i facă vizitatorului, din motive 
personale, un tablou cât mai îndatoritor. Un om care se deranja 
cu atâta promptitudine, ca urmare a apariţiei într-un jurnal a 
unei scrisori semnate de el, trebuia să aibă, în orice caz, şi ceva 
bun în el. De altfel, aceeaşi întrebare o pusese şi el, Schelet, 
secundului de pe vasul Bassam, iar acesta, cu francheţea 
specifică marinarului, răspunsese cu două cuvinte, dintre care 
unul părea de sorginte rabelaisiană*, iar cel de-al doilea nu ar 
putea fi tipărit. Fiindcă domnul Haben nu strălucea în ochii 
celor din categorii inferioare lui, servitorii îl detestau. 
Secretarii săi nu făceau decât să intre şi să iasă de la el, iar un 
membru al Camerei Lorzilor, mare amator de cai, îl judecase 
într-o singură propoziţie: Haben nu ştie să-şi „ducă” ovăzul. 

— Nu e chiar aşa de rău, răspunse Schelet, minţind. 


5 François Rabelais, celebru scriitor francez (1494 - 1553), utilizând în opera sa, 
deseori, un limbaj pitoresc şi frust. (n. trad.) 


A doua zi, foarte devreme, sergentul Ahmet Mahmet îi 
aduse un porumbel călător lui Hamilton, iar acesta îi scrise lui 
Sanders următorul mesaj pe hârtie foarte subţire: 


Haben, turist afaceri externe, în drum. Aflat sediu 
Administraţie făcând mare tărăboi. Cred mai bine întoarcere, 
pentru a te ocupa de el. 


Hamilton fusese la bordul lui Bassam pentru a culege 
unele informaţii, iar acum obiceiurile lui Nickerson nu mai 
aveau nici un secret pentru el. Fixă hârtia cu mesajul de 
piciorul porumbelului, lansându-l apoi în aerul fierbinte. 
„Păzeşte-te de vulturi, mic prieten al soldaţilor!”, îi ură 
Hamilton după vechile obiceiuri. 


Destinul domnului Haben, secretar de stat, s-a împletit 
în mod ciudat cu cel al unei femei din Chimbiri, numită 
Agasaka. 

Haben se îmbrăca la cel mai bun croitor din Savile Row, 
Agasaka nu avea nimic pe ea, în afară de fusta de ierburi 
uscate cu care-şi încinsese talia bine proporţionată. 

O femeie înaltă, cu un corp zvelt, privire gravă, care nu 
iubea nici un bărbat, dedată cu totul vrăjitoriei, familiară cu 
spiritele şi cu diavolii, spatele drept, sânul mic, adorată de 
copii, cu un braţ atât de puternic şi de îndemânatic încât putea 
arunca o suliță mai departe decât un bărbat tânăr - aceasta era 
Agasaka, femeia din Chimbiri, fiica răposatului N'kema-N'kimi, 
tăietorul de lemne. 

Avea şaptesprezece ani, aşadar destul de bătrână pentru 
o indigenă. Bărbaţii se învârtiseră în jurul ei, fiecare în felul lui. 

Drăguţă cu toţi, nu arătase nici o preferinţă pentru 
vreunul dintre ei. 

Trăia la fratele său, M'suru Vânătorul. Femeile acestuia 
o urau fiindcă nu minţea niciodată, fiind în întregime devotată 
fratelui ei, dar şi numeroşilor iubiţi ai soțiilor lui. Femeilor le-ar 
fi plăcut să o bată, însă se temeau prea mult de puterea 
braţului ei. Acolo unde mâinile nu îndrăzneau prea mult, limbile 
dezlegate deveneau foarte îndrăzneţe, totuşi noroiul aruncat nu 
se lipea de ea. 

Agasaka trăise mulţi ani, împreună cu părintele ei, în 


inima pădurii, acolo unde se afla M'shimba-M'shamba, diavolul 
fioros şi năvalnic care smulge arborii, în timp ce gura-i 
împroaşcă foc arzător. Alte fiinţe puternice trăiau nu departe 
de locurile acelea, N'guro, câinele fără cap şi Chikalaka- 
M'bofunga, vârcolacul, toţi în afară de şopârla de foc, aceea a 
cărei privire anunţă moartea. N'kema o deprinsese cu misterele 
vieţii, ale începuturilor ei, ale locului de unde ia ea naştere. 
Cunoştea forţa şi violenţa oamenilor. Dar N'kema i-a arătat şi 
cum să fie şi cea mai misterioasă dintre femei, învăţând-o 
magia transmisă din gură în gură de-a lungul tuturor 
timpurilor, veche încă în vremurile în care fusese pusă prima 
piatră a piramidelor. 

Bărbaţilor le era cam teamă de ea, chiar şi Oboro însuşi, 
vraciul şef, o evita. 

Cea mai stranie putere magică pe care o poseda era 
aceea de a face să apară în ochii bărbaţilor şi a femeilor ceea 
ce doreau cel mai puţin să vadă. 

Un tânăr şef, care pusese ochii pe ea, îi luă într-o zi 
urma în susul fluviului, printre ierburile înalte. La un moment 
dat apăru lângă ea, pe cărarea pustie şi, lăsându-şi în desişul 
alăturat suliţele, o apucă de braţe atât de puternic încât, cu 
toată forţa sa, ea nu reuşi să se elibereze. 

— Agasaka, îi spuse tânărul războinic, am în pădure o 
colibă în care nu s-a auzit niciodată glas de femeie. 

Nu reuşi să meargă mai departe pentru că, pe deasupra 
umărului satinat al fetei, văzu înaintând, unul lângă altul, pe 
cărarea strimtă, trei leoparzi. Amuşinând, cu capetele în jos, 
privirile lor sclipeau de poftă. 

Îi dădu imediat drumul, alergând spre suliţele sale. 

Când se întoarse, femeia şi leoparzii dispăruseră. 


Aliki, vânătorul satului, nu avea nici teamă, nici griji, 
pentru că arta magiei nu îi era străină. Adesea, în pădure, 
fusese în legătură cu diavolii. Într-o noapte a avut o vedenie. În 
timp ce ai săi erau aşezaţi în faţa unui foc aprins în faţa colibei 
lui, el văzu în foc o mare şopârla roşie, care clipea din 
pleoapele greoaie. Aliki căută cu sânge rece, din priviri, o 
victimă dintre cei aflaţi în jur. Calichi, şopârla focului, este cel 
mai binevoitor dintre demoni, acceptând un înlocuitor pentru 
bărbatul sau femeia cărora ochii săi, clipind, îi anunţă moartea. 


Aşadar, Aliki trecu în revistă cele trei femei ale sale, pe 
tatăl şi pe unchiul ce venise să vâneze în împrejurimile satului 
lor. Nici unul dintre ei nu era destul de frumos pentru a putea fi 
sacrificat, cu excepţia celei mai tinere dintre soțiile sale. 
Calichi este un diavol dificil. Numai ce este foarte frumos şi bun 
îi place. 

Uliţa principală care străbate satul Isisi din Chimbiri se 
întinde de la pădure până la râu, un drum larg mărginit de 
colibe, cu focuri asemănătoare celui în care Aliki zărise şopârla 
şi cu femei şi cu bărbaţi înghesuiți în jur. Cerul, deasupra 
arborilor de cauciuc, era încrustat de stele strălucitoare, 
sclipind oarecum în felul ochilor lui Calichi, dar încă şi mai 
rapid. 

Aliki privi stelele, apoi îşi frecă podul palmelor în ţărână 
pentru a conjura soarta şi, chiar în acel moment, văzu apărând 
pe cea de-a doua soţie a vecinului său, o tânără zveltă de 
optsprezece ani, nimfă sculptată în abanos, dreaptă şi suplă, cu 
bustul gol până la centura de ierburi uscate ce-i încingea 
mijlocul subţire. Aliki înţelese că-şi găsise un înlocuitor 
convenabil şi pronunţă încet numele femeii, privind fix în ochii 
şopârlei. Animalul dispăru încetul cu încetul. Aliki îşi dădu 
seama că Zeul aprobase alegerea sa. Mai târziu, în aceeaşi 
noapte, când Loka, femeia lui M'suru, vânătorul, se duse să 
scoată apă din râu pentru prima nevastă a acestuia, Aliki o 
opri. 

— Nimeni nu este atât de frumoasă ca tine, Loka, îi 
spuse el, pentru că ai picioarele asemeni unui leu şi gât de 
tânără antilopă. 

Aliki evocă în continuare toate atributele perfecțiunii ei 
fizice şi Loka îl ascultă râzând. În ziua aceea se certase cu 
prima soţie a bărbatului ei şi M'suru o bătuse. Acum era avidă 
de laude şi gata de aventură. 

— Nu vrei o soţie, Aliki? îl întrebă încântată. Aş putea să 
ţi-o dau pe Agasaka, sora soţului meu, care este foarte 
frumoasă şi care, până acum, nu s-a apropiat de umărul nici 
unui bărbat. Spusese acestea pe un ton maliţios, pentru că de 
fapt o ura pe Agasaka. Se ştie că acesta este obiceiul femeilor, 
de a le lăuda pe cele pe care nu le pot suferi. 

— În ce-o priveşte pe Agasaka sau nevestele... spuse 
Aliki, cu un gest de dispreţ, nu există femeie care să se 


asemene cu tine, nici chiar în coliba bătrânului rege de cealaltă 
parte a muntelui, la capătul pământului. 

— Îmi dau seama că eşti nebun, aşa cum mi-a spus-o 
mereu M'suru. Şi că vezi lucruri ciudate, pe care nimeni 
altcineva nu le poate zări, spuse femeia cu vocea ei joasă şi 
melodioasă. Nu numai M'suru, dar şi toţi ceilalţi spun că eşti 
bolnav de „mongo”. 

Ceea ce era adevărat. Aliki suferea de dureri de cap 
sfâşietoare. 

— M'suru e un bătrân imbecil, răspunse el. Am un 
talisman care mă face să văd minunile. Hai cu mine în pădure, 
Loka. O să-ţi vorbesc despre magie, o să-ţi arăt lucruri pe care 
nu le-ai văzut niciodată şi o să te iubesc aşa cum un bătrân nu 
ar putea să o facă niciodată. 

Femeia puse jos ulciorul pe care-l purta şi îl urmă în 
pădure. Acolo el o ucise imediat, după care aprinse focul, în 
care i se arătă şopârla, ce părea mulţumită. Aliki se spălă în 
râu, apoi se întoarse în coliba sa. 


A doua zi, când se deşteptă din somn, îi păru rău că o 
omorâse pe Loka, pentru că, dintre toate femeile pe care le 
cunoştea, aceasta fusese cea mai frumoasă. Satul era pe 
jumătate gol, ulciorul lăsat de Loka fusese găsit, iar acum 
băteau pădurea ca s-o găsească şi pe ea. 

A fost găsită. Nimeni nu o văzuse însă îndreptându-se 
spre pădure. Unii credeau că fusese luată de pescarii din 
Ochori, alţii bănuiau un diavol cunoscut pentru farsele lui 
amoroase. Trupul a fost adus în sat şi toate nevestele îşi 
confecţionară şorţuri din frunze lungi, verzi şi dansară, bătând 
din picioare, Dansul Morţii, acompaniindu-se de melodii stranii. 

Şezând pe vine în faţa focului său, Aliki privea 
procesiunea cu nepăsare, îi părea rău că o omorâse pe femeia 
aceasta, care acum era purtată pe umeri. Privirea îi alunecă în 
jos, spre foc, iar supărarea îi spori şi mai mult, pentru că 
şopârla cu ochi arzători îi făcea din nou semne tot mai 
insistente cu pleoapele clipind într-una. 

Ceea ce însemna că nu săvârşise ritualul aşteptat. 

Ridicând privirea, zări o femeie înaltă, suplă, care se 
sprijinea de uşa unei colibe. 

O convingere teribilă se instală în sufletul lui Aliki. De 


îndată ce-şi întoarse privirea de la femeie, adâncind-o în 
flăcările focului, şopârla dispăru. Nu mai era timp de pierdut. 
Se ridică, apropiindu-se de femeie. 

— Te văd, Agasaka, îi spuse. Deasupra casei fratelui tău 
s-a abătut o mare ruşine. Oamenii spun că Loka a avut un iubit 
care a ucis-o. 

Ea îşi întoarse privirea spre el. Ochii ei bruni, imenşi, 
erau scăldaţi într-o lumină minunată ce părea să vibreze atunci 
când îl măsură. 

— Loka a murit pentru că era o proastă, îi răspunse. Dar 
acela care a ucis-o este şi mai prost. Durerea ei s-a dus, a lui 
abia va veni. In curând Sandi, pasărea cenuşie, va sosi, 
scoţându-i ochii bărbatului care a ucis-o. 

Aliki o ura, dar, şiret, aprobă dând din cap. 

— Eu sunt înţelept, Agasaka, îi spuse. Văd lucruri pe 
care nici un alt om nu poate să le zărească. Şi, înainte ca Sandi 
să ajungă aici cu ajutoarele lui, am să-ţi arăt o vrajă care-l va 
aduce pe cel care a săvârşit răul la poarta colibei fratelui tău, 
când luna va fi sus, iar unda râului va scădea. 

Ochii gravi ai femeii îl fixau. Cântecul nevestelor nu mai 
era decât un zumzet îndepărtat, venind din celălalt capăt al 
satului. Un câine urla din fundul unei colibe, iar acum toţi se 
îndreptau spre râu, să pună corpul într-o pirogă, pentru a fi dus 
până la insuliţa unde morţii dorm somnul de veci în gropile 
puţin adânci. 

— Să mergem, spuse Agasaka. 

Traversară împreună un câmp de porumb, îndreptându- 
se spre pădurea de dincolo de sat, apoi pe cărări strâmte şi 
şerpuitoare atinseră marginea pădurii. Lanurile de porumb 
rămăseseră în urmă, locul era prea pustiu pentru pasărea 
ţesător, dar încă prea aproape de sat pentru micile maimuțe cu 
barbă albicioasă. Bărbatul merse mai departe. Ajunseră la un 
luminiş presărat cu flori galbene. Arborii din jur erau foarte 
înalţi. Dacă zece oameni s-ar fi căţărat unul în spatele celuilalt, 
sprijinindu-se de trunchiurile lucioase, de-abia dacă cel mai de 
sus ar fi putut atinge prima creangă a arborelui. 

Bărbatul se opri, întorcându-se spre ea. Vârfurile 
arborilor începură chiar în acel moment să se agite. Se porni un 
vânt rece, iar tunetul izbucni. 

— Să ne aşezăm, spuse. Mai întâi am să-ţi povestesc 


despre femeile care m-au dorit şi de ce nu am vrut să răspund 
chemării lor. Dragostea pentru tine mă oprea. După aceea ne 
vom iubi. 

— Asta nu e magie, Aliki, răspunse tânără femeie. 

Stătea foarte aproape de el. Aliki ridică sulița. 

— Acum vei muri, la fel cum a murit Loka, în urma 
poruncii pe care am primit-o de la şopârla de foc. Vorbind, se 
dădu un pas înapoi, ridicând braţul cu sulița, pregătit să 
lovească. 

— Eu sunt Loka, spuse tânăra fată. 

El o privi, rămânând încremenit. Era într-adevăr Loka, 
cu ochii săi vicleni, degetele lungi, cu coapsele prelungi şi 
lucioase, purtând o floare roşie la ureche. 

— Oh!... spuse bărbatul învins, lăsând să-i alunece din 
mână sulița. 

Agasaka se aplecă şi o ridică. Devenise din nou ea 
însăşi. Fără floare roşie, degetele îi erau mai scurte, iar pe 
chip, acolo unde mai înainte se desena surâsul viclean, apăruse 
gravitatea morţii. 

— Acum ai văzut magia mea. Mergi înainte, Aliki, 
ucigaşule. Eu nu sunt făcută pentru dragoste, ci pentru a fi 
unealta unei puteri misterioase. 

Ameţit cu totul, bărbatul porni pe drumul pe care 
veniseră. Agasaka îl urma şi astfel, mergând în spatele lui, 
încercă uşor cu degetul lama ascuţită a suliţei. Cu toate că de- 
abia o atinsese, pe vârful degetului ei apăru o linie subţire, 
roşie. Pădurea se întunecase, vântul urla fără încetare. La 
marginea codrului, aproape de mlaştini, ea învârti sulița 
deasupra umărului stâng, asemeni unui cavaler care ar fi 
mânuit sabia. Aliki se întoarse pe jumătate. 

Prima nevastă a lui M'suru se afla pe ţărmul râului, 
adunând rădăcinile de manioc pe care le lăsase acolo la muiat, 
când văzu căzând la picioarele ei capul lui Aliki, exact când 
primul fulger sfâşie întunericul nopţii. 


De patru ore, o canonieră albă, strălucind în soare, 
înainta de-a lungul falezei denumită Peștele din cauza formei 
sale. Apele negre ale fluviului se ridicau în jurul provei formând 
o masă sticloasă cu margine roşietică, din cauză că vasul Zaire 


urca împotriva curentului cu o viteză de şase noduri. 

Apele de la Isisi până la Mokalibi erau în plină creştere; 
pe bancurile de nisip, crocodilii dormeau cu gurile căscate. 

comisarul guvernamental Sanders, siluetă subţire şi 
elegantă, de o albeaţă imaculată, stătea în picioare lângă omul 
care ţinea roata cârmei, având alături casca colonială din plută. 
În noaptea trecută îl înţepase un tăune mare şi umflătura îl 
durea la cea mai mică atingere. Între dinţii albi şi regulaţi ţinea 
o ţigară lungă din tutun negru. Tocmai terminase masa. 
Ordonanţa îi aducea cafetiera de argint şi farfuria cu fructe. 

Cerul se arăta de un albastru intens, dar barometrul 
scădea alarmant şi de aceea urmărea să se pună la adăpost 
lângă ţărmul fluviului, sub arborii înalţi, într-un mic golf aflat la 
sud de Chimbiri. 

— Lo'ba ka'loka, adâncime un braţ”, prin mila Domnului! 

Musul cu ochii somnoroşi, aflat la prova, ridica sonda 
umedă, anunțând adâncimea apei. Sanders apucă mânerul 
transmiţătorului, trase de el şi Yoka, mecanicul, urlă din 
rărunchi în chip de răspuns. 

— O jumătate de braţ! 

Buum!... 

Vaporul încetini, roata zbaturilor se învârti în sens 
invers, apoi vârful se izbi direct de patul de nisip, împins într-o 
parte de curentul apei. Pupa viră şi ea atingând bancul. După 
care roata zbaturilor porni în sensul de mers şi Zaire se 
îndreptă spre malul drept al râului, înconjurând bancul de nisip 
până când reveni pe firul apei. 

— Dumnezeule, spuse cârmaciul, bancul ăsta de nisip a 
ieşit din iad, de când m-am născut eu, niciodată nu s-a aflat 
aici. 

— Gândeşte-te numai la fluviu, băiete, spuse Sanders, 
puţin dispus să flecărească. Se zăreau rostogolindu-se norii 
deasupra vârfurilor arborilor, nori galbeni care fierbeau, 
căpătând felurite nuanţe sub puterea vântului. 

Suprafaţa apei era acoperită de valuri mici, albicioase, 
care se spărgeau lăsând în urmă stropi perlaţi. Sanders îşi 
trecu ţigara dintr-un colţ într-altul al gurii, o scoase, se uită la 


6 Unitate de măsură a vitezei, utilizată în marină, reprezentând 0,514 m/s, (o milă 
marină pe oră). (n. trad.) 
7 Unitate de măsură engleză, - cca. 183m - indicând adâncimea apei. (n. trad.) 


ea cu regret, după care o aruncă în apă. În spatele lui, 
servitorul ţinea o manta impermeabilă gata să fie îmbrăcată. I-o 
dădu, îi întinse casca şi deasupra puse o glugă pe care i-o legă 
sub bărbie. Căldura era insuportabilă. Temperatura de cuptor 
anunţa o furtună violentă. Sanders era ud de transpiraţie, 
hainele i se lipeau de piele. 

Un fulger izbucni în cer, spărgându-se în mai multe 
braţe. Zgomotul tunetului deveni asurzitor şi i se părea că o 
imensă greutate îl apasă pe cap. Fulgerele coborau din cer în 
zig-zag-uri orbitoare. Între timp norii galbeni deveniseră negri, 
tenebrele nopţii se răspândeau asupra lumii, întunericul 
devenea şi mai perceptibil datorită unei luminozităţi stranii, 
îndepărtate, pe care un orizont îndepărtat o lăsa câteodată să 
se filtreze printre norii sfâşiaţi de trăsnete. 

— Babord, strigă scurt Sanders. Tribord şi iar babord. 

Ajunseră la locul de adăpost, în micul golf al fluviului, în 
momentul în care primele picături de ploaie începură să cadă. 
Sanders trimise o duzină de oameni pe mal pentru a amara 
vaporul de arborii groşi de cauciuc de la marginea apei. 

Puntea vasului fu inundată într-o secundă, iar pantofii 
albi ai comisarului se colorară în gri deschis şi trecură repede 
într-un cenuşiu de ardezie. Trimise după Yoka, mecanicul, omul 
său de încredere. 

— Mai leagă o parâmă şi rămâi cu motorul sub presiune. 

— Stăpâne, întrebă Yoka, trebuie să dau drumul la 
Hupa-hupat? Văd că hoţii ăştia de akasavi se tem să vină pe 
ploaie ca să vă întâmpine. 

Sanders scutură din cap. 

— Au să vină la timpul potrivit. Satul este la distanţă de 
o milă şi n-ar putea oricum să audă Hupa-hupa. 

Intră în cabină ca să-şi recapete suflul. Un vânt extrem 
de violent îl lovise în faţă timp de zece minute şi zece minute 
sunt lungi când de-abia mai poţi respira. 

Cabina avea două ferestre. Cea din stânga, aflată 
deasupra divanului pe care se lăsă să cadă, îi îngăduia să vadă 
cărarea pe unde, mai devreme sau mai târziu, va trece un 
indigen; ce-l va preveni, fără îndoială, pe şef. 

Fulgerele nu încetau deloc. Ploaia cădea cu asemenea 


8 Sirenă. Cea mai mare parte din noţiunile noi receptate de indigeni au fost traduse 
prin onomatopee. (n. a.) 


violenţă, încât părea că au aruncat ancora sub o cascadă. 
Lumina începu să se schimbe încet şi norii negri deveniră de un 
cenuşiu opac. 

Sanders deschise uşa cabinei, pentru că rafalele de vânt 
slăbiseră în intensitate. Luă o ţigară şi o aprinse, aşteptând 
fără grabă. Vasul trebuia tras la edec până la plaja din dreptul 
satului. comisarul spera că proviziile de lemn pentru el 
fuseseră pregătite. Oamenii din Chimbiri erau leneşi, ultima 
oară când venise acolo îi aduseseră numai câteva trunchiuri de 
copaci verzi. Lui Yoka şi echipajului le plăcea urletul diabolic al 
sirenei, dar Sanders ştia exact cât abur consuma. Privi cărarea 
şi deodată văzu opt oameni, mergând doi câte doi, ducând pe 
umerii lor un trup. 

Un fulger brăzdă cerul în momentul în care Sanders 
sărea pe țărm. Lumina, izbucnind din toate părţile în mijlocul 
norilor întunecaţi, era suficientă pentru a se putea vedea cu 
claritate ce purtau oamenii pe umeri. comisarul se opri drept în 
faţa celor opt, care-l priviră cu chipuri ursuze. În spatele lor, la 
o anumită distanţă se mai aflau alţi câţiva care, nepăsători la 
furtună, îi urmaseră. 

— O, bărbaţilor! spuse Sanders cu blândeţe, iar când 
vorbea aşa îşi arăta şirul strălucitor de dinţi, cine sunteţi voi, 
care aţi pus pe faţa acestei femei semnul spiritelor sfinte? 

Femeia pe care o purtau pe umerii lor cei opt bărbaţi 
avea, într-adevăr, faţa vopsită cu var. Niciunul dintre ei nu 
răspunse. Sanders îi observă cum îşi mişcă degetele de la 
picioare. Unul singur rămăsese complet nemişcat şi comisarul i 
se adresă. 

— M'suru, fiul lui N'kema, cine este femeia aceasta? 

M'suru îşi limpezi vocea. 

— Domnia Voastră, femeia aceasta este fiica propriei 
mele mame. Ea l-a ucis pe Aliki, iar mai înainte a ucis-o pe 
propria mea nevastă, Loka. 

— Cine a văzut? 

— Stăpâne, prima mea nevastă, care de când i-a fost 
înecat iubitul îmi este credincioasă; ea este cea care a văzut 
căzând capul lui Aliki. Tot ea a auzit-o pe Agasaka spunând: du- 
te acolo unde am trimis-o şi pe Loka, ştii unde, tu care m-ai 
văzut ucigând-o! 

Sanders nu se arătă convins. 


— Dezlegaţi-o pe femeie, ca să poată sta în picioare în 
faţa mea. 


Desfăcură frânghiile cu care era legată, după care, la 
ordinul lui, îi şterseră varul de pe faţă. 

— Vorbeşte! 

Agasaka vorbi cât se poate de simplu, povestirea ei 
părea adevărul însuşi. Totuşi... 

— Aduceţi-o la mine pe femeia care a auzit-o spunând 
cuvintele acelea. 

Nevasta lui M'suru se afla la coada cortegiului. Se 
prezentă în faţa comisarului, plină de importanţă, neliniştită 
totuşi pentru că privirea de gheaţă a lui Sanders o tulbura. Dar, 
de îndată ce-şi regăsi vocea, deveni foarte limbută. 

Sanders, al cărui impermeabil şiroia încă, o asculta, cu 
capul uşor înclinat. Agasaka, subţire, dreaptă, stătea în faţa lui 
cu aerul grav, fără să se ruşineze pentru faptul că, pierzându-şi 
centura de ierburi uscate din jurul mijlocului, se găsea în ţinuta 
în care venise pe lume. Prima nevastă îşi termină povestirea: 

— Sandi, acesta este adevărul; dacă am spus vreo 
minciună, ființele lungi să mă ducă în fundul râului, hrană 
şerpilor. 

Sanders o observa. Îi văzu pielea brună devenind 
spălăcită şi  cenuşie, iar gura  deschizându-i-se într-o 
strâmbătură de groază. 

Ceea ce nu văzu el fu ființa lungă, crocodilul galben care 
urca prin iarbă spre martora mincinoasă, cu ochişorii lui 
strălucitori, gura umedă larg deschisă, dând la iveală vârfurile 
ascuţite ale dinţilor. 

Singura care l-a văzut a fost prima nevastă a lui M'suru. 
Căzu strigând de spaimă şi, încolăcindu-se de picioarele 
bărbatului ei, îl apucă strâns de genunchi. 

Sanders nu spuse nimic. În continuare auzi însă o altă 
relatare, în cele mai mici detalii, care contrazicea net prima 
versiune. Cea care vorbea era fata. 

— Vino cu mine, Agasaka, pe vaporul meu, îi spuse, 
ştiind că dacă ea rămâne mai departe cu ai ei, s-ar fi putut 
produce incidente foarte grave. Uneori, din motive şi mai 
neînsemnate decât acesta, s-au născut războaie. 

O luă cu el pe Zaire. Ea îl urmă supusă, cu toate că nu s- 


ar fi putut spune despre ea că este o fiinţă docilă. 


În noaptea aceea la cartierul general sosi un porumbel 
voiajor, sfârşit de oboseală. Citind mesajul care-i fusese adus, 
Sanders nu se arătă nici mulţumit, nici nemulţumit. Personajele 
oficiale de rang înalt îl plictiseau în general, cu toate că 
întâlnise şi oameni care se arătaseră înţelegători şi plăcuţi. 
Ceea ce mai ales îl preocupa acum erau povestirile care-i 
ajunseseră la urechi, din surse de încredere, despre puterile 
misterioase ale tinerei Agasaka. Văzuse, în decursul timpului, 
multe ciudăţenii aici, în ţinutul fluviului. Diverse forme de 
magie şi vrăjitorie îl nedumereau, lăsându-l neliniştit. Cel mai 
adesea era vorba pur şi simplu de hipnotism. Erau însă şi 
lucruri care depăşeau înţelegerea lui. Ele veneau din vechiul 
Egipt şi încă şi mai de departe. 


Zaire apucă, a doua zi, pe calea de întoarcere. Sanders îl 
chemă pe Abiboo, ordonanța sa. 

— Adu-o pe femeia din Chimbiri, îi spuse. Agasaka a fost 
adusă din cabina cu provizii de drum, acolo unde fusese 
adăpostită peste noapte ca oaspete şi ca prizonier. 

— Mi s-a povestit asta şi asta despre tine, Agasaka, îi 
spuse, indicând şi sursele de unde avea informaţiile. 

— Domnia Voastră, spuse Agasaka după ce el termină de 
vorbit, lucrurile astea le-am învăţat de la tatăl meu care, la 
rândul său le ştia de la tatăl lui. Fiindcă, Domnia Voastră, era 
fiul lui M'kufusu, iar acesta, fiul lui Bonfongu-M'lini, care era 
fiul lui N'smabi... 

Şi tot aşa, enumera treizeci de generaţii, înainte ca el să 
o fi putut opri. Generaţii reprezentând cam patru sute de ani. 
Sanders rămase perplex. Odată întâlnise un bătrân din N'gombi 
care îi dăduse detalii intime asupra unui individ care trăise în 
timpul lui Saladin. 

— Arată-mi ceva din magia ta, femeie, îi spuse. Dar, spre 
marea lui surpriză, ea refuză, scuturând din cap. 

— Domnia Voastră, nu pot să practic această magie 
decât când îmi este frică. 

Sanders puse mâna pe browning, scoţându-l pe jumătate 
din teaca sa. 

Stătea sub o pânză întinsă deasupra punţii. Timonierul 


era la cârmă, musul la provă cu sonda. Evită să privească pe 
Agasaka, fixându-şi privirea în ceafa timonierului. 

De-abia atinse crosa armei că şi văzu la picioarele sale 
lucrul de care se temea cel mai mult în lume; o viperă pătată, 
şuierând, cu capul dat pe spate, gata de atac. 

Trase două focuri. Timonierul, urlând, sări într-o parte, 
ca să se pună la adăpost, lăsând în derivă vasul, care se angaja 
în curentul rapid. 

După care nu mai zări nimic, în afară de două găuri 
mici, atât de apropiate una de alta, încât aproape se confundau. 
Sanders fugi la cârmă şi redresa vasul pe direcţie. După ce 
timonierul îşi reluă postul în primire, iar musul ieşi din spatele 
grămezii de lemne îndărătul căreia se ascunsese tremurând, 
Sanders reveni la scaunul său, îndepărtându-l cu un gest pe 
Abiboo, ce alergase, cu o puşcă în mână, să-i sară în ajutor 
stăpânului său. 

— Femeie, îi spuse liniştit Sanders, poţi să te întorci la 
coliba ta. 

Agasaka plecă fără să dea semn de satisfacţie, ceea ce 
nu s-ar fi întâmplat cu o femeie de o calitate mai puţin bună. Şi 
pentru că el nici măcar nu o privise, nu s-ar fi putut spune că ea 
l-ar fi hipnotizat. Sanders se aplecă, examinând găurile lăsate 
de gloanţe, prea tulburat pentru a se simţi şi ridicol. 

Mai târziu trimise după ea şi când Agasaka, în după- 
amiaza aceleiaşi zile, reveni, el îi oferi o ciocolată, începând 
apoi să-i vorbească despre tatăl ei. 

Fata stătea pe punte la picioarele lui şi, când i s-a părut 
că i-a câştigat încrederea, şi-a lăsat mâna uşor pe părul ei, aşa 
cum mai făcuse şi altă dată cu fete tinere. 

Vipera se arătă din nou, încolăcită, gata să muşte. 
Sanders o aţinti cu privirea, fără să-şi tragă mâna de pe capul 
fetei. Atunci, dincolo de corpul ei strălucitor, zări scândurile 
punţii; vipera dispăruse. 

— Nu îţi mai frică? întrebă el cu blândeţe. 

— Domnia Voastră... puţin... dar acum deloc, sunt sigură 
că n-ai face rău nici unei femei. 


Zaire şi ciudata sa pasageră acostă în cea de-a treia zi la 
cheiul Rezidenţei, cu două ore înainte de asfinţit. Căpitanul 
Hamilton aştepta, înjurând furios, pentru că fusese nevoit să 


primească, fără să se fi aşteptat, un oaspete ale cărui maniere 
lăsau foarte mult de dorit. 

— Este o fiinţă insuportabilă, spuse Hamilton. Nimic nu 
e destul de bun pentru el. A făcut un tărăboi nemaipomenit 
când a constatat că nu sunteţi aici să-l primiţi. Schelet l-a mai 
îndulcit un pic. Măgarul ăsta stupid a scos o gardă de onoare 
pe plajă la sosirea lui. N-am ştiut-o decât cu foarte puţin timp 
înainte de a fi debarcat. Era prea târziu pentru a retrage 
oamenii. Ei bine, era exact ceea ce trebuia făcut. Nickerson, 
domnul, se aştepta încă şi la mai mult. Drapele, oficialități etc... 
un covor roşu, muzică... 

Aceste comentarii au fost făcute între chei şi grădina 
Rezidenţei. O formă albă, lipsită de vlagă, întinsă pe un fotoliu 
adânc, întoarse capul spre noul venit, fără a-şi da măcar 
osteneala să se ridice, necum să-i iasă în întâmpinare, părăsind 
răcoarea verandei pentru spaţiul deschis care se prăjea sub 
focul de cuptor al soarelui. 

Sanders zări o figură palidă, deasupra unei veste de un 
alb imaculat, doi ochi înfundaţi şi bănuitori, o meşă lungă 
nepieptănată, lipită pe o frunte înaltă, în sfârşit, o gură cu buze 
subţiri şi albicioase. 

— Dumneata eşti Sanders? 

Domnul Haben măsură din priviri silueta elegantă aflată 
în faţa lui.. 

— Eu sunt comisarul, domnule. 

— De ce n-ai venit să mă întâmpini? Ştiai că vin. 

Sanders fu mai mult şocat decât jignit de acest ton. Un 
cuvânt grosolan în gura unei femei ar fi produs asupra lui 
acelaşi efect. Secretarii şi subsecretarii de stat erau nişte fiinţe 
divine, care utilizau o frazeologie proprie lor, ascunzându-şi 
nemulţumirile în țesătura fină de argint a unui limbaj ales, ce 
îndulcea asprimea observaţiilor. 

— M-ai auzit, domnule? 

— V-am auzit. Eram într-o inspecţie în regiunea 
Chimbiri. Nu mi-a ajuns vestea sosirii dumneavoastră. 

Sanders vorbea foarte reţinut, fixându-l pe Nickerson. 

Domnul Haben era pe punctul de a-l contrazice, dar se 
stăpâni. Dacă, aşa cum spusese răposata doamnă Haben, în el 
exista şi un fond de mare vulgaritate, nu e mai puţin adevărat 
că exista şi un fond de mare prudenţă. comisarul avea încă la 


centură revolverul, cu mânerul lustruit de atâta folosinţă. 

— Hââm... mormăi domnul subsecretar de stat Haben şi 
se readânci în fotoliu. 

Era o persoană suficient de inteligentă, îşi dădu seama 
Sanders. Cunoştea istoria Teritoriilor, era avid de informaţii. 
Considera regiunea prost administrată. Sistemul, defectuos. 
Impozitele se situau sub ceea ce s-ar fi putut obţine. comisarii 
erau oameni leneşi, singurul lucru la care se gândeau fiind 
acela de a-şi rezerva cât mai mult timp pentru vânătoare. 
Sanders nu făcu nici o observaţie la aceste comentarii. 

— Un personaj cu totul odios! spuse Hamilton. 

Dar cel mai atins în amorul său propriu a fost Schelet. 

Rămas singur cu subsecretarul de stat timp de o oră 
înainte de masa de seară, Schelet condusese cu îndemânare 
conversaţia spre Surrey Star şi Middlesex Plain Dealer. 

— Presupun, domnule, că citind drăguţa mea bătrână 
scrisoare v-aţi gândit că sunt cam îndrăzneţ. 

— Scrisoarea dumitale? Domnul Haben îşi întoarse capul 
către Schelet. 

Acesta îi explică, neştiind ce-l aştepta. Vorbi pe îndelete, 
spunându-i pentru ce scrisese, ideea de la care pornise, 
incidentul care declanşase această idee... 

— Tinere, doar nu-ţi închipui cu adevărat că Guvernul 
Majestății Sale s-ar osteni să trimită un ministru de stat în 
Africa doar pentru că un subaltern cu cap găunos scrie scrisori 
la un obscur ziar de provincie?! 

Schelet clipi repede din ochi. 

— Am venit... dar în definitiv de ce ar trebui să ţi-o 
spun? întrebă plictisit Nickerson Haben. În orice caz, poţi să fii 
sigur că scrisoarea dumitale nu are nici o legătură cu venirea 
mea aici. Am mai spus-o, voi ofiţerii de aici aveţi prea mult timp 
de pierdut. Aceasta este o problemă care trebuie studiată. 

Dar asta nu a fost totul. Mai ales în timpul mesei, 
subsecretarul a atins culmea măgăriei. Felurile servite erau de 
proastă calitate. El avea oroare de cotlete cu garnitură de nucă 
de cocos, patatele” îi făceau greață, puiul era uscat, cafeaua 
infamă. Din fericire îşi adusese propriile ţigări. 

Schelet a petrecut această oră penibilă întrebându-se ce 
i s-ar putea întâmpla dacă, aplecându-se peste masă, l-ar pocni 


? Legumă cultivată în zonele calde, întrucâtva asemănătoare cartofului. (n. trad.) 


pe subsecretarul de stat cu o solniţă în cap. 

Sanders rămase impasibil. Nici un muşchi de pe faţă nu-i 
tresări atunci când domnul Nickerson Haben se lansă în cele 
mai neplăcute presupuneri, pentru că o făcea cu o crasă 
ignoranță şi pe baza acelui fond de vulgaritate care îi era atât 
de propriu. 

— O indigenă rămâne o indigenă, răspunse Sanders 
netulburat la o reflecţie ambiguă a subsecretarului. Nu am 
avut, din fericire, decât domni în subordinea mea şi această 
complicaţie nu s-a ivit niciodată. 

Domnul Haben surâse sceptic. Când surâdea, ieşea la 
iveală toată acreala caracterului său. 

— Foarte bine, spuse el sec, totuşi sunt informat că 
astfel de lucruri se mai întâmpla. 

Hamilton era palid de furie. Schelet privea fix înaintea 
lui, năucit, ca un băieţel care nu pricepe prea mare lucru. 
Domnul Haben mai puse o întrebare. Sanders, spre uimirea 
celorlalţi, răspunse printr-un semn afirmativ. 

— Da, am adus-o pe această tânără fată din Chimbiri, 
spuse el. Acum se află la unitatea de pază împreună cu nevasta 
sergentului Abiboo. Nu ştiu încă ce am să fac cu ea. 

— Îmi închipui că este reţinută ca prizonieră. 

— Nu. Sanders ezită. Lui Haben i se păru că nu se simte 
la îndemână. Femeia practică o magie care mă pune destul de 
mult în încurcătură. 

Domnul Haben începu să râdă. 

— Ce glumă! constată el dispreţuitor. Arătaţi-mi-o şi mie 
pe magiciană. N 

Schelet fu trimis să o caute. In timp ce traversa 
poligonul de exerciții nu conteni să înjure hotărât şi cu voce 
tare. 

— lată deci ce vă reproşăm, spuse domnul Haben, 
aşteptând venirea femeii. De atâta vreme de când staţi aici ați 
început să vă „negrizaţi” (Sanders tresări, căci cuvântul negru 
nu este folosit în Africa). Asimilaţi superstiţiile indigenilor... 
Magie, auzi... Dumnezeule mare!... 

Dădu din cap cu un aer descurajat. 

— Biata mea nevastă credea şi ea în astfel de năzbâtii. 
Se născuse într-un sat din America de Sud şi doica ei, o 
negresă, se zicea că putea face nişte lucruri de necrezut, 


folosindu-se de oasele de pui. 

Sanders nu l-ar fi crezut căsătorit. 

— Apendicită, operaţie, cretinul ăla de doctor... Domnul 
Haben lăsă să-i scape, dispreţuitor câteva detalii personale. Aşa 
cum v-am mai spus adineaori, voi ăştia... Hââm... 

Agasaka se afla în pragul încăperii, îmbrăcată ca o 
misionară, cum se zice. Corpul ei era mulat într-un veşmânt de 
bumbac alb, care o înfăşură până la nivelul sânilor. 

— Despre ea vorbeam? Apropie-te! li făcu semn şi 
tânăra înaintă spre Haben. Să vedem puţin această magie... 
Spune-i ceva... 

Sanders aprobă din cap. 

— Omul acesta doreşte să cunoască magia ta. Este un 
mare şef în ţara mea. 

Fata nu răspunse. 

— Nu e rea, spuse Nickerson, mai mult pentru sine, şi 
făcu un gest care-i uimi pe toţi. Se ridică, o apucă de bărbie pe 
Agasaka şi, ridicându-i capul, o trase spre el. În ochii lui exista 
ceva violent, pe care femeia îl înţelese. Fondul său de 
vulgaritate ieşea la iveală cu o îngrozitoare cruzime. 

— Nu eşti rea pentru o negresă... 

Mâna Îi căzu deodată. Ceilalţi îi văzură faţa 
schimonosindu-se hidos. O femeie frumoasă, cu cearcăne 
adânci sub ochi, se afla în faţa lui. li vedea trăsăturile adesea şi 
se străduia neîncetat să le uite. Acum erau de o paloare 
mortală. Femeia era îmbrăcată cu o rochie de seară din mătase, 
strânsă pe corp. 

El o auzi vorbindu-i. 

— Nick, nu vrei să aştepţi să se întoarcă infirmiera? Nu 
cred că am voie să beau apă de la gheaţă, doctorul a spus... 

— Să-l ia naiba pe doctor, spuse Nickerson Haben, 
scrâşnind cuvintele între dinţi, iar cei trei bărbaţi de lângă el 
zăriră mâna femeii din faţa lor ridicându-se, ca şi cum ar fi 
ţinut un pahar. Îl auziră strigând: 

— M-am săturat de tine, înţelegi! M-am săturat! Ai de 
gând să faci un alt testament, hai spune odată! 

Ochii lui Nickerson rămăseseră aţintiţi într-un punct fix. 
Apoi se întoarse încet, cu faţa descompusă, spre Sanders: 

— Nevasta mea - şi ţintind cu degetul undeva în faţa lui, 
murmură clar aceste cuvinte. Am ucis-o! Eu am ucis-o! 


După care îşi dădu seama că el era Nickerson Haben, 
subsecretar de stat, şi că trei personaje oficiale lipsite de 
importanţă, împreună cu o femeie neagră, îl priveau cu 
gravitate, descoperire, din păcate pentru el, făcută o secundă 
prea târziu. 

— Retrageţi-vă în camera dumneavoastră, domnule, 
spuse Sanders, şi îşi petrecu aproape toată noaptea pentru a 
redacta o scrisoare destinată secretarului Afacerilor Externe. 


2. Mâtura nouă 


Bătrânul rege care locuieşte de cealaltă parte a 
muntelui îşi trimisese soldaţii să facă o razie în ţara Ochori, de 
unde aceştia s-au întors cu zece femei şi patruzeci de capre. 
Soldaţii au făcut o nouă razie opt zile mai târziu şi încă una 
săptămâna următoare. 

Domnul comisar Sanders îi ceru explicaţii bătrânului 
rege şi porni spre Ochori pentru a-l întâlni pe trimisul acestuia. 

Într-o zi oarecare, Buliki, împuternicitul şi primul 
ministru al marelui rege K'salugu-M'nobo cobori din munte. 
Sosi cu un aer foarte important, escortat de şaizeci şi patru de 
purtători de sulițe, fiecare îmbrăcat cu pielea de leopard a 
Armatei Regale, adică o piele cu trei cozi de maimuţă, simbol al 
rapidităţii, ferocităţii şi agilităţii oamenilor săi. 

Sanders, a cărui escortă era mai puţin impozantă, 
aştepta, în cetatea Ochori, sosirea acestei misiuni. Ea avea 
două zile de întârziere şi venea acum, nu dis-de-dimineaţă, cum 
fusese convenit, ci în plină căldură. Aşezat, cu picioarele 
încrucişate sub scaunul pliant, Sanders îşi plimba ţigara dintr- 
un colţ în altul al gurii, trasând desene pe nisip cu bastonul lui 
din lemn de abanos. 

În spatele lui se afla Bosambo, înalt şi drept, cu mase de 
muşchi tresăltând la fiecare mişcare sub pielea brună a spatelui 
său gol, căpetenie şi rege al ţării Ochori, din nord până la sud. 

Dincolo de adăpostul care fusese ridicat pentru a servi 
drept loc de tratative, străjuia un detaşament din regimentul 
Hussa, oameni cu feţe arămii, mânuind puştile cu o uşurinţă ce 
inspira un mare respect mulţimii adunate pentru a asista la 
această memorabilă întrevedere. 

Sanders nu spunea nimic, ştiind că nu era momentul 


confidenţelor, convins că, foarte probabil, Bosambo ştia tot atât 
de multe ca şi el despre delictele săvârşite de marele rege. La 
nordul lanţului de munţi se găsea, într-adevăr, un teritoriu 
independent, care nu recunoştea altă putere decât cea a 
regelui însuşi. 

Că această stare de lucruri s-ar fi prelungit sau nu, iată 
ceva care nu depindea doar de întrevedere; Sanders ştia foarte 
bine că ar fi fost nevoie de cel puţin patru batalioane pentru a 
forţa trecătorile munţilor, iar guvernul britanic era împotriva 
oricărui război în acel moment. 

Garda regală pe care suveranul de dincolo de munte i-o 
dăduse ministrului său ajunse în marea piaţă, aliniindu-se în 
faţa lui Sanders. Soldaţii Hussa îi priviră cu tot interesul ce-l 
pot inspira unor combatanți posibilii lor adversari. Buliki era 
înalt, gras şi lat în umeri. Înainta cu un aer fanfaron până la 
coliba destinată tratativelor, fără să pară câtuşi de puţin 
impresionat de importanţa celui pe care avea să-l întâlnească. 

— Te văd, omule alb, spuse noul sosit în limba bomongo, 
care se vorbeşte pe o distanţă de şase sute de mile în nordul şi 
vestul Teritoriilor. 

— Te văd, omule negru, răspunse Sanders. Ce veşti 
aduci de la stăpânul tău? 

— Stăpâne, reluă celălalt cu insolenţă, regele meu nu 
are să-ţi spună altceva decât că, atâta vreme cât va domni el 
peste această ţară, nu cunoaşte alt suveran decât bunul lui plac 
şi altă lege decât cea pe care el o face. 

— Oh! spuse Sanders cu un aer batjocoritor. Înseamnă 
că are un talisman foarte puternic ca să-mi vorbească atât de 
curajos şi chiar tu, Buliki, cred că ai în piept o inimă de leu, 
pentru că aici eu sunt regele, iar pe cei care vorbesc cu mine 
pe un ton de stăpân îi spânzur imediat, fără să mai aştept 
nimic. 

Vocea comisarului era glacială, ochii lui albaştri ţinteau 
un pom înalt, aflat la o anumită distanţă în faţa lui. 

Buliki, care ignora statutul de inviolabilitate al unui 
ambasador, păli preschimbându-şi culoarea într-o nuanţă 
cenuşie şi începu să-şi mute greutatea corpului de pe un picior 
pe altul. 

— Domnia Voastră, se rugă el, schimbând deodată tonul, 
sunt un om obosit pentru că a trebuit să traversez muntele 


Rece-Praf-Alb-care-se-Topeşte, ca să ajung astăzi aici. Fii deci 
îndurător cu mine, o biată căpetenie care nu cunoaşte 
obiceiurile oamenilor albi. 

— Intoarce-te la stăpânul tău, Buliki, şi spune-i 
următoarele: Sandi, care stăpâneşte peste marele râu pentru 
stăpânul său, a hotărât ca soldaţii voştri să nu vină să mai ia 
femeile şi caprele din Ochori. Fiindcă eu sunt un om hotărât să 
ucid, fără nici o cruţare, nici chiar faţă de regi sau şefi. Unde 
este M'balagini, care a ridicat suliţele împotriva mea? E mort, 
iar ploile i-au putrezit coliba. În van ai să cauţi adăpost în 
mijlocul pădurii. Micii regi sunt păşunea mea. Puternici în casa 
nevestelor lor, mici de tot când, legaţi cu lanţuri, îi iau pe 
marele meu vas. Intoarce-te la bătrânul rege şi spune-i: Oricine 
se va aventura de acum înainte de partea aceasta a Muntelui 
Spiritelor, fie el căpetenie sau soldat, va deveni sclavul 
poporului meu şi va mulţumi în genunchi dacă i se va cruța 
viaţa. Intrevederea a luat sfârşit. „Ambasada” odată plecată... 

— Negru împuţit - spuse Bosambo, care era negru ca şi 
crema de ghete, dar beneficiase de avantajul unei educaţii la 
misionari - măgar prost... 

După care, vorbind în propria sa limbă, pentru că 
Sanders nu încuraja folosirea aici a limbii engleze, adăugă: 

— Domnia Voastră, bătrânul rege este foarte şiret şi la 
umbra colibei lui se află un om alb care cunoaşte gândurile 
oamenilor albi. 

— Drace... spuse Sanders surprins. Noutatea îl miră, nu 
şi-ar fi închipuit că Joe luase calea aceasta. 


Sus în munte, la bătrânul rege, Buliki, prosternat la 
picioarele acestuia, dădea socoteală cu privire la misiunea sa. 
Regele, cu faţa smochinită, îl asculta mângâindu-şi barba rară 
şi creaţă. 

Joe Traficantul (alt nume nu avea) îl asculta de 
asemenea, cerând să i se traducă o parte a mesajului. 

— Spune-i bătrânului rege, îi ceru interpretului, că toate 
acestea sunt şmecherii. Sanders nu are mai mult de cincizeci 
de soldaţi. Dacă se va plânge la Cartierul General că a fost 
ameninţat, Sanders va fi serios scuturat. Nu-i este îngăduit să 
ajungă într-o asemenea situaţie. 

Joe, cât timp nu era decât pe jumătate beat, se arăta o 


autoritate în ceea ce priveşte legile nescrise ale brusei!. 
Traversase Africa de la Zambezi până la Lado şi învățase multe. 
Nu exista închisoare, de la Charter la Dakka, prin care să nu fi 
trecut. Făcuse trafic de arme şi de alcool, schimbându-le cu 
fildeş, eşuând acum în singurul loc în care braţul justiţiei nu-l 
putea atinge. 

Sanders făcea parte dintr-o lume pe care el o ura foarte 
mult, sentiment nu cu totul nemotivat, mai ales în acest caz, 
cunoscând că Sanders punea să fie biciuiţi vânzătorii de alcool 
şi mergea până acolo că-i spânzura pe domnii albi ce-i 
aprovizionau cu arme pe indigenii primitivi şi sângeroşi. 

— Ascultă... Joe se înfierbântase de ideea care-i venise. 
Spune-i regelui să-l invite pe Sanders la o întrevedere 
importantă undeva, aici în murite... o să aranjăm să vină pe 
drumul acesta... 

Planul fu prezentat pe loc. Ochii lipsiţi de viaţă ai 
bătrânului rege se luminară şi el începu să-şi frece mâinile. De 
mult îşi jurase să întindă pe toba sa de război pielea omului 
care îi punea piedici în permanenţă. 

— Aceste cuvinte sunt frumoase, spuse un consilier 
căruia nu-i plăcea oaspetele alb al regelui, dar se ştie foarte 
bine că Sanders poate să treacă, fără a fi atins, prin cele mai 
înspăimântătoare pericole, datorită lui M'shimba-M'shamba, 
spiritul necruţător. Se spune, chiar, că mari trupe de demoni 
merg alături de el, urlând aşa de fioros, încât până şi leoparzii 
mor de spaimă. 

Bătrânul rege, impresionat, îşi linse patru degete de la 
mâna dreaptă, pentru a alunga duhurile rele. 

— Aiureli, spuse Joe cu multă siguranţă. Bancuri, chestia 
asta cu spiritele. Ai să pui mâna pe el, n-ai teamă, şi nici unul 
dintre nenorociţii ăştia nu va mai veni să-şi bage botul de 
partea aceasta a muntelui. 

Regele ascultă, întinzându-şi gâtul uscat către interpret. 

— Omule, aşa o să facem, spuse el. Şi lui Buliki îi dădu 
ordin să se ridice. 


Tot aşa cum în Egiptul Antic anii primeau numele 
regilor, la fel exista o cronografie a fluviului, care avea un 


10 Regiune specifică zonelor tropicale, cu anotimp cumplit secetos, caracterizată 
printr-o vegetaţie săracă de arbuşti, (n. trad.) 


semnificativ raport cu un oarecare locotenent Tibbetts făcând 
parte din unitatea regală Hussa. 

Annus mirabilis, cum i s-a mai spus, pentru motive care 
nu aveau cu nimic de-a face cu Schelet, nume cu care-l 
botezase Hamilton pe slăbănogul său subordonat. După cum nu 
aveau de-a face nici cu minunile ce s-au petrecut în acea vreme 
pe pământ şi pe ape. Fiindcă, într-adevăr, nu există nici o 
certitudine că Schelet ar fi avut vreo influenţă notabilă asupra 
solului, care, în acel an, a dat o uimitoare recoltă. 

Şi, de asemenea, nu el a fost cel care a făcut să se 
reverse fluviul. Inundaţia a măturat treizeci şi cinci de sate 
pescăreşti, aducând crocodilii în pădure, unde s-au înfruntat 
straşnic cu leoparzii şi cu bivolii. 

În sfârşit, el nu e câtuşi de puţin răspunzător de venirea 
şi personalitatea celui desemnat ireverenţios sub porecla de 
„domnii mei”; numai porecla poate fi pusă în contul lui. 

Măturile noi nu curăţă întotdeauna bine, dar, în general, 
ridică suficient de mult praf ca să-i înece pe unii, iar pe alţii să-i 
facă sa plângă. Macalister Campbell Cairns era cea mai nouă 
mătură pe care o barcă zgâlţâită de valuri o debarcase pentru a 
agita posturile îndepărtate ale teritoriului, minate de febra 
malariei, şi pentru a stârni dorinţa de a asasina, gata să se 
exteriorizeze chiar la omul cel mai supus legii. 

Acest om era o Excelenţă; se vedeau strălucind pe 
reverul hainei sale panglici de decoraţii de culori diferite. Peste 
pancreas etala, aşa cum avea dreptul, o stea de strasuri 
strălucitoare. Ar fi putut adăuga la numele său o colecţie de 
litere, indicând prescurtarea diverselor calităţi dobândite, un 
şir tot atât de lung ca şi propriul său nume. Din barca ce l-a 
adus la țărm căzu în braţele unui sergent, din trăsurica vopsită 
ţipător căzu în mijlocul grupului format din doi secretari, un 
ofiţer superior de stat major şi intendentul casei, iar apoi sfârşi 
prin a cădea în fotoliul bine capitonat ce-i revenea de drept în 
virtutea funcţiei lui. Mătura cea nouă începu aproape imediat 
să bântuie în colţurile prăfuite. De la sediul Administraţiei a 
fost emis un ordin de zi, în chip de act de bun venit, parafat cu 
indescifrabila sa semnătură. Venise (spunea el) pentru a face să 
izbucnească lumina în ungherele cele mai întunecate, pentru a 
împărţi dreptatea, - fără părtinire, la albi şi la negri, pentru a 
aduce Inspirația şi Speranţa celor declasaţi, pentru a organiza 


Centralizarea şi a înfrâna tendinţa oricărui funcţionar de a 
înfrânge legea (nu totul fusese spus chiar în felul acesta, dar 
cam aşa ceva voia să spună). In sfârşit, şi nu era lucrul cel mai 
puţin important, avea intenţia să viziteze toate avanposturile 
acestei civilizaţii de care el se simţea responsabil. lar dacă 
cineva va avea de formulat vreo plângere, să binevoiască să-l 
aştepte pe Excelenţa Sa, care îşi va face negreşit apariţia. 

— Dumnezeule mare! suspinară treizeci şi trei de 
comisari, inspectori, comandanţi de trupă etc. Când primiră 
adresa alăturată acestui ordin de zi se afla o notă foarte secretă 
şi confidențială, pentru cei mai importanţi dintre subordonați. 


A fost adus la cunoştinţa Administratorului faptul că 
unele condamnări la moarte sunt frecvent pronunțate şi 
executate de către funcţionarii inferiori, mai ales în Teritoriile 
Rezervate. O asemenea practică trebuie să inceteze. Orice 
anchetă în caz de omor, trădare, instigare la rebeliune va 
trebui transmisă Administraţiei, însoţită de un raport cu privire 
la probe, în trei exemplare, depozițiile în două, precum şi un 
raport cu privire la verdictul pronunţat de Curte!!. 


La o lună după emiterea acestui ordin de zi, locotenentul 
Tibbetts, alias Schelet, urmări un om care-l asasinase pe 
H'kema, tăietorul de lemne, luându-i apoi femeia, şi îl prinse nu 
departe de frontiera bătrânului rege. După o oră, ucigaşul era 
spânzurat. 


Schelet ajunsese la un stadiu de dezvoltare în care 
dorinţa sa cea mai fierbinte era aceea de a face muzică. Avea, 
într-un colţ al cabanei, un armoniu portativ, iar sub pat, o violă. 
Era în stare să deosebească, aproape la prima vedere, un si 
bemol de un fa diez pe o partitură. Mai avea şi o mică 
bibliotecă cu lucrări privind teoria muzicii, fiecare volum legat 
în albastru viu, cu o monogramă aurie pe copertă. Un timpan 
cu accesoriile respective ocupa locul unei mese, rezervată în 
mod obişnuit studiului cărţilor Tactica de Cleary şi Manualul 


11 În general, ancheta precede judecata. Poate că este vorba de o situaţie cu totul 
particulară, proprie jurisdicției exercitate de autorităţile metropolei în colonia în 

legii militare. 

Schelet îşi inaugura cariera muzicală prin cumpărarea 
unui clarinet, obiect lung din lemn şi metal strălucitor. Îl 
cumpără, aşa cum achiziţiona diverse lucruri inutile, fiindcă 
citise în revista sa favorită un anunţ astfel conceput: 


Învăţaţi să cântaţi la clarinet. Cineva, până nu de mult 
anonim salariat, este acum şef de orchestră la Tawoomba. 
După ce a învățat să cânte la clarinet a ajuns om bogat, 
devenind proprietarul casei în care locuia şi deţinătorul unui 
cont de zece milioane dolari la Banca Farmer. 


Portretul acestui „anonim” era alăturat anunţului, 
dovadă a bunei credinţe manifestată de ofertant. Schelet era 
convins că zece milioane însemnau zece milioane şi, drept 
urmare, expedie imediat 25 de dolari. Nu era în stare să reziste 
unor asemenea anunţuri autorizate prin care ţi se ordonă să 
completezi un buletin de comandă şi să trimiţi fără întârziere 
banii. 

— Am un suflet sensibil, se scuză el atunci când primi 
clarinetul. Pentru mine este ca şi cum aş fi stăpânit de viciul 
beţiei, dragul meu bătrân căpitan. Deîndată ce văd unul din 
blestematele astea de buletine, simt nevoia imperioasă să îl şi 
semnez. Bătrânul Schelet, dragă domnule şi frate de arme, 
poate fi dus cu uşurinţă, dar nu constrâns. Dus, da, constrâns, 
ba. Este o chestiune de familie. 

— Sărac cu duhul, ai vrea să spui? sugeră Hamilton. 

— Oh, nu. Răule! Răule ce eşti! Schelet îşi luă un aer de 
Treproş, poznaş. 

— Problema este următoarea: Schelet - căpitanul 
Hamilton se roti pe scaunul său, privirea rece, necruțătoare, 
atitudine evident ostilă - în mod categoric nu-ţi voi permite să 
cânţi la acest infernal instrument la mai puţin de cinci mile de 
clădirea Rezidenţei. 

— Ham, bătrâne domn, dreptate, Ham, bătrânul meu 
superior, aşa cum spune dragul şi bătrânul Shakespeare, 
binecuvântat fie cel care dă şi cel sau cea, care primeşte. 

Hamilton îşi reproşa deseori slăbiciunea pentru 
subalternul său. Ar fi trebuit demult să-l trimită la arest sau să-l 
ţină închis, în sfârşit, să facă ceva ca să-l potolească. 


Dragostea lui Schelet pentru muzică sporea pe măsură 
ce cânta. Cântatul la armoniu nu deranja pe nimeni, până în 
ziua în care, însă, scoţându-l afară, şi era o noapte plăcută, 
începu să cânte în faţa a o sută douăzeci de soldaţi, făcând 
parte, fireşte din unitatea regală Hussa, la care s-au adăugat 
nenumăratele lor neveste şi la Ici de numeroasele lor 
progenituri. Clopotele (stadiul următor al bolii) au constituit un 
adevărat blestem. Hamilton a luat-o de două ori la fugă spre 
clădirea Rezidenţei crezând că a întârziat la micul dejun, 
pentru a constata că de fapt Schelet studia lucrarea Sunati, 
clopote furioase. Odată, garnizoana întreagă alergă bezmetică, 
la miezul nopţii, să prindă cimpanzeul domesticit de Ahmet. 
Blândul animal reuşise să se smulgă din lanţ şi pornise în 
explorare. Au trebuit trei zile pentru a-l convinge să se coboare 
dintr-un copac foarte înalt, în care se retrăsese, ţinând clopotul 
do diez în laba stângă şi cel de sol major în cea dreaptă, 
legănându-le alternativ, zi şi noapte, cu o disperare care topea 
inimile celor ce-l vedeau. 

Trompeta cu clape, pe care Schelet a primit-o, de probă, 
din Sierra Leone, a fost trimisă înapoi din ordinul lui Sanders. 
Motivul a fost că demoraliza trupele Coroanei, căci primele 
măsuri din O viață de marinar semănau în chip izbitor cu 
semnalul de trompetă care se dădea pentru Alarmă-Adunarea, 
astfel că trupele se aflau într-o stare de permanentă alertă, 
oamenii alergând neîncetat în careu, să ia poziţie cu 
armamentul şi efectele. 

— Am vorbit cu comisarul, spuse Hamilton, şi am 
convenit că pe viitor te vei mărgini, cât priveşte studiile tale 
muzicale, la posibilităţile oferite de o orgă de mici dimensiuni, 
dotată cu surdină. 

— Lucru comun, dragul meu bătrân superior, murmură 
Schelet pe un ton de reproş. 

— Sau pe o chitară, ori un acordeon - şi văzând privirea 
lui Tibbetts luminându-se dintr-o dată - un foarte mic acordeon, 
de preferinţă cu surdină de cauciuc. 

— Cel care nu se bucură în bătrânul său suflet de 
muzică, spus Schelet cu multă demnitate, e bun de aruncat în 
fântâna nelegiuirilor. 

— Aş fi nemângâiat să te văd acolo, zise Hamilton, dar 
îmi dau seama că, din fericire, eşti conştient de talentele cu 


care te-a înzestrat natura. 

Atmosfera era deci încărcată. O oarecare destindere s-a 
produs în momentul în care de la sediul Administraţiei a fost 
primit un ordin prin care era convocat ofiţerul ce dăduse 
dispoziţie să fie executat supusul bătrânului rege. 

— Eram sigur că ceva o să iasă de aici, remarcă gânditor 
Schelet. Te rog să remarci, bătrâne arivist... 

— Schelet! îl întrerupse decis superiorul său. 

— Vreau să spun că nu voi accepta nici o decorație, 
dragul meu domn. Pur şi simplu îi voi comunica bătrânei 
Excelenţe: domnule, apreciez onoarea cu care guvernul 
majestăţii sale vrea să mă gratuleze şi o merit. Într-adevăr am 
făcut o treabă bună, totuşi, atâta vreme cât acest bătrân drăguţ 
Hamilton nu poate adăuga o iniţială după numele său... 

— Îţi interzic să aduci în discuţie numele meu, îl opri 
Hamilton cu răceală. Iar dacă îţi imaginezi că eşti convocat la 
sediu pentru a primi buchete de flori, pot să te anunţ de pe 
acum că singurele flori pe care le-ai putea vedea sunt cele ce 
vor fi oferite succesorului tău la post. Sunt convins că va fi 
vorba de lucruri şi mai rele. N-ai citit nota: Foarte secret şi 
confidenţial. 

Prelunga figură a locotenentului Tibbetts se lungi şi mai 
tare. Îşi potrivi cu grijă monoclul, fixându-l cu severitate pe 
căpitan. 

— Dacă va fi vorba de o execuţie, bătrânul meu superior, 
de ce a mea? Cine are postul de comandă la Ochori? Dumneata, 
bătrâne Ham. Nu încerca să scapi de răspundere. Uriah 
hittitul!? a făcut exact acelaşi lucru şi ştii bine ce reputaţie 
oribilă are. Cât priveşte ordinul, cred că este vorba de o glumă. 

Solemnă şi enervantă treabă o vizită la Administrator. 
Dacă este vorba, mai ales, de unul nou, se răspunde la 
convocare cu genunchii tremurând. 

Or, nu numai că Macalister Campbell Cairns era nou, 
dar nu avea nici un fel de experienţă. I se dăduseră diferite 
porecle, un semn nu prea bun. Cel cunoscut doar prin numele 
său patronimic este, de obicei, un tip apreciat. Dacă are două 
nume, înseamnă că e bine cunoscut. Dacă însă beneficiază de o 
jumătate de duzină de apelative, este sigur că nu va fi deloc 
popular. 

Nu trecuseră mai mult de cinci minute de când îşi luase 
în primire funcţia, că şi îmbogăţise lumea cu sistemul său de 
control responsabil, care putea fi rezumat după cum urmează: 

Toate unităţile administrative vor fi împărţite în atâtea 
districte câţi ofițeri europeni există. Toţi ofițerii vor controla un 
district, fiind responsabili de prosperitatea şi buna sa 
organizare. 

Faptul că ofiţerul respectiv ar fi avut locuinţa la o 
distanţă de trei sute de mile de unitatea teritorială pe care 
trebuia să o administreze nu avea nici o importanţă. Putea fi un 
ofiţer subaltern, care se ocupa de tinerii recruți indigeni veniţi 
din junglă sau din păduri şi cărora le făcea instrucţia militară, 
făcându-i să afle pentru prima oară că o puşcă nu era neapărat 
o sperietoare de moarte, ci un instrument de precizie, 
îndeplinind anumite funcţii cu o exactitate matematică; că, de 
fapt, glonţul şi nu zgomotul era cauza reală a tuturor 
fatalităţilor consecutive descărcării armei. 

Cartierul General al Administraţiei era numele pompos 
al unui orăşel remarcabil, care se mândrea cu faptul că era 
administrat de o municipalitate, avea un grup electrogen, o 
instalaţie hidraulică şi un rezervor de apă. De asemenea, că 
poseda un oarecare număr de căsuțe zugrăvite cu var, cu 
acoperişuri plate, aflate în mijlocul unor grădini de plante 
exotice. Un fel de omnibuze trase de cai traversau lungile 
bulevarde, iar spre interiorul junglei porneau, la intervale 
regulate, trenuri. Fortificațiile cuprindeau mai multe forturi din 
beton armat, care semănau cu nişte cutii mari de farmacie, dar 
erau prevăzute cu tunuri cu bătaie rapidă de cel mai recent 
model. 

Ansamblul populaţiei consta din indigeni care purtau 
fuste sau pantaloni. In oraş erau trei biserici, răspunzând 
nevoilor spirituale a trei categorii de credincioşi, dependenţi, 
fiecare, de unul dintre aceste lăcaşuri. O clădire îngustă şi 
sumbră, o alta lungă şi luminoasă, în fine, biserica oficială, cea 
care presupune prezenţa, în fiecare duminică dimineaţa, a 
credincioşilor la slujbă, restul zilei fiindu-le rezervat pentru 
tenis sau oricare alt joc onorabil. 

Toţi comisarii detestă Cartierul General, unde indigenii 
vorbesc englezeşte şi sunt strigaţi cu apelativul „Domi'le”, 
poartă redingotă, cilindru pe cap şi sunt încălţaţi cu pantofi 


strâmţi, care duminica sunt lustruiţi. Pentru ofiţerii din 
„Teritoriu” invitaţia de a se prezenta în acest blestemat loc este 
primită cu acelaşi entuziasm pe care l-ar încerca o mamă de 
familie convocată la Casa Albă! în plină carantină de rujeolă. 

Schelet, al cărui suflet candid ignora frica, porni spre 
Cartierul General având în cap o hotărâre de ultim moment, 
care i se părea extraordinară: să renunţe la toate instrumentele 
în favoarea saxofonului. Din când în când îi trecea prin minte 
figura Administratorului în stare de furie. 

Macalister credea cu convingere în mitraliere, în 
corespondenţa făcută în triplu exemplar şi în creditul ce se 
cuvine a fi acordat „omului potrivit pe postul potrivit”. Această 
din urmă convingere o dobândise în momentul în care a 
descoperit că el însuşi era acel om. Detesta toate vinurile şi 
bucatele străine, îi plăcea la nebunie carnea de berbec scoţian 
şi whisky-ul, nu avea nici un pic de încredere în tânăra 
generaţie. Pe timpul copilăriei sale totul fusese altfel. Cei care 
intrau în diplomaţie erau oameni de familie bună, femeile erau 
modeste, iar copiii nu vorbeau decât atunci când erau întrebaţi. 

Mare de statură, lat în umeri, cu un spate de bivol, faţa 
sa stacojie trecuse prin toate culorile posibile. S-ar fi putut 
spune că iniţial fusese modelată în ceară roşie, iar apoi uitată la 
soare. 

— Excelenţa Sa vă va primi imediat, spuse al treilea 
secretar privindu-şi ceasul. Aţi întârziat zece minute. Scutură 
mustrător din cap. 

— Vaporul a avut o zi de întârziere, spuse Schelet. 

Cel de-al treilea secretar scutură din nou capul; îşi 
scoase casca şi începu să se uite în ea, cu ochii pe jumătate 
închişi, mişcând din buze. Parcă se ruga. Apoi: 

— Pe aici, domnule Tibbetts, zise el pornind repede de-a 
lungul unui coridor. 

Schelet, care încerca oroarea şi disprețul militarului 
pentru serviciul civil, îl urmă într-un ritm voit mai lent, 
marcându-şi astfel spiritul de independenţă. 

Sir Macalister măsura în lung şi lat marele său birou, cu 
mâinile la spate, cu întreaga greutate a măreţului imperiu 
apăsându-i grumazul. Aruncă o privire în fugă noului venit, fără 
să se oprească din mers. 

— Domnul Tibbetts, Excelenţa Voastră, spuse secretarul 
pe tonul unui om care a reuşit o captură după o vânătoare 
agitată. 

— Hâh... lăsă să-i scape Excelenţa Sa. 

Secretarul se retrase, cu mult regret, pentru că i-ar fi 
plăcut să audă tot ceea ce avea să spună Administratorul. 

— Deci, dumneata eşti domnul Tibbetts? 

— Da, domnule. 

— Excelenţa Voastră, scârţâi Macalister. Rudă cumva cu 
defunctul sir John Tibbetts? 

— Da, domnule. Era tatăl meu. 

— Oh! 

Aici Administratorul marcă punct pierdut. Sir John 
fusese personajul oficial cel mai remarcabil din regiune. 

— Ei bine! Domnule, puteţi să-mi spuneţi pentru ce 
binevoiţi, vă rog, să-mi spuneţi pentru ce, în timp ce aţi 
efectuat operaţii de poliţie în districtul Chimbiri, aţi executat 
fără judecată pe un oarecare Talaki? O să vă justificaţi că v-aţi 
aflat într-o situaţie periculoasă. O să-mi explicaţi că eraţi la 
cinci sute de mile de cel mai apropiat magistrat. O să-mi mai 
spuneţi că există precedente. Sau că blestematul a încercat să 
evadeze fiindcă nu aveţi oameni suficienţi... Se opri brusc, 
fixându-l cu ochi arzători. 

— Nu, domnule, răspunse politicos Schelet, mărturisesc 
că nici una dintre aceste ingenioase idei nu-mi trecuse prin 
minte. 

— Nu, domnule? Oh! Chiar aşa, domnule. Or, domnule, 
vă rog să încercaţi să mă înţelegeţi, domnule... începând de 
astăzi, şi doresc să o repetaţi comisarului, domnule, de acum 
înainte nici un om nu va mai muri pe teritoriul său înainte ca un 
ordin de execuţie să fi fost semnat şi parafat de mine, domnule 
Administrator, domnule, sau de către delegatul meu, domnule. 
E limpede? Spuneţi-i toate acestea domnului Sanders, domnule. 

Schelet nu păru deloc emoţionat de discurs. 

— Da, domnule, zise el, şi poate că atunci când domnul 
Sanders va demisiona, Excelenţa Voastră se va gândi şi la 
înlocuitorul său? 

— Demisiona? Sir Macalister deveni purpuriu. Sanders 
era aproape o tradiţie la Afacerile Externe. Ultima dată când îşi 
oferise demisia un Administrator, dintre cei mai importanţi, 


fusese rechemat. La întoarcerea în metropolă i s-a spus că era 
infinit mai uşor să fie găsit un Administrator decât un comisar 
al Teritoriilor Fluviului. 

— Credeţi că va demisiona, domnule Tibbetts? adăugă 
pe un ton aproape calm. 

— Cu siguranţă, domnule. Nu este de uzanţă să se 
transmită un astfel de mesaj printr-un subordonat. După care 
Schelet scutură din cap în chip de reproş, adăugând: mă tem că 
şi eu voi fi, de asemenea, obligat să demisionez. 

Efectul acestei ameninţări nu a fost chiar vizibil. Schelet 
povesti mai târziu că tipul s-a clătinat pe picioare. În orice caz, 
a reînceput să măsoare camera în lung şi în lat. 

— O să-i vorbesc eu însumi. Este foarte nepotrivit, dar 
am s-o fac. Pentru ce l-aţi spânzurat pe acel individ, domnule? 

— Fiindcă, domnule, omorâse un alt individ, luându-i 
apoi nevasta. 

Şi începu să-i relateze ce s-a întâmplat. Sir Macalister, 
care nu prea era obişnuit cu adevărurile crude ale vieţii, se 
înfiora, întrerupându-l la mijlocul relatării. 

— Groaznic, cel mai bine ar fi să luăm masa împreună şi 
să stăm de vorbă despre toate acestea, Tibbetts, la ora şapte şi 
jumătate. Nu mă lăsa să aştept, că te dau afară. Apropo, acum 
că mă gândesc, mi se pare că lucrurile nu merg prea bine în 
ţara bătrânului rege. Chestiune delicată, cere mult tact. Spune- 
i lui Sanders că sosesc cu primul vapor, să-mi aranjeze o 
întâlnire cu bătrânul... Nu, stai, nu vreau să se amestece 
Sanders. Am să rezolv eu însumi problema asta de frontieră... 
la şapte și jumătate precis, dacă întârzii un singur minut, află 
că o să fii alungat cu picioare în fund, ai cuvântul meu!... 

Afară, pe coridor, Schelet întâlni un prieten de la 
Sandhurst!, un tânăr îmbrăcat în ţinută albă, purtând 
însemnele de aghiotant. După primele urlete de bucurie, 
celălalt schiţă portretul Administratorului. 

— Nu e chiar cel mai afurisit dintre diavoli, dar mănâncă 
prea mult şi mai ales bea peste măsură, zise aghiotantul, fără 
nici un pic de respect. Când ai să-l auzi vorbind ca un lucrător 
de fabrică de la Dundee, o să-ţi dai seama cu cine ai de-a face. 
A fost şi nefericit în dragoste, adăugă el cu amărăciune. Dacă 


14 Celebră şcoală militară engleză, înfiinţată în 1802; transferată în 1947 la 
Cambridge. (n. ed.) 


n-ai nimic împotrivă, e de preferat ca, în seara aceasta, să nu 
abordezi subiectul femeie; mai ales să nu vorbeşti despre 
femeile scoțiene. 

Schelet promise. Sosi devreme şi găsi un Sir Macalister 
bine dispus, pătruns de binevoitoarea predispoziţie creată de 
un cocktail. Schelet se simţi chiar în stare să-i mărturisească 
ultima sa achiziţie, saxofonul. Administratorul dispreţuia 
saxofoniştii. Către sfârşitul mesei îşi mărturisi slăbiciunile. 

— Tinere, trebuie să fii nebun ca să nu preferi dulcile 
tânguiri ale cimpoiului, bietelor sunete ale saxofonului. 
Stewart, micuţule, adu-mi, te rog, fluierele din cufăr. 

Când vorbea pe tonul acesta, sir Macalister era fericit, 
severul Administrator devenind un scoţian cât se poate de 
uman. 

Schelet rămase două ore pe marginea scaunului său, 
foarte impresionat. Prin monoclul bine fixat privea fascinat un 
om corpolent, în ţinută de seară, cu reverele hainei scânteind 
de decoraţii, care măsura sufrageria, purtând sub braţ un 
cimpoi, cu tuburile garnisite de panglici. 

li cântă Florile pădurii şi Moartea prințului. Tuburile 
cimpoiului plângeau, împroşcând o muzică duioasă. La urmă, îi 
aşeză cu propriile sale mâini de Administrator cimpoiul sub 
braţ oaspetelui său, împărtăşindu-i secretul sunetelor stranii. 

— E bine! O să-ţi dau un instrument vechi, pe care-l 
adusesem pentru Stewart, micuțul nu e prea dotat. 

Iar mai târziu, către miezul nopţii: 

— Stai jos, Tibbetts. O să iei vaporul mâine dimineaţă ca 
să te întorci în Teritoriu, eşti tânăr. Când eram de vârsta ta, da, 
îmi amintesc de o fată... Maggie Brown, aşa se numea. Fiica 
unui mărunt fermier, nu era de rangul meu, Tibbetts, mă 
înţelegi... 

Stewart Clay îl conduse pe vizitator la hotel. 

— Nu e un tip chiar aşa de nesuferit. Dar aş prefera ca 
Maggie Brown să fi murit mai înainte ca el să o fi zărit pentru 
prima dată. Eu o consum de două ori pe săptămână, în stare 
pură, fără nici un amestec!b. 

— Bătrâne Stewart, întrebă Schelet insistent, de fapt 


15 Un fel de joc de cuvinte. Maggie Brown este o marcă de whisky, pe etichetă fiind 
reprodus capul unei fete (n. trad.) 


care face 00000? 

Schelet reveni transfigurat la Cartierul General, dar 
mecanicul de pe Bassam a fost fericit când l-a văzut părăsind 
vasul. 

— Am crezut că s-a întâmplat ceva la maşini, Mac, îi 
spuse el căpitanului. Am băgat ulei cu nemiluita în nenorocitele 
alea de pistoane crezând că ele scârţâie, când de fapt era 
ofiţerul ăsta cu bojoci de hering, care sufla tot timpul în 
porcăria lui de maşinărie. 


În fond, nu-i păsa; prezenţa unui Administrator în 
districtul lui Sanders mai curând îl plictisea pe acesta decât îl 
impresiona. 

Cobori pe chei să-l salute pe Excelenţa Sa la plecare şi, 
cum avusese prevederea să facă mai confortabile instalaţiile de 
pe vaporul Zaire, îmbogăţind şi sărăcăcioasa pivniţă a 
impunătorului vas, Sir Macalister era aproape afectuos. 

— Îmi pare rău că ţi-am dat atâta bătaie de cap, 
domnule Sanders, spuse el cu bunăvoință. Dar îmi propun să 
fac un turneu anual de inspecţie, administratorii dinaintea mea 
s-au arătat cam slabi. 

— Dacă aş fi în locul dumneavoastră, domnule, nu aş 
avea încredere în bătrânul rege, spuse Sanders. Eu personal nu 
i-aş fi cerut o întrevedere, simplul fapt că el a dorit-o atât de 
curând după conversaţia pe care am avut-o cu ministrul său mi 
se pare destul de suspect. Cred că aţi sesizat că întrevederea a 
fost solicitată de rege, iar nu de mine! În fapt, a anticipat 
propunerea dumneavoastră cu douăzeci şi patru de ore. 

— Cu atât mai bine, domnule Sanders, replică încântat 
Excelenţa Sa. O să-l găsesc într-o dispoziţie mult mai 
conciliantă. 

Roata cu zbaturi a vaporului se puse în mişcare. Schelet, 
într-o ţinută de un alb imaculat, înalt şi drept, pe punte, salută 
într-o poziţie magnifică. Zaire dădu îndărăt încet până la 
mijlocul râului şi, zbaturile sale acţionând din ce în ce mai 
puternic, dispăru îndată, ascuns de cotul pe care-l făcea râul. 

— Sper că o să se înece, îi spuse cu acreală Hamilton lui 
Sanders în timp ce urcau spre Rezidenţă. Dar chiar înecul este 
prea blând pentru un tip care l-a învăţat pe Schelet să cânte la 
cimpoi. 


Pentru prima dată în viaţa sa, Schelet lăsă în mâinile 
îndemânatice ale lui Yoka, mecanicul şef, grija de a pilota 
vasul. 

— Sunt aici, dacă este nevoie de mine, domnule şi 
Excelenţa Voastră, explică el cu gravitate. Simplul fapt că mă 
aflu pe această bătrână și drăguță de punte dă încredere 
oamenilor. 

Sir Macalister, cu casca lăsată puţin pe ceafă, măsura 
puntea, deasupra căreia fusese întinsă o pânză de cort. 

— Să-mi arăţi toate locurile interesante pe lângă care 
vom trece, Tibbetts, au fost singurele sale instrucţiuni şi tot 
restul zilei Schelet dădu din gură. 

— ... Lângă această bătrână insulă, chiar acolo, am căzut 
în apă, fiind cât p-aci să fiu înghiţit de un bătrân crocodil rău... 
Dacă veniţi aici lângă mine, o să puteţi vedea... nu, nu puteţi... 
Ba da, acum puteţi. Priviţi-l, satul acela printre arbori. Acolo 
am fost înţepat de un bătrân oribil ţânţar, iar drăguţul meu de 
braţ s-a umflat cât drăguţul dumneavoastră de cap bătrân... Ce 
mai, de speriat... Observaţi bancul acela de nisip, domnule, 
acolo în mijlocul râului?... Am eşuat şi am stat înţepenit în el o 
zi întreagă... A fost pur şi simplu ceva atroce... Să nu vezi 
nimic, decât apă... o zi întreagă... Satul acela, domnule, se 
cheamă... drace, să mă ia naiba dacă mai ştiu care este numele 
lui... Yoka, aflat în apropierea lui îi suflă încet, Umbula... Da, 
ăsta este, Umbula, cam ca umbrela, nu? Ha, ha, ha!... Nu e 
chiar aşa de rău, bătrâne domn iubit... 

— Ei bine, ce s-a întâmplat în satul acela? 

— Am fost muşcat de un câine, domnule, un bătrân câine 
bun de mâncat... Absolut teribil... Am stat la pat toată ziua, 
domnule... Golfuleţul ăsta se numeşte... (Yoka îi suflă din nou) 
Luisini, chiar aşa, de acolo se ajunge la un bătrân lac, domnule, 
un lac cu totul extraordinar... Numai apă şi tot felul de chestii... 
O dată am căzut în bătrânul lac... M-am udat, ce să mai spun... 

Bosambo îşi aştepta oaspeţii în cetatea Ochori şi, când 
constată că Sanders nu era printre ei, i se lungi faţa. 

— Domnia Voastră, va fi o întrevedere rea. Bosambo era 
grav. Spionii mei m-au informat că două regimente ale 
bătrânului rege au fost instalate pe coasta muntelui. Din cauza 
aceasta, am strâns toate suliţele şi i-am chemat de peste tot pe 


tinerii mei războinici. 

Schelet trase puternic aer pe nas, făcând o mutră lungă, 
semn sigur al neliniştii de care era cuprins. 

— Noutăţile pe care mi le aduci sunt proaste, spuse el cu 
tristeţe, pentru că acesta este omul regelui şi are un rang 
foarte înalt. 

— Mie mi se pare că arată ca o vacă grasă, exclamă 
negrul cu naivitate, şi e o adevărată minune că toţi oamenii 
voştri foarte importanţi sunt graşi şi bătrâni. 

Schelet, şi asta poate fi de înţeles, se simţi vexat. 

— Eşti un bătrân animal caraghios. 

— Ca şi Domnia Voastră, adesea, i-o întoarse cu 
generozitate Bosambo. 

Schelet îşi petrecu tot restul serii încercând, în van, să-l 
convingă pe marele om să nu meargă mai departe. Aveau o 
escortă de douăzeci de soldaţi şi drumul care ducea în munţi 
trecea prin hăţişuri stufoase, în care tirul armelor era practic 
lipsit de eficacitate. 

— Domnule Tibbetts, spuse Excelenţa Sa, cu un aer 
impunător, un funcţionar britanic nu evită niciodată să-şi facă 
datoria, cuvânt sacru ce ar trebui înscris cu litere de aur 
deasupra capului său, pentru ca, treaz sau dormind, să-l poată 
întotdeauna vedea! 

— În ce mă priveşte, dragă domnule, murmură Schelet, 
eu nu reuşesc să dorm niciodată cu bătrânii mei ochi deschişi. 
Problema este, dragă Excelenţă... 

— Domnule Tibbetts, începeţi să fiţi cam familiar. 

Schelet se sfătui cu  aghiotantul marelui om. 
Locotenentul Stewart Clay nu-l încuraja deloc. 

— Nu are imaginaţie, afară de cazul în care este vorba 
de o scoţiancă numită Brown. Mai oferă-i un cocktail şi să 
vedem ce-o să iasă. 

Un alt cocktail a avut doar rezultatul de a-i provoca 
Administratorului dorinţa de a face muzică. Zece mii de 
războinici Ochori gâfâind - acum cetatea se transformase într-o 
adevărată tabără militară - ascultară Oamenii lui Campbell 
înaintează. 

— Stăpâne, vorbi încet Bosambo, fascinat, pentru ce 
Domnia Sa se plimbă-n lung şi lat atunci când scoate aceste 
misterioase zgomote din burtă? Există şi sunete mai 


înfricoşătoare? 
Cimpoiul cu panglici a lui Schelet se însărcina, puţin mai 
târziu, să-i dea răspunsul. 


Plecară  dis-de-dimineaţă zece soldaţi plus o sută 
cincizeci de suliţaşi încercaţi, ajungând la picioarele muntelui 
în momentul în care ultimele raze ale soarelui atingeau 
vârfurile arbuştilor din brusă. 

— Ne odihnim aici o oră, după care continuăm drumul la 
răcoarea nopţii, spuse Sir Macalister, care fusese purtat în 
lectică pe parcursul ultimelor douăsprezece mile. 

Schelet îşi şterse fruntea umedă şi sărată. 

— Ar fi mai bine, poate, sugeră el, să aşteptăm 
dimineaţa, domnule. Oamenii nu se mai pot ţine pe picioare. 

Sir Macalister surâse. 

— O să-i ţii în formă, băiete, spuse el jovial. Muzica îi va 
antrena, să ştii de la mine. Cu ocazia aceasta ai să te mai şi 
exersezi puţin, prietene, nu eşti încă pus la punct. 

În marea fisură a muntelui spiritelor, născută din 
muşcătura lui M'shumba-M'shamba în timpul unei îngrozitoare 
furtuni nocturne, douăzeci de suliţaşi aşteptau ascunşi în 
umbră. Bătrânul rege, înfăşurat într-o blană, stătea pe vine sub 
stânci, încălzindu-se cu un vas mare umplut cu jar ascuns sub 
poalele veşmântului larg. La picioarele sale, Joe Traficantul 
trăgea dintr-o pipă scurtă cu miros scârbos. 

— ... Spune-i că după ce Sanders va fi suprimat, o să 
poată face oricâte razii de pradă va dori la Ochori. 

Unul dintre consilierii aflaţi în suita regelui, întins pe 
drumul pietros, cu urechea lipită de pământ, se ridică. 

— Vin, spuse. Şi fluieră în chip de semnal. 

Cele douăzeci de sulițe se făcură o sută. Umbră după 
umbră trecea tăcută şi dispărea; luna în descreştere făcea să 
lucească, la trecerea lor, vârful armelor. Pe acele locuri terenul 
era presărat cu blocuri mari de stâncă, în spatele cărora se 
puteau ascunde câte trei oameni. 

— Nimeni nu atacă până când nu vor ajunge la distanţa 
de o suliță de mine, vorbi regele. Mi-l aduceţi pe Sandi viu şi la 
fel pe tânărul cu ochiul de argint. 

Un consilier alături de el se întoarse neliniştit. 

— Şi dacă vin spiritele rele... începu el. 


Joe recunoscu unul dintre cuvinte, deducând restul. 

— Baliverne, mormăi înciudat. Spune-i că poate să mă 
jupoaie de viu dacă se va întâmpla aşa ceva... Spirite, auzi!... 
Hai, Sanders, scumpul meu, te aştept! 

În momentele următoare auziră un zgomot de paşi. Ici, 
colo, printre arbori se zărea lumina unei lanterne legănate în 
mers. In spatele stâncilor, încordaţi, oamenii apucară cu mâini 
înfrigurate suliţele ucigaşe. 

— Ucideţi-i! ordonă regele, cu o voce joasă. 

De-abia articulase cuvântul, că nişte sunete oribile şi 
misterioase se înălţară deasupra coloanei în marş. Ţipătul unui 
suflet rănit, strigătul unui om torturat peste puterile lui, 
urletele sălbatice şi triumfătoare, amestecându-se cu râsete 
demonice. 

Regele rămase o clipă nemişcat, paralizat, cu faţa 
schimonosită de groază. Oamenii ascunşi în spatele stâncilor o 
luară la fugă, cu strigăte înspăimântătoare, orbiţi de frică, 
aruncându-şi la întâmplare suliţele şi scuturile. 

— Spune-i că nu e vorba decât de un cimpo... 

Vocea lui Joe se înecă într-un suspin. Căzu în genunchi, 
încercând în zadar să-şi smulgă sulița cere-i străpunsese trupul. 
Consilierul regelui îl lovise în timp ce o lua la fugă. 

— Da, domnule, spuse Schelet atunci când, a doua zi în 
zori, au ajuns în fortăreaţa Ochori, total dezamăgiţi pentru lipsa 
de curtoazie a regelui. Atunci când un tip fixează o întâlnire, 
trebuie să se şi ducă. 

— A fost o ambuscadă, pentru numele lui Dumnezeu, 
frisonă Excelenţa Sa, zgâlţâit de pe o parte pe alta, în timp ce 
purtătorii de lectică parcurgeau o bucată de drum foarte prost. 
Inutil, dragă prietene, să-mi spui că n-a fost o ambuscadă - 
omul acela alb, străpuns de o suliță - Dumnezeule mare, 
înspăimântător... 

— Poate că a fost o ambuscadă, Excelenţă, admise 
Schelet, dar atunci cum se explică faptul că bătrânii pescari!$ 
au întins-0?... lată ce mă intrigă. 

Şi spunând aceasta, Schelet era cu adevărat sincer. 


16 Se referă la oamenii regelui, care erau indigeni din zona râului, trăind îndeosebi 

3. Un om bun 


Să vezi un om alb trăind în felul unui indigen are, fără 
îndoială, ceva romantic, iar pentru biograful său reprezintă, în 
primul rând, o chestiune de imaginaţie, începând chiar cu 
alegerea locului de desfăşurare a acţiunii. In insulele scăldate 
de mări strălucitoare, cocotieri şi ghirlande din flori de arbori 
exotici, un bărbat poate să convieţuiască firesc cu o femeie cu 
tenul măsliniu, fără să provoace prin aceasta zâmbete 
maliţioase din partea semenilor săi. Dar în Africa... 

B'firi, femeia creştină, era tânără şi frumoasă. Avusese 
trei soţi; toţi o iubiseră şi au murit. După cel de-al treilea deces, 
şeful satului a adus-o înaintea lui Sanders. 

— Nu este bine ca oamenii tineri să moară atât de 
repede, spuse el în timpul convorbirii care a avut loc. Dacă 
astfel de lucruri s-ar fi petrecut pe vremea tatălui tatălui meu, 
femeia ar fi fost omorâtă ca vrăjitoare, căci este evident că în 
corpul ei se ascunde o otravă violentă pentru bărbaţi. Dar 
astăzi, stăpâne Sandi, s-au dus zilele acelea fericite, iar noi te- 
am chemat aici ca să-ţi ascultăm cuvintele înțelepte. 

Discursul nu era lipsit de o anumită subtilă ironie, iar 
Sanders trecu prudent peste acest amănunt. Problema de 
rezolvat nu era nici mai complicată, nici mai delicată decât 
multe altele cu care era confruntat. 

De data asta, cel puţin, nu a mai fost însă nevoie să 
joace rolul de oracol. 

B'firi, care până atunci nu spusese nimic, a început să 
vorbească. 

— Stăpâne, am obosit văzând atâţia bărbaţi care nu 
întâlnesc o femeie bună fără să încerce să o facă şi mai bună 
sau care fac dintr-o femeie rea una şi mai rea. M-am apropiat 
de credincioşii lui Iisus la râul Shagali şi voi merge acolo ca să 
mă curăţ de păcate, îmi voi acoperi cu pânză sânii şi prin 
această magie, atunci când voi fi bătrână, îmi vor creşte aripi şi 
astfel o să mă ridic sus, la nori, unde voi trăi împreună cu alte 
spirite. 

Problema fusese rezolvată. B'firi fu urcată deci într-o 
pirogă condusă de fraţii săi şi dusă până la misiunea baptistă. 


Acolo a fost botezată, învățată să pregătească ceaiul şi dobândi 
multe alte virtuţi creştine. 

Era o femeie inteligentă. Învăţă engleza în mai puţin de 
un an. După optsprezece luni, predicatoare laică, se duse prin 
păduri pentru a duce Cuvântul Domnului. Într-o zi - pe vremea 
aceea conducea propria ei misiune - s-a petrecut un fapt 
memorabil. Un alb - un alb bolnăvicios - sosi împleticindu-se 
prin mlaştini. Oamenii din sat au venit să-i spună şi ea a ieşit în 
întâmpinarea lui. Era îmbrăcat cu nişte haine ponosite, urât 
mirositoare, pe cap avea o cască turtită, murdară, cu calota 
ruptă. Văzându-l în acest hal, femeia şi-a închipuit că e beat. Şi, 
într-adevăr, era. În spatele lui, urmându-l la o distanţă 
respectuoasă, se afla hamalul şi servitorul său, om în vârstă, 
născut în Angola, care purta, balansând-o uşor, o mare cutie de 
ambalaj pentru zahăr, în care se găseau toate bunurile şi 
averile necunoscutului. 

B'firi nu a trebuit să intervină pentru a i se găsi 
musafirului o casă. Omul era alb, nu ca Sanders, bronzat, ci un 
alb ca de cretă. 

A doua zi de dimineaţă, B'firi a pregătit ceaiul şi i l-a dus 
într-o cană din care ieşeau aburi. Cu ochii rătăciţi, bărbatul se 
aşeză, o privi cu un aer furios, luându-i cana din mână. 

— Unde mă aflu, Dumnezeule? spuse cu o voce răguşită, 
în timp ce sorbea din ceai. Ce ţară nenorocită! Ah, cum aş dori 
să fiu mort. Doamne, aş vrea să fiu mort! 

Ea îl certă cu gravitate, într-o bună engleză. Pleoapele 
bărbatului începură să se zbată. 

— Ce anume?... Misiune? Mulţumesc pentru ceai. Căzu 
la loc, zguduit de frisoane, pe o manta pliată care îi servea de 
pernă şi închise ochii. Când îi deschise iar, femeia se afla tot 
acolo, îngenuncheată lângă patul din piei de animale, ţinând în 
mână cana de ceai. Bărbatul văzuse odată, la Christie!” o 
statuetă de abanos, destul de asemănătoare, doar că aceasta 
din faţa lui era mai puţin neagră. Corpul femeii nu era 
înfăşurat, până la gât, într-o țesătură de bumbac, mărturie a 
virtuţilor unei femei creştine. Avea pe ea doar mica fustă din 
ierburi, strânsă în jurul mijlocului, în rest, mătasea brună a 
pielii. 

— Dumneata eşti misionară? o întrebă el nesigur, după 

ce femeia îi explicase de ce se găsea acolo. Am pierdut tot, 
continuă bărbatul. Am renunţat la tot ceea ce face viaţa 
posibilă, atunci când am ajuns în această blestemată ţară. 
Regret... 

Ea repetă cuvântul încet, din vârful buzelor. B'firi era o 
femeie delicată. Înţelegea bărbaţii, pe trei dintre ei îi 
înmormântase, şi ştia că nu sunt fericiţi decât atunci când pot 
vorbi despre ei înşişi. John Silwick Aliston se căina tot timpul. 
Ajungea să i se facă atât de milă de el însuşi încât îi dădeau 
lacrimile. Patru zile mai târziu a decis că B'firi era un miracol 
hărăzit salvării lui. Ea întrevedea un viitor magnific. Când se 
întoarseră la misiune, albul Aliston o luă de nevastă pe Bfiri, 
indigena. Misionarul care a oficiat după toate regulile cununia, 
B'firi fiind botezată, sosise de puţin timp din Anglia şi nu avea 
idei foarte precise în legătură cu linia de demarcaţie dintre 
negri şi albi. Credea că întreaga umanitate este creaţia lui 
Dumnezeu, cerul fiind populat de fiinţe cu pigmenţi neutri. 
Drept urmare, îi declară pe John Silwick Aliston, celibatar, şi pe 
B'firi, mândria misiunii creştine, soţ şi soţie în faţa lui 
Dumnezeu şi a adunării credincioşilor. 

Domnul şi doamna Aliston se întoarseră în căsuţa 
familiei unde proaspătul soţ goli trei sferturi dintr-o sticlă de 
rom, băutură prohibită, şi adormi plângând. Licenţiat în litere 
al Universităţii din Oxford, era în mod absurd conştient de 
socială cu ochii deschişi. 

Comisarul Sanders a aflat şocanta noutate printr-unul 
din spionii săi şi, drept urmare, expedie de îndată un porumbel 
locotenentului Tibbetts, ocupat cu căutarea, în regiunea 
Akasava, a unui arab care de nenumărate ori introdusese în 
ţară arme de contrabandă. Porumbelul purta următorul mesaj: 


Alungă-l pe Aliston din Teritoriu. Trimite-o la naiba pe 
misionară şi întoarce-te să raportezi. 


Schelet îşi croi drum până la şalupa cu aburi care-l 
adusese în susul fluviului. Trei zile mai târziu ajungea în satul 
unde doamna Aliston aştepta ca soţul ei să fie suficient de 


refăcut după atacul de delirium tremens!* pe care-l suferise 
pentru a putea începe împreună cea de a patra lună de miere. 
Din fericire, misionara era absentă, ceea ce îl cruţă pe Schelet 
de cea mai penibilă dintre obligaţiile sale. 

Il găsi pe Aliston în faţa căsuţei, cu capul între mâini. 

— Ridică-te, dragă bătrâne Aliston, îi spuse. Nu lâncezi, 
ca acel drag bătrân poet, căci despărţirea naşte un sentiment 
de o inconfundabilă dulceaţă. Să ne spunem, aşadar, adio... 

Aliston sări în picioare, auzind vorbindu-i-se într-o limbă 
care-i era familiară, şi rămase uluit în faţa apariţiei neaşteptate 
a unui tânăr înalt şi deşirat, îmbrăcat în cămaşă kaki. 

— Oh! Iartă-mă. Bună ziua, spuse el cu stângăcie. 

— Fă-ţi drăguţele tale bagaje, Aliston, pasăre rară. O 
insolaţie este ceva cât se poate de rău pentru un domn călător. 
Un tip face tot felul de prostii atunci când l-a pocnit drăguţul de 
bătrân soare. 

Omul începea încetul cu încetul să înţeleagă. 

— Ce vrei? Şi cine naiba eşti? se răsti el. 

— Delegatul comisariatului, domnule. Schelet devenise 
foarte blând. Şi astfel de lucruri nu pot fi permise. Doamne! 
Văd că nu l-ai citit pe Kipling: albul e alb, negrul e negru, 
fiecare merge pe stradă pe partea lui... 

Tot ce mai rămăsese dintr-un bărbat în John Aliston se 
condensa într-un gest de sfidare. 

— Sper că n-ai să mă consideri grosolan dacă te întreb 
pentru ce-ţi bagi nasul unde nu-ţi fierbe oala? 

— Mă tem că da, bătrâne Aliston, în mod sigur asta e 
ceea ce voi crede, declară Schelet, şi aş fi teribil de tulburat. 
Haide, ia-ţi sacul de călătorie, bătrâne domn. 

Aliston îşi înfipse picioarele în pământ, lipindu-şi 
palmele de coapse. 

— Nu plec. Şi nu mă poţi forţa s-o fac. 

Un pumn noduros ţâşni şi îl atinse sub bărbie. Omul se 
întinse cât era de lung, apoi se ridică înjurând şi gemând. 
Schelet îl mai lovi de două ori înainte ca celălalt să rămână la 
pământ. 

— Sus, bătrâne prostănac! lar cum Aliston nu dădea nici 
un semn, Schelet se aplecă şi îl ridică pe picioare. 


18 Boală concretizată prin stări convulsive, pierderi de memorie etc., consecinţă a 
intoxicării etilice. (n. trad.) 


— Animalule, sughiţă Aliston. Să dai într-un om bolnav... 
brută ce eşti... 

Şi porni docil între doi soldaţi care, la fluierul strident a 
lui Schelet, ieşiră ca din pământ. 

Doamna Aliston sosea alergând dintr-un capăt al satului, 
în timp ce soţul ei ieşea prin celălalt capăt. 

— Ce înseamnă asta? întrebă ea, cenuşie de furie. 

Schelet răspunse, folosind dialectul regional. 

— Femeie, bărbatul acesta face parte din poporul meu, 
tot aşa cum tu faci parte din poporul tău. Există râul şi 
pământul. Acolo unde se amestecă e noroi şi putoare. 

— Eu sunt nevasta lui, zise ea tremurând, dar cu o furie 
ucigătoare în ochi. Amândoi suntem oamenii lui Dumnezeu şi 
eu am o hârtie cu care pot să dovedesc că m-am căsătorit după 
regula oamenilor lui Dumnezeu. Aşa încât... 

Şi sub impulsul momentului, ea invocă un motiv excelent 
pentru a justifica de ce dorea compania soţului său. 

— Nu mă interesează intimităţile voastre, scumpă 
bătrână B'firi, replică Schelet cu superioritate, dar cam jenat. 

Femeia îl urmă până la şalupă discutând, rugându-l, 
amenințând. La fiecare zece paşi se opreau, lungile braţe ale lui 
Schelet se agitau într-un chip foarte elocvent, umerii foarte 
slăbănogi se tot ridicau. Când vasul porni, ea se urcă într-o 
pirogă, luând şase vâslaşi şi porni în urma lui. Nenorocul a 
făcut ca Wiggle să eşueze pe un banc de nisip. Atunci femeia se 
caţără cu repeziciune la bordul vasului, de unde fu aruncată în 
apă de soldăţimea indignată. Dar B'firi nu renunţă şi, legându- 
şi piroga de spatele şalupei, refuză să se mişte de acolo. 

În timpul ultimei sale experienţe conjugale dobândise un 
vocabular variat şi foarte colorat. 

Schelet, după ce ascultă timp de trei secunde tot ceea ce 
gândea despre el, îşi astupă urechile. 

— Nu e frumos, nu, nu e frumos. Nu trebuie să spui 
toate acestea, zău, nu trebuie să le spui, n-ai să mai ajungi în 
ceruri... 

În timp ce doamna Aliston şi vâslaşii dormeau pe fundul 
bărcii, noaptea, un soldat, trecând tiptil peste bordul vasului, 
dezlegă barca pe care o trase până la prundişul malului, 
legând-o cu noduri zdravene de trunchiul unui copac. În acelaşi 
timp, camarazii săi, înfundaţi în nisip până la genunchi, 


împingeau vasul Wiggle în apa adâncă. Atunci când femeia se 
trezi dis-de-dimineaţă, închisoarea în care se afla soţul ei 
dispăruse. B'firi, furioasă, se întoarse vâslind spre misiune. La 
jumătatea drumului se opri într-un sat de pescari. Bătrânul şef 
era foarte bogat şi toate femeile lui purtau coliere mari de 
aramă, mărturie a opulenţei sale. 

— Dacă vii la mine am să fac din tine prima mea nevastă 
şi am să-ţi dau nenumărate brățări pentru gleznele tale. Am să- 
ţi fac şi o colibă nouă, iar bătrâna mea femeie va fi servitoarea 
ta. 

B'firi reflectă cu atenţie la această propunere. 

— Accepţi să devii creştin, să mă laşi să te stropesc cu 
apă şi să-ţi spun cuvinte sfinte? întrebă ea. 

— Un ju-ju face cât orice alt ju-ju, răspunse bătrânul 
filozof, şi astfel doamna Aliston îşi începu cel de-al cincilea 
mariaj. 


Sanders stătea la biroul lui; în faţa sa se afla un ora 
bărbos, cu aer posac. 

— Un lucru este sigur, domnule Aliston - vocea lui 
Sanders, în astfel de ocazii, era tăioasă ca un brici - în Teritorii 
nu se poate încheia o căsătorie între europeni, fără un certificat 
semnat de mine. Mariajul pe care l-aţi încheiat este, aşadar, din 
toate punctele de vedere, ilegal. Imi dau seama că aş risipi şi 
timpul meu de lucru şi cel al dumneavoastră, dacă aş încerca să 
vă fac să înţelegeţi abjecţia unor astfel de căsătorii mixte. 

— Chestiune de opinie, bombăni cel din faţa lui. După 
care continuă: şi cu mine ce o să se întâmple acum? 

— O să vă expediez acasă, cu primul vas disponibil, în 
calitate de S.B.M. 

Omul se încinse şi se roşi. Orgoliul lui se revolta la 
gândul de a fi considerat drept „Supus britanic în mizerie”. Era 
dispus să se recunoască sărac, invocând scuze legitime, dar să i 
se pună o asemenea etichetă pe zdrenţele mizeriei sale i se 
părea intolerabil. 

În ziua în care vasul sosi, nu a mai fost de găsit. Plecase 
undeva, în adâncul Teritoriului, iar prima dată când se auzi 
vorbindu-se despre el, se află că îi învăţa pe băştinaşi să facă 
bere din făină. Schelet porni în căutarea sa, însoţit de doi 
oameni, dar celălalt află despre sosirea lui şi dispăru, 


pierzându-i-se urma timp de trei luni. Mai târziu Sanders, în 
timp ce urca pe cursul fluviului cu vasul Zaire, fu oprit la 
jumătatea drumului de către un bătrân şef de trib, cu o 
plângere. 

— B'firi, femeia mea, a plecat în inima pădurii cu un alb, 
spuse el cu o voce tremurândă. Şi, Domnia Voastră, asta nu e 
totul, a luat cu ea un colier mare de aramă care face cât o sută 
de capre. 

Sanders înjură în barbă, după care expedie un porumbel 
călător la Cartierul General. De data aceasta, Hamilton şi cu 
Schelet, însoţiţi de o jumătate de duzină de soldaţi, porniră pe 
urmele delincventului. Pista urmată îi conduse în apropiere de 
frontiera franceză, unde descoperiră o nouă crimă. Un negustor 
arab fusese atacat de o mână de răsculați comandaţi de către 
un alb. Cu acest prilej au fost furate patru lăzi de gin, iar un om 
ucis. 

Căpitanul Hamilton nu căută să afle de ce vânzătorii de 
gin se găseau în apropierea unei zone prohibite comerţului cu 
alcool, ci schimbă drumul cu 90° şi, târziu după-amiază, dădu 
peste hoţi. Nouă oameni beţi morţi sforăiau asurzitor, în timp 
ce degetele lungi ale lui John Silwick Aliston erau încleştate de 
gâtul unei femei moarte. Schelet a reuşit cu greutate să le 
desprindă de acolo. 

— Sărmană făptură, spuse cu o voce înecată, 
contemplând forma nemişcată de la picioarele lui. 

La mâna femeii se afla un obiect care îi atrase imediat 
atenţia. O mică brățară de aur, un moft ieftin, de o calitate 
îndoielnică, pe care se vedea că fuseseră odată montate trei 
mici pietre preţioase. Dintre acestea, mai rămăsese acum doar 
un mărunt diamant lipsit de strălucire. Schelet se aplecă, 
desfăcu încuietoarea brăţării şi o scoase de la mâna femeii. 

— Hââm!... spuse Hamilton, cântărind bijuteria ieftină în 
podul palmei. Fabricaţie americană, cinci dolari, netto. Cum 
naiba a ajuns asta aici, în Akasava? 

li restitui bijuteria lui Schelet, care o băgă în buzunar. 


Era ora trei după-amiază, a doua zi, când Aliston se trezi 
la o viaţă ale cărei clipe erau deja numărate. 

— Hello! Ridică privirea spre feţele grave ale celor doi 
ofiţeri aflaţi lângă el. M-aţi prins, ai? Unde e B'firi? 


Nu i se răspunse nimic. 

— I-am făcut vreun rău?!... 

Cel mai în vârstă dintre cei doi bărbaţi se aplecă, 
punându-i ceva în mână. Era o carte. 

— Carte de rugăciuni!... Ce idee... 

Privirea lui Hamilton se adânci într-a sa. 

— Vei fi spânzurat într-o jumătate de oră, anunţă el 
scurt. Cinci dintre prietenii tăi au băut până au murit, ceilalţi 
doi îţi vor împărtăşi soarta. Sper să nu ţii cu orice preţ ca un 
judecător şi un juriu să te judece, şi ca numele tău, ca şi crima 
odioasă pe care ai săvârşit-o, să apară în jurnalele engleze? 

Mut, tremurând, palid ca ceara, omul făcu semn că nu. Il 
lăsară în pace, fără să-l scape din ochi, până la împlinirea 
timpului fixat. Un soldat s-a urcat în copac, potrivind funia, 
după care Schelet se îndreptă spre condamnat. Acesta stătea 
ghemuit în acelaşi loc, cu capul în piept. 

— Vino! i se adresă cu asprime locotenentul Tibbetts, 
punându-i mâna pe umăr. 

Aliston sări în picioare, scoțând un urlet. Se clătină o 
clipă, apoi se poticni căzând ghemuit. Nu-şi reveni niciodată; şi- 
a dat duhul seara, pe răcoare. A fost înmormântat într-o 
groapă, separat de indigenii care fuseseră spânzurați. 


Se ştia, în general, că nu poţi conta pe Schelet atunci 
când era lăsat de capul lui. Bun ofiţer, curajos, dacă rămânea 
fără cineva alături, singurătatea i se urca la cap. 

Practic, în perioada aceea, nu mai era decât el în post. 
Comisarul Sanders se afla în zona platourilor înalte pentru a 
culege impozitele anuale, iar căpitanul Hamilton zăcea la pat, 
doborât de o criză obişnuită, însă foarte puternică, de malarie. 
Este adevărat că se afla pradă unei ciudate iluzii, anume că 
pică prin saltea în jos şi aterizează pe vârfurile grilajului de fier 
de la Albert Memorial, dar în fond nu era nimic îngrijorător în 
acest coşmar. Cei care cunosc simptomele febrei ştiu că 
lucrurile devin cu adevărat primejdioase doar atunci când 
ajungi să te crezi regina Victoria sau că joci poker cu Iulius 
Caesar, miza fiind taxele de pescuit pe râul Rubicon!?. 


19 Râu care desparte Italia de Galia Cisalpina şi pe care Iuliu Cezar a luat hotărârea 
să-l treacă, în anul 49 î.Hr., pentru a intra în Roma şi a-şi instaura astfel, autoritatea 
asupra capitalei imperiale. Într-un sens comun, „a trece Rubiconul” semnifică luarea 


Schelet nu-l credea pe superiorul său în pericol, tot aşa 
cum nici acesta sau Sanders nu credeau aşa ceva, şi unica 
dorinţă a lui Hamilton era să scape de îngrijirile binevoitoare 
pe care i le acorda Schelet. Din păcate, telegraful care făcea 
legătura între Teritoriile din zona fluviului şi Marele Cartier 
General fusese reparat şi funcţiona în săptămâna aceea. Pentru 
că, de obicei, regiunea e străbătută de elefanţi şi, atunci când 
aceştia nu se scarpină de stâlpii de comunicaţie, în orice caz 
trag firele aeriene ca să vadă dacă nu cumva sunt bune de 
mâncat. De data aceasta, Cartierul General, într-o tresărire de 
energie, refăcuse totul, punând linia de comunicaţie în stare de 
funcţionare. 

— Totul e bine? întrebase Cartierul General. 

Schelet mâăzgăli îndată un răspuns, transmis de 
telegrafist, un metis fără imaginaţie şi convins - trebuie să i se 
recunoască această scuză - că era vorba de un mesaj cifrat de 
maximă importanţă. 


Totul e bine, totu bine stop comisarul la Ississi Isissi stop 
Hamilton acces aces puternic de febră dar eu rezist resist stop 
voi Face posibilul pentru salva viaţa Hamilton mă te-m, mă tem 
mătem de mai rău stop voi Face datoria datorea. 


Schelet avea exasperantul obicei de a scrie cam de trei 
ori cea mai mare parte dintre cuvinte pentru a putea descoperi 
astfel pe cel care părea mai corect. Şi dacă, aşa cum Sanders îi 
atrăsese atenţia, ar fi avut inteligenţa să le taie pe cele care, 
până la urmă, i se păreau mai puţin reuşite, corespondenţa sa 
ar fi avut neîndoielnic de câştigat în ce priveşte claritatea 
stilului. A 

Schelet fu străbătut de o idee genială. In caz de boală, 
Cartierul General trimitea adeseori pe cineva pentru a da 
ajutor. Cererea o făcea de obicei Sanders. Dar, de data asta, de 
ce nu ar face-o el? 

Trimiteţi o infirmieră capabilă, adăugă el la sfârşitul 
telegramei. 

Totuşi, aceasta părea insuficient. Hamilton avea nevoie 
de o femeie care să aibă grijă de el ca o mamă. Maternă. Drept 
urmare, completă cererea cu un adjectiv tehnic. Grav şi 


unei decizii de o mare gravitate, acceptând toate consecinţele posibile (n. trad.) 


mândru de ceea ce făcuse, reveni la Rezidenţă, intră în camera 
lui Hamilton şi puse o palmă umedă pe fruntea ofițerului 
adormit. 

— Ce (urmă un cuvânt violent) vrei (urmă un cuvânt şi 
mai violent)? întrebă furios bolnavul. 

— Schelet e lângă tine, bătrâne, murmură vizitatorul pe 
un ton liniştitor. Vrei ceva, bătrâne Ham? 

— Da, să te duci naibii!... Cară-te de-aici! 

— Delirează, murmură Schelet în timp ce părăsea în 
vârful picioarelor camera, răsturnând în trecere masa. 

— Tttt, îşi spuse el vexat, auzind uşa trântită în spatele 
lui. 

Restul zilei şi cea următoare şi le petrecu străduindu-se 
să combine tot felul de bunătăţi pentru bolnav. Madam Pepe, 
bucătăreasa Rezidenţei, îl privi plină de respect, în timp ce 
confecţiona un jeleu. Schelet făcu operaţia după o reţetă pe 
care o descoperise într-o carte de bucate. Nu se poate spune că 
era rea la gust, atât doar că nu se legă, rămânând ceva colorat 
care curgea. 

— Nu, urlă Hamilton delirând, nu beau... nu vreau să fiu 
otrăvit!... ai făcut-o tu? Tu? Nenorocitule... 

Ceaşca şi conţinutul ei zburară pe fereastră. 

— Nu-i frumos, nu e frumos, spuse Schelet ca o mamă 
care-şi ceartă cu blândeţe copilul. Lasă-l pe micuțul Schelet să- 
ţi ia temperatura. 

Mâna galbenă a lui Hamilton arătă uşa. Mişcarea fu 
însoţită de o privire drăcească. Imediat ce infirmierul său fu 
dincolo de prag, se auzi zăvorul tras şi, dinăuntru, vocea 
ucigătoare a lui Hamilton: 

— Am aici un pistol cu zece cartuşe. Dacă încerci să mă 
mai îngrijeşti îţi zbor creierii... 

— Periculos, murmură Schelet. Şi, ridicând din umeri, îşi 
declină orice responsabilitate cu privire la bolnav. 

Rămas singur, căpitanul Hamilton înghiţi trei capsule de 
chinină, bău din abundență o infuzie de orez şi căzu pe dată 
într-un somn adânc. În după-amiaza zilei următoare Schelet 
picotea pe vastul peron alb al Rezidenţei. Razele soarelui îl 
ajunseră, concentrându-se pe bătătura care-i înfrumuseţa 
degetul mic al piciorului. Locotenentul Tibbetts visa. Se făcea 
că era ars pe rug în faţă la Trinity College, din Cambridge, 


pentru că se arătase ireverenţios faţă de Jockey Club. Flăcările 
îi cuprinseră acum picioarele, mai ales unul dintre ele. 

— Auu! spuse Schelet suferind şi se sculă din somn ca 
să-şi frece drăgăstos piciorul, prin pantof. Zări atunci, pe 
măsură ce-şi redobândea acuitatea simţurilor, un lucru 
extraordinar. În faţa lui, la câţiva paşi, stând pe un fotoliu de 
pânză, se afla cea mai frumoasă femeie pe care o văzuse 
vreodată. Tânără, cu şuviţele de păr de culoarea aurului roşu 
strălucindu-i în soare sub dublura verde a căştii coloniale. 
Buzele frumos desenate pe ovalul delicat al obrazului erau de 
un roşu de muşcată. În acel moment erau destinse într-un 
zâmbet, în timp ce ochii săi în tonuri de bleu-gri surâdeau. 

— Dumnezeu să binecuvânteze bătrânul meu suflet, 
murmură Schelet, şi trupul său deşirat se prăbuşi din nou pe 
scaunul pe care se afla. Dumnezeu să binecuvânteze sărmanul 
meu bătrân suflet... n-ar fi trebuit să mănânc carne de porc... 

— Treziţi-vă, vă rog. 

Schelet deschise un ochi şi o cuprinse în întregime cu 
privirea, deschise şi celălalt ochi, înţepenind cu gura căscată. 

— Aştept cu răbdare pe locul acesta de un sfert de oră, 
spuse încântătoarea fiinţă. Alături de ea se aflau două cufere 
mari, o valiză, un sac de golf şi o rachetă de tenis. 

— Sunt infirmiera de la spitalul Victoria. 

Schelet se ridică, clătinându-se şi lăsând să-i scape un 
torent de cuvinte fără şir. 

— Pe viaţa mea şi pe bătrânii mei pantofi nedemodaţi, 
horeai locotenentul... dumneavoastră sunteţi tânără persoană... 
nu, sunteţi prea tânără... Cum naiba ai ajuns aici, bătrână 
scumpă infirmieră? 

— Cu vaporul. Am sosit cu vasul Pealago. 

— Ca să-l îngrijeşti pe acest drag bătrân de Ham. 
Caraghios lucru, Dumnezeu să mă binecuvânteze! 

Fata îl măsură cu atenţie. 

— Ham, un bărbat? 

Schelet dădu din cap. 

— Febră? 

Schelet dădu din nou din cap, şi ea păru dintr-o dată 
uşurată. 

— N-are nevoie să fie îngrijit, drăguță bătrână 
domnişoară, începu el... 


— A murit? îl întrebă ea cu răceală. 

Schelet deschise gura îngrozit, o privi fix un moment, 
după care se repezi în interiorul Rezidenţei. Reveni după zece 
secunde. 

— Nu, tânără domnişoară, îi răspunse. Trăieşte, de fapt 
ceea ce vroiam să spun este că îl îngrijesc eu însumi, se ocupă 
de sănătatea lui nedemna mea făptură.. 

Fata îl contemplă cu un aer solemn. 

— Şi mai trăieşte! spuse cu jumătate de voce. 

Schelet se simţi ofensat. 

— Şi încă agitat, răspunse cu o nuanţă de reproş. O să te 
miri poate, drăguţa mea bătrână soră infirmieră, dar eu însumi 
sunt un infirmier atestat. 

— Dumneata? 

Fata era surprinsă, aşa cum Schelet se şi aşteptase. 

— Da, exact cum ţi-am spus, bătrână dragă cruce-roşie. 
Am luat zece lecţii prin corespondenţă. Diagnosticul, scumpa 
mea bătrână infirmieră, este specialitatea mea. Se încruntă, 
măsurând-o cu un aer atent. Ai făcut o uşoară insolaţie, unul 
dintre ochi este mai mic decât celălalt. _ 

— Nu e adevărat, protestă fata. Işi deschise poşeta de pe 
genunchi, de unde scoase o mică oglindă. Nu-i adevărat, 
protestă ea furioasă. Sunt de aceeaşi mărime amândoi. Unde e 
bolnavul? 

Schelet îi indică uşa, cu un gest. 

— Îngrijeşte-l cu răbdare. Dacă o să ai probleme, trimite 
după mine, bătrână Betsy Gamp”9; atenţie la ştergătorul de 
picioare, a doua uşă pe stânga. În cazul în care devine violent, 
am şi sosit cu un drăgălaş de ciocan de lemn, special pregătit 
pentru o asemenea eventualitate, şi îi administrez poţiunea 
calmantă. 

Auzi vorbindu-se prin uşa închisă de la camera lui 
Hamilton, apoi o exclamaţie şi zgomotul zăvorului tras. 

— Cine v-a chemat aici, soră? 

Un răspuns aproape şoptit. Schelet surâse cu înţelegere. 
Reugşise totuşi să facă ceva... Oare juca într-adevăr tenis, ori îşi 
plimba doar racheta de tenis? 

Se făcuse seară şi el aştepta ca infirmiera să apară. Cina 
urma să fie servită într-o jumătate de oră şi, cu toate că între 


20 Aluzie la un personaj (soră-infirmieră) dintr-un roman al lui Dickens (n. trad.) 


timp o mai zărise, mişcându-se cu grabă între bucătărie şi 
camera bolnavului, nu se ivise totuşi ocazia să stea de vorbă cu 
ea mai pe îndelete. Prima dată când încercase: 

— Tocmai doream să-ți spun, bătrână scumpă 
domnişoară... 

Ea îi duse un deget la buze: 

— Linişte, a adormit. 

Iar a doua oară: 

— Nu mi-ai spus cum te cheamă, dragă bătrână soră de 
caritate. 

— Sst... acum se trezeşte. 

Sumbru, meditând asupra izolării în care era împins, 
Schelet auzi răsunând în tăcerea nopţii bătaia cadenţată a 
motorului de pe Zaire şi zări fumul de la cazane urcându-se 
leneş peste coama arborilor, în secunda următoare o luă la fugă 
spre chei, în întâmpinarea comisarului. 

— M-am întors mai repede cu o săptămână decât era 
prevăzut. Oamenii din Akasava s-au făcut mai cinstiţi sau, cine 
ştie, au vrut să mă vadă cât mai repede plecat. Cum îi merge lui 
Hamilton? Am primit mesajul trimis prin porumbelul călător, 
sper că nu e nimic serios? 

— Nu, domnule, spuse Schelet şi aprecie că acela era 
momentul potrivit pentru a-i anunţa vizita pe care o aveau. 

— O infirmieră! exclamă Sanders stupefiat. Dar pentru 
ce, Dumnezeule? 

Celălalt tuşi uşor. 

— Acestui bătrân drag de Hamilton i-a fost destul de 
rău, domnule, explică el cu gravitate. Nici măcar nu vroia să 
mă vadă. Dacă riscam să-mi arunc o privire prin fereastră îşi 
întorcea bătrâna sa moacă la perete. Astfel că am fost nevoit să 
solicit o infirmieră. 

— Nu înţeleg, are vreo importanţă că un om doarme 
culcat pe o parte şi nu pe cealaltă? întrebă cu simplitate 
Sanders. 

— Cu faţa la bătrânul perete, domnule, îl corectă 
politicos Schelet clătinând din cap. Este un simptom foarte 
îngrijorător, dacă ţinem seama de simptomele descrise în 
drăguţa noastră de bătrână farmacopee, domnule. Oamenii 
sfârşesc întotdeauna cu faţa la perete. 

— Prostii, spuse Sanders cu un surâs uşor pe buze. Dacă 


totuşi bătrâna doamnă se află aici, trebuie să i se asigure tot 
confortul necesar. 

Schelet tuşi uşor. 

— Nu tocmai bătrână, domnule, nu s-ar putea spune că e 
bătrână. Mai curând spre partea tinereţii, dragă domn şi 
Excelenţă. Frumoasă, domnule, într-un anumit sens, adăugă el 
cu o bruscă îndrăzneală. 

Faţa lui Sanders se lungi. 

— Acum nu mai are nimic de făcut. Hamilton o să se 
pună pe picioare. Cartierul General s-a trezit de-a binelea; de 
obicei aşteaptă să treacă o lună până să-ţi răspundă la o astfel 
de cerere. 

Sanders o salută pe fată cu bunăvoință, îi acordă chiar o 
anumită atenţie, oricât de detaşat era. 

— Nu cred că e nevoie să mai rămân mult timp, spuse 
ea, instinctul său de femeie făcând-o să ghicească gândurile 
ascunse pe care primirea lui Sanders le ascundea. Căpitanul nu 
mai este bolnav. E enervat, dar nu suferind. Şi privirea ei îl fixă 
necruţător pe Schelet. 

— Enervarea este neîndoielnic o boală, spuse Schelet cu 
convingere. Un caracter urât este semn de demenţă, bătrână 
scumpă matroană de spital. 

După ce tânăra se retrase, Sanders, care avusese între 
timp o scurtă discuţie cu bolnavul pentru a afla cauzele 
enervării acestuia, îl luă pe Schelet pe verandă, unde îi vorbi cu 
multă prietenie. 

— Trebuie să te supraveghezi mai mult, băiete. Mă tem 
că uneori foloseşti cuvinte care dobândesc cu totul alt sens 
decât cel dorit de tine. Astfel... şi Sanders continuă cu un 
exemplu. 

— Dar aceasta nu înseamnă o femeie cu instincte de 
mamă, domnule? spuse Schelet stupefiat. Dumnezeu să mă 
binecuvânteze, domnule... 

— O infirmieră de maternitate înseamnă cu totul altceva, 
răspunse Sanders cu o surprinzătoare seriozitate pentru un om 
care era puternic scuturat de un râs interior. Şi bineînţeles, 
Hamilton este destul de furios. 

Sanders folosi ultima dimineaţă pe care fata avea să şi-o 
petreacă la Rezidenţă străduindu-se s-o facă să se simtă cât mai 
bine. Se numea Rosalie Marten şi mărturisea că are douăzeci şi 


patru de ani. 

— Trebuie să fie încântător să te afli departe de lumina 
electrică şi cinematografe, spuse ea respirând adânc. Am venit 
în Africa occidentală crezând că o să am parte tocmai de o 
astfel de viaţă, în realitate Cartierul General este un fel de 
Clapham”, cu soare în plus. Nu s-ar putea găsi ceva de lucru 
pentru mine, aici, domnule Sanders? 

El scutură din cap. 

— Întrebarea mea este poate puţin  indiscretă, 
domnişoară Marten, în definitiv de ce aţi venit pe Coastă??? 
Aveţi prieteni acolo? 

— Nu, răspunse ea sec. Am oroare de locul acela. Din 
anumite puncte de vedere e ceva mai puţin rău decât aş fi 
crezut, dar în fapt se arată cu mult mai rău. Ideea de a veni pe 
Coastă mi-a venit citind un jurnal comercial editat de un om 
care nu s-a deplasat niciodată dincolo de Sierra Leone”. Ştiu 
asta de la tatăl meu, care e ziarist. Urăsc locul acela, îl urăsc! 

Vehemenţa tonului său îl izbi pe Sanders. Privind-o, 
înţelese ce se întâmplase cu ea: iubise un bărbat. Şi lucrul 
acesta se adeveri, pentru că aproape imediat fata preciză: 

— Bărbatul cu care eram logodită a murit aici. Vorbea 
cu o sinceritate crudă. A venit aici acum doi ani. 

În vocea ei se simţi o undă de slăbiciune doar pentru o 
clipă. Sanders păstră tăcerea, astfel de confidente îi făceau rău. 
Coasta devora nemilos multe vieţi tinere, iar tragedia fetei avea 
multe corespondențe. 

— Era omul cel mai bun din lume. Venise aici pentru că 
voia să câştige suficient de mulţi bani ca să-şi întemeieze un 
cămin. Sunt destul de bogată, domnule Sanders, şi trebuia să 
se pună la adăpost de suspiciunile familiei. Era privit drept 
vânător de zestre şi asta i se spusese chiar în faţă, deşi eu nu 
am aflat-o decât mult mai târziu. 

— Era cumva... misionar? 

Ea scutură uşor din cap şi surâse. 

— Nu. Era un om foarte bun, dar nu misionar. A murit 
undeva în teritoriul francez... Mi-a scris la puţin timp după ce 
sosise pe Coastă. E groaznic. Fata îşi încruntă sprâncenele. În 

fiecare zi trec prin faţa hotelului unde a stat, lângă Cartierul 
General. Ştiu care este fereastra camerei lui. De acolo privea 
strada pe care trec eu în fiecare zi. Nu-mi vine să cred, 
domnule Sanders. Pur şi simplu, nu-mi vine să cred. 

Sanders îşi dădu seama că fata îi vorbea aşa cum nu mai 
vorbise cu nimeni înainte, că simţea nevoia să-şi exteriorizeze 
gânduri îndelung refulate, comunicându-le cuiva. O lăsă să-şi 
descarce amarul fără a o întrerupe, în timp ce parcurgeau cu 
paşi lenți tristul şi aridul teren de lângă Rezidenţă. 

— V-am plictisit îngrozitor, dar mi-a făcut bine, spuse ea 
pe jumătate râzând, pe jumătate plângând. Mi-am dorit 
adeseori să fiu catolică pentru a mă putea spovedi. Cred că, 
încetul cu încetul, îmi voi reveni, mă voi căsători cu un 
oarecare, uitând romanul meu între săculeţii de lavandă din 
cufărul amintirilor pierdute. Până la urmă, inimile nu se frâng 
chiar atât de uşor. 

În timp ce fata se afla în camera sa, Sanders îi avertiză 
pe ceilalţi: 

— Atenţie la conversațiile  aiurite despre moarte, 
dezastre şi alte asemenea... Această biată copilă a trăit o 
întâmplare tristă. 

Nu însemna în nici un fel că i-ar fi trădat încrederea, 
evocând tragedia care marcase această tânără viaţă. 

— Trebuie să fim prudenţi şi să o distrăm, bătrâne drag 
domn şi Excelenţă, spuse Schelet impresionat. 

— Pentru numele lui Dumnezeu, să nu te apuci să faci 
ceva! strigară într-un glas Sanders şi Hamilton. 

— Poate că aş fi putut să-i arăt unele dintre curiozităţile 
mele, replică Schelet cu un aer uşor jignit. Dar, bineînţeles, 
dragă domnule, dacă socotiți că aş putea corupe astfel inocenta 
bătrână doamnă... 

— Mi-e absolut indiferent dacă o corupi sau nu, dar nu 
vreau cu nici un preţ ca un oaspete să fie plictisit cu tot felul de 
aiureli... spuse Hamilton. 

— Arată-i curiozităţile tale, interveni binevoitor Sanders, 
dar nu intra în prea multe amănunte în ce priveşte istoria 
fiecăruia. 

Schelet alergă la cabana lui, adunând în grabă tot ce 
credea că ar fi putut-o interesa pe fată. Rosalie Marten se 
întoarse şi găsi trei oameni de o solemnitate anormală care, 


însufleţindu-se dintr-o dată la vederea ei, manifestară o bucurie 
atât de forţată, încât ea putu să-şi dea imediat seama de ceea 
ce ascundea. 

— Le-aţi spus de trista mea poveste, spuse fata aproape 
cu impertinenţă. Sunt mulţumită, dar vă implor pe toţi, nu 
faceţi din asta un mister. Am sentimentul îngrozitor că muriţi 
acum de teamă ca nu cumva să mă răniţi cu ceva. Vă rog, nu 
mă trataţi cu atâta tact, nu suport. 

Schelet se arătă pentru moment încurcat, pentru că 
tocmai se jurase să se arate plin de tact. Buzunarele lui erau 
burduşite de diverse curiozităţi, obiecte scoase la întâmplare 
din cufărul mare aflat sub patul său. 

— Regretăm foarte mult că ne părăsiţi, bătrână scumpă 
domnişoară, spuse după ce tensiunea creată de tentativele lor 
neîndemânatice se risipi, iar tânărul servitor arab servise 
cafeaua. Trei bucăţi de zahăr sau patru? Dumnezeu să 
binecuvânteze bătrânul meu suflet, chiar nu vreţi zahăr? Nu o 
să ajungeţi niciodată atât de grasă ca acest bătrân umflat de 
Schelet. 

—Ciolănos e mult mai expresiv, spuse Sanders. 

— Asta tocmai îmi aduce aminte... zise Schelet, 
scotocindu-şi buzunarele. Cred că obiectul acesta ar putea să te 
distreze teribil, scumpa mea soră de caritate. Este inelul de pe 
degetul omului cel mai gras din Teritorii, numitul N'per din 
Akasaka. 

Vorbind, scoase din buzunare o grămadă de obiecte de 
tot felul: brățări de sârmă, linguri de lemn sculptat, două 
şiraguri de mărgele din lemn, un pieptene sau două din oţel, 
punându-le pe masă. 

— Aceasta este un fel de poşetă foarte drăguță a unei 
femei din tribul N'gombi. 

În momentul acela auzi un strigăt slab şi, neliniştit, se 
întoarse. Rosalie Marten se ridicase şi privea grămăjoara de pe 
faţa de masă. Obrazul ei era de o paloare mortală. Cu mâna 
tremurândă arăta fix spre un anumit obiect. 

— Unde... unde aţi găsit acest lucru? 

Mâna îi era îndreptată spre o mică brățară de aur fără 
luciu, din montura căreia lipseau două pietre. 

— Asta,  huum!... Pentru o clipă, Schelet uită 
avertismentele care-i fuseseră date. Ei bine, la drept vorbind, 


tânără domnişoară, această brăţărică a fost luată... 

În momentul acela privirea lui întâlni ochii reci şi 
ameninţători ai lui Sanders şi tăcu. 

— Asta... era a lui, spuse ea cu o voce înăbuşită, luând 
bijuteria în mână cu multă tandreţe. Am cumpărat-o la New 
York pe când eram copilă... tatăl meu m-a luat acolo cu el şi l- 
am rugat să mi-o cumpere. l-am dat-o în chip de amintire... 
iubitului meu. 

Sanders fu primul care-şi găsi sângele rece. 

— Care a fost numele... logodnicului dumneavoastră, 
domnişoară Marten? 

Ea continuă să mângâie bijuteria deformată, iar pe faţă 
îi stăruia un surâs de o duioşie nesfârşită. 

— John Silwick Aliston, şopti ea, cel mai bun şi cel mai 
scump om din câţi au existat vreodată... 

Tăcerea era aşa de adâncă încât, dacă n-ar fi fost atât de 
absorbită de jalnica relicvă pe care o ţinea în palmă, fata ar fi 
putut auzi cum respiră adânc cei trei bărbaţi. 

— Un om foarte bun, cel mai bun care a existat 
vreodată. Schelet se agăța de şansa care i se oferise. Vorbea 
încet, o voce surdă, sacadată, lipsită de suflu. Dragul de John, 
ce băiat straşnic... 

Tânără ridică rapid privirea spre el. Ceilalţi doi de-abia 
mai respirau. 

— L-aţi cunoscut? 

Schelet înclină din cap. Ochii săi străluceau de 
inspiraţie. 

— Chiar foarte bine, bătrână bonă. L-am întâlnit lângă 
frontiera franceză... un băiat foarte cumsecade... febra însă... 

— Eraţi lângă el când a murit? 

Capul lui Schelet se mişca de sus în jos ca un automat. 

— Da... atât de vesel, până în ultimul minut... un tip atât 
de brav, plin de curaj, dragă domnişoară. Mi-a lăsat brăţara ca 
să i-o dau celei pe care o iubea, deşi nu mi-a spus numele ei 
niciodată. Unul dintre cei mai buni pe care i-am întâlnit... acest 
bătrân John... 

Se opri, epuizat de efortul depus. 

Ea privi lung bijuteria, apoi îi întinse mâna lui Schelet. 

— Mulţumesc. O să mă gândesc întotdeauna la ce-aţi 
făcut pentru el. Sunt sigură că aţi fost foarte bun cu el... 


Dumnezeu să vă aibă în pază... 
Schelet fu pe punctul de a izbucni în plâns. 


4. Femeile vorbesc 


Dacă se taie un copal?f, lăsându-l apoi să se usuce într- 
un loc ceva mai înalt, unde soarele îl usucă şi apa nu bălteşte 
ca să putrezească, iar atunci când este tocmai bun de lucru se 
taie din el o bucată lungă de trei yarzi?” şi se scobeşte cu 
răbdare mijlocul unuia dintre capete, se obţine un instrument 
de comunicare cunoscut încă din vechime şi care a fost folosit 
şi pe timpul lui Caesar. 

M'gliki, omul cu Jokali, toba de semnalizare, era foarte, 
foarte bătrân şi aproape orb, în aşa fel încât se încurca la tot 
locul, răsturnând cratiţele şi spărgând preţioase vase de lut, 
situaţie care dădea loc la certuri în familie, cunoscând că, 
potrivit legii, rudele celor incapabili sunt răspunzători de 
daunele cauzate de aceştia. 

Cu toate acestea, bătrân şi neputincios cum era, nimeni 
din întreaga lume (care se întinde de la Muntele Spiritelor până 
la fluviul cu un singur mal, căruia i se spune mare), nu era în 
stare să bată atât de bine într-un trunchi de arbore scobit, cum 
o făcea M'gliki. Aşezat în faţa unui astfel de trunchi cu 
suprafaţa vălurită din cauza loviturilor şi mânuind două măciuci 
groase, el lansa în văzduh, fără întrerupere, răpăieli de mesaje: 
bârfe şi zvonuri din cetate, apeluri urgente adresate pescarilor 
aflaţi la mare depărtare, comunicări personale de familie, 
anunţuri despre morţi şi nou născuţi, căsătorii şi scandaluri 
recente. Orice înfloritură, orice schimbare a cadenţei pe toba 
lokali are o anumită semnificaţie. Sanders, aflat în zona 
fluviului, putea să capteze mesajele transmise de M'gliki de la o 
distanţă de 30 de mile, într-o noapte liniştită; bătrânul nu se 
înşela niciodată. 

Un şir lung de bătăi, urmat de una scurtă şi iarăşi şirul 
lung, însemna numele lui Sanders. Dacă după aceasta se 
auzeau trei lovituri precise, la distanţe egale, mesajul semnifica 
„nu există reclamaţii”. 

Sanders ajunsese să recunoască numele fiecărui şef, al 
fiecărui trib, tradus în bătăi de tobă. Orice avertisment, 

promisiune, orice ştire despre un furt sau un asasinat 
transmise pe această cale deveneau de înţeles pentru el. 

Bătrânul stătea aşezat cât e ziua de lungă în faţa tobei 
sale de lemn, cu ochii ce nu vedeau, ţintiţi asupra fluviului 
întins. Pentru anotimpul ploilor i se construise un mic adăpost, 
în lipsa căruia ar fi însemnat să se întoarcă acasă 
împiedicându-se printre lucruri şi spărgând mai mult decât ar fi 
putut plăti rubedeniile. 

După o seară care se dovedi deosebit de păgubitoare 
pentru familie, deoarece bătrânul călcase pe cozile a trei sulițe, 
rupându-le, răsturnase o oală plină de peşti şi aproape omorâse 
un câine comestibil, marfă de preţ, fiul său cel mai mare 
împreună cu fratele său mai mic se sfătuiră, în secret, ce e de 
făcut. 

— Am putea merge să vânăm în Pădurea Pigmeilor, 
spuse fiul său, luându-l cu noi pe M'gliki şi spunându-i că avem 
nevoie de ajutorul lui. Odată ajunşi acolo, după ce va adormi, 
plecăm, lăsându-l singur. Bătrân cum este şi orb, va muri 
repede. 

Drept urmare, fiul şi fratele îşi luară rubedenia într-o 
dimineaţă şi vâsliră cinci zile ca să ajungă la Pădurile 
Întunecate. M'gliki, aşezat la prova cu un micuţ dar foarte 
sonor lokali, aduse la cunoştinţa întregii lumi, pe întreg 
parcursul drumului, prin bătăile sale de tobă, că el era celebrul 
cântăreţ la Jokali, cei care-l însoțeau fiind minunatul său fiu şi 
propriul său frate. 

Petrecură o parte din noapte în pădure şi fugiră după 
răsăritul lunii, după ce ascunseseră toba Jokali, abandonându-l 
pe bătrân pradă ferocilor omuleţi din brusă şi leoparzilor cu 
ochii galbeni care se strecurau din copac în copac, 
înconjurându-l. 

Ar fi murit cu siguranţă acolo, dacă nu l-ar fi găsit o 
fetiţă şi nu l-ar fi condus într-un loc în care se aflau zece colibe 
- ceea ce pentru zona de brusă înseamnă un sat mare. Fetiţa se 
numea Asabo şi, chiar pentru vârsta de şase ani, era foarte 
urâtă. Tatăl ei era căpetenia aşezării şi, reuşind să-şi înfrângă 
dorinţa naturală de-a încerca asupra străinului fără apărare 
efectul ultimei otrăvi descoperite, în care îşi înmuiase vârful 
săgeţilor, îl adăposti într-un colţ al colibei sale. 

Oamenii din brusă dobândiră din acel moment o 


importanţă sporită, deoarece M'gliki îşi petrecea mai tot timpul 
instruind-o pe micuța Asabo. Mica tobă J/okali a fost descoperită 
sub un copac şi, spre uimirea încântată a întregului sat, Asabo 
îşi făurea un mare viitor. 

— Ai să fii femeia cea mai celebră din lume, îi profeţea 
M'gliki. O să iei în căsătorie o căpetenie şi ai să dormi pe un 
pat de piei de animale. Vei avea trei iubiţi, care te vor vizita 
fără să ştie unul de altul, iar soţul tău nu va afla de nici unul 
dintre ei. 

Asabo scoase un sunet nedesluşit de satisfacţie. La data 
acelei profeţii avea zece ani. 


Comisarul Sanders dispunea de un mare număr de 
agenţi indigeni care-l ţineau la curent cu tot ceea ce interesa 
guvernul său şi pe el însuşi. Spionii lui constituiau un serviciu 
de informaţii atât de bine pus la punct, încât ar fi putut da 
oricând o vedere de ansamblu asupra condiţiilor sociale şi 
economice ale celor douăzeci şi trei de triburi pe care era 
însărcinat să le conducă. Cu toate acestea, exista un mic ţinut 
asupra căruia nu reuşea să obţină decât informaţii fragmentare 
şi nesigure. Micii Vânători, popor timid şi sălbatic, ascuns în 
adâncul Pădurilor Iguri, nu tolera nici un amestec în viaţa lui, 
privind cu o totală lipsă de bunăvoință orice intervenţie din 
afară. Un spion de statură normală, într-o ţară în care media de 
înălţime este de 38 de degete?! nu poate trece neobservat. 

Sanders dusese tratative într-un loc situat la marginea 
pădurii cu o căpetenie de foarte mică statură, cu burta umflată, 
reuşind să obţină promisiunea unui tribut anual sub formă de 
piei de animale, cauciuc şi răşină de copal. Promisiunea a fost 
întocmai respectată, bunurile fiind livrate cu regularitate. An 
de an, în luna Veşmântului Nou, când frunzişul verde al pădurii 
se înnoia, vasul Wiggle, urcând pe îngustul râu care mărgineşte 
Pădurea Iguri, găsea într-un luminiş, aproape de debarcader, o 
ciudată grămadă, amestec de cauciuc şi răşină, iar alături o 
altă grămadă din piei de animale. 

În preajma lor se aflau de obicei doi omuleţi cu figuri 
fioroase. De îndată ce şalupa îşi făcea apariţia, ei se retrăgeau, 
supraveghind ridicarea şi transportul tributului de la o distanţă 
prudentă. 


25 Unitate veche de măsură a lungimii valorând 27,07 mm. (n. trad) 


Într-o bună zi, şalupa nu mai găsi însă nimic: nici piei, 
nici răşină, nici cauciuc, nici oameni. 


Era aproape miezul nopţii. Sanders plecase să se culce, 
dar unuia dintre cei ce jucau pichet?” la lumina lămpii de ulei 
puţin îi păsa de ora târzie: 

— Schelet, eşti rubicon?%, spuse căpitanul Hamilton cu 
satisfacţie, totalizând punctele. 

Faţa lui Tibbetts era ca o mască. 

— Să mai facem o partidă, bătrâne Ham. Dar, bătrânul 
meu drag ofiţer, înainte de a începe, dacă nu te deranjează, te 
rog să-ţi sufleci mânecile. 

— Ce naiba vrei să spui, Schelet, replică superiorul său, 
indignat. 

— Nimic, domnule. E vorba doar de o simplă precauţie, 

bătrâne. De la orele zece de când jucăm ai în permanenţă toţi 
aşii şi toţi popii. Hai să jucăm cinstit, domnule, tot ce te rog 
este să-ţi sufleci manşetele de la haină. 
i Hamilton îl fixă cu un aer glacial şi împărţi cărţile. 
Incepea să-l agaseze Schelet ce-şi potrivea necontenit 
monoclul, cu privirile aţintite mereu asupra mâinilor sale, în 
timp ce împărțea cărţile, astfel că este uşor de înţeles pentru ce 
căpitanul Hamilton a putut să se încurce la un moment dat, 
dându-şi o carte în plus. 

— Ah! interveni Schelet, cu subînţeles. Alege-ţi cărţile 
care-ţi convin. Nu te jena de mine. 

— Schelet, mă insulţi! tună celălalt. 

Schelet îşi privi cărţile cu un surâs insinuant. 

— Cred că s-a strecurat o greşeală, bătrâne speculant. 
Mi-a ajuns şi mie în mână un as. N-ai vrea să împarţi din nou 
cărţile? 

Hamilton nu răspunse. Continuă jocul, marcând o sută 
patruzeci de puncte şi făcându-şi praf adversarul, care-şi 
aruncase asul greşit. 

— Eu fac cărţile acum? întrebă excesiv de politicos 
Schelet. 

— Dacă vrei. 


27 Joc de cărţi de origine franceză (n. trad.) 
28 Expresie folosită la jocul de pichet semnificând pierderea partidei de către unul 
dintre jucători (n. trad.) 


Hamilton fu cât se poate de sec. 

— Nu spun nimic, dragă domnule, ceea ce nu înseamnă 
că nu gândesc, spuse Schelet, ridicându-şi cărţile. 

— Până acum n-am avut prilejul să-mi dau seama, 
observă celălalt. 

Când veni rândul său să împartă cărţile, se prefăcu că 
nu-l vede pe Schelet aplecându-se să se uite pe sub masă şi nu 
remarcă nici faptul că inepuizabilul său partener pipăie cu 
buricul degetelor dosul cărţilor de joc pentru a vedea dacă nu 
sunt însemnate cu înţepături invizibile. 

— Şansa e şansă, dragă domnule şi frate de arme, spuse 
Schelet, examinându-şi cărţile de joc, iar jocul e joc, dar 
necazul e cu împărţirea acestora. 

Se uită încă o dată cu atenţie la cărţile pe care le avea în 
mână, încruntându-se. 

— lartă-mă bătrâne Ham, dar parcă n-ar fi acelaşi 
pachet. Hamilton aruncă furios cărţile. 

— Ascultă Schelet, şuieră el printre dinţi, dacă insinuezi 
cumva că trişez, să ştii că îţi crap capul. 

— Singura parte din întregul meu care nu ar mai fi 
furată, Ham, bătrâne scamator. Am pierdut aproape patru 
şilingi în trei ore. 

— Pe care niciodată n-ai să-i plăteşti, strigă Hamilton 
ridicându-se de la masa de joc. Schelet, eşti imposibil. Mâine 
dimineaţă îţi treci în revistă plutonul la ora şapte, după care 
începi exerciţiile. 

— Urâtă treabă, murmură Schelet, omul ăsta nu numai 
că mă ruinează, dar se şi lasă dominat de caracterul lui urât. Se 
foloseşte de blestemata lui de autoritate ca să-mi facă o viață 
de câine. Eşti mai rău decât Uriah, hittitul?* cel rău. Vezi Biblia. 


A doua zi dimineaţa, Sanders ieşi din micul său birou cu 
un aer mai preocupat ca de obicei. Intre degetul mare şi cel 
arătător ţinea o hârtie fină de ţigară, acoperită cu un scris 
mărunt în caractere arabe. Hamilton îl observă. 

— Un porumbel? întrebă el. V-aţi sculat foarte devreme, 
domnule. 

Sanders intră în sala de mese, răsuci robinetul maşinii 
de cafea şi se aşeză la masă, în faţă cu ceaşca de cafea 


29 Hittiţi — Popor antic, menţionat şi în Biblie. (n. trad.) 


aburindă. 

— Sergentul de serviciu mi-a adus mesajul acesta dis-de- 
dimineaţă, spuse el. Micul mesager era urmărit de un şoim, dar 
a avut şansa să scape. Unde este Schelet? 

Hamilton privi într-o parte. De acolo de unde se afla, 
putea să zărească prin fereastra sălii câmpul de instrucţie, pe 
care o grupă de douăzeci de oameni executau exerciţii militare. 
Locotenentul Tibbetts, în pantaloni albi, cămaşă de sport şi 
cască colonială pe cap, dădea comenzile. I se auzea vocea 
ascuţită. Limbajul folosit era un curios amestec de arabă, 
bomongo şi engleză. 

— O, copil de părinţi împiedicaţi, aşa te-am învăţat eu? 
Lighioane caraghioase. Când spun unu, îţi propteşti amândouă 
mâinile deasupra fundului şi îndoi genunchii. Nu ca o babă cu 
scârţâieli şi gemete, ci ca o antilopă tânără. Cerul să te 
amuţească, Abdul, lepră bătrână, încetează să mai ţopăi atâta, 
lasă-te pe vine şi suge-ţi burta... Oh! Ko, eşti ca o bătrână vacă 
proastă. Drepţi! Culcat!... 

— Schelet pare foarte ocupat, spuse Sanders. 

— Schelet trebuie pus pe roate, răspunse Hamilton pe 
un ton afectat. Din când în când este bine să fie pus la punct. 
Nu pot să-i permit să insinueze că trişez şi în acelaşi timp să-mi 
păstrez respectul pentru mine însumi. Am jucat ieri seară 
pichet cu el şi trebuie să recunosc că nu a avut carte. Mi-a 
cerut să-mi suflec manşetele de la haină şi mi-am spus că 
merge puţin prea departe, dar când... 

Hamilton povesti în amănunt tot ce se întâmplase şi, cu 
toate că Sanders nu avea nici un chef de râs, reuşi totuşi să-i 
descreţească fruntea. 

— Am fost foarte nemulţumit de Schelet, spuse 
căpitanul, dar râzând. 

Obiectul nemulțumirii sale intră în sala de mese să-şi ia 
micul dejun. Era cam ţeapăn, pentru a nu spune chiar distant. 

— “ziua, Schelet. 

Hamilton manifesta o stare de spirit împăciuitoare. 

— “ziua, domnule. Schelet salută, luând poziţie. 
Exerciţiul s-a încheiat. 

— Hai, nu te mai ţine aşa înţepat. Trebuie să recunoşti 
că ai fost jignitor. 

Schelet cu ceaşca într-o mână, salută cu cealaltă. 


— Orice plângere, domnule, trebuie înaintată 
comandantului şef, domnule. Voi fi fericit să răspund la orice 
scrisoare pe care mi-o veţi adresa, dar, vă rog să mă scuzati, 
domnule, nu vom schimba nici glume nici înţepături între noi. 

— Schelet, o să te trimit să culegi taxele de la pigmeii 
din Iguri, curmă Sanders discuţia dintre cei doi. Vei pleca cu 
Wiggle, dar nu cobori de pe vas. Dacă nu se întâmplă nimic 
anormal, mi-ar place să-l întâlneşti pe şeful lor. În mod special 
ţin să iei contact cu un oarecare K'belu. Evită orice incident, nu 
ar fi exclus să ne trezim cu o grămadă de necazuri pe cap. Ai 
grijă să fiţi bine pregătiţi, cu o rezervă suficientă de cartuşe, ca 
să puteţi riposta atâta vreme cât brusa nu se va afla în spatele 
vostru. 

— Nu este exclus ca ei să-şi facă jocul... începu 
Hamilton, dar subordonatul său îl opri cu un gest. 

— Vă rog să renunţaţi la viciul dumneavoastră favorit, 
stimate domn, spuse el cu aroganță. Şi, de altfel, eu am încetat 
să mai joc. 

— Nu sunt foarte sigur, observă liniştit Sanders. Aş fi 
foarte mulţumit să te văd întorcându-te, cu sau fără taxe 
adunate. 


În inima marii păduri se născuse un cala-cala, un copilaş 
mic de tot, cu o piele gri-cafenie, căruia părinţii săi îi spuseră 
K'belu, adică şoricelul oacheş. Locul lui de naştere a fost un 
cuib suspendat între două crăci ale unui stejar imens. Părinţii 
aparţineau celui mai mărunt tip de pigmei, care trăiau izolaţi 
printre arbori, încrengătura în care-şi făcuseră sălaşul era atât 
de largă, încât încăpuse acolo coliba cu pereţi şi acoperiş de 
ierburi împletite, ce se întreţeseau cu ramurile proteguitoare, 
făcând căsuţa impermeabilă. Acolo băieţaşul a crescut, a 
gândit, a mâncat şi a fost bătut, acolo a învăţat să cunoască 
ierburile şi să deosebească plantele care dau otravă. Apoi, când 
a sosit timpul, a pornit în urma micuţului său tată, la vânătoare. 

În ţara Iguri trăia un misionar foarte întreprinzător, 
care-şi petrecuse întreaga viaţă studiind oamenii din brusă, sau 
bushmen-ii, mai întâi în partea sudică a Africii Centrale, apoi în 
zona de vest a acesteia. li iubea pe omuleţii aceştia, fiind 
convins că erau primii oameni creaţi de bunul Dumnezeu. 
K'belu l-a cunoscut în primii ani ai vieţii. Omul lui Dumnezeu 


avea o casă în marginea pădurii. În jurul casei se îngrijise să 
crească câţiva bananieri, pentru a putea lăsa să i se fure 
bananele. Oamenii continuară să fure chiar şi după ce şi-au dat 
seama că pot să le capete dacă le cer, dar pentru ei părea mult 
mai puţin complicat să le fure. Intr-o zi, acest om al lui 
Dumnezeu, care se numea părintele Matei, îl surprinse pe 
K'belu asupra faptului şi alergă după el să-l prindă, dovedind o 
surprinzătoare agilitate, fiindcă de felul lui era solid şi, în plus, 
lunga sutană cafenie a ordinului său religios îl încurca la fugă. 
Părintele Matei nu îl omori pe K'belu, nu îi scoase nici ochii, nu 
îl muşcă de inimă, pe scurt, nu îi făcu nimic din tot ceea ce se 
pune pe seama misionarilor. Dimpotrivă, luă cu el copilul care 
se zbătea din toate puterile, îi dădu să bea lapte de capră şi îi 
mai dădu şi un braţ de banane, atât cât micuțul K'belu putu să 
ducă. Mai târziu, când acesta reveni, timid şi neîncrezător, îi 
arătă câteva semne diabolice, cum ar fi literele A, B şi C. La 
zece ani, K'belu învățase să citească limba bomongo, care este 
limba vorbită în zona marilor păduri, amestecată cu câteva 
cuvinte vechi din dialectul vorbit doar de către pigmei. 

Misionarul a murit la scurt timp, de o boală tropicală 
necunoscută. K'belu s-a dus, în noaptea când misionarul a 
murit, în casa acestuia şi a luat de acolo toate cărţile pe care a 
putut să le adune. Mai târziu, după moartea tatălui său, la 
venerabila vârstă de treizeci şi şase de ani, copilul a plecat în 
satul cel mai apropiat, încărcat cu săgețile otrăvite ce 
aparținuseră tatălui său şi cu cărţile luate de la misionar. Şeful 
acelei minuscule comunităţi i-a dat o colibă în schimbul 
săgeţilor. 

După câtva timp, atunci când noul venit şi-a dovedit 
superioritatea - era capabil să citească tot felul de cărţi 
acoperite de acele semne diabolice, la fel ca şi părintele Matei - 
şeful comunităţii s-a sfătuit cu nevasta şi apoi a venit să stea de 
vorbă cu el. 

— Am o fiică, Asabo, este o femeie uimitoare, reuşeşte 
să scoată dintr-un trunchi de copac nişte zgomote misterioase. 
Cel care a învăţat-o a fost M'gliki, un bătrân din tribul N'gombi, 
cel ce s-a îmbolnăvit şi a murit atunci când fluviul s-a revărsat 
şi pădurea s-a umplut de peşti. Îţi dau ţie această femeie pentru 


30 Pigmeii trăiesc puţin; cei care depăşesc treizeci de ani sunt consideraţi bătrâni. (n. 
ed.) 


zece sulițe şi atâta sare cât poate ţine un om în palmele sale. 

— Nu am nici săgeți şi nici sare, răspunse K'belu 
mândru, dar sunt de acord s-o iau pe această femeie, fiindcă 
sunt un bărbat care vrea să aibă copii. 

La vremea aceea avea cincisprezece ani, vârsta de 
însurătoare; tatăl consimţi şi plăti toate cheltuielile de nuntă. 

Asabo trăi de atunci înainte în coliba soţului şi 
stăpânului ei, munci pentru el, îi respectă secretele, căci K'belu 
gândea şi gândea cât e ziua de lungă. În mintea lui exista o 
anume idee, care nu era încă foarte bine conturată şi pe care, 
deocamdată, nu o înţelegea prea bine. Era văzut mereu cu 
capul în cărţi, răsfoind paginile răsucite la colţuri, şi astfel se 
răspândi zvonul că era însuşi Ouda. Ouda este diavolul 
pigmeilor, el face rău dar tot el împarte şi binele. Singurul zeu 
pe care pigmeii îl cunosc. 

Renumele său crescu, iar ideea prinse rădăcini. Într-o zi 
el convocă o adunare la care toţi au trebuit să se ducă. Nimeni 
nu i-a contestat dreptul de a da un astfel de ordin. Pigmeii 
constituie o democraţie fără mare coeziune şi nu au şefi, în 
adevăratul înţeles al cuvântului. 

— Oameni buni, ascultaţi-mă cu toţii, începu K'belu. Am 
aflat prin vrăjile mele că noi suntem primii stăpâni ai lumii, 
datorită micimii noastre. Cine se mai poate căţăra cu atâta 
uşurinţă în copaci ca noi? De cine se tem alţii mai mult decât de 
noi? Nimeni nu ne întrece în lume, căci noi suntem stăpânii, iar 
ceilalţi, sclavii. 

Micul popor îl asculta uimit, în timp ce Ideea începea să 
se desluşească puţin în capul lor. 

— Popoarele din jurul nostru au un şef peste fiecare trib. 
Deasupra tuturor se află Sandi şi cei doi fii ai săi. Dacă aceştia 
ar muri, cine ar fi stăpânul lumii? Bineînţeles cei ce l-au 
omorât. Dacă apoi ar veni un nou şef cu fiii săi (pe întreg 
Teritoriul se insista asupra acestei înrudiri) şi ar muri şi ei, şi 
tot astfel, până când cei atotputernici care i-au trimis pe aceşti 
oameni albi să facă legea la noi, s-ar sătura şi ar renunţa, ţara 
ar rămâne cui? Micului popor viclean, care suntem noi. 

Ideea părea bună. Trei mii de bushmen-i începură astfel 
să aibă sentimentul unei apartenenţe naţionale. 

— După o lună şi un sfert de lună, Sandi va veni să ne ia 
răşina, cauciucul şi pieile de maimuţă. Sau, dacă nu el, fiul lui 


cu ochi de argint, ori omul cu voce groasă, care strigă la soldaţi 
(asta era o identificare difamatorie pentru Hamilton). Or eu, 
K'belu, Ouda al poporului meu, eu vă spun că nu le vom da 
decât guma lipicioasă rămasă de pe urma omizilor. 

Cuvintele sale au fost ascultate în tăcere. Cu toate 
acestea, un om important din Pădurile Întunecate spuse: 

— Ai vorbit bine, K'belu, dar dacă Sandi va veni cu 
puşca lui micuță care face ha-ha-ha, s-a terminat cu noi. 

Tăcu şi se aplecă dintr-o dată înainte, cu pieptul 
atingându-i genunchii. K'belu, prevăzând o anumită rezistenţă, 
îl plasase pe unul dintre oamenii săi într-un copac. Un simplu 
semn şi imediat o săgeată pornise şuierând, străpungându-l pe 
cel ce vorbise. Opoziția era redusă la tăcere. 

K'belu se retrase şi-i povesti întâmplarea femeii sale. 

— O, K'belu, ştiu că tu eşti Ouda şi un mare stăpân. 
Când vei fi rege al lumii voi avea brățări de aramă la glezne şi 
voi dormi pe un pat de piei. 

Trecu sub tăcere profeția care o anunţase că va avea 
trei iubiţi. Vor veni şi aceştia, fără nici o îndoială. În bucuria sa 
debordantă, împiedică satul să doarmă timp de jumătate de 
noapte. Toba lokali răsună ore întregi, trimițând în cele patru 
zări cântecul ei de triumf. 

Pentru prima dată, fără îndoială, din timpul dinastiilor 
egiptene, bushmen-ii s-au supus autorităţii unui şef. Prima grijă 
a lui K'belu a fost să reunească unităţile răspândite, care trăiau 
izolate în pădure şi să le organizeze pe sate. Micii oameni au 
fost nemulţumiţi de această măsură, care aducea atingere 
libertăţii lor (este poporul cel mai liber din lume), femeile au 
început să protesteze cu sunete guturale, fiii şi fiicele lor, 
măsurând cam optsprezece degete de la călcâi în sus, intrară în 
incinte necunoscute lor până atunci, cu sentimentul precis că 
acolo aveau să se întâmple tot felul de lucruri nemaipomenite. 

K'belu puse să se ridice în centrul celui mai mare dintre 
sate un fel de palat din ierburi împletite. Acolo îşi aduna 
consilierii stingheriţi şi stângaci, care până în clipa aceea n- 
avuseseră habar de probleme municipale. Lucrurile se aflau în 
acest stadiu când, în ultimul pătrar al lunii, Schelet ajunse la 
locul fixat pentru ridicarea tributului. Wiggle aşteptă cea mai 
mare parte a săptămânii, după care Tibbetts trimise un om să 
culeagă informaţii. Emisarul se născuse în regiunea Isisi, îi 


cunoştea pe pigmei şi vorbea limba lor. Trecură trei zile. În 
timpul ultimei nopţi, un soldat îl sculă pe Schelet. 

— Stăpâne, am auzit zgomote ciudate pe mal, în 
apropiere de vas. 

Schelet îşi trase cizmele sale moi, care-l apărau de 
țânțari, peste pantalonii de pijama şi ieşi pe punte să asculte. 
Noaptea înstelată era liniştită, nu se auzea nici un zgomot, 
afară de cel produs de izbirea apei de corpul vasului. Nici 
măcar un strigăt de pasăre nu tulbura liniştea. O stea căzătoare 
ştergea încet cerul cu o urmă albă. 

— Omule, ce fel de zgomote erau? întrebă Schelet încet. 

— Zgomot de oameni care merg şi de lucru care cade pe 
pământ, veni răspunsul. 

Schelet înclină capul ascultând cu atenţie. Auzi un 
gâlgâit în apă, un crocodil care trecea înotând... 

Era aproape ora cinci. Şalupa fusese legată de doi arbori 
de cauciuc şi lanţurile mobile de amaraj erau desfăşurate, în 
aşa fel încât bordul vasului se afla la o distanţă de vreo 
douăsprezece picioare de mal, fiind menţinut în această poziţie 
de curentul apei, care izbea vasul dintr-o parte. 

Schelet reveni în cabină, îmbrăcă o manta, îşi luă 
lanterna şi, de sub pernă, pistolul. Prova fiind partea cea mai 
apropiată de prundişul malului, înainta fără zgomot până la 
micul troliu în jurul căruia se înfăşură lanţul de amaraj. Apoi, 
apăsând brusc pe butonul lanternei, plimbă fascicolul de 
lumină albă de-a lungul malului. În trecere, lumina scoase la 
iveală cablul de amaraj întins, şi pe el, căţărându-se, o fiinţă ce 
semăna cu o maimuţă. Dincolo de ea, malul apei era înţesat cu 
mici trupuri goale. Schelet stinse imediat lanterna şi se puse la 
adăpost sub punte, exact în ultimul moment. Pentru că, fără 
nici o întârziere, asupra vasului se abătu o grindină de săgeți. 
Lăsând să treacă valul de săgeți otrăvite, ridică braţul deasupra 
punţii şi trase zece focuri în direcţia în care-i zărise. 

— Adăpostiţi-vă! zbieră el, auzindu-i pe soldaţi că s-au 
trezit şi încearcă să iasă pe punte. 

Dar nici o altă săgeată nu mai fu trasă şi, de altfel, nici 
nu se aştepta să urmeze o a doua aversă. 

Hoarda tuciurie fugea în acest moment, pentru a se 
pune la adăpost în hăţiş. Pigmeii nu atacă niciodată când în faţa 
lor se află arme de foc. 


Ziua veni dintr-odată, şi odată cu ea un vacarm asurzitor 
răsună cu putere, ca şi cum milioane de păsări ar fi ciripit 
deodată; ţipetele maimuţelor se adăugară zgomotului. Totul se 
lumină, vârfurile arborilor scânteiară în primele raze de soare. 

— Dumnezeule mare! exclamă Schelet. 

La vreo doisprezece yarzi de malul apei era înfipt în 
pământ un stâlp de care era legat indigenul pe care-l trimisese 
cu câtva timp în urmă în pădure, la pigmei. De fapt, Schelet 
mai curând bănui că este el, în realitate fiind foarte greu de 
recunoscut. 

Privi îndelung obiectul acela groaznic şi dădu apoi ordin 
ca vasul să se apropie de țărm. Mitralierele din proră şi pupă 
luară linia de tragere în tufişurile întunecate, în spatele cărora 
omuleţii tuciurii stăteau la pândă. 

— Debarcă mai mulţi oameni, Achmet, şi îngropaţi-l. 

Schelet, la mitraliera din faţă, supraveghea atent 
activitatea, mai ales fără a pierde din ochi pădurea. După ce 
treaba a fost terminată, iar oamenii s-au spălat pe mâini, 
Schelet a ordonat: 

— Slăbiţi lanţurile groase. _ 

Pericolul era departe de a fi înlăturat. Inainte de a 
ajunge la cursul principal al fluviului, trebuiau să parcurgă 
două mile în inima pădurii, mergând pe un afluent care curgea 
între două maluri înalte, la o distanţă nu mai mare de douăzeci 
de yarzi unul de altul. Coamele arborilor aflându-se aproape la 
nivelul apei, locurile în zona aceea erau foarte potrivite pentru 
o ambuscadă, fiind suficient să se bareze drumul printr-un 
arbore pus de-a curmezişul râului. Schelet luă cârma vasului, 
îndreptându-l pe mijlocul curentului. 

— Toată lumea adăpostită, ordonă el şi porni cu toată 
viteza înainte. 

Numai Yoka se afla în preajma lui. 

— Pleacă de-aici, Yoka! ordonă Schelet. 

— Stăpâne, asta e moarte curată, răspunse bravul Yoka, 
omuleţii ne vor aştepta la Strâmtoare şi Schelet se întoarse 
spre el. 

— Adăposteşte-te odată, urlă el, sau pun să te biciuiască 
până la sânge. 

Yoka plecă. 


Timp de o oră navigară în zona fără copaci, apoi pădurea 
se arătă în zare. 

Nu se vedea nici un semn de blocare a râului, totul 
părea mort. 

Schelet încetini, fixă timona şi dădu o fugă până în 
cabina lui, de unde se întoarse cu plapuma veche de puf. Şi-o 
puse pe cap, după care porni din nou cu viteză maximă, intrând 
în zona foarte îngustă a râului. În curând ajunse la pădure, în 
obscuritate, căci ramurile arborilor se uneau deasupra apei 
într-un fel de boltă deasă. 

Buum! 

Fundul vasului şterse un mic banc de nisip. Şalupa viră, 
schimbându-şi uşor direcţia până când ajunse sub malul înalt. 
Accidentul îi dădu o idee. Menţinu, pe cât era posibil, vasul 
foarte aproape de malul înalt al râului. Omuleţii nu vor îndrăzni 
să se arate. 

În faţa lui, la două sute de yarzi, zări un arbore mare, 
înclinat spre luciul apei, aplecându-se din ce în ce mai mult. 
Cineva lovea cu furie în trunchiul lui. Dacă ar fi reuşit să-l 
doboare, ramurile lui stufoase ar fi format un obstacol de 
netrecut. Schelet, hipnotizat, privea într-acolo, uitând de 
pericol, până când o săgeată şuieră, se izbi de cârmă şi, 
ricoşând, îi trecu aproape pe lângă ureche. O a doua săgeată 
întră în plapumă, sfâşiind mătasea veche. 

Arborele continua să se încline... Trecu pe sub el exact 
în momentul în care auzi ramurile pârâind şi ştergându-se de 
pupa vasului. 

— Pfffff, exclamă Schelet. Arborii începeau să se 
rărească. Îşi aruncă cu năduf plapuma de pe cap. Naiba să-i ia! 

Era leoarcă de sudoare şi vlăguit. Ţinuse cârma atât de 
strâns că palmele-i sângerau. 

— Hei! Yoka, strigă el din adâncul plămânilor. 

Iar când acesta apăru, îi ceru în araba vorbită pe coastă: 

— Adu-mi o cupă de nectar, din acela pe care huriiles! 
din Paradis, cu ochi luminoşi, îl toarnă din vasele lor de aur. 

— Stăpâne, zise Yoka uşor neliniştit, Domnia Voastră 
vrea să vorbească despre un whisky cu sifon?... 

— Dublu, încheie Schelet, plescăind din buzele uscate. 

Triumful său a fost scurt. 

Şalupa tocmai dădea un cot al râului, când un copac 
izolat începu să se aplece, căzând cu zgomot în apă. În aceeaşi 
clipă pădurea foșnăi de omuleţi şi o ploaie de săgeți se abătu 
asupra vasului. 

Schelet dădu imediat în marşarier, dar se scurse o 
veşnicie până când vasul, ascultând de comandă, alunecă 
înapoi. Pigmeii părăsiseră adăposturile şi alergau de-a lungul 
malului împădurit. Moartea se afla înaintea şi în urma lui. Deşi 
săgețile nu puteau încă să-l ajungă, în curând aceasta avea să 
se întâmple. 

Lăsându-l pe Yoka la cârmă, Schelet se instală în spatele 
unei mitraliere, al cărui tac-tac-tac răsună imediat sub arbori. 
Ca prin farmec, omuleţii dispărură imediat. Opri vasul şi şalupa 
intră imediat în derivă, încet, apropiindu-se de zona în care 
duşmanul părea mai numeros. Examina obstacolul din apă şi 
inima i se strânse. Zaire ar fi putut să treacă cu uşurinţă, dar 
şalupa, la primul şoc, s-ar fi răsturnat. 

Săgeţile plouau mai departe în apă, în curând aveau să 
ajungă pe puntea vasului. 

Se întoarse, fugi în cabină şi zmângăli ceva în grabă pe o 
hârtie de orez. Yoka îi aduse un porumbel şi scrisoarea fu fixată 
printr-un elastic de picioruşul porumbelului. 

— Întoarce-te acasă, bătrâne norocos, exclamă Schelet, 
tare mi-ar fi plăcut să te pot urma. 

Dădu drumul porumbelului, privindu-l cum se roteşte în 
cerc, după care, vasul începând să alunece în derivă spre mal, 
îşi înfundă buzunarele cu gloanţe pentru cele două revolvere, 
exact în momentul în care primul pigmeu sărea pe puntea 
şalupei. 

— Să mi-i aduceţi vii pe toţi oamenii aceştia, ordonase 
K'belu, dar mai ales pe tânărul bărbat cu ochiul de argint, fiul 
lui Sandi. 

Din fericire, un singur om a fost omorât în decursul 
ultimului atac al pigmeilor şi Schelet traversă pădurea în 
fruntea unui grup de oameni descurajaţi. Ajunseră noaptea în 
faţa lui Ouda. 

— Te văd, fiu al lui Sandi, spuse K'belu. Acum ai înţeles 
că suntem un mare popor, pentru că am învins tunurile tale 
care fac ha-ha-ha, ca şi pe teribilii tăi soldaţi. 

Era un pigmeu foarte urât, dar mai puţin decât mica 


femeie goală care dansa lângă el, pocnindu-şi degetele scurte 
într-o neînfrânată dezlănţuire de fericire, pentru că patul de 
piei de animale era foarte aproape, iar primul iubit îi şi 
aruncase o privire plină de înţeles. 

— Oh, nebunule! spuse un soldat. Unde se află cei ce au 
încercat să reziste guvernului? Nu atârnă ei de copaci până 
când oasele ajung să le treacă prin funiile de care sunt 
spânzurați?! Sandi ştie unde suntem, va veni şi tu ai să ajungi 
acolo unde trăiesc umbrele maimuţelor. 

— Mănâncă-i inima! strigă Asabo. Dă-mi-l mie pe omul 
ăsta înalt şi am să fac trei omuleţi din el. Bărbatul o împinse 
violent. 

În momentul acela se auziră de peste tot strigăte 
ascuţite, sălbatice, mulţimea care-i înconjura se topi şi nu mai 
rămaseră decât prizonierii, K'belu şi femeia lui. Cu toate 
acestea, încă nu se vedea nimic. Soldaţii care soseau îşi 
vopsiseră baionetele în negru, pentru ca lumina să nu fie 
reflectată de oţelul lor, iar Sandi însuşi, cu capul gol, purta o 
manta neagră peste hainele sale kaki. Chiar şi Schelet nu îl 
recunoscu decât atunci când intră în bătaia focului. 

— O, K'belu, îl strigă Sanders şi omuleţul se strâmbă de 
furie. Aşadar, mai întâi îl vei ucide pe Tibbetts, apoi un alt şef şi 
încă un şef, iar la urmă mă vei ucide pe mine, continuă Sanders 
cu surâsul lui îngheţat. Omuleţule, ce-ai putea spune acum care 
să te ajute să nu mori în noaptea asta? 

K'belu îşi regăsea încetul cu încetul glasul. 

— Stăpâne, cum ai aflat misterele astea? 

— Femeile vorbesc, spuse Sanders, cu un aer enigmatic, 
căutând din priviri mica tobă Jokali în care Asabo bătuse cu 
atâta bucurie, ca să aducă la cunoştinţă întregii lumi gloria 
bărbatului ei. 


— Slavă Domnului că mesajul a fost transmis de Asabo 
de mai multe ori. Achmet l-a auzit în Isisi, şi mi-a trimis un 
porumbel. Eu aflasem însă dinainte. Hamilton a vrut să vină şi 
el cu mine, dar cineva trebuia să rămână la Rezidenţă. 

— Desigur, domnule, spuse Schelet, cu gândul tot la 
necazul lui; trebuia să rămână ca să măsluiască afurisitele de 
cărţi de joc. 


5. Sfânta 


Sanders vedea trecând, din timp în timp, prin Rezidenţă, 
bărbaţi şi femei care se dedicaseră binelui aproapelui lor. El nu 
împărtăşea obişnuitele prejudecăţi ale cercurilor 
guvernamentale împotriva misionarilor. În acelaşi timp, însă, 
nici nu-i vedea cu ochi prea buni, deoarece stabileau o nouă 
autoritate în regiune. 

Doamna Albert a sosit într-o bună dimineaţă, fără să se 
fi anunţat în prealabil. Marele Cartier General transmisese 
despre ea o documentaţie cât se poate de abundentă. Fiică a 
unui pair? al regatului, onorabila Cynthia Pertwell Albert trăise 
la vremea ei o. Viaţă destul de aventuroasă. 

Cynthia fusese actriţă, Cynthia divorțase, Cynthia 
scrisese un volum subţire de memorii plin de scandaluri şi, în 
sfârşit, (ultimă resursă a celor care trăiesc din publicitate) se 
vorbea că se va călugări. Din nefericire, la timpul acela o altă 
vedetă mondenă se decisese să intre în mănăstire şi Cynthia 
dezminţi imediat că ar avea de gând să facă aşa ceva, anunțând 
că intrase în societatea Misiunilor religioase şi că dorea să-şi 
consacre de acum înainte întreaga viaţă păgânilor, care trăiau 
în întunericul necredinţei. 

— Da, domnule, spuse Schelet, o cunosc pe bătrâna 
doamnă. A lăsat în spatele ei o groază de întâmplări, unele mai 
vesele decât altele, şi, Dumnezeu să mă ierte, trebuie să fii un 
mare farsor ca după toate astea să mai devii şi misionar. 

El nu înţelegea (la fel ca şi Cynthia, la drept vorbind) că 
în acea inimă exaltată se născuse o mare dorinţă de sfinţenie, 
pe trei sferturi sinceră. Evident, o emotie atât de nobilă nu se 
putea menţine fără unele slăbiciuni. Cynthia se vedea deseori 
ajungând la o stare de perfecţiune, mai presus de orice formă 
de impulsivitate emoţională, şi se visa urmată de mulţimi de 
adoratori până când va ajunge icoană (pe care nu şovăia să o 
plaseze în biserica Westminster). În fine, în timpul momentelor 
sale de extaz, întrevedea chiar posibilitatea revenirii bisericii 

sale? la Roma, fie doar şi pentru a putea obţine astfel 
canonizarea sfintei Cynthia, în elanurile ei spirituale se arăta 
foarte sinceră, ajutată la aceasta de către fondatorul şi 
prezidentul societăţii Misiunilor, un bătrânel foarte cumsecade, 
care avea darul să-i facă pe ceilalţi să creadă că erau tot atât 
de buni ca şi el. Cynthia, este de la sine înţeles, avea şi scăderi. 

Sosi aducând cu sine opt cuiere, patru valize şi o trusă 
de toaletă din piele, îmbrăcată cu o splendidă rochie albă şi 
având o cască colonială pe cap, ţinută în care fusese 
fotografiată înainte de a părăsi palatul ei de la Sunningdale. 
Dar aerul de sfinţenie şi de martiriu anticipate, reproduse în 
revistele ilustrate mondene, dispărură cu totul atunci când 
Schelet, ducându-se, cu galanterie, să o ia cu barca de pe vas 
pentru a o aduce la țărm, clătină din neîndemânare barca, 
trântind-o în apă. 

— V-aţi arătat cât se poate de stupid, mi-aţi nenorocit 
rochia, bombăni ea. Oricare alt bărbat m-ar fi dus până la țărm 
fără nici o dificultate. Pentru ce, Dumnezeule, v-aţi mai 
amestecat? 

— Moderaţi-vă acuzaţiile, scumpă doamnă misionară, 
murmură Schelet şocat. Există copii pe-aici. 

Nu existau, fireşte, exceptându-l pe însuşi Schelet, dar, 
după cum remarcă şi acesta ceva mai târziu, ar fi putut să fie. 

— Ei bine, cum aţi putut să fiţi atât de neîndemânatic?! 

Onorabila Cynthia înţelese că nu-şi juca tocmai cum 
trebuie rolul şi luă un ton ceva mai blând. 

În picioare pe plajă, scuturându-şi rochia udă, era 
imaginea însăşi a unei sfinte contrariate. Dar, în clipa în care 
ajunse la Rezidenţă, se dezlănţui: 

— Mi se pare, domnule Sanders, că ar fi trebuit să-mi 
puneţi la dispoziţie o maşină sau orice alt vehicul. A fost extrem 
de neplăcut să merg pe întinderea asta de nisip şi acest 
nenorocit de băieţandru, tot timpul cu „bătrână dragă doamnă” 
şi „scumpa bătrână misionară”... este pur şi simplu intolerabil. 

Sanders o privea plin de răbdare. Era destul de drăguță, 
cu pudra sa fină şi buzele roşii. Avea trăsături plăcute şi ochi 
destul de frumoşi. Răspândea în jurul ei o undă slabă de 
parfum. 

— Ce planuri aveţi, doamnă Albert? o întrebă. Mi se pare 
că urmează să porniţi spre interiorul regiunii ca să preluaţi 
activitatea doamnei Kleine. 

— Nu voi face treaba nimănui. Am să mă alătur acelei 
doamne, spuse puţin înţepată Cynthia. 

— Mă tem că ar trebui să vă ridicaţi la cer, spuse 
Sanders bine dispus. Doamna Kleine a murit acum trei luni. A 
avut un accident. 

Cynthia păli. 

— Nu mi s-a spus nimic, replică ea sufocându-se. Ce 
accident? 

— Pentru a fi mai exact, a fost asasinată, preciza 
Sanders calm, iar doamna parfumată din faţa lui se sprijini de 
masă. 

— Asasinată? întrebă cu o voce surdă. Sanders aprobă 
înclinându-şi capul. 

— Indigenii din acea zonă sunt destul de primitivi. O 
iubiseră atât de mult încât, la primul zvon despre plecarea ei, 
au ucis-o ca să poată astfel păstra sfântul ei trup printre ei; 
aceasta a fost explicaţia pe care au dat-o. 

Mondena misionară de-abia mai putea să vorbească. 

— Mi s-a spus că nu există nici un pericol. Dumnezeule 
mare, nici nu mă gândesc să mă duc în locul acela oribil. 

— Cred că ar fi mult mai bine să vă întoarceţi acasă, îi 
spuse Sanders fără nici un menajament. Există un vapor care 
trece pe aici lunea viitoare. 

— Categoric nu, îl opri onorabila Cynthia. 

Să se întoarcă! Ce idee!! Să ajungă de râsul unor 
persoane ca Julie Hawthill, care s-a fotografiat în veşmântul 
atât de elegant de călugăriţă şi care se află încă la mănăstire 
(probabil că şi-a făcut toate aranjamentele ca să stea acolo trei 
luni), să fie obligată să-i braveze pe toţi nesuferiţii de gazetari, 
ca şi pe oricare altă persoană care, întâlnind-o în Ascot*f, ar 
interpela-o cu perfidie: Hallo! Cynthia! Credeam că te-au 
mâncat canibalii!... Nu, categoric, aşa ceva nu era posibil. 

— Trebuie să fie un loc pe undeva în care să pot rămâne, 
devotându-mă operelor caritabile. Domnul Bilberry mi-a spus 
că Misiunea are un post la... cum îi spune, ceva care începe cu 

Du iu 

— Isisi? sugeră cu bunăvoință Sanders. Da, mi se pare 
că misionarii au acolo o mică reşedinţă. Să încerc să aranjez 
lucrul acesta. 

Triburile din Isisi erau liniştite în perioada aceea - în 
afară de Fantomele Galbene - pe care, deocamdată, Sanders nu 
le lua în serios. Drept urmare, îl trimise pe Schelet, cu vasul 
Wiggle, în recunoaştere, iar noutăţile pe care acesta i le 
raportă fură satisfăcătoare. 

Misionarul aflat în acest post era pe punctul de a porni 
într-una din lungile sale călătorii în inima pădurii tropicale, 
urmând să absenteze, împreună cu soţia lui, timp de trei luni. 
În acest interval avea să pună la dispoziţia Cynthiei căsuţa sa 
confortabilă, precum şi pe adjuncţii şi interpreţii săi laici. Ii 
trimise o lungă epistolă, plină de cuvinte care începeau cu 
literă mare, cum ar fi Credinţă, Sacrificiu, Milă şi Glorie. 
Cynthia reciti de două ori epistola ca să încerce să-şi dea seama 
dacă în casa care-i fusese oferită exista sau nu o cameră de 
baie. 

Schelet o conduse la locul ei de muncă. 

— lată ce aveţi de făcut, scumpă bătrână domnişoară, 
printre altele: să evitaţi, pe cât posibil, ca ţânţarii să vă înţepe 
pe picioare, să luaţi o mică gură de whisky şi să vă păstraţi 
drăguţul dumneavoastră tupeu. 

— Mi-ar place să mă scutiţi de acest scumpă bătrână 
domnişoară. Mi se pare o mare impertinenţă. 

— Îmi pare rău, bătrână dragă misionară, murmură 
prudent Schelet. 

Cynthiei nu-i plăcu locuinţa, deşi împrejurimile i se 
părură delicioase. Petrecu două zile fotografiind satul, apoi îi 
ceru unui predicator laic indigen să o fotografieze pe ea, 
înconjurată de o mulţime de copii din sat, goi puşcă şi 
răspândind în jurul lor un miros cu totul specific. A 

Nopțile erau tot ceea ce se putea închipui mai rău. În 
timpul zilei, Cynthia se putea distra cu aparatul ei de 
fotografiat şi putea să citească biblia în bisericuţa cu acoperiş 
de paie, dar nopţile erau îngrozitor de întunecoase şi tăcute. 
Fără a mai vorbi de femeia neagră, creştină, care dormea într-o 
cameră alăturată şi vorbea în somn, visând la iubitul ei, un 
oarecare M'gara, pescar din Akasaka. Din fericire, Cynthia nu 


vorbea dialectul bomogo şi astfel n-a fost pusă în situaţia de a 
afla că scandalurile mondene din Mayfair* au multe lucruri în 
comun cu cele de pe malul fluviului, cunoscând că M'gara era 
căsătorit şi dovedea, în general, o lipsă de ţinută. 

Un punct de interes apăru în momentul în care, 
începând să se plictisească tare, făcu cunoştinţă cu Osaku, fiul 
unui mare vraci, cu care a avut şi o discuţie interesantă, Osaku 
însuşi fiind familiarizat cu magia şi necromanţia. „Un sălbatic 
cu un aer foarte nobil”, îl descria Cynthia în prima scrisoare pe 
care o trimisese acasă. „Și cât se poate de gentil. I-am dat un 
săpun, unul din acelea pe care le-am cumpărat la Paris de la 
Pinier, iar acum nu se mai dezlipeşte de mine. Sanders l-a 
tratat, cel puțin în aparență, oribil, amenințându-l că-l va 
spânzura şi chiar l-a omorât pe tatăl lui. Draga mea, toți aceşti 
indigeni mă adoră, pur şi simplu. Imi spun Mămică, şi mă simt 
foarte fericită. In cocioaba asta mizerabilă am o baie infamă, 
dar patul este confortabil. Mă întorc acasă, în concediu, peste 
trei luni.” 

Sanders, este adevărat, îl ameninţase pe Osaku şi îl 
maltratase pe autorul vieţii acestuia, un vraci faimos la vremea 
lui. 

Vracii din Teritorii nu sunt deloc de neglijat. La început, 
când Sanders a preluat funcţia de comisar, aceşti Oameni- 
Diavoli au organizat un fel de convenţie. S-au adunat, la lumina 
lunii noi, în Insula Craniilor, nu departe de eleşteul Apei Negre 
şi, de acolo, i-au trimis un mesaj lui Sanders, cerându-i tributul 
pe care-l impunea înălţimea lor, pentru că în timpurile acelea, 
fiind oameni foarte importanţi, îi ţineau sub puterea lor pe 
căpetenii şi pe regi. Sanders le-a trimis tributul. O funie lungă, 
cu un laţ trecut printr-o butonieră de piele. lar emisarul său le- 
a transmis că funia va fi agăţată într-un loc anume de o ramură 
de copac. Cei ce vor dori tributul sunt invitaţi să-l aştepte acolo 
la prima oră a nopţii. Când Sanders a ajuns, locul era pustiu, 
iar funia se legăna în vântul nopţii, deasupra cenuşii stinse, 
rămase de la focul pe care-l făcuseră. 

Aceşti oameni devin, adesea, vraci în temeiul unui drept 
ereditar, dacă nu sunt doar nişte sărmani nebuni care aud voci 
misterioase, ori dobândesc acest rang prin viclenie, aşa cum se 
întâmplase cu Cheku din Isisi, tatăl lui Osaku. Ei practică 

ritualuri secrete, în pădure, înrolând apoi recruți pentru 
Leoparzi, cea mai periculoasă dintre societăţile secrete. La 
lichidarea acesteia, Cheku a devenit agentul Fantomelor 
Galbene, societate originară din Nigeria şi deosebindu-se de 
Leoparzi prin felul său de a ucide. 


Bosambo, căpetenia tribului Ochori, jignise grav 
Fantomele dând buzna peste ei în timpul unei şedinţe şi fusese 
condamnat la moarte. În timpul nopţii, pe când dormea, doi 
oameni din neamul Isisi veniră pe nesimţite dinspre fluviu, 
aducând cu ei un bulgăre mare de argilă, bine frământat. Se 
strecurară ca două umbre în coliba sa, cel mai puternic dintre 
ei îi aplică lutul pe faţă, în timp ce al doilea se aşeza cu toată 
greutatea pe picioarele lui. In mod normal Bosambo ar fi 
trebuit să moară după două minute, dar era puternic cât zece. 

Afară, la lumina focului, Bosambo îi judecă pe asasini: 

— Să fie duşi înapoi, în ţara lor. 

Patru oameni din garda sa personală îi urcară pe 
prizonieri în luntrea cu care veniseră şi vâslind i-au dus până în 
dreptul unui loc adânc din albia fluviului. Le-au atârnat de 
glezne bolovani grei de piatră, iar în noaptea aceea două noi 
umbre au apărut în Munţii Spiritelor, acolo unde sălăşluiesc 
sufletele morţilor. 

Vestea a ajuns până la urechile lui Sandi, care porni 
spre nord, călătorind zi şi noapte. A avut o scurtă întrevedere 
cu Bosambo, dar oprirea sa în satul lui Cheku a durat mai mult 
şi a fost mai neplăcută. 

Zi după zi, aşezat în coliba tratativelor, el depista 
Fantomele. Noapte după noapte trei focuri au ars la picioarele 
colibei unde-şi stabilise scaunul de cercetare şi judecată. Apoi îl 
arătă cu degetul pe vraci şi acesta a fost sfârşitul lui Cheku. 

Lui Osaku, fiul şi urmaşul acestuia, Sanders îi vorbi aşa: 

— Mă întorc în casa mea frumoasă de pe malul Râului, 
iar tu rămâi în viaţă aici. la aminte la acest proverb din ţinutul 
Râului, pe care toţi îl cunosc şi tu mai bine decât oricare: „Cei 
care nu mişcă, nu pot călca în spini.”. Fii atent cum mergi, 
Osaku, dacă nu vrei s-o iei pe urma tatălui tău. 

Timp de un an, Osaku, fiul lui Cheku, a fost precaut. Se 
ocupa de preziceri, dar asta nu făcea rău nimănui. Sanders a 
aflat că unele din miracolele prezise s-au îndeplinit, că bancuri 


mari de peşti a căror poziţie fusese indicată de el au fost 
descoperite de pescari, că fiii promişi s-au născut, că furtuni 
anunţate au venit la timpul şi locul indicate. Sanders nu a 
intervenit decât atunci când Osaku a prezis moartea cuiva şi 
aceasta s-a produs. 

Din dispoziţia lui, Osaku s-a prezentat în faţa sa în satul 
K'forio, unde Sanders prezida nişte tratative de căsătorie, iar 
atunci când băiatul frumos şi înalt se află înaintea lui, 
comisarul i-a spus: 

— O, prezicătorule! Te văd. Lasă-l pe Sandi, care este 
tatăl şi mama ta, să privească, cu înţelepciune, în ziua de 
mâine. Te văd, Osaku, într-o oarecare zi vei prezice moartea 
duşmanului tău şi iată! Acesta va fi mort a doua zi. Dar nici nu 
va ajunge să se lase noaptea următoare şi Tibbetts va fi aici cu 
soldaţii lui. Osaku va fi dus în adâncul pădurii, acolo unde 
trăiesc numai maimuţele, şi îl vor spânzura în locul acela, 
atârnându-l de gât, aşa cum au făcut cu tatăl său. Prezic bine 
sau nu, Osaku? 

Osaku mişcă din picioare, agitându-şi degetele, apoi 
plecă, urându-l din adâncul inimii pe omul cu ochi albaştri 
fioroşi. Timp de două luni reflectă la ce avea de făcut, apoi, 
după trecerea acestui timp, împrumută de la şeful şi prietenul 
său o jumătate de duzină de vâslaşi şi porni pe râu spre Marele 
Cartier General. Aceasta se petrecea cu trei zile înainte de 
sosirea Cynthiei. 

— Stăpâne, spuse vraciul, m-am gândit la multe lucruri 
ciudate. Tu eşti tatăl şi mama poporului tău, tu ne duci în 
braţele tale şi ne faci fericiţi. Or, stăpâne, diavolii m-au 
înzestrat pe mine cu un dar. Ochii mei văd tot ceea ce vine 
odată cu Soarele. Şi pentru că te iubesc, o Sandi! Le voi spune 
tuturor care mă ascultă şi cred în vorbele mele cât eşti de 
frumos. Le voi mai spune că dacă sunt oameni buni, dacă 
plătesc ceea ce datorează şi nu-şi fură unii altora suliţele, vor fi 
foarte fericiţi, recoltele lor vor fi bune, iar peştii se vor înmulţi 
în apele lor. 

— Acestea sunt cuvinte foarte înțelepte, spuse Sanders, 
aşteptând urmarea. 

— Dar, stăpâne, din asta Osaku nu va avea nici un folos, 
pentru că oamenii nu oferă daruri bogate pentru plăceri care 
sunt la îndemâna tuturor. De aceea, eu te rog, Sandi, lasă-mi 


mie toate taxele şi dăruieşte-mi cadouri din pânză şi alte lucruri 
minunate care... 

— Intoarce-te în satul tău, Osaku, îl întrerupse Sanders 
posomorât. Eu răsplătesc nu dând, ci neluând. Aşa fac 
guvernele. Prin faptul că te-am lăsat în viaţă şi nu ai lanţuri la 
picioare te-am răsplătit îndeajuns. Întrevederea s-a terminat. 

Sanders îi acordă un răstimp de două zile până la 
plecare pentru ca vâslaşii să se odihnească, iar în acest timp 
mintea lui Osaku pregătea răzbunarea. În mod special deveni 
interesat de preocupările bizare ale unui lungan de locotenent, 
care avea o sticlă strălucitoare în ochi“ şi care trecea drept fiu 
al lui Sandi. În fiecare dimineaţă, după ce se scălda, ieşea pe 
prundişul râului şi urmărea progresele unui mic animal. În 
nisipul cald, descoperise un fel de ou mare de o formă foarte 
curioasă. 

Intr-o dimineaţă, în timp ce Tibbetts turna deasupra 
oului nisip cald, oul se crăpă şi din lăuntrul lui îşi făcu apariţia 
un minuscul botişor galben. Ca hipnotizat, Tibbetts urmări 
strecurându-se afară un fel de şopârlă, care rămase întinsă sub 
razele calde ale soarelui, cu trupul palpitând puternic. 

Se aplecă şi ridică grijuliu micul animal, punându-l în 
batistă. 

Se zvârcolea încet, dar locotenentul îşi duse triumfal 
progenitura la Rezidenţă, depunând-o în faţa superiorului său. 

— Bazil a sosit. E băiat. 

Căpitanul Hamilton privi şi se înfioră. 

— la de pe masă spurcăciunea asta. Doamne! Un 
crocodil la micul dejun! 

— Dragă bătrâne Ham, vorbi Schelet cu mare 
seriozitate, nu trebuie să dispreţuieşti acest umil croco. Are 
ceva omenesc în el, bătrâne Ham, la fel ca tine. Bazil va 
demonstra că, printr-o îngrijire atentă şi tandră, chiar un 
drăguţ bătrân sirian... 

— Saurian* este cuvântul potrivit... 

— ... Mă rog, fie, poate să se ataşeze de patronul său. 
Bazil va merge după mine, mă va urma peste tot. Noaptea va 
dormi în faţa uşii mele, Ham. Acest tânăr... ei, trezeşte-te! 

Mica reptilă zăcea nemişcată, aproape că nu-ţi dădeai 

seama dacă mai respira. 

— Ai nişte rachiu, dragă bătrâne domn, ceru Schelet 
alarmat. _ 

— Îneacă-l, răspunse insensibil Hamilton. Dacă vrei să-l 
readuci la viaţă, cântă-i ceva... unul din cântecele tale de 
leagăn... 

Schelet apucă cana cu lapte şi o vărsă într-o farfurie, 
stropind de jur împrejur. Bagă botişorul ascuţit al crocodilului 
muribund în lichidul alb. Crocodilul se zbătu, deschise gura, 
scoase un sunet ascuţit şi, cu o mişcare de cap bruscă, apucă 
degetul lui Schelet între două şiruri de dinţi mici, ascuţiţi ca 
nişte ace. 

— Auuu, urlă Schelet. Afurisită viperă mică. Cară-te... 

Scutură mâna şi minusculul animal căzu pe masă, în faţa 
lui Schelet, cu gura deschisă, respirând cât se poate de normal. 

— Să fiu al naibii, bătrâne drag Ham, să muşti mâna 
care-ţi dă să mănânci! Bătrână insectă rea. La râu cu tine! 

— Crezi că te-ar deranja, Schelet, dacă n-ai folosi 
cleştele de zahăr pentru a-ţi plimba crocodilul? 

— M-a muşcat la sânge, bătrâne drag domn. Schelet 
fierbea de indignare. După tot ce-am făcut pentru el. 

— S-a înecat? întrebă Hamilton cu privirea adâncită într- 
un jurnal vechi de o lună, pe care-l citea. 

— Nu, domnule, afurisitul de animal a început să înoate 
ca... o broască, domnule. Sper că va avea mari neplăceri. 

Osaku fusese martorul aruncării crocodilului. Stând pe 
vine, împreună cu vâslaşii, pe marginea râului, văzuse micuțul 
trup căzând în râu şi în mintea lui începu să încolţească o idee. 
În definitiv ce este profeția dacă nu inspiraţie? Iar inspiraţia, ce 
altceva decât relaţia automată de la cauză la efect? În 
momentul acela exista un crocodil în plus în râu, o formă 
insidioasă, suplimentară care, strecurându-se cu perfidie, va 
face să cadă în apă femeile, sosite dimineaţă la râu să-şi umple 
ulcioarele. După plecarea lui Osaku, zvonuri neliniştitoare 
începură să circule de-a lungul râului. Osaku prezisese, iar 
Fantomele Galbene se arătaseră la triburile Akasavas şi Isisi. 

El prevedea acum ploi torențiale, cerul avea să reverse 
torente de apă timp de trei zile, după care vor înceta. Apoi, la 
vremea lunii noi, va fi un potop, lumea va fi acoperită cu apă, 
din care vor ieşi o mulţime de crocodili, acoperind pământul cu 


totul. Nu le vor scăpa nici maimuţele din copaci şi nici chiar 
păsările care zboară. lar toate acestea se vor întâmpla pentru 
că Sandi ura potopul şi umpluse râul cu monştri galbeni care 
latră noaptea. i 

Sanders află ce se vorbea. Incărcă cu lemne toată partea 
din faţă a vaporului Zaire, ţinând motorul sub presiune, gata de 
plecare. 

— Totul din cauza ta, reflectă cu amărăciune Hamilton, 
din cauza nenorocitei tale de experiențe cu clocirea oului de 
crocodil. Schelet închise ochii răbdător. 

— Fii drept, bătrâne drag Ham, îl rugă el. Eu sunt cel 
care a clocit ploaia, te întreb, bătrâne drag Solomon??? Hai, fii 
cinstit. Nu puneţi totul în cârca bătrânului Schelet. Bazil a fost 
o dezamăgire, recunosc, este un lucru care se întâmpla în toate 
familiile, bătrâne drag căpitan. 

— Nu aş fi surprins, spuse Sanders gânditor, ca la baza 
acestei agitaţii să se afle scârba aia de mic crocodil al tău. Ceea 
ce putem face este să nu ne lăsăm ameţiţi, sperând că nu va fi 
nici un miracol, iar dacă totuşi acesta se va produce, să nu ia 
amploare. Până atunci, pregătiţi-vă s-o aduceţi aici pe biata 
doamnă Albert de la Isisi. 

— La ce miracol vă aşteptaţi, domnule? întrebă Hamilton 
surprins. 

— Crocodilii, răspunse Sanders laconic. O coincidenţă 
foarte curioasă. Bosambo mi-a comunicat azi-dimineaţă că 
toate golfurile fluviului din zona tribului Ochori par pline de 
crocodili. 

Hamilton îl privi. Schelet se prăbuşi pe un scaun. 

— Nu Bazil, spuse el fără vlagă. Micul Bazil nu a avut 
timpul să-şi întemeieze o familie. 

— S-a mai întâmplat o dată, acum doisprezece ani, aşa 
cum este consemnat în rapoartele Rezidenţei. Oficiul colonial 
de zoologie are o teorie potrivit căreia ar exista o specie de 
crocodili care se îngroapă în mâl şi nu-şi fac apariţia decât o 
dată la fiecare lună albastră. Eu însumi am prins câţiva 
crocodili din această specie, aflaţi la vreo douăsprezece 
picioare sub sol, şi care au părut foarte contrariaţi de faptul că 
au fost treziţi. 

Fenomenul de care Sanders se temuse s-a produs chiar 

în acea noapte şi chiar la porţile Rezidenţei. Era ora două 
dimineaţa, luna lumina cu intermitenţă, când Abdulla, santinela 
de pază, a văzut ceva ca o umbră înaintând pe terenul de 
exerciţii. Strigă tare: Stai! La auzul vocii acestuia, forma 
întrezărită se opri, iar santinela se gândi că fusese umbra unui 
norişor, proiectată de lumina lunii. Cu toate acestea, forma 
reîncepu să avanseze către el şi o dată cu aceasta simţi în nări 
un iz slab de mosc. Trase imediat. Sanders auzi focul de armă şi 
ieşi pe peronul Rezidenţei, cu revolverul în mână. Il auzi pe 
Schelet strigând ceva din pridvorul cabanei sale, dar era prea 
departe pentru a înţelege ce spune. 

— Ce s-a întâmplat, domnule? 

Hamilton, alături de comisar, îşi ţinea puşca sub braţ. 

— Mi s-a părut că am auzit un foc de armă. Ceva nu e în 
regulă, îl auzi pe Schelet? 

O exclamaţie răguşită de spaimă ajunse în acel moment 
până la urechile lor, apoi, din direcţia cabanei lui Schelet, 
urmară sunetele sacadate ale unui revolver. 

— Dumnezeule mare! Priveşte! exclamă  gâfâind 
Sanders. 

O spărtură în nori trimise un val de lumină pe terenul de 
exerciţii. Numără trei, patru, cinci crocodili care se târau cu 
vioiciune spre lumină. Hamilton trase un foc de armă şi unul 
dintre ei tremură într-o mişcare convulsivă, scoase un țipăt de 
durere, se mai târî puţin, după care înţepeni. In momentul 
acela, cel mai mare dintre ei făcu o cotitură bruscă, 
îndreptându-se spre treptele Rezidenţei, cu o repeziciune de 
necrezut. Hamilton şi Sanders traseră deodată, mai traseră 
încă o dată, fără rezultat aparent. Cea de-a treia împuşcătură a 
avut efect doar atunci când capul lung al reptilei se ridică spre 
peron. 

— Să mă ierte Dumnezeu, şopti Hamilton. 

Toate cabanele erau luminate. Santinelele trăgeau 
asupra unor ţinte care nu se vedeau. Împingând un cartuş în 
magazia armei, Hamilton o luă la fugă spre cabana lui Schelet. 
Îl găsi zăcând, nemişcat, pe pământ, şi-l crezu mort în primul 
moment, apoi crezu că are piciorul fracturat. Doi soldaţi l-au 
transportat la Rezidenţă unde l-au întins pe jos. 

— Diavolul de animal i-a dat o lovitură cu coada, spuse 
Hamilton, încercând să-i strecoare câteva înghiţituri de apă 


printre dinţii puternic strânşi. 

Schelet deschise ochii. 

— Nu Bazil, murmură el. Sărmanul micuţ, Bazil... 

—Scoală-te odată, crescător de pui, bombăni Hamilton. 

Schelet se ridică în capul oaselor, îşi frecă piciorul şi se 
uită în jurul lui. 

— Nu era Bazil, declară el solemn. Vreau să fac o 
declaraţie înainte de a muri, bătrâne drag domn, pentru a-l 
pune la adăpost pe bietul Bazil de orice răspundere... 

Îi trebui un sfert de oră să-şi revină şi nici după aceea 
nu a fost capabil să dea vreo explicaţie. Îşi amintea că a auzit 
un foc de armă, s-a repezit afară. Văzuse în faţa lui scânteind 
doi ochi îngrozitori şi descărcase arma. Ce s-a întâmplat mai 
departe, nu ştia. 


La revărsatul zorilor sosiră trei bărci din satele vecine, 
aducând cu ele veşti proaste despre diverse dezastre şi morţi. 
Colibe invadate, femei, copii, bătrâni dispăruţi. Cele mai grave 
pierderi, însă, pentru comunităţile săteşti, erau cele suferite 
prin invadarea ţarcurilor unde erau ţinuţi câinii comestibili. Din 
fericire, în împrejurimile Rezidenţei nu se petrecuse nimic 
grav. 

— Dacă astfel de lucruri s-au întâmplat în zona noastră, 
ce trebuie să fie în susul râului! 

Vasul Zaire porni la drum la orele unsprezece. Fluviul 
era pustiu, nu se zărea nici o ambarcaţiune pe el. Vaporul 
înainta încet. Merse întreaga noapte, oprindu-se doar pentru a 
încărca nişte combustibil lemnos în satul I'gebi. Acolo, Sanders 
începu să-şi dea seama de întinderea dezastrului. 

Satul ajunsese o ruină, de-abia dacă se mai ţinea pe 
picioare ici-colo o colibă. In noaptea care trecuse, i-a povestit 
un şef local, tremurând, toți crocodilii din lume ieşiseră din apă 
şi nu putea să spună care au fost, în întregime, ravagiile 
produse, fiindcă oamenii din sat, în afară de fiul său, se 
refugiaseră în păduri. 

Pierderile erau foarte grele. El relată întâmplări 
îngrozitoare, în timp ce Sanders îl asculta cu o aparentă 
impasibilitate. Termină de încărcat lemnele şi-şi continuă 
drumul în susul râului. 

Aflaţi la prova vasului, şase soldaţi trăgeau în orice 


crocodil pe care-l vedeau. La un moment dat trecură pe lângă 
un banc de nisip plin de reptile. Schelet puse să se încarce un 
obuzier şi trimise două încărcături în grămada de animale. 
Bancul de nisip a rămas gol într-o clipită, excepţie făcând două 
exemplare estropiate. 

Sanders acostă în dreptul salului Isisi, pe care-l găsi 
pustiu. Străzile ofereau mărturia înspăimântătoare a raidului 
din timpul nopţii. 

Sanders se duse cu gândul la doamna Albert şi păli. 

— Stăpâne, Mămica a plecat, îi spuse un sătean. Eu am 
trecut pe lângă casa ei, pe cărarea care duce spre pădure, şi nu 
am văzut decât o singură femeie moartă, ucisă de o suliță. 

— Ucisă cu sulița! vorbi Sanders scrâşnind din dinţi. 

— Cineva a ucis-o, confirmă omul înspăimântat. Cine 
poate şti, într-o noapte ca asta, cu ce demoni poţi să ai de-a 
face. 

Casa misionarului se afla la distanţă de o milă de sat şi 
când Sanders ajunse acolo, dădu de o fată moartă în pragul 
camerei Cynthiei. Un demon mai puternic şi mai distrugător 
decât crocodilii trecuse pe acolo. 


Ploile nu mai conteneau. Lui Osaku începu să-i fie frică 
şi îşi chemă pe cei patru discipoli. 

— Acum este sfârşitul lumii, le spuse, căci Sandi va afla 
că eu am făcut să cadă torentele de apă şi dacă, după aceea, 
vor apărea şi Ființele Necruţătoare, s-a zis cu mine şi cu noi 
toţi cei care am reuşit să le aducem prin vrăjile noastre. lar 
dacă vom fi spânzurați pentru atât de puţin, ce s-ar mai putea 
întâmpla dacă am săvârşi şi alte fapte, pentru că fiecare om nu 
are decât o singură viaţă şi dacă el omoară un singur om, ori 
ucide lumea întreagă, este acelaşi lucru şi mai rău nu-i poate fi. 

Osaku parafraza în felul acesta dictonul care spune că 
nu poţi muri decât o dată. 

— Să o ducem pe Mămica într-una din insulele de pe lac, 
continuă el, acolo unde Sandi nu vine niciodată şi unde nu este 
bine să-şi arunce privirea. Pentru că femeia aceasta mă iubeşte 
şi mi-a dăruit lucruri minunate; dar, fiindcă îi este frică de 
Sandi, îmi întoarce spatele. 

Discipolii, speriaţi şi ei de potop, plecară fiecare în 
drumul său. 


Cynthia stătea în casă, ascultând neîncetata răpăială a 
ploii şi întrebându-se de ce întârzie Sanders să trimită după ea, 
când auzi în camera alăturată voci şi apoi un țipăt. 

Se ridică în grabă. Uşa se deschise. In faţa ei, Osaku 
pronunţă câteva cuvinte într-un idiom necunoscut, dar gestul 
cu care le însoţi putea fi tradus în orice limbă. 

leşi tremurând din încăpere şi, traversând camera 
alăturată, călcă pe ceva moale care o făcu să ţipe de spaimă. Pe 
sulița lui Osaku era sânge, fata care dormea în camera de lângă 
ea, sforăind şi visând la iubitul ei, nu avea să mai sforăie de 
acum înainte. 

leşiră în ploaie. Osaku o ţinea de braţ şi fu împinsă într-o 
pirogă îngustă, îngrozitor de instabilă. Vâslaşul, şiroind de 
ploaie, urma malul, apoi, făcând o întoarcere bruscă, se 
îndreptă spre golfuleţul prin care se ajungea la lac. Ajunseră 
acolo la ivirea zorilor şi acostară la malul unei mici insule. Nu 
era cea la care voia să meargă Osaku, dar piroga se umpluse pe 
jumătate de apă. Doi oameni o goleau fără oprire, dar nu 
puteau face faţă teribilelor averse de ploaie. 

— Rămânem aici, mămică, zise Osaku, târând-o pe 
pământ pe tânăra femeie pe jumătate moartă. Era ţeapănă, 
îngheţată de frică, îi aranjară sub arborii şiroind de apă un 
adăpost rudimentar sub care, într-o stare de somnolenţă, 
ajunse, în ultima zi de ploaie, să-şi piardă cunoştinţa. Nivelul 
apei în lac urcase îngrijorător, apa era foarte agitată. Osaku şi 
însoțitorii săi se arătau din ce în ce mai îngrijoraţi, pentru că 
suprafaţa lacului era brăzdată în toate sensurile de nişte 
încreţituri semnificative. Zări la un moment dat doi crocodili cu 
pielea lucitoare, ieşind din lac şi întinzându-se pe prundiş. 
Când un crocodil iese pe mal, rămâne cu botul îndreptat spre 
apă, la cel mai mic semnal reintrând în apă. 

— Mi se pare, spuse el, că vrăjile pe care le ştie mămica 
sunt mai puternice decât ale noastre. l-am auzit pe Oamenii- 
Dumnezeu” spunând aceasta şi acum ştiu că este adevărat, 
fiinţele Galbene sunt stăpânite de ei. Tibbetts nu ţinea unul în 
mână!? Dacă nu-i vom face nici un rău lui mămica, vor pleca. 
După care vom putea merge în insula mare unde nu pot să ne 
ajungă şi acolo o să facem ce vrem. 

Erau zece oameni pe mica insulă, a cărei suprafaţă se 


39 Numele sub care populaţiile primitive desemnau preoţii. (n. trad.) 


micşora văzând cu ochii, pe măsură ce nivelul apei creştea. 
Fiecare dintre cei patru discipoli îşi adusese femeia, una 
singură dintre ele venind de bună voie. Cynthia auzea gemetele 
şi plânsetele acestora în starea sa de somnolenţă şi tremura de 
spaimă. 

Fu trezită din somn de un zgomot oribil şi alergă să vadă 
ce e. Ivirea zorilor era aproape, cornul lunii foarte jos. Ţipete, 
un fel de lătrături guturale şi sălbatice. Iarba şi tufişurile 
culcate de teribile lovituri de coadă... 


Sanders a fost pus pe drumul cel bun de către un pescar 
pe jumătate nebun şi Zaire atinse coasta insulei la apariţia 
primelor raze ale soarelui. Schelet, cu puşca în mână, sări 
imediat pe mal. Nu s-ar fi putut închipui spectacol mai 
înfiorător, de jur împrejur numai tufişuri călcate în picioare, 
arbuşti frânţi, ici-colo pete de sânge. 

Cynthia, în picioare, era singură, cu silueta sa fragilă 
nemişcată, cu un surâs liniştit pe buze. A 

— Nu m-au atins fiindcă sunt o sfântă... Îţi dai seama de 
lucrul acesta, bineînţeles, domnule Tibbetts? Era un spectacol 
oribil să vezi cum îi târau în apă, dar creaturile acestea atroce 
de mine nici nu s-au atins. Aş dori să trimiţi o ştire de ultimă 
oră la Morning Post. Sfânta Cynthia! 

Îi surâse slab, cu buzele tremurânde, privirea aţintită 
într-o stranie fixitate. 

— Indigenii mă adoră, nu uitaţi asta, vă rog... După care 
continuă, aproape fără pauză: Te rog să-i spui şoferului că sunt 
gata să mă întorc acasă. 

Căzu în braţele lui Schelet care o purtă până la vapor. 

Sunt multe persoane care cred că onorabila Cynthia se 
află şi astăzi în Țara Neagră şi, într-un anumit fel, nu greşesc. 
Dar este vorba de acea ţară neagră numită, printr-un 
eufemism, ospiciu. Acolo, în nordul Londrei, trăieşte Cynthia, 
cu surâsul ei cuminte, privirea fixă, vorbind despre sfinţi şi 
crocodili. 


6. Omul care ura orașul Sheffield 


Dincolo de pădurea Visurilor Fericite, mlaştină frumoasă 
la vedere, dar ucigătoare pentru cei ce s-ar încumeta să o 
traverseze, se află terenurile de vânătoare ale tribului Isisi, iar 
mai încolo, pământurile cele mai îndepărtate ale tribului 
N'gombi, denumiți şi Cei Mai Mici N'gombi, iar câteodată şi 
N'gombi Isisi, ceea ce înseamnă aproape acelaşi lucru. 

Acolo, în adâncul pădurii primitive, neexplorată nici 
chiar de către vânătorii şi culegătorii de cauciuc, trăia departe 
de orice contact cu vecinii săi o oarecare ramură a unui trib, 
cunoscută sub numele de Oamenii-Pleşuvi din I'fubi. Nu duceau 
războaie, nu furau nici capre şi nici femei, se lipseau de sare, 
trăiau, în sfârşit, fără a face cuiva vreun rău. 

Sanders trecea pe acolo o dată pe an, străbătând cu 
greutate pădurea, ca să-i viziteze pe aceşti copii ciudaţi aflaţi 
sub tutela sa. În discuţiile purtate cu acel prilej, în loc să audă 
plângeri acumulate de-a lungul unui an întreg, constata că nu 
au nimic de reclamat, în afară poate de faptul că un nefericit de 
Isisi din tribul Marilor N'gombi braconase pe pământurile lor 
sau le omorâse maimuţele. Despre certurile dintre ei nu suflau 
nici un cuvinţel, puneau puţine întrebări şi erau extrem de 
bănuitori. 

Din zvon public, Sanders aflase că un bărbat din acest 
trib îşi bătuse cu multă cruzime femeia şi că-l înfruntase pe 
şeful tribului. Acum aştepta să audă plângeri împotriva lui. Nu 
a existat însă nici o plângere. Atunci când, în mod discret, a 
întrebat ce face, i s-a răspuns pe tonul cel mai firesc că a fost 
bolnav şi a murit. I s-a arătat o groapă nu prea adâncă, din care 
ieşeau la suprafaţă fâşii de pânză, agitându-se uşor în aer. I s- 
au mai arătat fragmente din obiectele de bucătărie care-i 
aparținuseră, risipite peste tot, precum şi locul unde se aflase 
fosta sa colibă. Din aceasta nu mai rămăsese decât o parte din 
acoperiş, prăbuşit şi aproape îngropat sub ierburile înalte. 
Procedând cu înţelepciune, Sanders s-a oprit aici cu ancheta. 
„Boala” de care murise cel dispărut putea fi beri-beri“, dar 

putea fi la fel de bine şi mica secure atârnată lângă uşa colibei 
şefului de trib. 

Aceşti oameni pleşuvi (lucru curios, chiar şi capetele 
tinerilor luceau ca abanosul lustruit) nu dădeau nici o bătaie de 
cap autorităţilor. Ei nu întreprindeau expediţii pentru uciderea 
vecinilor lor şi îşi plăteau cu regularitate taxele datorate. Erau 
curaţi şi muncitori. Chiar dacă practicau ritualuri secrete şi 
fabricau licori stranii, necunoscute de toate celelalte triburi din 
regiunea fluviului, din activităţile lor nu rezultau vărsări de 
sânge, cel puţin în aparenţă, în sfârşit, ei îndeplineau un rol 
foarte util prin aceea că asigurau, prin poziţia lor 
independentă, paza hRâpelor, care se aflau într-o zonă de 
patruzeci de mile pătrate, lipsite de arbori sau tufişuri. Toţi 
europenii care locuiau în împrejurimi credeau că Râpele sunt 
bogate în aur. O legendă, de altfel, foarte răspândită. În orice 
caz guvernul Majestății Sale nu a încercat niciodată să verifice 
temeinicia ei. 

Un alb, care susţinea că se numeşte Odwall, sosi într-o 
bună zi în această liniştită regiune. Iniţial, numele său fusese 
Obenwitsch, dar, pentru motive numai de el cunoscute, îl 
transformase într-un nume cu rezonanţă engleză. Odwall se 
rătăcise printre Râpe, la care nu se putea ajunge decât trecând 
prin ţinutul Oamenilor-Pleşuvi. Aceste fiinţe pacifice erau 
convinse că nu există decât trei oameni albi în lume şi îl primiră 
deci cu tot respectul şi uimirea unei adunări de credincioşi la 
apariţia neaşteptată a arhiepiscopului de Canterbury“. 

Luă loc printre ei şi le vorbi în limba lor. Băştinaşii au 
organizat o mare sărbătoare, fetele tribului dansară în onoarea 
lui. Cu acest prilej i-au dezvăluit şi misterul cheliei lor, lucru 
care, de altfel, nu l-a interesat prea mult. Nu a părut prea 
impresionat nici atunci când bătrânul Ch'uga, şeful satului, îi 
încredința, confidential, vorbind foarte încet, în colţul cel mai 
întunecat al colibei sale, vestea descoperirii unei plante noi 
care vindeca nebunia. Oamenii-Pleşuvi sunt extrem de versaţi 
în ştiinţa ierburilor miraculoase şi acesta este exact motivul 
pentru care sunt pleşuvi, aşa cum se va vedea mai departe. 

Puțin câte puţin şi cu mult tact, Odwall aduse vorba 
despre Râpe şi despre pulberea galbenă care rămânea din 
pământul negru, atunci când era spălat, dar de la primele 


1 Oraş în Anglia, sediul arhiepiscopului primat al regatului (n. trad.) 


cuvinte Ch'uga îl opri, scuturând din cap: 

— Stăpâne, spuse el puţin şocat, noi nu vorbim despre 
aceste lucruri din cauza lui Sandi, tatăl nostru, şi nici nu săpăm 
pământul fiindcă ni s-a interzis. Dacă sunt străini care se duc 
acolo şi încep să facă găuri în pământ, îi atacăm cu suliţele şi-i 
punem pe fugă. 

Domnul Obenwitsch - să-i spunem mai curând Odwall - 
foarte interesat de ceea ce auzea, încetă să mai pună totuşi 
întrebări. Avea la dispoziţie, îşi făcu el socoteala, cel puţin trei 
luni ca să se împrietenească cu şeful. Putea deci să aştepte. Din 
nefericire pentru el, în dimineaţa zilei următoare, pe când se 
plimba în satul încărcat de verdeață, întâlni, ieşind din pădure, 
un alb însoţit de o gardă de şase soldaţi cu fesuri roşii. Domnul 
Odwall nu leşină la vederea lui. Schiţă o mică grimasă, care ar 
fi putut fi luată şi drept zâmbet, după care atinse cu două 
degete marginea căştii sale coloniale, puţin cam jerpelită. 

— Bună ziua, domnule comisar, îl salută el, mă numesc 
Odwall... 

— Te numeşti Obenwitsch, răspunse Sanders, cu surâsul 
său rece. Am avut plăcerea să te alung acum trei ani din ţară şi 
mă tem că voi fi obligat să o fac încă o dată. 

Domnul Odwall era cu un cap mai înalt decât zveltul 
comisar, bine clădit şi lovea cu mare uşurinţă. Cu toate acestea 
primi ameninţarea fără să crâcnească, şi nu numai din cauza 
prezenţei soldaţilor. 

— Te afli, fără autorizaţie, într-un teritoriu cu regim de 
rezervaţie. Şi asta nu e totul. Arată-mi bagajele. 

Acestea constau dintr-un sac de călătorie vechi, pe care- 
l aduse din coliba şefului. În jurul lor, toţi oamenii satului 
urmăreau cu o anumită nelinişte scena, întrebându-se ce se 
petrece. Sanders deschise sacul, examinând interiorul lui. Găsi 
înăuntru o sticlă de whisky plină pe sfert, mirosi conţinutul, 
după care goli sticla pe pământ. 

— Ai transportat alcool într-o zonă interzisă, continuă el 
scurt. O să stai şase luni la închisoare. 

— Ascultă, Sanders, n-ai impresia că te porţi cam 
arbitrar?... 

— Poţi să mă urmezi de bună voie sau te pot pune în 
lanţuri, îl întrerupse Sanders. Nu avem ce discuta. 

Condus sub escortă, domnul Obenwitsch cobori fluviul 


până la Cartierul General, unde a fost trimis la închisoare. 

Sanders nu le-a spus Oamenilor-Pleşuvi pentru ce fusese 
arestat compatriotul său; trebuia menţinut prestigiul rasei albe, 
iar domnul Odwall, care-l cunoştea bine, a contat pe această 
reacţie. A executat cele şase luni, după care a fost expediat în 
Anglia, fiind cetăţean britanic. În ciuda arestării sale, nu i-a 
purtat ranchiună lui Sanders, deoarece, chiar dacă încălca 
constant legea, ştia să se încline în faţa autorităţii. 

Domnul Odwall avea suficienţi bani să-şi poată permite 
să închirieze la Londra, într-un cartier foarte bun, un 
apartament, precum şi să comande la un magazin de lux coli de 
hârtie pentru corespondenţă cu antet gravat pe ele. În timpul 
celor şase luni de detenţie făurise un plan bine pus la punct, în 
afară de un mic amănunt, dar care putea fi uşor soluţionat. 
Odwall făcu apel la un expert al finanţelor. Il întâlnise pe 
domnul Wilberry într-una din acele case în care se fac 
conversații şi se schimbă idei, denumite în mod fals cluburi de 
noapte. Domnul Wilberry era un bogat fabricant. El nutrea o 
ură profundă faţă de oraşul Sheffield. O intoleranţă devenită 
aproape o obsesie, mergând până acolo încât ar fi preferat să 
facă un ocol de o sută de mile numai să nu treacă prin oraş. 
Atunci când îi scria directorului fabricii sale (care se afla în 
Sheffield), îl punea pe secretar să scrie adresa; numele oraşului 
îi era atât de odios că nu putea nici să-l scrie. 

Domnul Wilberry nu era numai fabricant, ci şi chimist. 
Obţinuse, după terminarea studiilor, a licenţă în chimie, iar 
mania sa era să obţină un aliaj de oţel special care să 
revoluţioneze lumea afacerilor. La drept vorbind, era mai bun 
ca om de afaceri decât ca savant. După ce a cheltuit o sută de 
mii de lire sterline, a produs, în sfârşit, un oţel în acelaşi timp 
pur şi maleabil. El oferi acest produs, în exclusivitate, oraşului 
Sheffield (în schimbul unor drepturi băneşti pe care un 
statistician obiectiv le calculă la trei milioane lire pe an). 
Sheffield, la început foarte interesat, deveni sceptic. S-au făcut 
încercări cu noul produs, iar rezultatele se vădiră dezastruoase. 
Până la urmă, fabricanţii din Sheffield, întruniţi în consiliu, 
ajutaţi şi susținuți de către experţi, au analizat fără 
menajamente calităţile oţelului Wilberry, refuzând atât să-l 
producă, cât şi să-l cumpere. Stadiul afacerii s-a oprit deci aici, 
în ceea ce-i privea. 


Domnul Wilberry nu i-a iertat însă niciodată oraşului 
Sheffield afrontul adus. Insatisfacţia sa se transformă în ură. 
Ura celui care şi-a văzut copilul celor mai dragi visuri sfârtecat 
de mâini necruțătoare. Şi-a vândut proprietatea pe care o avea 
în apropiere de fabrică şi chiar pe aceasta ar fi închis-o, dacă 
nu ar fi fost om de afaceri, o asemenea soluţie vădindu-se cu 
totul contrară intereselor sale. Drept urmare, se stabili în 
Surrey şi-şi instală acolo un mare laborator, în care angaja 
orice tânăr specialist care împărtăşea opiniile sale despre 
calităţile oţelului Wilberry. 

Odwall pusese ochii pe domnul Wilberry. Nu ştia 
aproape nimic în legătură cu oţelul, dar în timpul detenţiei a 
avut norocul să-i cadă în mână volumul XIV din Enciclopedia 
aflată la biblioteca închisorii. Citind articolul consacrat fierului, 
şi-a dat seama că orice i-ar fi spus lui Wilberry cu privire la 
existenţa unor zăcăminte de minereu de fier din Teritorii, nu i- 
ar fi trezit nici cel mai mic interes acestuia. Era necesar ca 
fierul să se găsească în apropiere de cărbune şi ca 
transporturile să fie lesnicioase. 

li expuse planul în micul său birou, prost aerisit, din 
Jermyn Street. 

— Aurul îi interesează pe toţi, începu el, dar 
dumneavoastră, domnule Wilberry... 

Apoi îi povesti istoria Râpelor, reuşind să-i capteze 
interesul. 

Domnul Wilberry era un om cu o faţă roşie şi 
transpirată, care fuma ţigări de foi groase, purta ghete albe şi 
avea la degetul mic un inel împodobit cu diamante. Foarte 
bogat fiind, rămase destul de sceptic, până în momentul în care 
Odwall i-a arătat un săculeţ plin cu granule galbene, 

— Am făcut în aşa fel încât să pot spăla un ciubăr de 
pământ şi iată ce-am găsit! încheie cu un aer solemn. 

Omul de afaceri nu s-a întrebat cum de reuşise Odwall 
să ascundă ceea ce descoperise în timp ce era percheziţionat, 
aşa cum se prevede în rigurosul regulament al închisorilor. Dar 
chiar dacă ar fi făcut-o, răspunsul ar fi fost o minciună foarte 
bine pregătită, în realitate aurul fiind cumpărat de Odwall de la 
Dakka, în timpul călătoriei spre metropolă. 

— Sunt dispus să investesc două mii de lire în afacere, 
se oferi, în final, Wilberry. Nărozii ăştia cu cap de porc din 


Sheffield aproape că m-au ruinat, dar va veni ziua, băiete, în 
care le voi arăta eu cine sunt. Aş da şi o jumătate de milion ca 
să le pot răsuci puţin gâtul leprelor ălora. 

Ultima sa ofertă nu prea era în acord cu mărturisirea de 
sărăcie anterior făcută, dar nu era el omul care să-şi facă din 
asta o problemă. 

Planul pus la punct de Odwall era simplu. 

— Acolo la Rezidenţă se află un tânăr ofiţer, aiurit, care 
crede că tot ce zboară se mănâncă. Sanders pleacă în iunie la 
Ochori ca să ducă tratative cu şefii din nord, şi-l ia cu el pe 
Hamilton. 

Îi explică lui Wilberry cine era Hamilton, după care 
continuă: 

— De data aceasta o să am timp trei luni şi ştiu eu cum 
să vorbesc cu băieţandrul ăsta de Tibbetts. Forările de sondaj 
vor fi pichetate şi înregistrate înainte de întoarcerea lui 
Sanders. 

— Tibbetts te cunoaşte? 

— Deloc. Era absent când m-a arestat Sanders şi nu se 
găsea în zonă nici atunci când făceam afaceri pe acolo. Las' pe 
mine. 


Pe Schelet nu-l mira nimic mai mult decât incapacitatea 
superiorului său de a-i aprecia incontestabilul talent muzical. 
Cu toate acestea, scrisoarea domnului Walter Bagen avea un 
caracter atât de neaşteptat, încât locotenentul Tibbetts, din 
unitatea regală Hussa, nu conteni o oră întreagă să implore 
binecuvântarea cerească asupra sa. După care concepu pe loc o 
scrisoare de răspuns, într-o ortografie cât se poate de incertă. 


Stimate Domn, 

Am  onoara de a confirma primirea scrisori 
dumnevoastră din 15 crt. Vă, mulţumesc de asemenea că mă 
consideraţ ca o mare autoritate în arheologie (acest cuvânt a 
reuşit să-l ortografieze corect fiindcă l-a copiat literă cu literă 
de pe textul dactilografiat al corespondentului său). Voi lua cu 
ziguranță notă de tot ce poate fi remarcabil ca ruine romane, 
mărturii ale unei antice civilizaţii etc. Vă muțumesc că maţ ales 
membru al Societăţii Arkeologice (de data asta cuvântul l-a 
scris din memorie) a Africii Centrale. Fiţi sigur că voi face tot 


ceea ce depinde de mine pentru ca Societatea să înainteze pe 
drumul măreț al Arkeolog. Nutresc speranţa că sunteţi sănătos 
şi vă simţiţi bine. 

Al dumneavoastră, cu sinceritate 

A. Tibbetts, locotenent, M.S.A.A. C.A” 


La masa de prânz, Schelet menţiona în treacăt noua sa 
calitate. 

— Membru al cui? întrebă Hamilton cu grimasă 
interogativă. 

— Arche... mmm... ştii tu, bătrân ofițer, fosile şi chestii 
d-astea. N-aş fi deloc mirat dacă aş descoperi ceva, un dino... 
dinosar, în sfârşit, înţelegi, una din bătrânele păsări care se 
plimbau prin lume în timpurile preistorice, ca să spun aşa, când 
tu erai copil. Şi drăguţul ăla de ich®... ceva ale cărui oase se 
găsesc mai peste tot. Şi urme romane... 

— Vrei să scrii un articol despre toate acestea? întrebă 
nemilos căpitanul Hamilton. 

Schelet îşi încreţi, reprobator, sprâncenele: 

— Te întreb pentru că şeful contabil mi-a trimis o 
scrisoare, aş spune cam ironică. Ar vrea să ştie câţi de /se pun 
în cuvântul flanelă. Cred că verificase inventarul pe care i l-ai 
trimis. 

Locotenentul Tibbetts îşi potrivi mai bine monoclul. 

— De obicei pun trei, dar n-ar fi exclus să fie nevoie de 
patru, Ham, răspunse pe un ton de gingaş reproş. Cămăşile de 
flanelă nu au nimic de-a face cu arche... înţelegi tu ce vreau să 
spun. 

Studiul despre Fosilele romane şi alte objecte de origynă 
vechie nu a ajuns niciodată să vadă lumina tiparului, deoarece 
domnul Bagen, care se mai numea şi Odwall, nu era cu nimic 
interesat în arkheologie, indiferent cum ar fi fost dactilografiat 
acest cuvânt, iar societatea nu exista decât pe hârtia de scrisori 
cu antet, pe care o comandase el în intenţia de a-i conferi titlul 
de membru lui Schelet. Scrisoarea pe care acesta a primit-o ca 
răspuns avea înscrisă, în chip de antet, următoarea titulatură: 


Institutul Societăţii Arheologice a Africii Centrale 943, 


42 Membru al Societăţii Arheologice a Africii Centrale. (n. a.) 
8 Aluzii la dinozaur şi ihtiozaur, animale preistorice. (n. trad.) 


Jermyn Street 
lar mai jos... 


Preşdinte: Ducele de... 
Secretar: Walter S. Bagen M.S.A.A.C. 


Prin scrisoare se confirma primirea studiului trimis de 
Schelet care va fi publicat în Buletinul Societății şi-l informa că: 


În planurile de activitate ale societăţii este prevăzută 
trimiterea în regiune a unui mic grup de savanți, cu care prilej 
Onorabilul său Preşedinte, sau, în lipsa acestuia, autorul 
acestei scrisori, vă va face o vizită pentru a vă transmite 
felicitările Societăţii în legătură cu admirabilul dumneavoastră 
studiu. 

Reprezentantul Societății de Arheologie a Africii 
Centrale debarcă într-o zi caldă de iunie, traversând plaja cu o 
pioasă rugăciune pe buze, aceea ca nimic să nu fi provocat 
întârzierea plecării comisarului Sanders. Domnul Odwall era 
îmbrăcat cu un costum alb, o cască colonială albă, pantofi albi, 
pe scurt era personificarea însăşi a ştiinţei pure. Ochelarii săi 
mari, montați în rame de baga, ca şi cartea pe care o purta sub 
braţ îi confereau un aer grav şi studios. 

— Sandi, el, nu este aici, domnu', îl informă sergentul 
negru care îl întâmpină la jumătatea drumului, ceea ce i-a luat 
lui Odwall o mare greutate de pe suflet. 'Amili, nici el, nu este 
aici, domnu', lipseşte timp mult. Domnu' Tibetti vrea să vadă 
domnu'? 

Schelet era întins pe unul din marile fotolii aflate pe 
peronul verandei - cu nesfârşitele sale picioare sprijinite pe 
balustradă. Văzându-l pe vizitatorul său, se ridică imediat. 

— Dumnezeu să mă binecuvânteze, bătrâne domn 
secretar, vorbi gâfâind. N-aveam nici cea mai vagă idee cu 
privire la data sosirii dumneavoastră. 

Domnul Odwall înţelese că, dacă s-ar fi anunţat, ar fi fost 
primit cu fanfară. 

Schelet vorbi despre arheologie în timpul dejunului: 

— Există nişte bătrâne locuri foarte frumuşele în ţara 
asta, pe care nimeni nu le-a explorat, chiar şi urme romane. Un 


fel de viaduct în I'fubi, ştiţi domnule ceva ca un pod pe care 
curge apa, cât se poate de roman. Mai există nişte grămezi 
de... îmi scapă drăguţul acela de cuvânt din arhe... cuvântul 
exact... ceva care seamănă cu un soi de puț, dragă bătrâne 
domn... un fel de zid, da, cu siguranţă, un zid... 

— Vă înţeleg foarte bine, dădu din cap cu gravitate 
domnul Odwall. 

Seara, tatona terenul. 

— Da, răspunse Schelet fără prea mare entuziasm. 
Puteţi să mergeţi în zona despre care vorbiţi, bineînţeles, atât 
doar că trebuie să-l anunţ pe comisar. 

— Am o autorizaţie de la Ministerul Coloniilor, avansa cu 
prudenţă Odwall. 

Nu avea nimic, de fapt, dar presupunea, şi pe bună 
dreptate, că în împrejurările existente nu i se va cere să arate 
documentul. 

Schelet se linişti. 

— Dacă aveţi aşa ceva, bătrâne arh... bineînţeles că 
puteţi merge. Mi-ar place să vă pot însoţi, dar din păcate sunt 
țintuit aici, pe loc, până la întoarcerea lui Sanders. 


Odwall angajă vâslaşi chiar a doua zi, puse bagajele în 
mijlocul bărcii şi, instalat confortabil sub o copertină din frunze 
de palmier, porni la drum. Şapte zile mai târziu ajunse în 
punctul cel mai apropiat de zona Râpelor şi pătrunse în pădure. 
În cea de-a douăsprezecea zi de la plecarea din Rezidenţă intra 
în satul Oamenilor-Pleşuvi, unde a fost primit cu multă căldură. 

A rămas aproape o săptămână în sat şi în tot acest timp 
rătăci prin întinderea dezolantă a Râpelor, însă în permanenţă 
însoţit de bătrânul şef al satului. 

— Stăpâne, acesta este un loc blestemat, pentru că 
ascunde, sub pământ, sufletele morţilor şi spiriduşi îngrozitori. 
Din cauza aceasta Sandi, stăpânul nostru, ne-a spus că nici un 
alb nu trebuie să umble pe aici, pentru că tot felul de rele se 
vor abate asupra lui după aceea. Hai cu mine în pădurile 
înverzite şi am să-ţi arăt o floare care-i dă bărbatului un mare 
curaj, dacă o fierbi într-un vas larg, după ce ai cules-o pe lună 
plină. 

Domnul Odwall nu avea nevoie de un astfel de stimulent. 
Narcoticul pe care-l dorea el se afla în pământ. 


Într-o noapte, la cincisprezece zile după sosirea lui în 
sat, după ce reuşise, desfăşurându-şi toată ingeniozitatea, să 
culeagă şi să spele un ciubăr cu pământ, fără a descoperi, de 
altfel, nici cea mai mică urmă de aur, bătrâna căpetenie îi făcu 
o vizită. Domnul Odwall stătea în pragul colibei, privind, prost 
dispus, forfota obişnuită a femeilor din sat. 

— Stăpâne, spuse Ch'uga cu un aer misterios, fiindcă tu 
eşti prieten cu Sandi am să-ţi dau o mare comoară. 

Vorbind, privea în jur ca să se asigure că nu-l mai aude 
nimeni altcineva, iar lui Odwall începu să-i bată inima. 

— Acesta este secretul nostru pe care acum o să ţi-l 
împărtăşesc şi ţie. Mi l-a spus tatăl meu când era pe patul de 
moarte, iar eu îl voi transmite mai departe fiului meu atunci 
când, pentru ultimele clipe, se va apropia de faţa mea. 

Scoase de sub stofa murdară a pelerinei sale un mic vas 
de argilă umplut până sus cu o substanţă galbenă de 
consistenţa untului. Obrazul domnului Odwall se ascuţi de 
dezamăgire. Avusese un moment de bucurie nebună, sperând 
că va vedea mâna ridată oferindu-i un săculeţ de aur. 

— Iată minunăţia noastră, spuse celălalt cu o voce surdă. 
Datorită ei noi nu suntem la fel ca ceilalţi oameni. 

Prinse mâna oaspetelui său, întinse puţină unsoare pe 
antebraţul său păros, după care îl şterse cu pulpana pelerinei. 
Acolo unde înainte era păr, pielea se arăta acum curată şi 
lucioasă. 

— Prin această vrajă capetele noastre sunt lipsite de 
păr, termină bătrânul şef, fără să-şi dea seama, din fericire, de 
dezamăgirea celuilalt Ţi-o dăruiesc, este lucrul cel mai minunat 
din lume. 

Prima tendinţă a domnului Odwall a fost de a arunca 
vasul de lut în capul bătrânului. Se stăpâni, totuşi, punându-l 
jos alături de el. 

— Iată nişte cuvinte foarte frumoase şi o vrajă minunată, 
dar, continuă el cu vioiciune, eu mai ştiu şi de alte minunăţii, 
cum ar fi pulberea galbenă care iese din pământ. Află că eu 
sunt un mare şef în ţara mea, am nenumărați sclavi şi multe 
bogății. In fiecare noapte dorm pe un pat din piei de animale. 
Dacă tu îmi spui unde se găseşte această pulbere galbenă, am 
să fac din tine un om bogat. Caprele tale vor umple pădurea, 


iar colibele femeilor tale vor umple un sat. 

Ch'uga, în mod vizibil, nu se simţea în largul lui. 

— Stăpâne, nu ştiu nimic despre această pulbere 
galbenă, spuse el neliniştit, şi nici nu trebuie să vorbesc despre 
ea, pentru că aşa mi-a dat ordin Sandi. Într-o zi, un bărbat a 
ajuns până la cea de-a treia viroagă şi a adunat pământ de 
acolo. Dar Sandi l-a urmărit peste tot şi până la urmă l-a prins. 
Mai bine îţi vorbesc despre pasta cea misterioasă şi despre 
felul în care noi o pregătim. Mai întâi luăm seu de capră, pe 
care îl punem să fiarbă într-o oală mare, împreună cu poame 
de... 

Domnul Odwall începu să caşte. 

— O să-mi spui mâine. 

Aflase acum tot ce voia să ştie. Era vorba de a treia 
viroagă, situată la patru mile de sat. În aceeaşi noapte, în timp 
ce satul dormea, se furişă din coliba sa, cu un sac de pânză în 
spinare, în care se afla o lopată şi păşind în vârful picioarelor, 
pentru ca omul de pază să nu-l simtă. Traversă o pădurice, 
ajunse la Râpe, parcurgând drumul până la cea de-a treia 
viroagă. Solul era moale, friabil, cedând cu uşurinţă la săpat. _ 

Atinse repede ceea ce bănui a fi stratul aluvionar. Îşi 
umplu pe jumătate sacul, îl săltă pe umeri, constatând că-l va 
putea duce cu uşurinţă până în sat. Acolo avea să facă, în 
linişte, operaţiile de spălare. Era pe punctul de plecare când, 
întorcându-se, zări, la lumina lunii, o umbră. Era bătrâna 
căpetenie. 

— Mi-a scăpat o vorbă care nu trebuia şi am să-i 
transmit lui Sandi ştirea aceasta proastă. Stăpâne, acum 
goleşte-ţi sacul. 

— Nu golesc nimic. 

Apoi, folosind dialectul bomongo, se strădui să-i explice 
prezenţa sa acolo. După care făcu un pas, încercând să treacă 
prin faţa bătrânului şi să plece. Acesta îl apucă de braţ, cu 
blândeţe, însă ferm. 

— Stăpâne, nu pleci de aici. 

Odwall încercă să se desprindă, dar era foarte greu, 
astfel încărcat. Aşa că lăsă jos sacul şi-l împinse pe bătrân. În 
momentul acela observă strălucind vârful suliţei îndreptate în 
sus în chip de avertisment şi, fără să mai gândească, îl lovi cu 
lopata. Lovitura îşi ajunse ţinta şi bătrânul se prăbuşi în ţărână. 


Odwall blestemă clipa în care-şi pierduse cumpătul şi 
îngenunchind, îl întoarse pe şef cu faţa în sus. Sângera din 
belşug. La vederea trupului acela înţepenit, aventurierul se 
simţi cuprins de frică. Dacă ar fi fost prins, cu siguranţă 
Sanders nu l-ar fi cruțat... Funia spânzurătorii se şi legăna 
înaintea ochilor săi. 

Scoase din buzunar o batistă, îi legă rana cu ea, atât cât 
era în stare să o facă, după care, aruncându-şi sacul pe umăr, 
scăldat în sudoare, se întoarse în sat, îşi luă valiza şi porni pe 
drumul care ducea către Coastă. Timp de trei zile, fără hamali, 
se chinui sub căldura arzătoare a soarelui tropical, în fiecare 
moment aşteptând să audă paşi în spatele său, dormind mai 
mult treaz şi clătinându-se sub povara comorii. 

În sfârşit, la capătul acestui calvar, ajunse la locul unde 
îi lăsase pe vâslaşi. Fără vreun moment de răgaz, aruncă sacul 
pe fundul bărcii şi căzu ca un bolovan pe bancă. Adormise chiar 
mai înainte ca vâslaşii să fi început să intoneze melopeea cu 
care-şi ritmau loviturile de vâslă. Când s-a trezit, era lumină. 
Barca era legată de un pom şi pe țărm strălucea un foc viu 
făcut de vâslaşi. Întinse mâna după sacul care-l costase atât de 
scump, dar acesta nu mai era acolo. 

Strigătul său sălbatic de furie îl făcu pe şeful vâslaşilor 
să alerge într-un suflet. 

— Stăpâne, dar nu era decât pământ. Atârna greu, 
făcând să se afunde barca, pentru că apele, aici în apropiere de 
întâlnirea cu fluviul Isisi, sunt învolburate, aşa că a trebuit să-l 
aruncăm peste bord. 

Odwall începu să se plimbe de ici-colo ca un nebun, 
blestemându-l pe Sanders, blestemând totul, cu excepţia 
propriei sale nebunii. 

Schelet ieşi în întâmpinarea sa de îndată ce barca fu 
semnalată. La vederea celuilalt, înţelese că s-a petrecut ceva. 

— Dragă bătrâne astrolog, strigă oarecum alarmat. Aveţi 
febră, scumpe bătrân secretar. Lăsaţi-mă să vă dau puţină 
chinină. 

— Când trece primul vapor? 

— Trece, nici o grijă, bătrâne arche... în sfârşit, ştiţi 
cuvântul ăla... Aţi găsit ruinele romane? Chestia aia... mâinile 
lui Schelet se mişcau cu repeziciune, încercând să completeze 
absenţa cuvintelor. 


— Da, da, am găsit, răspunse celălalt nerăbdător. 

Îşi dădu seama, deodată ceva mai liniştit, că vestea noii 
sale crime nu ajunsese încă la Cartierul General. Poate că 
Ch'uga nici nu era mort, indigenii aceştia au capul tare. 

— Nu vreţi să-l aşteptaţi pe comisar? Mâine soseşte... 

— Mâine! aproape urlă Odwall. Nu, nici vorbă, trebuie 
să plec neapărat astăzi. Spuneţi că vaporul se opreşte, sigur? 

Schelet îi arătă cu un gest larg marea. Un vas german 
aruncase ancora, iar de pe punte tocmai se cobora o barcă. 

Plecarea domnului Walter Bagen, secretarul Societăţii 
Arheologice a Africii Centrale, îi provocă o oarecare deceptie 
lui Schelet care sfârşise de adunat un adevărat munte de 
informaţii cu privire la o ipotetică ocupaţie a regiunii de către 
greci. Această supoziţie se baza pe existenţa unei coloane 
corintice, ce servea drept reazem pentru veranda Rezidenţei şi 
care, pentru a spune adevărul până la capăt, fusese adusă acolo 
de către predecesorul lui Sanders. 

Domnul Odwall nu se simţi în largul său decât după ce 
malurile joase ale Teritoriilor dispărură la orizont. 


Vaporul nu oprea în nici un port până la Plymouth. Avea 
deci timp suficient ca să poată inventa o poveste cu care să-i 
satisfacă orice curiozitate celui ce-i pusese la dispoziţie 
fondurile băneşti pentru expediţie. 

Domnul Wilberry era cât se poate de convins, în timp ce 
se îndrepta spre Jermyn Street, că i se va prezenta expozeul 
unui eşec. Fiind un om de afaceri versat, ştia perfect să 
interpreteze o scrisoare care începea astfel: M-am întors, după 
cum vedeți, şi deşi rezultatele călătoriei mele nu sunt chiar cele 
pe care le-aş fi dorit... 

— Am să vă spun exact totul, începu Odwall, după ce 
omul de afaceri cu faţa stacojie se instalase în singurul fotoliu 
suficient de mare pentru a-l putea cuprinde. 

Lucru ciudat, povestea spusă de călătorul nostru era, în 
fapt, adevărată. Explicaţia eşecului nu trebuia căutată în altă 
parte. 

— Ghinion, spuse domnul Wilberry, care ştia ce 
înseamnă să pierzi bani. Totuşi, eu cred că dacă i-ai fi dat o 
sumă frumuşică de bani bătrânului, acesta cu siguranţă te-ar fi 
ajutat. 


Odwall scutură sceptic din cap. 

— Nu vă puteţi da seama ce influenţă fantastică are 
animalul de Sanders asupra oamenilor din regiune. 

Vorbind, îşi aduse dintr-o dată aminte de ceva. 

— Iată un lucru care s-ar putea să vă intereseze. 

Se duse în dormitor, de unde reveni cu o ulcică de 
pământ indigenă şi, îndepărtând hârtia uleioasă care o 
acoperea, dădu la iveală unguentul. 

Domnul Wilberry îşi încreţi sprâncenele. 

— Un epilator, spuse. Oare este eficace? 

— Vreţi să ştiţi dacă e eficace? reluă Odwall râzând. 
Oala este acum pe jumătate goală. Am folosit unguentul în timp 
ce mă aflam pe mare ca să nu mă mai rad. 

Wilberry întinse mâna, apucă oala şi, luând puţină 
grăsime pe vârful degetelor, îşi unse puful de sub ureche. După 
care şterse locul respectiv cu batista. In locul unde fusese 
aplicat unguentul pielea rămăsese complet curată. 

Domnului Odwall i se tăie respiraţia. 

— Ai formula alifiei ăsteia? 

— Nu, nu m-a interesat... dar puteţi să o daţi la analiză. 

— La analiză! Auzi... Este un produs vegetal, imbecilule! 

Analizele nu indică totul. S-a oferit cumva să-ţi dea 
formula de preparare? 

— Da, dar nu i-am dat nici o atenţie, pe mine mă 
interesa doar aurul... 

Wilberry îşi frământa cu disperare mâinile unse. 

— Dumnezeule mare! urlă, ca scos din minţi, întorcându- 
se cu privirea în flăcări spre aventurier. Imbecilule! 
Gugumanule! Creier găunos, strigă în culmea furiei. Vroiai aur? 
Uite, îl aveai aici. Ridică oala în dreptul ochilor celuilalt. 

— Înţelegi ce ai aici?... Ce-am fi putut avea! Dacă aş fi 
fost acum în posesia formulei aş fi ruinat Sheffield-ul. O lamă 
de ras nu s-ar mai fi vândut... Oh, nebun fără minte ce eşti!... 

— Dar, dar... începu să se bâlbâie celălalt. 

— Dar, dar, repetă Wilberry, imitându-l, pradă furiei. 
Alifia asta valora un milion de lire, valora zece milioane... Aş fi 
văzut întreg Sheffield-ul târându-se umilit la picioarele mele... 
Formula unguentului ar fi distrus lama de ras şi, odată cu ea, 
toate companiile care o fabrică. Vroiai aur?... Na-ţi aur! Sub 
nasul tău de prost şi n-ai fost în stare să-l vezi. 


Nici Schelet şi nici Sanders, lucru ciudat, nu au făcut 
vreo legătură între moartea prematură a bătrânului şef şi vizita 
secretarului unei mari societăţi de arheologie. Sanders porni în 
căutarea acelui alb şi-şi dădu seama, după descrierea făcută, că 
Odwall revenise în locurile acelea şi apoi plecase din nou. 

— Nu-mi dau seama dacă în semn de doliu sau datorită 
cine ştie cărei alte cauze, Oamenii-Pleşuvi nu mai sunt pleşuvi, 
spuse Sanders la cină, în seara întoarcerii sale. Foloseau, se 
pare, un fel de medicament pe care-l prepara bătrânul şef, care 
nu le-a transmis secretul. Acum, că sărmanul bătrân s-a dus, 
Oamenii-Pleşuvi au redevenit cât se poate de normali. Ar trebui 
să faci o comunicare în acest sens societăţii tale arheologice, 
Schelet... 

Schelet urmă sfatul primit, dar scrisoarea expediată de 
el îi fu returnată cu următoarea menţiune: Plecat fără adresă. 


7. Insulele Bucuriei 


Vasul Zaire se oprise într-o zi în una din Insulele 
Bucuriei. Erau toate nelocuite. Cu toate că se găsea apă, iar 
vegetaţia era abundentă, nu se zăreau nici maimuțe, nici 
şobolani, ba chiar nici şerpi. 

Portughezii instalaseră, în alte timpuri, un post pe una 
din aceste insule. Se vedeau ruinele cenuşii unui mic fort şi 
câteva urme ale şederii lor. 

Schelet îşi propuse să petreacă vreo două săptămâni pe 
acolo ca să adune plante pentru un ierbar. La vremea 
respectivă, ultima sa pasiune era botanica; umpluse tot felul de 
caiete cu flori şi ierburi uscate, mai toate identificate cu 
denumiri inexacte. 

Nu a reuşit însă să se ţină de cuvânt, iar Insulele 
Bucuriei au continuat să servească doar ca puncte de reper 
pentru ambarcaţiunile care traversau zona. Insulele născuseră 
propriile lor legende, care s-au transmis pe fluviu în sus, 
ajungând la populaţii ce nu văzuseră niciodată marea. 

După una dintre aceste legende, acolo îşi avea casa de 
vară M'shimba-M'shamba. Potrivit alteia, insulele erau locuite 
de o rasă de sclavi care ţeseau pânză pentru albi. 

Oamenii din Kano spuneau că Mahomet coborâse într-o 
zi pe cea mai mare dintre insule şi avusese acolo un vis, că 
lumea întreagă se va converti la învăţăturile sale. Trebuie 
adăugat că oamenii din Kano consideră insulele un loc plin de 
mistere. 

Soldaţii negri Hussa sunt mahomedani, ei respectă toate 
practicile rituale ale religiei lor, în afară de faptul că femeile nu 
poartă văluri. Abiboo îi spuse într-o zi comisarului Sanders că 
acesta este obiceiul membrilor tribului Fula, care, prin voinţa 
Emirului, au titlul de seniori de Kano. Dar, deşi nu-şi ţin închise 
femeile, sunt, în schimb, foarte riguroşi cât priveşte fidelitatea 
acestora. Aşa că, într-o zi, pe când se întorcea din pădure, 
soldatul Ben Abdul, văzându-şi tânără şi frumoasa nevastă 
zbătându-se în braţele lui Achmet, gornistul, se aruncă asupra 
chipeşului băieţandru şi, cu siguranţă s-ar fi întâmplat un omor, 
dacă zgomotul luptei dintre cei doi nu l-ar fi alertat pe 


sergentul Abiboo. El a folosit ca argument un bici din piele de 
rinocer. 

Raportul de zi al locotenentului Tibbetts se ţinea 
dimineaţa, la orele 7. În faţa lui a fost adus gornistul vinovat, 
prezentându-i-se oribila lui faptă. Femeia nu a depus mărturie, 
în locul ei a vorbit bărbatul, povestind totul cu multă 
volubilitate. După ce a terminat, Schelet, potrivindu-şi 
monoclul, a dat următoarea sentinţă: 

— Va fi ţinut la carceră şapte zile. Toate însemnele de pe 
uniforma sa, care atestă că a fost un bun soldat, vor fi 
îndepărtate şi în timpul cât va sta la carceră nu va primi soldă. 

Achmet intră deci într-una din celulele aflate în spatele 
corpului de gardă, muncind acolo la curăţatul cânepei şi 
beneficiind de o raţie alimentară foarte redusă. 

— Mai bine să-l expediem pe prostălăul ăsta la Marele 
Cartier General, sugeră Sanders, măsură cu care căpitanul 
Hamilton se declară cu totul de acord. 

Dar nu este chiar atât de uşor să fie schimbat un om din 
postul lui. A fost necesar să se trimită mai întâi un raport (în 
trei exemplare) la Administraţie şi să se completeze un 
chestionar, iar toate aceste treburi au luat timp. Nepopularul 
Achmet a ieşit din închisoare şi a revenit la goarna sa. 
Lucrurile păreau să se fi liniştit, pentru că Ben Abdul, soţul 
ofensat, era un om de treabă, incapabil de represalii. Nevasta 
lui, însă, nu părea convinsă. Se numea Fahmeh. Cu trăsături de 
tip mai degrabă arab, brună, în ochii unui european putea trece 
drept atrăgătoare, cu nasul său fin şi drept şi ochii frumoşi. 

Fahmeh se ocupa eu menajul locotenentului Tibbetts şi îi 
spăla lenjeria. 

— Stăpâne, îi spuse într-o dimineaţă, în timp ce făcea 
curat, acest Achmet mă priveşte mereu când mă vede trecând 
şi ochii lui sunt tare drăgăstoşi. Mi-e frică. 

— Femeie, dacă tu nu l-ai privi nu te-ai putea simţi 
ofensată, căci e scris în cartea sfântă că ofensa nu există decât 
atunci când afli despre ea. 

Femeia îşi încreţi sprâncenele. 

— Toate femeile mă arată cu degetul. Mă întreabă de ce 
omul meu nu-l bate. Atâta vreme cât nu va pleca de aici nu voi 
fi fericită, pentru că-l urăsc. 

— Totul la timpul său, filozofă tânărul ofiţer. 


Schelet avea el însuşi propriile griji. Lucra foarte mult. 
Numeroasele instrumente se acopereau de praf, armoniumul 
rămânea închis, cimpoiul care-i fusese oferit de un 
administrator credul atârna neglijent pe peretele cabanei 
(Fahmeh nici măcar nu-l ştergea de praf, crezând că este 
rămăşiţa unui monstru marin din familia caracatiţelor). 

El studia acum cu ardoare un curs de drept. O circulară 
foarte amănunțită, emisă de Marele Cartier General, 
recomanda tuturor ofițerilor care îndeplinesc o funcţie 
administrativă sau ofițerilor care ar putea fi chemaţi la un 
moment dat în absența autorităţilor legale să îndeplinească 
astfel de funcţii, să se consacre studiului dreptului. Li se 
oferea, pentru a-i încuraja în această întreprindere, un spor 
microscopic de soldă, dacă ajungeau să-şi însuşească materia 
respectivă. 

Aceasta a fost de ajuns pentru a-l arunca pe Schelet în 
braţele prea primitoare ale Şcolii de Drept, Jurisprudenţă şi de 
Medicină Hat, ale cărei anunţuri umpleau paginile de 
publicitate în cele mai importante ziare. 

Invăţaţi Dreptul, îndemna poruncitor anunţul. Schelet a 
trimis o scrisoare pentru a obţine informaţii şi, drept răspuns, a 
primit un braţ de prospecte, o scrisoare care începea cu Dragă 
prietene, precum şi un buletin de înscriere de pe care nu lipsea 
decât semnătura lui pentru a face să-i ajungă pe masa de lucru 
misterele dezvăluite ale legii. 

— De ce folos ţi-ar putea fi legile Statelor Unite?... 
Dumnezeu ştie! spuse Hamilton, găsindu-l pe subordonatul său 
adâncit într-un studiu despre Personalitatea Juridică. Mai bine 
ai încerca să adânceşti cele zece porunci. 

Schelet se lăsă pe spatele scaunului cu o plictiseală 
afectată şi închise ochii. 

— Bătrâne domn ofiţer, începu el cu o răbdare 
ofensatoare, de ce trebuie să bombăni mereu? Acest gen de 
activitate este într-adevăr prea profund pentru domnia voastră, 
bătrâne scump ofiţer. Pot să pun pariu că nu ştii nici măcar că 
este ilegal să pretinzi că ai fi altcineva decât cel ce eşti în 
realitate... 

— M-ai dat gata. 

— Şi pot să pun de asemenea pariu că nu ştii, sărmane 
domn ignorant, ce s-ar întâmpla cu mine dacă ţi-aş scrie că eu 


sunt Sanders, deşi eu nu sunt Sanders, iar tu ai crede că eu 
sunt Sanders şi, drept urmare, mi-ai completa un cec. Ei bine, 
ce s-ar întâmpla cu mine? 

— Eu ştiu ce s-ar întâmpla cu mine, replică Hamilton. 

În cursul aceleiaşi zile, căpitanul îi împărtăşi lui Sanders 
neliniştile sale. 

— Niciodată nu l-am văzut pe Schelet studiind cu atâta 
ardoare. Umblă ca prin vis şi mă gratulează cu Inălţimea 
Voastră“t. Nu credeţi că ar fi bine, domnule, să triaţi scrisorile 
care sosesc la Rezidenţă, eliminându-le pe toate cele care 
poartă inscripţia Scoala de Drept şi Medicină Hat? 

Sanders surâse. 

— Nu cred că pot să fac acest lucru, dar am să stau de 
vorbă cu Schelet. 

Înainte de a fi reuşit să o facă, s-a întâmplat un lucru 
ciudat. Caporalul corpului de gardă raportă că îl văzuse pe 
Schelet plimbându-se pe terenul de instrucţie, în mijlocul 
nopţii. Cabana sa se afla de cealaltă parte a câmpului de 
instrucţie, exact în faţa corpului de gardă, iar în timpul nopţilor 
foarte calde, în care nu se putea dormi, santinelele vedeau 
adesea un tânăr înalt, îmbrăcat într-o pijama cu dungi viu 
colorate, plimbându-se în lung şi-n lat, prin faţa cabanei. 

Santinela îl zări îndreptându-se spre depozitul unităţii, o 
construcţie urâtă cu acoperişul de tablă, în care erau păstrate 
efectele militare, fără să acorde nici o importanţă acestui fapt. 
Îl menţiona, totuşi, din întâmplare, caporalului care, la rândul 
său, tot din întâmplare, i-l relată lui Hamilton. 

— La ce oră se întâmpla asta? îl chestionă interesat 
căpitanul. 

— Trei ore înainte de a se face ziuă, Domnia Voastră. 

— Ce naiba făceai în miezul nopţii? 

— Eu, domnule? răspunse Schelet. Dormeam, domnule, 
în general, asta e ceea ce fac în timpul nopţii, bătrâne Ham. 
Hamilton îl privi cu uimire. 

— Bravul meu băiat, astă noapte pe la orele trei bântuiai 
pe terenul de exerciţii. Schelet îl privi uluit. 

— Eu, domnule? Puțin aer pentru sărmanul bătrân 
căpitan, şi-a pierdut respiraţia, replică el cu înţelegere. 
Soarele, bătrâne domn, căldura, sărmane bătrân căpitan... 


“4 Formulă uzuală de politeţe folosită în justiţia britanică (n. trad.) 


— Vrei să spui că nu tu erai cel ce bântuia prin 
împrejurimi la trei noaptea, în pijamaua ta imposibilă? 

— Nu, domnule. Cât priveşte pijamaua... 

— Să nu vorbim de ea la masă, zise Hamilton. 

— Ai fost vreodată somnambul, Schelet? întrebă 
Sanders. 

— Când eram copil, admise Schelet, asta s-a petrecut cu 
mulţi ani în urmă. 

Sanders nu luă incidentul în serios. Mai târziu, îi spuse 
totuşi lui Hamilton: 

— Lucrează mult, aşa se explică faptul că umblă prin 
somn. Nu poate păţi nimic; ar fi bine totuşi să-i spui sergentului 
să stea cu ochii pe el. 

În noaptea aceea nu s-a întâmplat nimic. Dar în noaptea 
următoare, Hamilton, neputând dormi din cauza căldurii, îşi 
scoase patul de campanie pe verandă, în speranţa că ţânţarii nu 
vor observa absenţa plasei din jurul patului. După o luptă 
acerbă de o oră, renunţă, se ridică cu o bravă înjurătură, se 
duse în sufragerie şi-şi făcu o limonada. Se întoarse, complet 
treaz şi, renunțând să mai instaleze plasa de țânțari în jurul 
patului, se aşeză pe unul din marile fotolii de pe verandă, 
aprinzându-şi o ţigară. 

Era o noapte cu lună plină. De acolo de unde se afla, zări 
strălucirea oţelului de la baioneta santinelei, care-şi făcea 
rondul, precum şi vârful aprins al ţigării pe care omul o fuma. 
Hamilton zâmbi. Cu ani în urmă, la începutul carierei, l-ar fi 
chemat pe soldat la el şi l-ar fi pedepsit pentru acest act de 
indisciplină, dar între timp învățase că anumite încălcări ale 
regulamentului ţineau de omenescul lucrurilor şi că a aplica în 
asemenea cazuri sancţiuni nu servea la nimic. 

Deodată observă o siluetă, îmbrăcată în pijama, 
traversând careul de adunare al unităţii şi dispărând în cabana 
lui Schelet. Aşteptă cinci minute, apoi, cedând curiozităţii, se 
ridică, îşi luă lanterna şi se îndreptă spre terenul de instrucţie. 
Schelet lăsase uşile şi ferestrele deschise. Hamilton lumină 
înăuntru cu lanterna, şi-l văzu pe subordonatul său adâncit într- 
un somn greu sub plasa din jurul patului. În momentul în care 
fascicolul de lumină i se opri pe faţă, Schelet mormăi ceva, 
întorcându-se pe cealaltă parte. 

Hamilton se duse la santinelă, a cărui ţigară fumega 


încă, pe jos, martor mut al greşelii lui. 

— Nu, domnule, nu l-am văzut pe Tibbetts ieşind din 
căsuţa lui, răspunse santinela întrebării puse de Hamilton, dar 
există şi o uşă în spate pe care eu nu pot s-o văd, iar Tibbetts 
vine şi pleacă neîncetat, din cauza asta n-am putut să strig 
Stai!, Tibbetts are un rang înalt. 

— Ela aruncat ţigara asta? întrebă ofiţerul, ironic. 

— Domnia Voastră, numai el putea s-o facă. Cine 
altcineva ar fi fumat?! 

Hamilton consideră că nu e înţelept să insiste. Poşta 
pentru Rezidenţă sosi a doua zi şi printre scrisori (la care se 
adăugau colete groase cu antetul Şcolii de Drept şi Medicină 
Hat) se afla şi ordinul de transfer la Cartierul General al 
gornistului Achmet. Hamilton de-abia avu timpul să pună 
hârtiile acestuia în ordine, ştiut fiind că orice soldat este însoţit 
de o solidă documentaţie, şi de a le trimite rapid la bordul 
vasului. Treburile acestea îl ocupară atât de mult, încât nu a 
avut timpul să stea de vorbă cu somnambulul. Schelet, în 
momentele sale de criză, era un sprijin de slabă nădejde. 
Intotdeauna reuşea performanţa de a înscrie infracţiunea 
săvârşită de indigeni pe foaia lor medicală, iar durerea de gât 
pe foaia matricolă, la rubrica abaterilor disciplinare. De-abia în 
seara zilei se prezentă ocazia de a fi atacată problema. 

— Dumnezeu să binecuvânteze, drăguţul meu bătrân 
sufleţel, ripostă Schelet uluit. Să umblu dormind! Îţi baţi joc de 
mine, Ham! 

— Nu eram destul de aproape, dacă aş fi fost, ţi-aş fi tras 
o palmă ca să te trezesc din somn. 

— Ca să mă omori, probabil, spuse Schelet indignat. 
Omor de gradul trei“, bătrânul meu scump ofiţer. Să nu faci 
niciodată asta, Ham. Stăpâneşte-ţi pornirile. 

Departe de a fi alarmat de excentricităţile ce-i fuseseră 
dezvăluite, Schelet părea mai curând mândru. Vorbi despre tot 
felul de întâmplări din tinereţe, să-ţi facă părul măciucă, ba 
chiar povesti cu lux de amănunte o lungă şi impresionantă 
istorie despre felul în care se plimbase de-a lungul unui parapet 
înalt. 

— Moartea, bătrâne domn, mă privea drept în faţă. 


45 În sistemul de drept anglo-saxon gravitatea infracţiunilor de omor se exprimă în 
grade. (n. trad.) 


— Moartea are toată simpatia mea, răspunse cu răceală 
Hamilton, dar pentru moment te avertizez că s-ar putea să ai 
unele neplăceri. Nu cred că ai fi foarte încântat dacă te-aş da în 
paza unui gardian... 

— Poţi să fii sigur că nu! scrâşni din dinţi Schelet. 

— În orice caz, continuă Hamilton, trebuie să vezi ce faci 
ca să încetezi cu vagabondajele astea nocturne. Te-aş sfătui să- 
ţi presari pioneze pe podeaua camerei... 

Schelet scoase nişte sunete de protest. 

— Sau, dacă vrei, leagă-ţi degetul cel mare de la picior 
de pat. O să te demoralizeze neputinţa de a te ridica şi în felul 
acesta o să te dezobişnuieşti. Schelet ridică din umeri. 

— O să mă străduiesc, domnule, replică morocănos. 

Revenind în cabana sa, o găsi acolo pe Fahmeh, femeia 
lui Ben Abdul, care desfăşura plasa contra ţânţarilor, vârând 
capetele sub salteaua patului. 

— Inima mea este acum fericită, Tibbetts, îi spuse. 
Achmet a plecat cu vaporul cel mare şi nu-mi va mai aţine 
calea. 

Schelet nu avea nici un chef să se întindă la discuţii în 
legătură cu plecarea lui Achmet sau cu nemulţumirile tinerei 
femei. Cu toate acestea, era curios să afle ce se spunea despre 
obiceiurile sale nocturne. 

— la spune-mi Fahmeh, soldaţii mă văd deseori 
plimbându-mă în timpul nopţii? 

Ea dădu din cap, spre marea sa stupefacţie. 

— Da, stăpâne, eu te-am văzut în hainele frumoase de 
mătase pe care le îmbraci noaptea şi încălţat cu cizmele 
galbene. Ai venit odată la coliba mea şi l-ai strigat pe soţul 
meu. Am ieşit afară şi mi-ai spus că ai treabă cu el. Din cauză 
că aveai o privire rătăcită am crezut că eşti nebun. 

Schelet se lăsă greoi pe scaunul cel mai apropiat. 

— Dumnezeu să mă binecuvânteze, spuse el încet, 
pălind. Dumnezeule Mare şi şerpi binecuvântaţi, adăugă 
trecându-şi degetele prin părul rar, de un blond deschis. 

— În plus, continuă ea fără milă, mulţi soldaţi te-au 
văzut ducându-te la casa de tablă şi Militini“6. Te-a văzut şi el în 
noaptea asta. 


46 Militini, Tibeti, Sandi etc., moduri în care în care indigenii schimonosesc, 
simplificându-le, numele lui Hamilton, Tibbetts şi Sanders, (n. ed.) 


Schelet îi făcu semn cu mâna să plece. Oare începea să 
înnebunească? Oameni tineri - inteligenţi şi strălucitori - 
înnebuniseră în timp ce se aflau în Teritorii, copleşiţi de soarele 
arzător şi de eternul albastru al cerului. 

Seara, când veni la masă, aduse cu el un document pe 
care-l puse sub ochii lui Sanders, arborând o expresie tragică. 

— Aş dori să certificaţi hârtia asta, scumpe bătrâne 
domn şi Excelenţă, articulă Schelet cu tristeţe. V-am lăsat 
moştenire micul meu bungalow de la Shoreham, iar lui Ham i- 
am dat toate puştile şi celelalte lucruri ale mele. 

— Ce e asta? întrebă Sanders, examinând documentul 
care-i fusese pus în faţă şi care începea astfel: 

Eu, Augustus Tibbetts, locotenent în regimentul regal 
Hussa, în plinătatea fatalităţilor mele mintale... 

— Un testament?! Ce prostie! Şi, de altfel, Schelet, n-aş 
putea figura ca martor într-un testament prin care-mi este lăsat 
un bun oricât de neînsemnat, fie el chiar bungalow-ul de la 
Shoreham. Te simţi rău, cumva? 

— Nu, domnule. Sunt la limită, domnule, continuă 
Schelet pe un ton de dincolo de mormânt. Răvăşit, domnule. 
Bătându-se cu palma peste frunte, continuă. Am vedenii, 
domnule, şi în fiecare noapte umblu peste tot, domnule. 

— Ah, eşti deci somnambul! Ei bine, din asta nu se 
moare, continuă Sanders, şi cum în acel moment gornistul care- 
i luase locul lui Achmet tocmai dăduse apelul pentru masa de 
seară, îl invită: 

— Stai jos şi mănâncă. 


Colibele soldaţilor se întindeau pe două şiruri aproape 
paralele cu malul fluviului. In apropiere, nu departe de mare, ei 
au micile lor grădini de legume unde cresc din abundență 
patate, ceapă şi plante făinoase. Zona aceasta a locuinţelor are, 
mai ales noaptea, un anumit pitoresc: în permanenţă sunt trei 
focuri aprinse, se aude muzica unui banjo însoţită de bătăi din 
palme, precum şi de tam-tam-ul unei tobe, ritmând dansurile. 
În noaptea aceea Schelet instalase o capcană savant gândită, 
destinată să-l trezească din somn în cazul în care, fără voia lui, 
s-ar fi pregătit de plimbare. Era vorba de o combinaţie între o 
puşcă veche şi o coadă de mătură, potrivite într-un echilibru 
foarte precar deasupra uşii întredeschise. 


Bărbatul care veni, în plină noapte, să-l trezească, ştia, 
cu siguranţă, de existenţa capcanei căci toţi, bărbaţi, femei, 
copii, îl văzuseră mai devreme meşterind la ea. Aşa că omul se 
opri în faţa uşii, strigându-l. 

— Tibbetts, repetă de câteva ori. 

La a treia strigare, locotenentul sări din pat, împinse uşa 
şi fu aproape doborât de puşca ce-i căzuse în cap. 

— Ce s-a întâmplat, omule? bombăni furios, frecându-se 
în moalele capului. 

— Stăpâne, vrei să vii să vezi? A fost omorât Ben Abdul. 

Schelet îşi trase repede mantaua pe umeri, se încălţă şi 
ieşi afară, în noapte. 

— Cine l-a omorât? 

— Stăpâne, nimeni nu ştie. Femeia lui l-a auzit scoțând 
un țipăt şi când a ieşit din colibă l-a găsit pe Ben Abdul mort, 
Dumnezeu să-l odihnească! 

Cineva aţâţase între timp unul din focuri. Toate colibele 
se goliseră şi o mulţime de bărbaţi şi femei, pe jumătate goi, se 
îngrămădiseră în jurul trupului întins la pământ. 

Omul fusese lovit direct în inimă; zăcea pe o parte, cu 
braţele întinse. Femeia lui, plângând, îi rugase pe bărbaţi să-l 
aducă în colibă, dar soldaţii nu s-au atins de el, lăsându-l acolo 
unde fusese găsit. Schelet s-a dus la Rezidenţă şi i-a trezit pe 
Hamilton şi pe comisar. Apoi toţi trei s-au îndreptat spre locul 
crimei. 

Sanders era intrigat. Țara nu se afla în război, iar omul 
acela fusese atât de inofensiv, încât nu avea nici un duşman, în 
afară poate de Achmet, care se afla însă pe un vapor la o sută 
de mile de Rezidenţă. Mai mult încă, nu avusese certuri în 
familie, aşa cum mai pretutindeni existau, se înţelegea bine cu 
femeia lui, pe care o bătea rareori. Părea inexplicabil. 

Sanders examina arma crimei. Era o suliță cu coadă 
scurtă, din cele care se aflau cu zecile la Cartierul General. 
Soldaţii le cumpărau sau le furau din zona de sus a fluviului. 
Schelet avea vreo duzină la el. 

— Foarte ciudat; aduceţi-o la mine pe femeia lui, ordonă 
comisarul. 

Prietenele ei reuşiră să o liniştească şi o aduseră la 
Sanders, care rămăsese lângă foc. 

— Acum spune-mi mie, femeie, întrebă el cu răbdare, n- 


ai auzit nimic în timpul nopţii? 

Fahmeh ezită. 

— Domnia Voastră, am auzit o voce strigându-l şi el a 
ieşit atunci afară. 

— Ce voce? întrebă cu bunăvoință Sanders. Tu-i cunoşti 
pe toţi camarazii bărbatului tău. Femeia scutură din cap. 

— Nu era nici unul dintre ei. După care îl privi într-un fel 
foarte ciudat pe Schelet, care păli ca un mort. 

— A mea? articula el cu greutate. Femeia dădu din cap. 

— Stăpâne, tu erai cel care-l striga pe bărbatul meu, 
aprobă ea cu o voce surdă. Şi din momentul acela n-am mai 
auzit nimic până la ţipătul lui. 

Schelet nu mişcă. Stătea ţeapăn, ţinându-se ceva mai 
drept decât de obicei. Se aplecă, luând de jos sulița, care fusese 
scoasă din trupul celui ucis, şi o examină la lumina focului. Pe 
coada ei se afla o iniţială. 

— E sulița mea, afirmă el, cu simplitate. Am adus-o de la 
N'gobi acum trei luni. 

Hamilton luă sulița în mână şi o învârti pe toate părţile. 
Se mânji cu sângele cald încă, de pe suliță. Îşi întoarse privirea 
spre Fahmeh. 

— Femeie, i se adresă cu asprime, n-ai fi putut să-l auzi 
pe Tibbetts. Astea sunt cuvinte prosteşti. În timp ce Tibbetts 
dormea, eu îl supravegheam, aflat în umbra cabanei sale, ştiind 
că are ciudatul obicei de a umbla în timpul somnului. 

— În privinţa asta, stăpâne, eu nu ştiu nimic. Atâta ştiu 
că vocea lui Tibbetts l-a făcut să iasă din colibă pe Ben Abdul. 

Şi Fahmeh rămase neclintită pe această poziţie. A fost 
interogată şi santinela. Nu-l văzuse pe Schelet traversând 
terenul de instrucţie, dar mai exista o cărare, direct prin brusă, 
pe unde s-ar fi putut întoarce la cabana lui fără a fi văzut. 

— O să discutăm despre toate acestea, spuse Sanders 
calm. Acum hai cu noi, Schelet, să bem ceva. 

Cei trei oameni intrară tăcuţi în clădirea Rezidentei, 
cufundată în întuneric. Hamilton aprinse lămpile şi puse o 
sticlă mare de whisky pe masă. Faţa lui Schelet era palidă şi 
crispată. Refuză paharul, scuturând din cap.: 

— Nu, mulţumesc, bătrâne Ham, spuse cu o anumită 
duritate în voce. După care continuă într-un monolog 
interogativ: Să-l fi ucis eu oare pe acest nefericit? Mărturisesc 


că înainte de a adormi mă gândeam la el. 

— N-ai omorât pe nimeni, strigă Hamilton furios. Ce te-a 
apucat? Femeia este acum pe jumătate nebună. Mâine 
dimineaţă va spune, cu siguranţă, altceva. Există cineva care 
avea o socoteală cu Ben Abdul şi a încheiat conturile. Pista asta 
nu vă spune nimic? 

— Nimic, spuse Sanders calm. 

— Credeţi că eu l-am ucis, domnule? întrebă Schelet, 
tras la faţă. Sanders se scarpină pe bărbie. 

— Dacă eu cred că l-ai ucis? repetă el cu pauze mari 
între cuvinte. Nu, nu cred, Schelet. 

În noaptea aceea nici unul dintre ei nu a putut dormi. La 
revărsatul zorilor Sanders veni cu o idee, pe care i-o împărtăşi 
lui Hamilton. 

— Te-ai gândit cumva să verifici depozitul ca să vezi 
dată nu lipseşte nimic? în rapoarte se arată că Schelet a fost 
văzut acolo de două ori. 

Ideea nu-i venise până atunci lui Hamilton şi, fără nici o 
întârziere, luă cheia, ducându-se la mica încăpere acoperită cu 
tablă ondulată, însoţit de sergentul Abiboo, pentru o sumară 
inspecţie. Sumară, fiindcă de la prima vedere apărea evident că 
depozitul fusese vizitat de cineva foarte grăbit. Un vraf de 
pături fusese răvăşit. Lipseau şase bucăţi. În camera unde se 
păstrau proviziile, o ladă fusese deschisă şi din ea dispăruseră 
zece cutii de conserve de carne şi de legume. Dar asta nu era 
tot. Într-o mică încăpere se aflau zece rastele cu puşti Lee- 
Enfield noi, care fuseseră trimise unităţii pentru ca soldaţii să 
deprindă mânuirea lor, în dotarea de până atunci a trupei 
neintrând decât vechile puşti Lee-Metford. Lipseau două din 
armele noi şi o cutie de cartuşe. În sfârşit, se încercase forțarea 
vechii case de bani, în care nu se găsea nimic altceva decât 
rapoarte vechii şi o bună provizie de hârtie de scris. 

Hamilton îi raportă lui Sanders constatările făcute. 

— Un somnambul n-ar fi putut în nici un caz să fure 
procedând atât de metodic, reflectă Sanders gânditor. Vom 
telegrafia la Cartierul General. Vaporul ar fi trebuit să ajungă 
în dimineaţa asta şi dacă linia de comunicaţii funcţionează... 

Linia funcţiona. O demonstra mesajul ce fusese 
recepționat de telegrafist. In mesaj, trimis de ofiţerul 
comandant al trupelor, se spunea: 


Soldatul Achmet nu se afla la bord când am ajuns. 
Căpitanul vasului crede că Achmet a sărit în apă mai înainte ca 
vasul să se fi îndepărtat prea mult de țărm. 


Cei doi se priviră. 

— Găseşte-l imediat pe Achmet, ordonă scurt Sanders. 
Era, dacă-mi amintesc bine, un excelent înotător şi a putut cu 
uşurinţă să ajungă în brusă. 

Dincolo de plajă, brusa se întindea pe o distanţă de 
cincizeci de mile spre nord. Era puţin locuită, datorită unui 
vânt puternic care o răvăşea periodic. In afară de câteva 
mărunte triburi care-şi câştigau viaţa din pescuit, în zona 
respectivă nu se afla nici o aşezare mai importantă. 

— S-a refugiat în brusă, a revenit în timpul nopţii şi l-a 
ucis pe Ben Abdul, spuse Hamilton. 

— Dar vocea lui Hamilton? sugeră Sanders. 

— Un truc vechi. Aceşti oameni Hussa sunt nişte mimi 
înnăscuţi, iar Schelet este unul dintre subiectele lor favorite. 

După care, el însuşi imită perfect vocea lui Schelet, 
strigând Ben Abdul în arabă. 

Explorarea întregii bruse era imposibilă, dar Schelet, 
însoţit de doi hăitaşi, cercetă plaja căutând urme de paşi. La 
două mile de post au găsit o succesiune de urme care duceau în 
brusă, unde se pierdeau. În zona aceea curgea un râuleţ şi 
Schelet urmă cursul lui până într-un loc în care apa era adâncă. 
În porţiunea aceea crocodilii îşi depuneau ouăle. 

Reveni la post şi dădu raportul. Se suna adunarea. Toţi 
oamenii, fie că erau sau nu de serviciu, se aliniară pe câmpul 
de instrucţie. Hamilton îl întrebă pe fiecare în parte. Nimeni 
nu-l văzuse pe Achmet gornistul. Nu minţeau şi Hamilton o ştia. 
Omul nu era iubit şi nimeni nu l-ar fi acoperit. 

— Poate ar fi mai bine dacă ţi-ai petrece noaptea la 
Rezidenţă, Schelet, îi sugeră Sanders. 

Schelet însă obiectă. 

— Vreau să ştiu exact care este contribuţia mea în toate 
acestea, domnule, vorbi el decis. Dacă bătrânul Ham va da 
ordin santinelei să strige Stai! oriunde mă va zări, aş fi foarte 
mulţumit. 

Ochii i se închideau de somn când ajunse să-şi desfacă 


plasa de țânțari şi se aruncă în pat, căzând într-un somn adânc 
de îndată ce îşi lăsă capul pe pernă. 

După ce se asigură că Schelet dormea, Hamilton luă un 
scaun şi se aşeză la uşa din faţă a cabanei lui. Apoi dădu 
înconjur cabanei şi sprijini de uşa din spate un bulumac solid, 
în aşa fel încât nu putea fi deschisă dinăuntru. După ce isprăvi, 
reveni în faţa cabanei, îşi puse o pătură pe genunchi şi căzu 
într-un somn adânc. 

Urletul care-l făcu să sară în picioare nu venea din 
cabană. Auzi voci agitate din direcţia corpului de gardă. Primul 
său gând a fost la Schelet. Împingând scaunul cu piciorul, se 
repezi în cabană. Patul lui Schelet era gol. 

O luă la fugă către terenul de instrucţie, cu inima 
strânsă, în momentul în care sergentul de gardă venea să-l 
caute. 

— Stăpâne, spuse omul tremurând tot, sergentul 
Abiboo... 

— Mort? întrebă Hamilton emoţionat. 

— Nu, Domnia Voastră, doar rănit. În timp ce dormea, 
cineva a intrat în coliba lui şi i-a aplicat o lovitură de suliță; el 
dormea întors pe o parte... 

Hamilton nu aşteptă să termine, se repezi spre cartierul 
soldaţilor. Îndepărtând mulţimea îngrămădită în faţa colibei lui 
Abiboo, intră înăuntru. 

Rana era uşoară. Abiboo, aşezat pe patul din piei de 
animale, era pansat cu grijă de către una din cele două neveste 
ale sale. 

— Nu ştiu nimic, domnule, spuse el cu sinceritate. Am 
simţit durerea şi m-am trezit. Înainte de a putea sări din pat, 
duşmanul dispăruse. 

Dacă Abiboo nu văzuse nimic, o femeie care dormea 
într-o colibă alăturată auzise o voce care-l striga. 

— Era Tibbetts, domnule, spuse ea. 

— Cum mama naibii să fie Tibbetts, scrâşni din dinţi 
Hamilton, când el dormea în cabana lui. 

Fahmeh ieşi din grupul care o înconjura. 

— Domnia Voastră, l-am văzut pe Tibbetts traversând 
satul ca o nălucă. Avea în mână o suliță înroşită de sânge. A 
aruncat-o în faţa uşii dincolo de care stăteam de veghe. Fiindcă 
mi-a fost frică, nu am atins-o. 


Sanders îi ajunsese din urmă. Cei doi bărbaţi s-au dus să 
cerceteze. Suliţa zăcea în centrul uliţei care trecea printre cele 
două şiruri de colibe. Hamilton o ridică de jos, lumină coada 
suliţei şi scoase un geamăt. li dădu sulița, fără nici un cuvânt, 
lui Sanders. 

— Acum e în cabana lui? întrebă comisarul. 

— Nu, domnule, Dumnezeu ştie cum a reuşit să iasă. 

Gorniştii au sunat alarma, iar soldaţii au alergat să se 
echipeze. Apoi porniră în grupuri de câte doi sau trei să bată 
pădurea în jurul Rezidenţei. Un detaşament mai numeros fu 
trimis în grabă pe plajă. Cercetările durară toată noaptea, fără 
a se găsi vreo urmă. 

— Nu mai înţeleg nimic, spuse Sanders când Hamilton 
reveni la răsăritul soarelui, ca să-i anunţe insuccesul 
cercetărilor. 

— Schelet n-a putut... nu! E cu totul absurd... 

Hamilton, alături de el, era imaginea vie a dezolării. 

— E oribil, spuse disperat. Desigur, ar putea fi ceva 
bizar la mijloc... 

În momentul acela zări cu coada ochiului un om 
alergând spre ei. Era Abiboo, rănitul. Urcă dintr-o săritură cele 
patru trepte ale peronului. 

— Stăpâne, spuse cu răsuflarea tăiată, Fahmeh, femeia 
lui Ben Abdul. A plecat! 

Se instaura un moment de tăcere. 

— A plecat? 

Omul înclină din cap. 

— Da, Domnia Voastră, nimeni nu a văzut-o plecând, dar 
a fost văzut Tibbetts... 

— Ce? strigă Hamilton. Cine l-a văzut? 

— Atunci când toţi bărbaţii erau pe terenul de instrucţie, 
replică celălalt, o bătrână a rămas în urmă din cauza unui 
picior umflat... femeia caporalului Aii Fula care a fost omorât... 

— Unde l-a văzut pe Tibbetts? îl întrerupse Sanders. 

— În bărcuţa lui, fu răspunsul stupefiant pe care 
comisarul îl primi, aceea care face cic-cic-cic. A trecut ca o 
umbră pe râuleţul care duce la marile ape. 

— Să mă ia naiba, spuse fără putere Hamilton. 

Se repezi spre chei, sperând că femeia se înşelase, dar 
nu, barca cu motor dispăruse. 


Totul începea să devină un mister de nedezlegat şi 
Sanders apucase să scrie deja trei pagini din raportul către 
Marele Cartier General când Hamilton, foarte agitat, îl chemă 
să coboare pe chei. Barca cu motor revenea dinspre mare, 
remorcând o pirogă lungă în care stăteau ghemuite două 
mizerabile fiinţe omeneşti. 


lată ce a povestit Fahmeh, femeia din Kano, atunci când 
a ajuns în faţa lui Sanders: 

— Domnia Voastră, Achmet a fost iubitul meu pentru că 
era tânăr şi frumos, iar bărbatul meu, bătrân şi prost. Şi atunci 
când Ben Abdul m-a surprins în braţele lui, am făcut în aşa fel 
încât să creadă că-l urăsc, ştiind că va veni timpul când vom 
pleca împreună în Insulele Bucuriei, să ne construim acolo o 
colibă, să ne semănăm grădina şi să fim veşnic împreună. Dar îl 
uram pe Tibbetts, pentru că îl băgase la carceră pe omul meu. 
Aveam o pirogă pe care o ţineam într-un golfuleţ şi, ştiind că 
Tibbetts dormea adânc de tot, Achmet a luat cheia de la 
magazia depozitului, scoțând de acolo toate lucrurile de care 
aveam nevoie pentru călătoria noastră până în Insule. Aşa că 
am luat din magazie un sac de orez şi un sac de sare, aţă cu 
cârlige fine ca să pescuim şi pânză ca să ne acoperim. L-am 
ucis pe Ben Abdul fiindcă ura mea împotriva lui nu s-a stins nici 
un moment. Am vrut să-l ucid şi pe Abiboo din cauza cruzimii 
cu care l-a bătut pe omul meu, dar dormea întors pe o parte. 

Sanders nu făcu nici un comentariu. Ar fi fost o pierdere 
de timp inutilă. Dădu ordin ca prizonierii să fie închişi şi îl 
chemă la el pe Schelet pentru explicaţii. 

— Am rumegat totul în timp ce eram întins în pat, dragă 
bătrână Excelenţă, spuse Schelet, în timp ce acel sărman 
bătrân de Hamilton sforăia. Ca un porc, adăugă el insolent. 
Ideea mi-a venit dintr-o dată. Deducţie şi logică, scumpe domn 
şi frate de arme. Ştiam că această bătrână femeie rea putea să 
intre oricând în cabana mea şi deci că era singura persoană 
care ar fi putut sustrage una din suliţele mele. Mulţi oameni nu 
au înţeles. Mai ştiam că în cabana mea se găseau zece sau 
poate douăsprezece sulițe. M-am sculat, am făcut lumină şi le- 
am numărat. Nu mai erau decât şapte sau poate nouă. 

— Sau poate douăsprezece, spuse Hamilton zâmbind. 

— Lipseau trei sau poate cinci, spuse Schelet cu 


gravitate. Mi s-a părut o bună idee să cotrobăi puţin în coliba 
acestei rele persoane. 

— În mijlocul nopţii!... murmură Hamilton. 

— Am trecut peste picioarele tale şi bineînţeles că n-ai 
simţit nimic, reluă Schelet cu un aer de triumf. Aşa că vezi, 
dragă Ham, nu sunt somnambul. Caraghiosul care intra şi ieşea 
din cabana mea, îmbrăcat în propria mea pijama, era însuşi 
Achmet. Niciodată nu mi-aş fi putut închipui să fie atât de 
măgar încât să-mi şterpelească pijamaua. Dar asta e altceva. 
M-am îndreptat spre colibele lor, mergând pe cărarea ce trece 
prin brusă şi, de-abia ajunsesem acolo, când am zărit-o pe 
doamna Ben Abdul ieşind din coliba lui Abiboo, după care a 
urmat tărăboiul pe care-l ştiţi. M-am ascuns imediat, într-o 
secundă am înţeles toată istoria. Creierul meu... 

— Da, ştim, Schelet, spuse Sanders bine dispus. Ce s-a 
întâmplat după aceea? 

Schelet o urmărise pe ucigaşă prin pădure până la locul 
în care o aştepta iubitul ei cu piroga pregătită de drum. Piroga 
pornise spre mare mai înainte ca Schelet să înţeleagă ce 
urmăreau. În momentul în care şi-a dat seama, a fugit la cheiul 
unde era acostată barca cu motor, pornind în urmărirea lor. 

— Nu sunt somnambul, acesta este punctul care vreau 
să fie bine stabilit, bătrânul meu drag ofiţer, spuse el, 
exuberant. Când merg, sunt treaz, iar când sunt treaz, sunt 
extrem de abil. Dacă aveţi de gând să întocmiţi un raport 
despre toate acestea la Cartierul General, Excelenţă, continuă 
el adresându-se lui Sanders, vă rog să menţionaţi că am 
întreprins întreaga acţiune fără a fi asistat de cineva, ba aş 
putea spune mai curând jenat de bătrânul meu superior. 

Răspunsul dat de Hamilton nu poate fi tipărit. 


8. Jocul cu mingea 


Doran Campbell-Cairns iubea mult animalele. Adora 
fluturii. Entomologiştii care-i vânau cu plasele lor nesuferite 
erau, pentru ea, nişte persoane oribile. N-ar fi pus în viaţa ei 
frumosul său picior pe o inofensivă şi folositoare râmă. Şi ar fi 
leşinat doar la ideea de a strivi o muscă. Era o fată înaltă, cu o 
ţinută splendidă, cu un minunat ten alb, deschis, sprâncene 
frumos arcuite şi ochii de un albastru tot atât de limpede ca şi 
culoarea cerului dis-de-dimineaţă. Fiică unică a Excelenței Sale 
Administratorul, venea în Teritorii să petreacă alături de el trei 
luni în perioada cea mai sănătoasă a anului, după care mergea 
la Paris, unde se instala într-un pension de domnişoare în care 
tinerele fete, pentru a-şi desăvârşi educaţia, învaţă să se 
îmbrace, să-şi spună părerea despre o operă, să danseze, să fie 
la curent cu cele mai moderne şi costisitoare restaurante. 

În ochii locotenentului Tibbetts, domnişoara Doran nu 
era un copil. El era convins că fata avea exact vârsta ideală. Nu 
şi-o putea imagina nici mai tânără, nici mai bătrână. Părul ei 
era de aur spumos, iar buzele făcute parcă pentru a-i da 
amețeli unui tânăr bărbat sensibil, aşa cum, de altfel, era 
Schelet. Cele câteva zile petrecute de Excelenţa Sa la 
Rezidenţă constituiau patru pagini de culoare în cartea cenușie 
a existenţei lui, patru trandafiri parfumaţi într-o brazdă de 
ceapă, dacă este admisibil ca nişte impresii sublime să poată fi 
exprimate printr-o comparaţie atât de ridicolă. 

— Schelet, îi spuse într-o dimineaţă Sanders, 
Administratorul soseşte la sfârşitul săptămânii şi o aduce cu el 
pe fiica sa. 

— Dumnezeu să-i þbinecuvânteze bătrâna sa inimă, 
murmură Schelet adâncit în acel moment în desfacerea 
corespondenţei. Mă voi strădui să fac tot ce pot pentru a-i 
asigura acestei bătrâne fete o viaţă confortabilă... 

— După câte-mi amintesc, îl întrerupse Hamilton 
încreţindu-şi sprâncenele şi încercând să-şi forţeze memoria, 
este doar o copilandră. Am primit deunăzi o scrisoare de la sora 
mea în care-mi vorbea şi despre ea. Vine de la pension. 

— Nişte păpuşi minunate, sunt sigur, spuse Schelet, 


ridicând capul. Încredeţi-vă în mine, dragă bătrâne Excelenţă. 
O să am grijă să distrez cât mai bine copilul. N-ai să crezi, 
bătrâne Ham, dar copiii mă iubesc. Sunt cam ca bătrânul 
cântăreţ din fluier, de nu ştiu unde... De îndată ce începea să 
cânte... dar cred că ai citit romanul, bătrâne Ham, de ce mă 
plictiseşti cu atâtea întrebări...? 

— Pentru a fi exact, încă nu am făcut-o, spuse Hamilton. 
lar dacă aş face-o ar fi pentru a-mi putea da seama dacă eşti 
atât de mare imbecil pe cât pari sau dacă această 
superignoranţă e doar de faţadă. 

— Tttt, murmură Schelet revenind la corespondenţa lui, 
bătrân colecţionar de sugari... 

— Ai grijă, deci, încheie Sanders discuţia, să fie montată 
plasa la terenul de tenis şi să se repare răcitorul. 

Schelet, cu inima uşoară ca un fulg, porni, fluierând, în 
întâmpinarea Administratorului. Reveni încântat şi, o dată în 
viaţă, mut ca un peşte. 

Domnişoara Doran i se alăturase, firesc, fiindcă era cel 
mai tânăr. Sanders i se părea oribil de sever şi despre Hamilton 
îi mărturisi că are pe buze o expresie de cruzime. 

— Perfect adevărat, tânără domnişoară, spuse Schelet, 
copleşit de emoție. Lucrurile pe care mi le tot trânteşte acest 
drăguţ bătrân de... 

— Vreau să spun că are aerul cuiva în stare... ei bine, în 
stare să te facă să suferi. 

Schelet aprobă solemn din cap. 

— Un tip mârşav, dragă bătrână tânără domnişoară, se 
arătă el din nou de acord cu fata. Nu are nici cea mai mică 
înţelegere pentru sentimentele unui camarad de arme. 

O exclamaţie agasată scăpă printre minunatele ei buze. 

— Sunteţi cât se poate de stupid! domnule Schelet. 

— Numele meu este Tibbetts, dar puteţi să-mi spuneţi 
Schelet, domnişoară Excelenţă. 

— O să-ţi spun aşa cum am chef, răspunse domnişoara 
Excelenţă. 

— O să-mi placă numele cu care mă strigaţi, oricare ar fi 
el, scumpă bătrână persoană, replică Schelet. Iar acest răspuns 
îl încântă atât de mult, încât redobândi ceva din siguranţa pe 
care la un moment dat o pierduse. 

Patru zile în care să o vadă la micul dejun, la masă, la 


cină. 

Patruzeci şi opt de ore de minunată beţie pe Zaire, 
atunci când îl va însoţi pe tatăl ei în turneul de inspecţie. Fără a 
mai vorbi de serile în care, sub veranda umbroasă, aşezat lângă 
ea, îmbrăcată în alb strălucitor, aproape că-i va putea atinge 
mâna. Odată chiar a atins-o cu adevărat, atunci când încercase 
să alunge un ţânţar. În cea de a patra dimineaţă, pradă unui 
acces de delir - vaporul urma să plece chiar în după-amiaza 
aceea - Schelet îi făcu o declaraţie. 

— Problema este următoarea, tânără domnişoară Doran, 
se auzi vorbind cu o voce atât de străină că nici măcar el nu şi-o 
recunoştea. Pur şi simplu, m-am îndrăgostit nebuneşte de 
dumneata. Chiar sunt îndrăgostit, zău, bătrână scumpă 
domnişoară. Am un unchi care are o groază de bani, vreau să 
spun că nu poate trăi la nesfârşit, lucrul acesta se întâmplă cu 
foarte puţini oameni, draga bătrână domnişoară... Ştiu că eşti 
foarte tânără, iar eu cumplit de bătrân. Drăguţul dumitale de 
tală este un om grozav, deşi nu va fi necesar să-l vedem chiar în 
fiecare zi... 

— Despre ce vorbiţi? Ochii ei luminoşi îl fixau exact în 
pupile. 

Schelet îşi limpezi vocea, îşi şterse fruntea umezită de 
transpiraţie cu o batistă de mătase, care îi plăcea nespus şi pe 
care avea intenţia să i-o ofere înainte de plecare, mai tuşi o 
dată, privi jur împrejur, apoi, în culmea disperării, articulă: 

— Dragă domnişoară, problema... unde ne aflăm cu 
problema noastră? 

— Ce problemă? 

— Căsătoria. Această drăguță căsătorie, scârţâi Schelet. 
Ta-ta-ti-ta-ta-ta-ta... 

Fata nu recunoscu marşul nuptial al lui Mendelssohn, cu 
toată strădania pe care o depusese Schelet. 

— Căsătorie? Mi-aţi făcut cumva o cerere în căsătorie? 

Sprâncenele sale se ridicară în chip dispreţuitor. 

Schelet dădu din cap, mut de adoraţie, speranţă şi 
teamă. 

— Este cât se poate de ridicol, spuse domnişoara Doran, 
care n-ar fi putut să calce pe o râmă inofensivă şi folositoare, 
nici să strivească o muscă sau să înţepe cu acul un fluture. Este 
total ridicol şi stupid ceea ce-mi spuneţi. Ar fi imposibil să ne 


căsătorim. Mai întâi sunteţi îngrozitor de bătrân. Ce vârstă 
aveţi? 

— O sută cinci ani, spuse Schelet, făcând un trist efort 
să glumească. 

— Sunt sigură că aveţi cel puţin douăzeci şi patru de ani, 
spuse ea cu severitate. In plus, sunteţi foarte urât. 

— Eu! sări indignat Schelet. Eu, urât?! Nu fii absurdă, 
draga mea bătrână domnişoară... 

— Bineînţeles că eşti foarte urât, insistă fata. Priveşte-ţi 
nasul. 

Schelet se strădui să-şi caute nasul din priviri, fără a 
reuşi să vadă nimic special la el, afară poate doar de faptul că 
era cărămiziu, la fel ca şi întreaga sa faţă. 

— Şi ce are nasul meu? întrebă întărâtat. Iar dacă tot am 
ajuns aici, tu nici măcar nu ai nas! 

Fata scoase o exclamaţie de durere şi mânie. 

— Cum îndrăzneşti să te legi de nasul meu?! O să-i spun 
tatălui meu! 

— Ai face foarte bine, răspunse Schelet cu amărăciune, 
fiindcă în parte şi el e răspunzător. 

— Oh! exclamă ea încă o dată. După care continuă 
răutăcioasă: Mi-ar fi imposibil să mă mărit cu un bărbat care nu 
e atlet. Şi dacă vrei să ştii, îl iubesc pe Harry Glide, care este 
unul din cei mai buni înaintaşi“” ai echipei din Cambridge. 

Schelet scutură din cap nervos. 

— Ai găsit genul de persoană pe care s-o iubeşti! Ca şi 
cum n-ai fi tu însăţi prea înaintată... 

— Să ne întoarcem la Rezidenţă, spuse ea cu un calm 
ameninţător. 

Schelet ridică din umeri şi porni alături de ea. 

— Şi asta după tot ceea ce am făcut pentru dumneata, 
articulă el, după o lungă pauză. 

Fata se opri, fulgerându-l din priviri. 

— Ce-aţi făcut pentru mine? 

— Ţi-am arătat tot, nu-i aşa? scrâşni indignat. Iar plasa 
la terenul de tenis cine a montat-o? 

— O plasă dezgustător de uzată! 

— Cea mai bună pe care o avem, răspunse hotărât 
Schelet. 


17 Referire la postul de înaintaş din jocul de rugby (n. trad.) 


— Şi altceva, ce altceva ai mai făcut? 

Schelet, negăsind nimic de spus, suplini răspunsul 
printr-un gest rotund cu mâna. 

— Ai creat globul pământesc? întrebă ironică. Eşti 
cumva grădinarul şef al lui Dumnezeu? 

Schelet se arătă şocat: 

— Nu mai avem ce discuta, spuse, şi se întoarseră la 
Rezidenţa, fără a mai schimba vreun cuvânt. 

Administratorul se afla pe picior de plecare. 

— Unde naiba ai fost, Doran? o întrebă cu blândeţe, 
fiindcă îi era totuşi puţin frică de frumoasa lui fiică. 

— Tocmai am văzut o insectă cât se poate de stranie şi 
am urmărit contorsiunile ei curioase, spuse. Doran, privindu-l 
din colţul ochiului pe Schelet. 

— Şi eu, spuse el provocator. O insectă care se dă în 
spectacol... 

Ea se întoarse brusc pe călcâie, luându-şi de braţ tatăl şi 
îndepărtându-se atât de ostentativ, încât nu s-ar fi putut ca 
gestul ei să nu se remarce. 

— Vii cu mine până la plajă, Schelet? întrebă Hamilton. 

Pe faţa locotenentului apăru o grimasă în care se 
amestecau disprețul, indiferența, amuzamentul, superioritatea. 
Cu toate acestea, când vaporul alb începu să dispară la orizont, 
ochii i se umplură de lacrimi şi un nod i se urcă în gât, iar o 
surdă durere se instală acolo unde i se afla probabil inima. 
Aproape că ar fi dorit în acel moment să se îmbete. Din 
nefericire, whisky-ul îi făcea rău, iar după al doilea pahar de 
porto adormea în mod inevitabil. 

— Cum ţi se pare, Schelet? întrebă Hamilton. 

— Nu arată rău, zise Schelet, prefăcându-se indiferent. 
Cam precoce, dar. Nu pot spune că arată rău. 

— Eu o găsesc frumoasă, afirmă Sanders netulburat, 
ridicându-şi privirea către el. 

— Da-aa, admise Schelet, dar aspectul nu înseamnă 
mare lucru. Inteligența este totul, bătrână Excelenţă. Şi aşa 
cum spune atât de şic bătrânul Kipling, ea m-a învăţat ce sunt 
femeile. 

Se retrase devreme, refuzând apăsat să joace pichet cu 
Hamilton. Cea mai mare parte a nopţii şi-a petrecut-o scriind 
un. Poem în stil tragic: 


Tu care ai intrat în viaţa mea 

Și căreia i-am cerat să devină micuța mea soţie 
Mi-ai aruncat cu dispreț, în faţă, nasul meu 
Cerul este însă cel care ne-a creat pe toți, 

Tie ţi-a dat doar un năsuc 

Dar eu nu cred că asta-i lipsă de noroc. 


Oh! inima mea este pustie şi bolnavă 

În curând voi împărtăşi soarta soldatului pe câmpul de 
bătaie 

Atunci când mă gândesc la tine 

Văd faţa ta de vis 

Și îmi spun că, de voi fi omorât, pentru tine totuna va fi 


Fie pentru tine un avertisment 

Tot ce s-a petrecut ieri, 

Nu frânge o inimă care bate cu putere pentru tine, 
iubito 

Nu ai să mă mai revezi vreodată 

Pocite că sunt într-adevăr urât, 

Dar în nici un caz atât de prost pe cât par. 


P.S. Retrag tot ce am spus despre nasul tău. 


Să fi ajuns sau nu această epistolă la domnişoara Doran 
Campbell-Cairns? Dacă da, înseamnă că a fost atât de 
frământată de remuşcări încât nu a avut curajul să răspundă. 
Orice s-ar fi întâmplat, sigur este că lui nu i-a sosit vreun 
răspuns. Schelet, devenit cinic în privinţa femeilor, se puse pe 
citit jurnalele de sport, preocupare din care se născu interesul 
său pentru fotbal şi rugby. 

Un incident petrecut în satul Ugundi îi dădu prilejul să 
ia parte direct la un joc pe care nu-l mai practicase din timpul 
şcolii. 

Există un loc în apropiere de acest sat care se numeşte 
Zece Leoparzi. Lipsit de umbră şi fără iarbă este înconjurat de 
o îngrămădeală de trunchiuri de copaci putreziţi, acoperiţi de 
ciuperci. Au fost smulşi cu mulţi ani în urmă, de elefanţi 
puternici, care i-au aruncat peste tot. 


Elefanții veneau în zona aceea de sute de ani. Se 
provocau ţipând şi se luptau între ei în joacă, în acea epocă a 
anului în care până şi masculii bătrâni, cei mai iritabili, nu se 
mai servesc de colții lor de fildeş. Elefanții tineri se angajau, de 
asemenea, în mici lupte, lipsite de agresivitate, sub privirea 
somnolentă a mamelor lor. Exact în această zonă s-au 
descoperit, într-o zi memorabila, resturile mutilate a zece 
leoparzi. Nu este exclus ca ei să se fi aflat în urmărirea unui 
elefant tânăr, pentru că a fost un an de foamete (Sanders îl 
situa în 1703). Dar cum de se aflau împreună cei zece leoparzi, 
ei fiind de la natură puţin sociabili, faptul acesta a rămas un 
mister încă nedesluşit. 

În apropierea locului cu pricina, în satul Ugundi, 
comisarul Sanders era antrenat într-o întrevedere în cadrul 
căreia trebuia să se pronunţe asupra situaţiei femeii Katabeli, 
nevasta căpeteniei Akasava, cea de a paisprezecea fiică 
cunoscută a regelui tribului Isisi. 

M'laba, şeful satului, o cumpărase pe trei saci de sare, 
doi câini dintr-o specie rară şi prețioasă, precum şi patru mii de 
bare de cupru, preţ mare pentru cineva care nu dansa prea 
bine. Acum M'laba cerea să i se restituie preţul, pentru că 
femeia se îndrăgostise de altul. 

Sanders a ascultat cu răbdare enumerarea iubiţilor 
mărturisiţi sau bănuiţi, aruncând din când în când câte un 
cuvânt mai picant cu privire la moralitatea celor din tribul Isisi; 
la sfârşitul celei de a treia zile, recunoscu soţului înşelat 
dreptul de a-şi relua sarea, ceea ce echivala cu anularea 
căsătoriei. 

Astfel de tratative ar fi trebuit să fie terminate în aceeaşi 
zi, cazul acesta depăşea însă litigiile obişnuite dintre triburi. 
Katabeli era născută dintr-o mamă şi un tată care aveau fiecare 
ca rang trei semne, în timp ce M'laba avea numai două semne. 
Altfel spus, feţele primilor erau împodobite cu trei tăieturi 
laterale, în timp ce faţa celuilalt era însemnată cu două tăieturi, 
traversată de una longitudinală, în forma crucii Sfântului 
Andrei. Un observator superficial nu ar fi putut sesiza 
complicaţia ce decurgea din această diferenţă, dar, din punct 
de vedere al intereselor politice, o asemenea căsătorie 
reprezenta, mai întâi, uniunea a două rase rivale, iar apoi, 
asocierea intereselor divergente ale Ligii Alcoolice cu cele ale 


Societăţii de Temperanţă. Oamenii tribului Isisi şi cei ai tribului 
Akasava erau, de fapt, imposibil de împăcat, atât în morală cât 
şi în viaţa practică. 

Iar divorţul însemna un război. 

— Stăpâne, spuse tatăl femeii, nu este drept, pentru că 
fiica mea i-a făcut un fiu acestui bărbat şi aceasta-i destul 
pentru a-mi da dreptul să păstrez sarea. Apoi, oamenii cu două 
tăieturi vor râde de mine şi va fi greu să-i opresc pe tinerii mei 
luptători în faţa acestor trufaşi akasava. 

— Oricine râde de tine râde de mine, spuse Sanders. Cât 
priveşte sarea, o să-ţi rămână atât cât cântăreşte copilul. 

Copilaşul brun şi sarea fură aşezaţi pe cele două talere 
ale marii balanţe de lemn şi cântăriţi până când talerele 
ajunseră la egalitate, dar numai după ce Sanders a avut grijă să 
desfacă de la brâul copilului o centură de care atârnau bucăţi 
grele de fier. 

— Domnia Voastră, dacă i se scoate centura, spuse 
bunicul nemulţumit, copilul va fi nenorocos. 

— Iar dacă nu i-o scoţi tu, vei căpăta prea multă sare, 
ceea ce va fi un nenoroc pentru M'laba. 

Judecata nu satisfăcu cele două popoare puternice, virile 
şi combative. Şi care erau ceea ce Sanders numea „cheile de 
boltă”. Fiindcă, într-adevăr, de-a lungul multor generaţii 
fuseseră factorii principali de declanşare a unor războaie. Între 
oamenii akasava, însetaţi de sânge şi cruzii riverani ai fluviului 
Isisi avuseseră loc nenumărate războaie, care antrenaseră şi 
alte popoare. Sanders a revenit la Cartierul General extrem de 
preocupat. 

În anul acela recoltele fuseseră bune, iar recoltele bune 
conduc adeseori la război. Peştele, de asemenea, fusese din 
belşug şi oamenii se îmbogăţiseră între cele două sezoane de 
ploaie. Sanders era atât de neliniştit încât dădu dispoziţie la 
jumătatea drumului ca vasul să fie oprit; voia să se întoarcă, 
spunându-şi că, după ce va ajunge din nou acolo, va găsi pe loc 
un mijloc de conciliere a părţilor. Mai reflectând însă, renunţă 
şi-şi continuă drumul, întoarcerea sa ar fi fost un semn de 
slăbiciune, sporind prin aceasta chiar importanţa contestaţiilor 
posibile. _ 

— In tot acest timp, Schelet abandonase cursurile prin 
corespondenţă, iar plictiseala îi crescuse într-o asemenea 


măsură încât începu să vorbească dispreţuitor până şi de ziarul 
ce apărea în oraşul său natal şi care publica, invariabil, tot ceea 
ce primea de la el, oricare ar fi fost subiectul abordat. 

Iar Schelet, lipsit de o manie oarecare semăna cu o vacă 
bolnavă. Posac şi fără vlagă, lăsând să-i scape câte un gâlgâit 
stins ce exprima dezgustul de viaţă şi de tot ce-i aducea ea. 
Sanders era însă prea ocupat pentru a se nelinişti de starea lui 
Schelet. 

În astfel de momente făcea un consiliu cu cei doi ofiţeri, 
consiliu la care era chemat să participe şi Ahmet, principalul 
său spion. Acum pe Ahmet îl lăsase în urma lui să culeagă 
informaţii. Aşadar, nici o decizie nu a fost luată mai înainte de 
întoarcerea acestui incomparabil furnizor de ştiri, care, după ce 
şi-a îndeplinit misiunea, a coborât fluviul într-o pirogă purtată 
de vâslaşi plătiţi. Ahmet îi prezentă comisarului un tablou cât 
se poate de negru al situaţiei. 

— Stăpâne, va fi război, începu el, pentru că femeia şi 
părinţii ei sunt foarte întărâtaţi împotriva lui M'laba, iar, în 
ochii poporului său, femeia are dreptate. Sandi, tu ştii bine, 
acesta este obiceiul la cei din lIsisi: o femeie poate să aibă 
legături cu condiţia să nu iasă scandal, pentru că ei consideră 
acesta un fapt natural. Şi, de asemenea, ştii că nu-şi repudiază 
femeile decât numai dacă sunt leneşe sau gătesc aşa de prost 
încât pe bărbat îl doare înăuntrul lui. Am văzut sulițe noi în sat, 
iar M'laba şi-a trimis omul de încredere în regiunea N'gombi, 
cu peşte şi sare ca să mai cumpere şi alte sulițe. 

— Trebuie împiedicat acest război, spuse Sanders, fără a 
se trage nici un foc de armă. 

Il privi pe Schelet cu un aer gânditor. 

— M-ar tenta să te trimit acolo, printre ei, Schelet. Cred 
că prezenţa ta ar împiedica aproape sigur complicațiile. 

Schelet avea deja un plan făcut şi, spre surprinderea lui 
Hamilton, Sanders îl acceptă fără discuţie, ba chiar cu un 
anume entuziasm. 

— Mi se pare incredibil, spuse acesta, să-i faci pe 
diavolii ăştia să joace rugby, dar merită să încerci, Schelet. 
Pentru mai multă siguranţă, totuşi, ia-l şi pe Bosambo cu tine, 
voi fi mai liniştit dacă o să ai vreo câteva zeci de suliţaşi Ochori 
în jurul tău. 

Drept urmare, Schelet se îmbarcă pe Zaire şi fu lăsat în 


punctul numit Zece Leoparzi, care constituia un fel de zonă 
neutră între triburile Akasava şi Isisi. 

Sosi la vreme. Schelet îşi putu da seama singur de ce se 
pregăteşte, pentru că, în timp ce oamenii săi înconjurau cu un 
gard de spini campamentul instalat, el se duse să se plimbe în 
satul Ugundi. Tinerii luptători făceau exerciţii suit privirile 
admirative ale populaţiei feminine. Sosirea lui Schelet a fost 
neaşteptată. M'laba, căpetenia (un mare şef, satul numărând 
două mii de suflete) nu aflase nimic, locul numit Zece Leopazrzi 
fiind rar vizitat de oamenii din sat. 

— Această ceartă a luat naştere, stăpâne Tibbetts, din 
îngâmfarea femeii mele şi a tatălui ei. Şi noi suntem însă un 
popor mândru, se zice că oamenii akasava stăpâneau ţara de la 
munţii cei înalţi până la marile ape. 

Schelet se aşeză pe un taburet sculptat, în faţa colibei 
şefului, iar tinerii luptători încetară să mai danseze dansuri 
războinice şi să sară, retrăgându-se la o parte cu un aer 
stângaci. . 

— Îmi placi prea mult, M'laba, ca să te văd spânzurat de 
vârful unui arbore din cauza acestei nebunii care a intrat în 
tine, spuse Schelet. Am o idee bună, care mă îndeamnă să ţin 
un sfat la Zece Leoparzi. 

După care se duse în satul Isisi, la cinci mile depărtare. 
De data aceasta era aşteptat. Vasul Zaire trecuse pe lângă sat 
urcând fluviul şi nu se vedea nici o urmă de pregătire de război. 
Femeile pisau grânele, iar tinerii îşi povesteau tot felul de 
isprăvi grozave, care nu aveau însă nimic de-a face cu războiul. 
Totuşi, câteva amănunte semnificative îi atraseră atenţia lui 
Schelet. Katabeli, femeia divorțată a şefului akasava, se bucura 
de onoruri în mijlocul familiei, ceea ce era un lucru neobişnuit 
în astfel de cazuri. Gleznele îi erau împodobite cu brățări de 
aramă, la fel ca şi frumoasele ei braţe, dovedind atenţia de care 
se bucura. 

— Nu ne gândim la război, spuse şeful, bătrânul ei tată, 
căci ar însemna să-l supărăm pe Sandi. Dar dacă aceşti câini de 
akasava ne vor ataca, ne vom apăra satul, pentru că ei tratează 
cu cruzime femeile şi copiii. De altfel, stăpâne Tibbetts, nu 
trebuie uitat că oamenii lIsisi ocârmuiau ţara de la Munţii 
Spiritelor... 

Schelet îl ascultă cu răbdare, după care fixă data 


sfatului, alegând momentul potrivit pentru ca cel mai bun aliat 
al său să ajungă acolo. 

Bosambo, chemat cu un mesaj trimis printr-un 
porumbel, sosi cu trei pirogi, fiecare din ele cu douăzeci de 
vâslaşi, care deîndată ce au pus piciorul pe pământ s-au şi 
transformat în luptători, prin simpla schimbare a vâslei cu 
sulița şi pavăza. După formulele de curtoazie, Schelet îşi 
expuse intenţiile şi cele două sate fură invitate să se prezinte la 
sfat, lăsându-şi acasă suliţele. 

Cei din tribul Akasava luară loc la stânga, cei din tribul 
Isisi la dreapta, iar între ei o solidă formaţie de suliţaşi Ochori, 
cu Bosambo în frunte, la o jumătate de duzină de yarzi de 
Schelet. 

Locotenentul Tibbetts avea puţini rivali în ce priveşte 
talentele de orator indigen. Vorbea dialectul bomongo mai 
cursiv decât Sanders şi cunoştea bine simbolistica fluviului. 

— Ascultaţi-mă voi toţi, începu Schelet. O să vă vorbesc 
despre nişte vrăji care au făcut din ţara mea o ţară mare, căci 
acolo popoarele nu se înfruntă cu mânie, ele luptă unele 
împotriva altora doar prin curaj şi oricine câştigă primeşte o 
înaltă recompensă. Aşa că eu doresc, şefi ai triburilor Akasava 
şi Isisi, să-mi alegeţi fiecare câte cincisprezece oameni solizi, 
mlădioşi şi iuți de picior. După care vom proceda astfel... 

Ca să traduci practica jocului de rugby în bomongo era o 
dovadă nu tocmai neînsemnată de talent. Schelet reuşi atât de 
bine, încât oamenii care sosiseră acolo doar cu gândul la 
omorârea adversarilor s-au întors acasă gândindu-se numai la 
această magie: să lupţi fără vărsare de sânge. 

Spre seară, lui Schelet îi sosi, printr-un vâslaş de la 
Cartierul General, o scrisoare trimisă de Sanders şi alături, 
minunea minunilor: un plic imens, pe care era scris cu litere 
mari: Locotenent Tibbetts din Regimentul Regal Hussa. 
Instinctul lui i-ar fi dezvăluit numele expeditoarei chiar dacă nu 
ar fi avut în albumul lui de autografe semnătura ei într-o 
caligrafie cu caractere înalte şi pline de strălucire. 


Dragă domnule Tibbetts, poemul dumitale pur şi simplu 
m-a emoționat. Cât de savant trebuie să fii! Am fost pentru 
dumneata, o ştiu acum, o fiinţă rea, oare mă vei ierta vreodată? 


Nasul dumitale e foarte frumos, după părerea mea. Îmi 
aminteşte mult de nasul dragului de Napoleon Bonaparte! Mai 
scrie-mi, te rog. Voi fi aici toată luna aceasta. 


Schelet îi scrise. l-a prezentat proiectul pe care-l 
concepuse pentru înăbuşirea conflictului, făcu aluzii voalate la 
pericolul teribil în care se afla. Evocă, manifestând amare 
remuşcări, propria sa „grosolănie” şi îşi exprimă speranţa că îi 
mergea tot atât de bine ca şi lui, pentru moment. 

Antrenamentul celor două echipe rivale continuă 
săptămână după săptămână. La început au existat unele mici 
dificultăţi, mai curând datorită însufleţirii jucătorilor decât 
problemelor de tehnică, căci atât unii cât şi ceilalţi deveniră 
pasionaţi după joc. 

— Ieri, spuse un „înaintaş” akasava, când ne-am alăturat 
capetele ca să strecurăm mingea pe sub picioarele noastre, 
unul din câinii ăştia din Isisi m-a ciupit de fund. Aşa că astăzi 
mi-am luat cu mine un cuţitaş. 

Din fericire, Schelet a descoperit „cuţitaşul” şi l-a fugărit 
pe entuziastul jucător, cu lovituri de picioare în fund, de jur 
împrejurul câmpiei Zece Leoparzi, terenul de joc. 

Şarjele de atac au provocat unele neplăceri. 

— O, omule! strigă Schelet exasperat, dacă atunci când 
îl ataci pe cel ce fuge cu mingea îl mai muşti de picior, o să pun 
să ţi se tragă câteva bastoane. 

— Stăpâne, pleda delincventul, când l-am trântit la 
pământ am căzut peste el şi mi-a fost atât de la îndemână să-l 
muşc! 

Bosambo cu oamenii săi priveau uluiţi aceste stranii 
manevre. 

— Stăpâne, jocul ăsta seamănă cu un război fără sulițe, 
comentă Bosambo. Şi atunci, cum se va sfârşi? 

Schelet îi explică planul său. Meciul va avea loc în 
prezența celor două sate, până atunci excluse cu totul de la ce 
se petrecea. S-a căzut de acord că tribul care va pierde va 
accepta înfrângerea. Timpul trecea, ploile nu erau prea departe 
şi zvonurile despre război deveniseră atât de slabe încât de- 
abia mai puteau fi auzite de la o tabără la cealaltă. 

Acordul lui Sanders era un sprijin prețios pentru tânărul 
ofiter, dar prima sa bucurie adevărată a fost o nouă scrisoare, 


scrisă în grabă, însoţită de o casetă mică, sosite odată cu 
comisarul. Doran Campbell-Cairns era pe punctul de a părăsi 
Coasta. 


Găsesc că eşti pur şi simplu minunat, spunea ea. Scrie- 
mi te rog la Paris (dar nu dădea adresa). Papa găseşte ideea 
dumitale admirabilă. Îţi trimit o cupă pe care am cumpărat-o cu 
proprii mei bani. Nu este cu adevărat de aur, dar papa spune 
că aurul se va şterge de-abia peste câţiva ani. lartă-mă, te rog, 
de tot ce am spus despre nasul dumitale. 


Schelet i-ar fi iertat orice, iar când, mai târziu, tânăra 
fată s-a logodit cu vlăstarul unei nobile familii, el nu i-a purtat 
deloc pică. 

Cupa era magnifică. O asemenea cupă trebuie să fi 
costat o sută de lire. Mâi târziu a descoperit eticheta pe soclul 
cupei şi a fost foarte surprins că un asemenea articol 
strălucitor să fi putut fi vândut la un preţ aşa de mic. 

În dimineaţa meciului, Sanders a prezidat discuţiile, 
desfăşurate într-o ambianţă aproape cordială. 

— Eşti cu adevărat un băiat remarcabil, Schelet, îi spuse 
tânărului, încântat. Şi, mulţumesc lui Dumnezeu, barometrul 
coboară mereu, adăugă el inconsecvent. 

Toţi cei din tribul Akasava, aflaţi pe o rază de optzeci de 
mile, se adunaseră pe vasta câmpie. Erau masaţi pe pantele 
line care duceau către pădurile Isisi, fiind admirabil desfăşuraţi 
în acest amfiteatru natural. 

— Sunt prea mulţi, după părerea mea, şi, mai ales, sunt 
numai bărbaţi, spuse Sanders privind în jurul lui. 

Stătea jos, în faţa unui mic cort, iar în faţa sa se afla 
cupa de aur, care strălucea în razele palide de soare, furişate 
printre nori. 

Comisarul îşi trimise soldaţii în mijlocul spectatorilor, să 
vadă dacă nu erau înarmaţi. Aparent nu aveau nimic la ei, în 
afara bastoanelor lungi, cu care mergeau la drum. 

Meciul a început pe o căldură toridă. În momentul în 
care Schelet a fluierat începutul partidei şi cei din Isisi au 
atacat, a izbucnit o furtună de răcnete şi s-a iscat o asemenea 
agitaţie, încât Sanders însuşi se lăsă prins. 

Urmărind jocul, constată că asista la o partidă de rugby 


de o bună factură medie. Înaintaşii jucau foarte bine, fazele de 
atac se succedau vioi. Lucrul a început să se strice atunci când 
L'mo, un akasava solid, trântind un înaintaş isisi, îi sări cu 
genunchii pe umeri. Doi spectatori ieşiră din mulţime şi-l loviră 
pe L'mo în cap. Cu toate acestea, incidentul a rămas fără 
urmări şi partida a continuat. 

Primul gol a fost încasat de Isisi în aplauzele furtunoase 
ale aiuriţilor spectatori isisi. 

Un al doilea incident s-a produs tot datorită lui L'mo. A 
placat, trântindu-şi adversarul dar, fără a se mulţumi doar să-i 
ia balonul, l-a apucat de urechi, târându-l spre mijlocul 
terenului, până când a intervenit Sanders. 

Jocul a continuat încă două minute, poate şi mai puţin. 
După care un akasava, sărind asupra unui nefericit adversar, 
care era cu mingea în dinţi, începu să-l strângă de gât, încet şi 
în mod ştiinţific. Mulțimea se dezagregă. În momentul acela 
interveni Sanders. 

— Înapoi! 

Schelet fugi spre linia subţire de soldaţi Hussa şi careul 
de luptători ai lui Bosambo. 

— Slavă Domnului că nu au sulițe, spuse Sanders. 

În faţa lui se agita o pădure de bastoane. Peste tot 
începuseră încăierările. Grupe de akasava contra celor isisi. 

— Baionetele la armă, ordonă Schelet cu răsuflarea 
tăiată. 

Lamele strălucitoare ale baionetelor îşi făcură cu greu 
drum prin mulţimea dezlănţuită, reuşind să o despartă în două 
părţi inegale. 

Şi exact în acel moment, binecuvântata ploaie începu să 
cadă, însă nu doar ca o mică aversă, ci ca un torent, o 
cataractă, revărsându-se dintr-o dată din cerul întunecat. 
Oamenii lui Bosambo îşi făceau loc la dreapta şi la stânga, dar 
acum nu mai era nevoie. 

Triburile se retrăgeau în grupe mari, pansându-şi rănile 
din mers şi cântând. 

— Asta a fost salvarea noastră, spuse Sanders. 

Căută din priviri masa pe care fusese expus maghnificul 
premiu al meciului. Acum, în locul mesei nu mai era decât un 
maldăr de sfărâmături, iar cupa dispăruse. 

— Sper că a fost luată de câştigător, spuse Sanders cu 


un surâs ironic. Apropo, cine a câştigat? 

Schelet n-a putut să-i răspundă. Dacă s-ar fi aflat în 
piroga lui Bosambo, în timp ce aceasta se îndrepta spre Ochori, 
ar fi fost în stare s-o facă. Bosambo îi aducea Fatimei, soarele 
sufletului său şi unica lui nevastă, o splendidă cupă de aur. 

— Sandi mi-a dăruit-o, datorită puterii mele şi iscusinţei 
pe care am dovedit-o într-un joc pe care Tibbetts l-a adus şi i-a 
învăţat pe cei din triburile Akasava şi Isisi, dar pe care numai 
eu îl joc bine. Am să beau din ea berea pe care tu o prepari 
pentru mine, turturica mea, lumina ochilor mei! 


9. Înțeleptul 


Rareori, o dată într-un secol poate, se văd răsărind din 
mulţimea de şarlatani şi simulanţi, magicieni atât de iscusiţi, 
încât amintirea lor persistă mai mult decât cea a regilor şi 
prinților. Unii dintre ei mor tineri, puterile lor rămânând 
ignorate. Alţii ajung la maturitate fără să fi avut prilejul să-şi 
valorifice darurile cu care au fost înzestrați sau păstrează cu 
străşnicie secretul lor. lar alţii, rămânând neînţeleşi, sunt 
automat clasaţi în categoria nebunilor. 

Viaţa lui Tehala, înțeleptul din Ochori, era simplă şi fără 
ocolişuri, el fiind fiul unic al unui om bogat în turme de vite, 
sare şi bare de cupru, moneda curentă în acea parte de lume. 
T'chala îşi iubea semenii, nu făcea nimănui rău, şi dacă nu 
putea profeţi cuiva un lucru bun, nu o mai făcea de loc. Era, s- 
ar putea spune, un sfânt. Sanders însuşi, care privea cu ochi 
bănuitori orice individ, afirma că posedă puteri supranaturale, 
păstrând o frânghie de spânzurat sau cătuşe pentru toţi cei 
care uzau de reputaţia lor pentru a face rău, vorbea cu respect 
şi nu trecea niciodată prin Ochori, fără a se opri la coliba 
înţeleptului spre a-l asculta filozofând. 

— Ce lucruri stranii vezi tu, T'chala? îl întrebă într-o zi. 

— Stăpâne, văd noaptea morţii trecând pe lângă mine, 
de la stânga la dreapta, mulţime de feţe albe, negre, galbene... 
Nu mi-e frică, pentru că sunt aievea, căci moartea e realitatea, 
iar viaţa, doar visul unui om bolnav. 

— Şi ce mai vezi? 

— Stăpâne, există lucruri care apar la ordinul meu şi îmi 
vorbesc. Dar sunt cuvinte de nebun şi tu mă vei trimite la 
bătrânii insulei, acolo unde se află fratele meu. 

— Ce-ţi spun? 

T'chala reflectă un moment, cu bărbia sprijinită în 
palmă. 

— Îmi spun că adevărul este mai presus de orice în 
lume. 'Tot răul vine de la sămânţa minciunii: războaie, omoruri, 
durerea şi moartea. 

— Îl vezi tu pe M'shimba-M'shamba şi o mică şopârla 
verde? îl întrebă cu viclenie Sanders. T'chala surâse. 


— Aceasta este marea nebunie a celor ce trăiesc, să dea 
zeilor imaginea oamenilor şi lucrurilor de care se tem. Gândul 
meu este că zeii nu trăiesc şi nu se ascund în pământ, în apele 
adânci sau în cer, ci că pământul trăieşte în zei. Acum, Sandi, 
tu îmi vei zice că sunt nebun. 

Sanders zâmbi cu blândeţe. 

— Eu te cred foarte înţelept, T'chala, mai înţelept decât 
oricare altul din cei pe care-i cunosc. 

Îi dărui sare şi o conservă de fructe, care lui T'chala îi 
plăcea foarte mult. 

Puțin după aceasta, T'chala s-a îmbolnăvit de friguri. 
Fiindcă era un om de o mare sfinţenie, şi pentru că era în 
legătură cu spiritele, cei din sat, care-l iubeau, au hotărât că 
era mai bine să-l lase să moară, de frică să nu-i supere pe zeii 
apropiaţi. În consecinţă, nu i-au mai adus hrană şi nici apă, 
astfel că în mod sigur ar fi ajuns să se alăture procesiunii care 
trecea prin faţa ochilor săi, în fiecare noapte, dacă M'lema, 
nevasta căpeteniei, din spirit de contrazicere şi fiindcă era o 
femeie arogantă, nu i-ar fi adus pe ascuns mâncare şi apă de 
băut. 

M'lema era fata celei mai bătrâne neveste a unui om de 
condiţie joasă, numit N'kema, nume dat tuturor oamenilor de 
rând. Înaltă şi frumoasă, ea avea o soră mai mică, O'fara,. Nici 
înaltă şi nici frumoasă, care a fost fericită să se mărite cu un 
pescar în vârstă. Acesta trăia într-o colibă izolată, aflată la 
malul unei lagune numită Barba din cauza stufului şi a 
ierburilor care-i împodobeau suprafaţa. 

O'fara făcea tot ce-i cerea acest bătrân. Usca şi afuma 
peştele pe care el îl prindea, muia maniocul şi îl pisa ca să facă 
pâine din el, cultiva grădina în care creşteau legume făinoase 
şi-i pregătea masa. Era prea bătrân ca să facă dragoste, dar 
încă destul de viguros ca să o bată atunci când nu era 
mulţumit. Gândea că ea se va obişnui să trăiască astfel, 
considerându-se norocoasă că el nu-i dă nici o atenţie. 

O'fara a aşteptat un an întreg, după care întâlni un 
tăietor de lemne simpatic, tânăr şi mulţumit de viaţă. Veni o zi 
în care existenţa legăturii ajunse la urechile căpeteniei 
districtului, om bogat care o luase de nevastă pe sora lui 
O'fara. O'fara s-a prezentat la sfat purtând pe şold un copil, iar 
bătrânul pescar a dat amănunte care au stârnit râsete 


deochiate. Oamenii din tribul Ochori sunt din rasă canibală, şi 
au darul să râdă cu mare uşurinţă. Căpetenia a pronunţat 
divorţul şi, cum în joc nu era nici o zestre, nimeni nu a avut de 
suferit, în afară de O'fara. A căutat adăpost la sora sa M'lema, 
care i-a arătat însă uşa. 

— M-ai făcut de râs pe mine şi pe bărbatul meu, strigă la 
ea cu o voce atât de acră, că micuțul, care moţăia pe şoldul 
mamei, deschise ochii, privind-o pe mătuşa sa, fără să 
înţeleagă. Eşti o femeie rea şi nu ai ce căuta în coliba mea. 

O'fara se duse în pădure, ocupând o veche colibă, 
nelocuită, care, din cauză că adăpostise altădată un cadavru, 
fusese abandonată. A trăit aici şi copilul aici a învăţat să 
meargă. Era foarte îndemânatică la pescuit şi prindea cu 
uşurinţă peştele. Până în noaptea în care a fost surprinsă de 
pescari. A luat-o la fugă, dar unul dintre ei, mai sprinten, cu 
toate zigzagurile ei abile, a reuşit s-o prindă la malul fluviului. 

— Eh, femeie, îi spuse, acum ştiu ce demon a speriat 
peştele şi pentru ce fraţii mei şi cu mine trebuie să mergem şi 
să căutăm până la Isisi ca să prindem ceva. 

li legă încheietura mâinii de gleznă (femeia era prea 
secătuită de puteri ca să se mai zbată). Ceilalţi bărbaţi sosiră şi 
ei şi fiecare o bătu cu centura lui de piele, după care se aşezară 
la sfat pentru a stabili ce vor face cu ea. Răstimp fatal pentru 
hotărârea ce se pregăteau s-o ia, fiindcă în acest timp silueta 
albă a vasului Zaire trecu prin dreptul falezei. lar Sanders, care 
avea nişte ochi foarte buni şi un binoclu şi mai bun, observând 
scena care se desfăşura pe mal, dădu ordin să se lanseze o 
barcă la apă. 

— Stăpâne, femeia aceasta a speriat peştele din râu şi 
este o fiinţă foarte rea, pentru că fiind nevasta lui K'raviki, 
pescarul, şi-a bătut joc de el, făcând asta şi asta... 

— O ko! se miră foarte politicos Sanders. 

O'fara se ridică ţeapănă, plină de urmele loviturilor 
primite. 

— Spune-mi, omule, îl întrebă Sanders pe şeful 
pescarilor, de câte ori ai dat în femeia asta? 

Cel întrebat dădu, neliniştit, un răspuns la întâmplare. 

— Vei primi tot atâtea lovituri şi încă o dată pe atât, 
vorbi cu blândeţe Sanders. 

Pocni din degete şi Abiboo, sergentul, îşi dădu jos tunica 


şi îşi suflecă mânecile. 

Sanders intră în pădure, luă copilul femeii şi îi aduse pe 
amândoi pe vas. O oră mai târziu sosea în satul în care se afla 
sora lui O'fara, care era atât de încărcată la glezne şi braţe cu 
brățări, încât mergând zornăia, şi se întâlni cu soţul acesteia, 
Sabaya. 

— lată-te, şef al satului, îl salută Sanders. Vorbind, luă 
puţin şi gustă din sarea pe care acesta o ţinea în căuşul 
palmelor. [i-o aduc pe femeia aceasta cu copilul ei. Se va 
instala în satul tău şi nimeni n-o va alunga. 

Şeful nu era deloc mulţumit. Nevasta lui, mai puţin 
respectuoasă, începu să se răstească. 

— O'fara este o femeie uşuratică şi Sandi nu ştie că pe 
vremea când era nevasta lui K'raviki pescarul... 

Sanders observă că femeile clătinau din cap aprobativ. 

— Aduceţi-mi o strachină de lapte de capră, spuse el, iar 
apoi, când i s-a adus, continuă: Fiecare nevastă să bea din 
laptele ăsta. Dacă nu are alt iubit decât pe soţul ei, laptele va 
rămâne alb, dacă are un iubit, laptele se va înnegri. 

M'lema îşi retrase mâna pe care o întinsese. 

— Stăpâne, asta e vrăjitorie şi mie mi-e frică. 

Sanders întinse strachina cu lapte către celelalte femei, 
înspăimântate, acestea se traseră înapoi. Pe faţa lui Sanders se 
aşternu un zâmbet ironic. 

— Neveste fără pată, după cum văd, spuse el în 
batjocură. Care dintre voi este cea virtuoasă? 

Copilaşul cu ochii mari pe care O'fara îl purta pe şold 
scoase un gungurit şi Sanders îi duse la buze strachina cu 
lapte. 

— Rămâne alb, căci este fără de păcat. 

Apoi îl privi pe şef drept în ochi. 

— Ce facem cu O'fara? îl întrebă. 

Bărbatul, furios, răspunse: 

— Să rămână, stăpâne Sandi. Pun chezăşie cu capul meu 
că va fi în siguranţă. Cât priveşte pe femeia mea, acum ştiu ce 
ştiu şi voi afla încă şi mai multe... 

Privirea rece a lui Sanders o întâlni pe a sa. 

— Mă întorc într-o lună pentru sfat, şef al satului. Aş 
vrea ca atunci să te aşezi alături de mine. Dar dacă judeci 
înaintea mea, să ştii că voi face dreptate. 


Avertisment care fu de-ajuns pentru Sabaya. El se 
mulţumi să-şi certe nevasta cu băţul. 

În noaptea aceea, bărbatul ei, fiind plecat cu alţi oameni 
la vânătoare de maimute în pădure, M'lema se duse să-şi 
întâlnească iubitul, un tânăr în ochii căruia ea era o zeiţă. 
Bărbatul, un akasava cu frica lui Dumnezeu (căci fusese crescut 
de misionari), o cunoscuse pe M'lema în timp ce era predicator 
laic. 

— Du-te, îi spuse femeia, fără să te vadă nimeni la 
T'chala, înțeleptul care locuieşte în capătul satului. El mă 
iubeşte, fiindcă atunci când era bolnav i-am dus mâncare şi 
lapte de capră. O să mă ajute. Spune-i că Sandi m-a umilit din 
cauza surorii mele O'fara. Să-i facă o vrajă ca să se usuce şi să 
moară, şi ea şi copilul tăietorului de lemne. 

Tânărul akasava, care se numea Bologa, fu alarmat. 

— Acesta e un gând rău, îi spuse. Lasă femeia să rămână 
în sat, sufletul ei se va duce în ziua binecuvântată în care oile 
vor fi despărțite de capre, aşa cum ne-a învăţat bunul 
Dumnezeu. 

Femeia nu stătu la discuţii. Îi ordonă. Supunându-se, 
iubitul se duse la T'chala, pe care-l găsi aşezat în pragul colibei 
sale, sub răcoarea nopţii care se lăsa, privind undeva departe, 
înaintea lui, meditând asupra adevărului. 

Cu faţa nemişcată, inexpresivă, îl ascultă pe Bologa 
vorbindu-i. 

Iubitul se întoarse repede la M'lema. 

— E nebun, îi spuse, nu mi-a vorbit decât despre adevăr 
şi minciună, iar când l-am întrebat dacă vrea să facă ce i-am 
cerut, mi-a spus că e un lucru rău şi că răul nu este pentru un 
om ca el. 

— Întoarce-te la câinele bătrân, insistă femeia şi spune-i 
să nu-i pomenească nici un cuvânt din ce i-ai spus tu lui Sandi, 
când va veni. Acum îmi pare rău că nu l-am lăsat să moară. 

Bologa se întoarse la T'chala şi-i transmise ce-i spusese 
femeia. 

— Dacă mă întreabă, o să-i spun, zise T'chala cu 
simplitate. Pentru că o minciună este ca un şarpe care se 
împarte pe din două, transformându-se în doi şerpi, iar dacă nu 
sunt omorâţi ajung să umple lumea întreagă. 

M'lema, înnebunită, nu văzu decât o singură ieşire din 


această situaţie. Noaptea, pe când T'chala dormea, Bologa, 
iubitul, care făcea parte dintre Fantomele Galbene, cobori la 
râu, în locul unde terenul este argilos, frământă un bulgăre 
mare de lut şi, urcând la coliba bătrânului, i-l îndesă pe faţă, 
rămânând culcat peste el până când nu mai simţi nici o 
tresărire. Aşa, îşi spuse M'lema, acum s-a sfârşit cu 
înţelepciunea. Cu toate acestea, a doua zi dimineaţă, în loc să 
vadă o mulţime în doliu în jurul colibei bătrânului, îl zări stând 
la soare, cu mâinile împreunate, fixând cu privirea, în 
depărtare, adevărul. 

Iubitul ei află noutatea şi, cenuşiu de spaimă, ar fi fugit 
în pădure dacă T'chala nu i-ar fi trimis vorbă că vrea să-l vadă. 
Veni deci în faţa lui, înfricoşat. 

— Bologa, eu te văd, vorbi cu gravitate bătrânul. Din 
cauză că eşti un om rău, nimeni însă din sat nu te va mai vedea. 

Bologa, mort de frică, străbătu satul şi, ajungând lângă 
un grup de prieteni, printre care se afla şi fratele său, îi strigă: 

— O ko! Mi s-a întâmplat un lucru îngrozitor... 

Fratele lui nu ridică privirea şi nu-i răspunse. Nimeni nu 
părea să-l fi zărit. Se aplecă, atingând umărul celuilalt, dar 
mâna îi era uşoară ca un fulg, nu avea nici substanţă, nici 
greutate. Strigă tare, însă nimeni nu-l auzi. 

— Ei, voi toţi! urlă. 

Nici unul dintre capete nu se întoarse. Alergă ca un 
smintit pe uliţa satului până la M'lema care, aşezată în faţa 
colibei ei, veghea o oală ce fierbea pe foc. 

— M'lema, se văicări cu lacrimi în ochi, bătrânul mi-a 
făcut o vrajă! 

Femeia nu ridică ochii, iar când el o apucă de braţ cu un 
urlet de spaimă, mâinile i se încleştară în gol. 

Aceasta a fost povestea pe care a spus-o atunci când a 
fost dus pe mica insulă unde se aflau cei ce-şi pierduseră 
minţile. 

— Lucrul cel mai curios, spuse Sanders când i s-au 
relatat toate acestea, este că cei ce l-au văzut pe Bologa jură că 
el nu s-a mişcat din faţa colibei lui T'chala, unde a rămas 
aproape o oră. Atunci când a fost luat, înnebunise, desigur. 

— Poţi să te duci să-l vezi, Schelet, data viitoare când ai 
să mergi la Ochori, poate reuşeşti să scoţi de aici ceva de 
înţeles. 


Exista obiceiul, din timpuri străvechi, ca atunci când 
cineva, bătrân sau tânăr, îşi pierdea minţile, să i se scoată 
ochii, dacă nu era deja orb, şi apoi să fie abandonat într-o zonă 
în care bântuiau leoparzii. Comisarul Sanders interzisese o 
asemenea practică. Nu puţini au fost bătrânii care au protestat 
împotriva acestei inadmisibile intervenţii, ce leza libertatea 
persoanei, chiar dacă ei înşişi ar fi putut fi supuşi, mai târziu, 
aceleiaşi practici. 

Bosambo, căpetenia tribului Ochori, îşi conducea ţara cu 
o mână de fier. Vai de cel ce ar fi îndrăznit să înfrângă 
dispoziţiile lui! Era un excelent mărşăluitor. Depăşea pe cei mai 
buni alergători dintre soldaţii săi. Nu se despărţea niciodată de 
scutul lui de nuiele, ca şi de şase mici sulițe, care-şi atingeau 
întotdeauna ţinta. Astfel încât, atunci când a făcut cunoscut 
ordinul stăpânului său că bătrânii nu mai pot fi supuşi vechiului 
obicei, cei tineri au murmurat, dar s-au supus. 

O nouă regulă a fost instituită cu privire la tratamentul 
aplicabil celor în vârstă. Li se construi un mic sat pe o 
peninsulă largă, care se întindea spre mijlocul fluviului şi nu 
era legată de mal decât printr-o fâşie îngustă de pământ. În 
fiecare dimineaţă, oameni anume desemnaţi aduceau hrană 
mulţimii de nevinovaţi; au fost puşi paznici pe istm, ca să 
împiedice traversarea lui de către bietele fiinţe decrepite. 
Planul nu era rău şi luase naştere în inventivul creier al 
locotenentului Tibbetts. Comparat cu o veche metodă, prezenta 
totuşi următorul dezavantaj: permitea nebunilor să se 
întâlnească între ei şi să-şi împărtăşească ce urau cel mai mult 
pe lume. Iar concluzia comună a fost că urau un tânăr deşirat, 
care purta monoclu chiar şi în timp ce dormea. 

— Acest om, începu Bologa, e doar un adolescent, dar a 
ajuns, datorită puterilor sale magice, un personaj important; el 
ne-a tratat cu multă cruzime, fiindcă ne-a băgat aici, în 
închisoare. Or, pe vremea tatălui meu, noi îi duceam pe bătrâni 
în pădure, unde erau liberi, şi făceam în aşa fel încât să nu vadă 
sălbăticiunile care rătăcesc noaptea. 

Ascultătorii săi îl aprobară. Erau şapte bătrâni, aşezaţi 
împreună cu Bologa într-un semicerc în jurul unui foc mare. Cu 
toţii erau sătui. Guvernul era generos, iar unii dintre ei aveau şi 
rude care le aduceau de mâncare. Vorbiră fără răgaz despre 
Schelet, până târziu în noapte. Doi dintre bătrâni au adormit, 


alţi doi erau adânc preocupaţi de convorbirile lor cu duhurile 
care-i vizitau, dar ultimii trei au ascultat atent până la sfârşit. 

— Voi sunteţi bătrâni şi slabi, el e tânăr şi în putere. Dar 
şi eu sunt puternic, nu-i aşa? lar forţa unită a opt căţei nu-i vine 
de hac leopardului? 

I-au trezit, cu greutate, pe cei ce dormeau şi le-au expus 
planul lor: să-l prindă pe Schelet în timpul uneia din inspecţiile 
pe care le făcea, să-l lege şi să-i aplice şase tratamente, fiecare 
dintre ei având în această privinţă ideea sa originală. Hotărârea 
ar fi putut foarte bine să le iasă din cap. Din păcate, însă, 
Schelet pică chiar a doua zi, cu un zâmbet afectat pe faţa lui 
colţuroasă şi cu o rază de soare strălucindu-i în monoclu. 

— Ah, iată-vă, bătrâne suflete. Sosise singur, lăsând 
vasul Zaire să se aprovizioneze cu lemn la trei mile distanţă de 
peninsulă. 

Fericiţi şi mulţumiţi, plini de vigoare! 

Omul de pază nu se afla la postul lui atunci când Schelet 
trecuse pe acolo, fiind plecat în satul cel mare pentru a asista la 
serbarea unei căsătorii, astfel că nu l-a putut vedea pe tânăr 
nici la dus, nici la întors. 

Schelet a înţeles ce pericol îl paşte în momentului care 
s-a simţit strâns de gât de un braţ nervos, în timp ce o pereche 
de genunchi osoşi îl împingeau cu putere din spate. Dacă s-ar fi 
aflat afară, în aer liber, ar fi putut fi văzut, dar era în marea 
colibă a nebunilor, unde inspecta amenajările pe care le făcuse 
cu scopul ca pacienţii să se simtă cât mai bine. 

Şi astfel, Schelet ar fi putut să-şi încheie cariera într-un 
mod de-a dreptul penibil dacă, din întâmplare, n-ar fi trecut 
tocmai atunci pe râu piroga mare, de război, a lui Bosambo, 
regele tribului Ochori. Cântecul vâslaşilor ajunse la urechile 
nebunilor şi, ca nişte copii, renunţară imediat la treaba lor, 
grăbindu-se să ajungă la malul apei, să privească minunata 
barcă cu pânză roşie (o perdea ce separase altădată cabina lui 
Sanders de biroul lui), înaintând în bătaia tobelor, la care ei 
înşişi s-au alăturat bătând din palme, şi care imprima ritmul 
celor douăzeci şi patru de vâslaşi, izbind într-o cadență 
perfectă luciul apei. 

Bosambo ar fi trecut mai departe dacă nu ar fi observat 
că nebunii erau înarmaţi. Acostă, sărind cu uşurinţă pe țărm. 

— Oh,  oameni-spirite, ce s-a întâmplat? întrebă 


Bosambo. 

— Stăpâne Bosambo, spuse Bologa, Tibbetts se află în 
coliba noastră şi noi vrem să-i facem asta şi asta şi asta... 

Toţi ceilalţi îl aprobară dând din cap şi fiecare se grăbi 
să-şi expună planul.. 

Din trei sărituri, Bosambo fu în colibă, tăie frânghia cu 
care fusese legat locotenentul aproape sufocat, şi-l trase afară. 

— Stăpâne, ce să fac cu aceşti bătrâni demenţi şi 
nebunul cel tânăr, care este mai nebun decât ei toţi? Şi-au 
pierdut judecata şi le-ar fi mai bine morţi. Spune-mi doar un 
cuvânt şi îi voi chema în colibă, iar pe măsură ce fiecare va 
intra îl voi omori, fără ca măcar să-şi dea seama. 

— Eşti un nătărău de bătrân asasin, replică Schelet 
indignat. 

lar Bosambo radie de mulţumire. 

— Eu, creştin ca şi tine, ca Marki-Luki-loani. Merg la cer 
o dată, tu mergi la cer o dată... Cum te simţi? 

După care începu să mimeze cum îl va primi pe Schelet 
într-o lume mai bună, unde se vor întâlni. 

Lui Schelet îi fusese cu adevărat frică, cea mai cumplită 
frică din toate cele pe care le încercase vreodată. Hidoşenia 
situaţiei în care se aflase îi lăsase o impresie mai vie decât 
oricare alt pericol, fie el cât de grav, prin care trecuse. 

În tot timpul drumului de întoarcere s-a gândit la felul în 
care l-ar putea recompensa pe Bosambo. Acesta, consultat, 
răspunse cu o sinceritate totală. 

— Stăpâne, dă-mi bani. De fiecare dată când zăresc 
obrazul marelui rege pe o monedă, inima mea bate mai tare 
pentru el. 

Dar Schelet vedea altfel lucrurile. 

— Pentru ce, îi sugeră cinicul său superior (iar căpitanul 
Hamilton putea fi de un cinism desăvârşit), pentru ce nu i-ai 
trimite o adresă de mulţumiri, cu o caligrafie frumos 
ornamentată sau un serviciu de tacâmuri de peşte? Ori o 
pendulă de marmoră, cu sau fără îngeri auriţi? 

— Să nu amestecăm religia în chestia asta, dragă 
bătrâne domn, îl rugă cu gravitate Schelet. Bosambo... 

Se lovi cu palma osoasă peste frunte şi, o secundă mai 
târziu, sări treptele de la intrare şi se repezi spre terenul de 
exerciţii bătut de soare. Se întoarse curând, roşu şi surâzător; 


ducea sub braţ câte un pachet de reviste ilustrate. Le puse pe 
masă. 

— Ştiu ce vrei să-i dai, zise Hamilton. Un gramofon plătit 
în rate: cinci şilingi acont şi câte zece şilingi pe lună. 

Schelet clătină din cap. 

— Un curs prin corespondenţă? 

— Tot n-ai ghicit, bătrână ghicitoare. 

— Ia stai! Hamilton îşi duse mâna la frunte. Nu cumva 
un costum de gală? Sau o lanternă de buzunar, apeşi pe buton 
şi iese soarele? 

— Scumpul meu bătrân ofiţer căpitan şi prieten... 

Sanders ridică ochii de pe ziarul Times şi întrebă: 

— Ceva legat de pictură, Schelet? 

Locotenentul Tibbetts rămase cu gura căscată. 

— De unde ştiţi... Excelenţă? 

Sanders începu să râdă domol. 

— Cu trei săptămâni înainte să pleci pe fluviu mi-ai tot 
făcut aluzii la decorația casei mele, spuse el caustic, iar de- 
atunci mă tot gândesc cum să evit dezastrul. 

— Pictură? zise Hamilton, neîncrezător. 

— Pictură cu şablonul, bombăni Schelet şi se afundă în 
lectură. Căută până la cină ca să găsească anunţul: 


Înfrumuseţaţi-vă interiorul. 

Un om din Missouri câştigă astfel zece mii de dolari pe 
săptămână. 

Puteţi face la fel. 

Nu este o jucărie. 

E o sursă de câştig. 


— Fapt este, Ham, mărturisi Schelet, că am comandat 
deja utilajul nr. 3, în speranţa, dragă bătrâne domn, că arta nu 
te va lăsa indiferent. 

— Dacă fac bine socoteala, spuse Sanders mohorât, cred 
c-ar fi mai înţelept să-i dăm utilajul lui Bosambo. Nu mă 
îndoiesc că-l va folosi cum se cuvine. Şi când o să te duci în 
Ţinuturi, treci pe la T'chala şi dă-i o cutie de conserve. Cu voia 
Domnului, acolo se află singura minte trează din tot ţinutul 
Ochori. 

— Oamenii iscusiţi se prăbuşesc uşor, zise Hamilton. 


Sanders mişcă din cap. 

— Cu T'chala e altfel. Dac-ar fi alb, ar fi o personalitate. 
E un adevărat filozof. 

— Spune-mi de ce îi e frică unui om, spuse cinicul 
Hamilton, şi o să ştiu cum să-l judec. 

— Nu-i e frică de nimic, zise Sanders. 

— Exact ca mine, murmură Schelet. 

Patru săptămâni mai târziu, îi explica marelui şef 
fascinat arta şi practicarea şabloanelor. Se aflau pe puntea 
vasului Zaire, după ce îl lăsaseră pe Sanders la tribul Isisi. 
Schelet avea, deci, o zi întreagă înaintea lui. 

— Stăpâne, e o minune, suflă Bosambo. Periuţa ta 
dansează pe hârtiuţele astea galbene şi apare imaginea unei 
flori frumoase, aşa de adevărată, că-i simţi chiar şi parfumul. 

— Şi omul călare, murmură Schelet. Nu-l uita. Şi moara 
de vânt, bătrânul meu sălbatic. 

— Acum toţi cei din Ochori or să vadă ce mare vrăjitor 
sunt, zise Bosambo. Nici chiar T'chala, înțeleptul, nu poate 
desena o floare cu ochii închişi. 

Lucrurile acestea se petreceau pe timpul când oamenii 
ochori, invocând tot felul de motive, nu-i plătiseră căpeteniei 
lor tot impozitul. Caprele erau bolnave, grâul nu se făcuse, 
peştele dispăruse. 

Adevărul era că se răspândise printre oamenii ochori o 
epidemie de rezistenţă pasivă, iar mişcarea se generalizase 
până-ntr-atât, că Bosambo şovăia să întrebuinţeze forţa pentru 
a obţine de la poporul său recalcitrant drepturile Guvernului şi 
mai ales drepturile lui. 

Toată săptămână Bosambo se ocupă de copiat desene cu 
şablonul, experimentând şi meditând; în sfârşit, într-o noapte, 
marea lui tobă Jokali trimise un mesaj în tot ţinutul, convocând 
căpeteniile şi notabilii la un mare sfat. 

Veniră nu prea bucuroşi, gata să se împotrivească 
inevitabilelor cereri de impozite suplimentare, încântați când 
oamenii de încredere ai lui Bosambo îi înştiinţară că nu e vorba 
de problema taxelor. 

Bosambo, tronând pe scaunul lui de protocol sub 
acoperişul de paie al colibei sfatului, vorbi astfel ascultătorilor 
săi ghemuiţi împrejur: 

— Voi toţi, ascultați! răgi el. Sandi, prietenul meu şi 


Tibbetts, care-mi e ca un frate, au ţinut sfat cu mine. Sandi a 
zis: „În tribul ochori sunt oameni buni şi răi. Înseamnă-i pe cei 
buni, ca atunci când îmi arunc privirea la ei să-i cunosc şi să-i 
răsplătesc; acesta-i ordinul marelui rege, tatăl meu.”. 

Oamenii ochori, bănuitori şi curioşi, înțelegeau teoria 
însemnelor: şefii cei mici nu purtau la gât medalii de argint, 
mărturie a măreției lor? Un bătrân, păcătos notoriu care 
trecuse de două ori pe lângă spânzurătoare, se ridică şi salută. 

— Bosambo, spuse el, bine ai vorbit. Ştii că-l iubesc pe 
Sandi, cu toate cele ce se bârfesc despre mine. Înseamnă-mă, 
ca să mă întorc în cetatea mea şi să arăt poporului meu 
minunea asta. 

— Aşa voi face, Osaku, zise Bosambo cu promptitudine, 
iar cei patru sute de matako pe care o să mi-i plăteşti pentru 
această onoare şi pe care o să-i trimit stăpânului Sandi, n-o să 
însemne mare lucru pentru un om bogat ca tine. 

Osaku mârâi la aceste vorbe, dar posibilităţile care se 
întrevedeau erau ispititoare. Se târgui şi propuse trei sute de 
matako. Culcat pe burtă, îl lăsă pe Bosambo să-i picteze cu 
şablonul o splendidă moară de vânt pe omoplatul stâng. 

Bosambo lămuri şi decoră oamenii până seara. Unii 
dintre notabili nu aduseseră bare de aramă cu ei şi cerură 
credit, dar vicleanul stăpân al poporului ochori nu se lăsă 
înduplecat. „Problema decorării, spuse el în răspuns, nu putea 
fi tratată decât pe bază strict financiară.” 

Apărură şi sceptici. Majoritatea, totuşi, văzuse 
înfăptuirea miracolului şi-i urmase pe cei însemnați şi 
binecuvântaţi, examinând îndeaproape trandafirii, morile de 
vânt şi olandezii cu pantaloni largi care împodobeau pielea 
semenilor lor, aşa că se grăbiră spre case, ca să-şi aducă 
bogăţiile. 

Au venit şi mulţi care n-au fost decoraţi. I'chala, 
înțeleptul, făcu drum de zece mile prin pădure ca să vadă 
însemnele, dar clătină din cap când îl zări pe Bosambo. 

— Semnele astea sunt făcute pentru cei slabi la cap, fără 
minte, stăpâne Bosambo. Or, eu sunt înţelept şi cunosc viaţa şi 
moartea şi ştiu că viaţa e un vis, iar moartea realitatea. Nu caut 
nici răsplată, nici pedeapsă. 

— Ție ţi-l voi face pentru că te iubesc, promise Bosambo, 
care vroia să aibă aprobarea înţeleptului, pentru ca, atunci 


când Sanders va veni să-i ceară socotelile, să poată invoca 
mărturia lui. În plus, aceste semne magice îţi vor da viaţă lungă 
şi o mare siguranţă. 

Dar T'chala zâmbi cu gravitate şi plecă. 

A treia zi sosi micul şef, bărbatul lui M'lema. Îşi aduse 
cu el nevasta. În schimbul a cinci sute de matako şi a unui sac 
cu sare, i se făcu favoarea să i se picteze o pată roşie, 
strălucitoare, pe burtă. Dar, când o împinse înainte pe 
emoţionata lui nevastă, Bosambo îşi şterse sudoarea de pe 
frunte şi-şi puse jos pensula surmenată. 

— N-o voi însemna pe femeia asta, zise el, deşi cunoştea 
dragostea nebună pe care i-o purta căpetenia; n-o s-o fac, 
pentru că stăpânul nostru Sandi a vorbit rău de ea. 

— Bosambo, insistă căpetenia, e femeie şi ca atare e 
lipsită de orice bun-simţ. Iar eu îţi voi da o mie de matako şi 
două capre dacă-i pui semnul cel mai bun, pentru ca Sandi 
văzând-o, să-i vorbească cu îngăduinţă. 

Bosambo se târgui ca să mai obţină o capră, o căpătă şi 
o decora pe M'lema într-un fel nou. 

— Bosambo, protestă şeful, cum o să poată vedea 
oamenii semnul ăsta minunat? Doar ea nu e o N'gombi, să 
umble fără veşminte cuviincioase! 

Bosambo recunoscu justeţea argumentului şi repetă 
desenul pe ceafa femeii. 

Mai târziu sosi şi O'fara, sărmana fără prieteni, iar 
Bosambo, care nu era un sentimental şi pe deasupra mai 
rămăsese şi fără vopsele, o trimise printr-un gest în neantul din 
care venise. 

— Aceste înalte mistere nu sunt pentru de-al de tine, 
O'fara. Du-te la tăietorul tău de lemne şi spune-i să-mi aducă un 
sac de sare sau altă comoară din pământ, din cele pe care le 
îngroapă oamenii pădurii. 

Tristă, O'fara se întoarse deci în sat, la singurătatea ei. 
Acolo îl găsi pe T'chala, înțeleptul, care medita asupra 
adevărului, şi se aşeză la picioarele lui şi-i povesti despre 
sărăcia ei. T'chala era neobişnuit de distrat. 

— Am văzut un semn ca un copac mare, pe care 
Bosambo l-a pus pe pieptul unui bătrân ca să-i dea viaţă lungă, 
spuse el visător, privind-o pe fată. Ce nevoi ai tu, femeie, cărora 
Bosambo să le dea răspuns? Eşti tânără - deci ai totul. Or, eu 


sunt un om tare bătrân şi nu trec niciodată pe lângă un 
mormânt, fără să mă opresc şi să mă gândesc la groapa ce mă 
aşteaptă. Viaţa vine şi se duce ca soarele. De-abia a venit 
dimineaţa, că s-a şi făcut noapte... un copac mare, roşu, cu 
ramuri în toate părţile... 

Ea continuă să se plângă că n-a ştiut cum să-l înduplece 
pe şef s-o însemne, ca să capete bunăvoința lui Sandi. 

— Nu asta vreau eu, o întrerupse el, cam nerăbdător 
pentru un om aşa de sfânt, căci Sandi mă iubeşte pentru 
înţelepciunea mea şi eu sunt mult deasupra oamenilor de 
rând... Viaţa e un vis, dar, cu toate astea, există oameni cărora 
le place să viseze. lar moartea e reală, dar cine doreşte 
realitatea, când există visele? 

Veştile ajunseră şi pe limba de pământ unde locuiau 
nebunii, iar Bologa, supărat de nedreptatea care i se făcuse, 
văzu în asta îndeplinirea promisiunii omului lui Dumnezeu. O 
idee măreaţă ivindu-se în mintea lui, se grăbi s-o pună în 
aplicare. Trecu târâş pe lângă paznicul adormit în noaptea 
neagră şi, croindu-şi drum până la satul pescarilor, fură o barcă 
şi cobori pe fluviu. Sosind în ţinutul lui, constată că poporul 
akasava era în fierbere, dintr-un capăt al ţării în celălalt. Nu 
văzu vasul Zaire lunecând spre nord cu toată viteza şi scuipând 
nori de fum pe coş. Punţile îi erau pline de soldaţi şi, în jurul 
celor două tunuri, obuzele erau îngrămădite rânduri-rânduri, 
căci mirosul războiului ajunsese până la nasul fin al domnului 
comisar Sanders. 

Povestea însemnelor se răspândise de-a lungul fluviului 
ca un foc de paie şi fiecare trib interpretase în felul lui favoarea 
făcută tribului Ochori. 

Bologa se duse la căpetenia poporului akasava şi îi 
expuse teoria lui: 

— Omul-Dumnezeu mi-a zis: unii vor fi însemnați ca oi, 
iar alţii în chip de capre. Şi care-s oile, dacă nu tribul Ochori? 
Căci ştii bine că, înainte să vină Bosambo, erau nişte laşi. Şi 
aici e misterul: toţi cei pe care i-a însemnat astfel vor fi stăpânii 
poporului nostru şi noi vom fi sclavii lor, aşa cum a prezis 
Omul-Dumnezeu. 

— Ăsta e un sfat rău, zise regele akasava, posomorându- 
se. Să mergem la oi şi să le ucidem. 

Sanders era doar la douăzeci de mile depărtare, când 


regele akasava adună o mie de suliţaşi în oraşul său şi, într-o 
noapte neagră şi ploioasă, urcă pe fluviu până la primul sat 
mare ochori. 

Toba lokali bătu alarma în zori şi Bosambo alergă în 
ajutorul moşiei lui atacate. Aruncă cea mai bună trupă la atac 
contra satului fumegând şi-i alungă de-acolo pe akasava, 
urmărindu-i până la pirogile lor. Zaire apăru în timp ce vâsleau 
spre mijlocul fluviului. 

Bosambo, trezit din beţia luptei, inspecta ruinele, 
întovărăşit de Sanders. O singură colibă rămăsese în picioare 
şi, în faţa ei, stătea O'fara, cea ce nu fusese însemnată. 

— Stăpâne, nu m-au omorât pentru că n-aveam semnul 
magic pe mine. Au ucis-o pe M'lema şi pe căpetenie, bărbatul 
ei, căci au tăbărât asupra noastră înaintea zorilor şi oamenii 
dormeau. 

— Unde e T'chala? Asta-i coliba lui, zise Sanders. Sunt 
sigur că acest om înţelept a scăpat de măcel. 

Ea se întoarse fără un cuvânt şi intră în colibă. Sanders 
o urmă. T'chala era mort. Mânerul de aramă al cuţitului care-l 
ucisese ieşea dintre ramurile unui copac roşu, pictat cu 
stângăcie pe pieptul lui. 

— Am făcut pictura asta magică pentru că aşa mi-a cerut 
el. Mi-a adus lemn de camfor şi ulei şi mi-a arătat cum era făcut 
copacul magic, căci avea o mare teamă de moarte, spuse 
O'fara. 


10. Cântăreaţa 


Dacă locotenentului Tibbetts îi venea o idee genială cu 
privire la educaţie, o aşternea imediat în scris. Nu prea mai era 
văzut pe la Rezidenţă, nimeni nu-l mai auzea vorbind, devenea 
foarte taciturn la masă, ca să nu spunem direct iritabil. Era 
preocupat de elaborarea unui proiect pentru traducerea în 
dialectul bomongo a poeziilor pentru copii din tinereţea sa. 
Schelet, ca educator, nu ştia ce este odihna. Dacă nu dobândea 
pentru el noi cunoştinţe, era fericit să împartă altora 
rezultatele studiilor sale. 

Rimele care au văzut lumina zilei nu au avut decât un 
succes modest: 


Miri-Miri avea o căpriţă 

Cu blană albă 

Când Miri-Miri se plimba de-a lungul râului 
Căpriţa venea după ea 

Drăguța o urma pretutindeni pe Miri-Miri. 


Aceasta era traducerea aproape literală a frumoasei 
poezii „Mary avea un mieluşel” şi Schelet a depus o muncă 
eroică pentru a-i învăţa această poezioară pe copiii tribului 
Isisi, Akasava şi Ochori. 

— Stăpâne, i s-a plâns într-o zi lui Sanders unul dintre 
şefii din tribul Isisi, Tibbetts a venit să ţină sfat cu copiii noştri, 
umilindu-ne în acest fel pe noi, oamenii maturi. I-a pus să spună 
ceva despre o capră albă şi tu ştii, Sandi, capra albă aduce 
ghinion. De aceea, de îndată ce se naşte una, noi o omorâm. lar 
de când copiii noştri au învăţat cântecul acesta de vrajă, 
recoltele noastre sunt slabe şi arborii de cauciuc s-au uscat. 
Unul dintre copii a murit de tuse, altul a căzut în râu. 

Schelet nu a avut mai mult succes când a fost vorba să-i 
înveţe „Tom, Tom, cântăreţul la flaut”. Oamenii s-au plâns 
atunci că îi învaţă pe copii să fure purcei. 

— Cred că ar fi mai bine dacă ai lăsa grija educaţiei lor 
în sarcina misionarilor. Partea proastă la oamenii noştri e că 
prea iau toate lucrurile de bune. 


Drept urmare, traducerile în dialect bomongo au fost 
abandonate, iar Schelet a început să caute ceva nou. 

— Băiatul ăsta e neobosit, spuse Hamilton. Dacă aş avea 
energia lui, aş pune în mişcare o maşinărie. Toată dimineaţa 
mi-a citit glumele din Snappy Stuff o publicaţie care apare în 
Statele Unite, din câte am înţeles. Iar Schelet se inspiră din 
aceste mizerabile fiţuici americane. Ieri, de exemplu, mi-a spus 
„linge-blide”. Asta a fost cum a mai fost, dar dacă-l aud 
spunându-mi încă o dată „băiețaş”, o să caut un mijloc cât mai 
puţin dureros să-l suprim. Notiţele din ziarele de mare tiraj, 
prea scurte pentru a putea cuprinde o relatare completă, 
exercită o atracţie periculoasă asupra unei anumite categorii 
de cititori. Schelet lăsa întotdeauna la urmă lectura paginii 
intitulate Lucruri îndeobşte ignorate; pentru el, acesta era 
desertul zilei. Stând la masa de lucru, sub lampa lui brevetată, 
care lumina atunci când nu fumega, Schelet afla astfel că: 


Totalul Datoriei Naţionale, socotit în penny, ar înconjura 
de trei ori globul pământesc dacă monezile ar fi puse cap la 
cap. 

Există mai mulţi acri în Yorkshire decât cuvinte în 
Biblie. Autorii dramatici din Anglia încasează în fiecare an 
drepturi de autor în valoare de 500000 lire. Cerneala a fost 
inventată... 

Şi aşa mai departe... 


Poate că erau simple invenţii. Sigur este că, nu se ştie 
cum, Schelet ajungea să cadă întotdeauna pe paragraful care-i 
dădea idei în legătură cu posibilitatea obţinerii unor drepturi 
de autor. 

Într-o duminică după amiază, Sanders şi cei doi ofiţeri se 
vânturau pe peronul Rezidenţei, în aşteptarea unei furtuni, care 
ameninţa încă de dimineaţă şi pe care o doreau din tot sufletul. 
La un moment dat, Schelet se ridică brusc de pe scaunul său. 

— Ham, bătrână moluscă, am să scriu o piesă. 

Schelet îşi alegea de obicei astfel de momente pentru a 
face anunţurile cele mai neaşteptate cu putinţă. Căldura şi 
lipsa de aer, într-o zi sufocantă, nu-l transformau într-o fiinţă 
vegetativă şi nici nu erau de natură să submineze forţa sa 

vitală. 

Hamilton îşi întoarse spre el faţa înecată de transpiratie, 
aruncându-i o privire rugătoare. 

— Aşteaptă să se mai răcorească, Schelet, îl imploră el. 
Fii băiat bun şi ţine-ţi gura până începe să plouă. Mi se pare că 
a început să tune... 

— Ploaia e încă departe, susură Schelet, şi parcă nu se 
apropie, dragul meu bătrân dramaturg. 

Hamilton scoase un geamăt. 

— Mă gândesc, de ce acţiunea nu s-ar desfăşura în 
Teritorii? întrebă Schelet. Uite care este tema. Un tânăr şi 
frumos locotenent - acesta este eroul, Ham - este detestat de 
către urâciosul său căpitan. Când se întâmpla o încurcătură, 
întotdeauna locotenentul cel drăguţ deznoadă iţele, iar cel care 
culege meritele este bineînțeles bătrânul urâcios de 
comandant. Mă urmăreşti, Ham? 

Hamilton închise ochii, gemând din nou. 

— Într-o bună zi, soseşte o drăguță de bătrână doamnă, 
Ham. Ochi frumoşi, păr frumos, talie suplă şi, cum era de 
aşteptat, se îndrăgosteşte de tânărul locotenent. Mă asculti, 
Ham? 

Ham îşi ţinea ochii închişi. 

— Mă asculţi, dragul meu bătrân domn? 

Hamilton scoase un nou geamăt. 

— Dar acest tânăr ofiţer, atât de drăguţ, este un om de 
onoare. El ştie că - ah! Uitasem să-ţi spun, Ham - că tatăl 
frumoasei domnişoare nu-l iubeşte pe bătrânul ofiţer şi că ea, 
adică această bătrână domnişoară, nu este cu adevărat fiica sa. 
Mai există în aceasta intrigă şi un trădător: căpitanul Dark“. Şi 
acum, spune-mi, cum crezi tu că tânărul subordonat o va salva 
pe fată? 

— Care fată? 

— Cea despre care-ţi vorbesc. O fantomă îl avertizează... 

— Ce-a făcut păunul? murmură căpitanul. 

Schelet scoase nişte sunete în chip de protest. 

— Fantomă, am zis FANTOMĂ. El are un dar fizic, 
drăguţul de subordonat... 

Hamilton deschise ochii. 

— Se ocupă de fizică? 

— Tttt, Ham. Ce tot spui?... Nu eşti deloc atent. Tânărul 
ofiţer putea zări strigoi şi lucruri d-astea. Ştia cum să le cheme, 
scumpe bătrân ofiţer... Schelet pocni din degete: Ei, fantomă, 
fantomă, mă auzi?! Și ele apăreau. Cu piesa asta am să fac 
avere, Ham. Până acum nu s-a scris ceva cu un erou fizic. 

— Psihic, broscoiule, bombăni Hamilton. Vrei să mă laşi 
să dorm? Te rog... 

Un fulger alb izbucni deasupra pădurii din spatele 
Rezidenţei, urmat de un uruit surd care creştea necontenit şi 
apoi de un zgomot formidabil. Hamilton deschise ochii. 

— Suflă, spuse el. Îl simţi?... Minunatul ăsta de vânt... 

Praful de pe terenul de instrucţie se ridica în mici 
vârtejuri. Ropotul ploii ajunse la ei mai înainte ca primele 
picături să fi căzut. 

Sanders ieşi din toropeala lui, scoase din portţigaret o 
ţigară groasă, de foi; ochii săi obosiţi surâdeau într-una. 

— Acest bătrân răutăcios tată, Ham, vrea ca fata să-l ia 
de bărbat pe celălalt şi bineînţeles frumosul locotenent o ştie şi 
nu vrea să mai aibă de-a face cu ea. 

— Hai să intrăm înăuntru, fiinţă limbută, spuse Hamilton 
ridicându-se anevoie în timp ce ploaia începea să cadă. Şi dacă 
ai de gând să pui asta în piesă am să-ţi sparg capul tău gol. 

A gândi însemna, pentru Schelet, a acţiona. Mai înainte 
ca furtuna să fi trecut, el aşternuse pe hârtie luminoasa sa idee. 


Scena I. O Rezidenţă binecunoscută. 

(Intră locotenentul Harold Darcey), 

Locotenent HD: Ah! Nimeni, nimeni cu adevărat. Acest 
blestemat de loc e pustiu. E timpul să-mi torn un whisky cu 
sifon, (îşi toarnă un whisky cu sifon). Ah, nu am nici un moment 
de pierdut. Studiile mele, studiile mele... Studiile mele înainte 
de orice. 

(Intră Dorman Macatyster, o tânără şi frumoasă fată, 
ochi încântători etc.) 

DM: Oh! Nu ştiam că eşti aici, locotenent Darcey. Oh! 
De-ai şti cât te iubesc. 

Locotenent HD: Asta nu se va putea întâmpla niciodată, 
dragă bătrână Dorman, căile noastre sunt atât de îndepărtate 
una de cealaltă! Eşti promisă altuia. Adio! Eu sunt o fiinţă 
fizică. Ştiu că această iubire nu se va putea împlini niciodată. 


DM: Oh! nu mă părăsi, Harold Trebuie să-ţi împărtăşesc 
un secret. Tatăl meu nu este tatăl meu, am fost un copil găsit, 
m-a adoptat când eram încă în leagăn. 

(Intră căpitanul Dark) 

Căpitanul Dark: Ah! Ce cauţi aici, singură cu bărbatul 
ăsta?! Blestemat să fii Harold, o să te distrug, destrug distrug... 


Era aproape de miezul nopţii. Hamilton se pregătea să 
se ducă la culcare, când Schelet îi aduse actul întâi, în 
întregime. 

— Citeşte-l, Ham, îi spuse, puţin emoţionat. Spune-mi ce 
crezi. Părerea ta sinceră, Ham. Mie mi se pare cea mai bună 
piesă pe care am scris-o vreodată. 

— Câte ai scris până acum? îl întrebă superiorul lui, 
surprins. 

— Asta-i prima, bătrâne critic. 

Hamilton  răsfoi paginile manuscrisului, pătate cu 
cerneală. 

— Am s-o citesc în pat, îl asigură. 

Căpitanul îşi luă răgazul să citească piesa a doua zi 
dimineaţă. 

— E stupidă, fu constatarea sa a doua zi la micul dejun. 
Ortografia, pe alocuri, se arată aproape normală, dar aceasta e 
singura ei calitate. 

Schelet rânji. 

— Ha, ha... Te recunoşti, bătrâne căpitane Dark. 
Desigur, bătrâne acrit, nu-ţi face plăcere. Dar când o să citeşti 
şi actul doi... 

— N-o să existe nici un act doi, spuse Hamilton ferm. 

— Nu-l cunoşti pe bătrânul Schelet. 

Veto-ul a fost opus într-un chip neaşteptat. Sanders a 
obiectat cu blândeţe şi politicos la dezvoltarea, în continuare, a 
intrigii. 

— Dacă începi să scrii că savanții americani sunt 
refuzaţi să intre în Teritorii, iar aşa ceva se tipăreşte, o să fii 
dat afară. Textul e foarte dramatic, însă faptele sunt 
neadevărate. 

Schelet începu să scrie din nou intriga celui de al doilea 
act. 

Dacă un tânăr dramaturg ia de la capăt cel de al doilea 


act, în general nu mai continuă. Cât priveşte expediţia 
americană... 

Toţi ofiţerii britanici sunt înclinați să se arate cam 
aroganti faţă de străini şi nepoliticoşi faţă de conaţionalii lor. 
Comisarul Sanders nu era iubit de profani fiindcă detesta orice 
amestec şi era de piatră faţă de orice străin. S-ar fi putut pune 
un afiş mare la intrarea în Teritorii: „Intrarea interzisă, 
exceptând afacerile”. 


Reuşise, mai mult decât zece comisari la un loc să-i 
întoarcă din drum pe cei veniţi pentru explorări, prospecţiuni 
sau, pur şi simplu, ca traficanţi. Misionarii îl atacaseră în 
predicile lor şi au înălţat rugăciuni ofensatoare la adresa lui. S- 
au întocmit rapoarte împotriva sa, s-au publicat notițe în ziare, 
chiar şi articole de pagina întâi, cât se poate de neplăcute. Cu 
toate acestea, politica sa era aprobată tacit de guvern, chiar 
dacă uneori se afla în conflict cu autorităţile. 

O astfel de situaţie s-a ivit, mai ales, în cazul expediției 
Cress-Rainer, sosită din Statele Unite cu sprijinul oficial al 
ambasadorului britanic. Expediția îşi propusese studierea 
faunei din Teritorii, care poseda, fără îndoială, o mare 
diversitate de mamifere ciudate şi de insecte încă neclasificate. 
Dar Sanders le-a trântit uşa în nas şi a avut dreptate’. Era în 
timpul primului război mondial, care, din sud, străbătea şi aici 
în Teritorii, ajungând aproape până la porţile Rezidenţei. 
Atitudinea lui a dat loc unui scandal, dar până la urmă Sanders 
a avut câştig de cauză şi expediţia a trebuit să ia drumul 
Angolei. 

Cu toate acestea, Sanders îi aprecia pe americani şi, în 
ciuda aşa zisului antagonism în care se afla cu operele de 
caritate, ţinea mult la o misionară, cetăţeană americană de 
origine germană. Şi-ar fi dat jumătate din soldă pentru a o 
menţine sub protecţia sa pe această femeie simplă şi în vârstă. 

Atunci când doamna Kleine, din Cincinnati, şi-a luat 
rămas bun de la populaţia Isisi, despărţirea a fost foarte grea, 
dând loc unor mari regrete. Mama-sfântă, atât de iubită, a fost 
însoţită de tot poporul, cu pirogile, în primele treizeci de mile 
ale călătoriei sale. Creştină cu bun simţ şi cu înclinații practice, 
dotată cu toate calităţile strămoşilor ei, a părăsit ţara Isisi 
fiindcă munca sa, aici, intrase în rutină, devenind prea simplă. 


A plecat într-o fundătură de ţară numită Ojubi, preferind să 
trăiască şi să moară într-un loc unde albii ajungeau rareori. 
Acolo, indigenii manifestară faţă de ea o afecţiune încă şi mai 
puternică decât cea arătată de cei din Isisi. Era renumită în 
cele trei principale triburi, cărora le cânta cu vocea ei gravă de 
contralto o mulţime de cântece religioase. Atunci când 
sănătatea i-a slăbit şi s-a hotărât să se reîntoarcă în Statele 
Unite, poporul din Ojubi a ţinut un sfat mare după care, într-o 
dimineaţă, discipolul ei favorit, cu faţa şiroind de lacrimi, a 
intrat în coliba ei şi ucis-o cu o lovitură de suliță, aplicată cu o 
asemenea precizie şi viteză încât doar pleoapele i s-au zbătut o 
clipă. 

Sanders se afla la o distanţă de optzeci de mile de locul 
acela când a aflat vestea, transmisă prin Jokali. Ajunse în satul 
Ojubi după un marş forţat prin mlaştini şi pădure, la ora 
matinală la care floricelele plantate de doamna Kleine se 
deschideau în toată splendoarea lor. 

Se aşeză, obosit, plin de praf şi ţinu acolo, în faţa colibei, 
sfatul. 

— Stăpâne, spuse cel ce o ucisese, Mămica era pentru 
noi foarte frumoasă şi bună, aşa că am omorât-o pentru ca 
duhul ei cel bun să rămână veşnic printre noi. 

Acest punct de vedere nu era doar al celui ce o omorâse, 
ci al tuturor, chiar şi al celui mai mare peste oamenii din sat şi 
din împrejurimi. 

Sanders nu a fost şocat şi nici mânios, ci doar mâhnit la 
gândul că această viaţă atât de folositoare fusese prea devreme 
curmată, îl spânzură deîndată pe ucigaş, care a mers la moarte 
intonând un cântec religios trist, însoţit de aprobarea 
concetăţenilor săi. 

Şeful satului, la rândul lui, a fost trimis în satul în care 
oamenii umblă cu lanţuri la picioare. S-au mai luat şi alte 
măsuri. Lucrurile sărmanei doamne Kleine au fost împachetate 
şi trimise în oraşul ei natal. În fine, în ultima zi, Sanders l-a luat 
de-o parte pe noul şef şi i-a dat câteva sfaturi. 

— Poporul tău a săvârşit un lucru îngrozitor. Cu atât mai 
groaznic cu cât nu-şi dă seama, cel puţin, că a greşit. Ei bine, 
va trebui ca lumea întreagă să afle că Ojubi sunt un popor de 
proşti mai mărginiţi chiar decât se crede. 

— Stăpâne, nu a fost o prostie s-o trimitem pe Mămica la 


ceruri. lar noi ştim bine lucrul acesta, fiindcă în noaptea 
trecută mulţi din tinerii noştri au auzit-o cântând frumoasele ei 
cântece în pădure. Pentru că ea însăşi ne-a spus că oamenii nu 
mor cu adevărat, spiritul lor rămâne veşnic; şi atunci, cum 
poate fi omorât cineva? 

Comisarul nu avusese timp şi nici nu era dispus să intre 
în abstracţiuni teologice. Nu dădu vreo importanţă poveştii 
despre vocea care cânta în pădure, invenţie inevitabilă în 
situaţia dată. Se duse la cei din tribul Isisi pentru a le da el 
vestea şi a înăbuşi astfel în faşă orice tentaţie la represalii din 
partea lor. A făcut bine, pentru că ştirea ajunsese la ei şi un 
grup mic, dar bine ales, se şi pregătea să pornească spre Ojubi 
ca să le dea o lecţie, deşi trei sute de mile de apă şi pădure 
despărţeau cele două triburi. 

Mai fuseseră puse la punct şi alte proiecte neplăcute, cu 
privire la şeful tribului Ojubi, printre care acela de a-l duce pe 
Insula Şerpilor, acolo unde locuia femeia nebună. 

În punctul în care fluviul primeşte apele rapide ale 
râului Kasava, se găseşte o insuliţă în formă de pară, numită, 
cu bun temei, a şerpilor. În această insuliţă trăiesc mulţi şerpi, 
netulburaţi de nimeni, care stau agăţaţi ca nişte ciorchini în 
sumedenia de arbori presăraţi peste tot. 

Insula avea un singur locuitor, o femeie care iubea 
şerpii, liliecii şi alte animale ciudate pe care numai ea le 
cunoştea. Se numea Lobili şi era o străină venită în aceste 
locuri în anul în care Sanders fusese în concediu în Anglia. 

Femeia era bogată, nu în turme, sare sau bare de aramă, 
ca ceilalţi oameni din ţară ci, după cât se zvonea, în arginţi. 
Nimic nu l-ar fi împiedicat pe Sanders să se ducă la ea, totuşi 
existau motive temeinice ca să n-o facă. Insula se găsea într-o 
zonă a fluviului agitată de curenţi puternici şi vârtejuri care 
făceau foarte dificilă acostarea. Era destul să ştie că ea trăia pe 
insulă şi îşi închipuia că venise acolo de undeva de pe coastă, 
având motive serioase să rămână în ţinutul acela. Sanders se 
mulțumea cu rapoartele pe care i le trimiteau şefii din 
vecinătate şi din care căpăta toate informaţiile posibile. 

Printre altele, Sanders a mai aflat că femeia fuma pipă şi 
că locuinţa ei era o colibă frumoasă, ridicată de oameni din 
tribul Isisi pe care reuşise să-i determine să se aventureze în 
acest loc înfiorător. Că îşi plătea taxele către şeful regiunii şi că 


era suficient să ridice o mână, ca anumiţi şerpi să cadă jos, 
morţi. Sanders avea rezervele lui în ce priveşte acest miracol, 
care este atribuit tuturor celor care se ocupă de vrăjitorii. 

Sanders a avut prilejul să vorbească cu ea chiar în ziua 
în care a zărit-o pentru prima oară. De pe puntea vasului Zaire 
a observat o siluetă cu un păr lung, cenuşiu, care pescuia cu 
undiţa pe malul râului. În gură avea o pipă şi, în timp ce el 
trecea, ridică mâna în chip de salut. 

Sanders se ducea în satul Isisi, situat în dreptul insulei, 
să facă acolo o anchetă, Obisi, fiul unui mic şef local, fiind scos 
din apă pe jumătate mort, cu un cucui mare în frunte. Omul era 
un târâie-brâu bine cunoscut, care trăgea în vânat când se afla 
atât de aproape de el încât ar fi putut să-l ochească şi întins în 
pat. În timpul pescuitului stătea pe vine în pirogă, spunându-i 
primei lui neveste, care-l însoțea, când să arunce sulița în 
peşte. Nu-şi consuma energia decât pentru un singur lucru: era 
un hoţ neruşinat, care petrecuse un an în satul cu lanţuri. Obisi 
se afla într-o stare proastă, fruntea îi era peste măsură de 
umflată şi însemnată cu o mică rană. 

— Stăpâne, eram pe insula unde trăieşte nebuna, gemu 
el, a venit la mine şi mi-a spus cuvinte foarte urâte, iar când i- 
am răspuns, a ridicat mâna şi în clipa aceea am simţit o durere 
teribilă la cap. 

— La ce oră te-ai dus în insulă? întrebă Sanders. 

Omul ezită. 

— Stăpâne, asta s-a întâmplat în timp ce se lăsase 
întunericul nopţii, mi-era teamă să nu mă vadă prietenii mei 
vorbind cu nebuna. 

Sanders îi cunoştea bine pe indigeni. El vorbea fără 
ocolişuri, mergând direct la ţintă. 

— Ai fost să furi, îl acuză pe Obisi. 

Celălalt negă, cu un gest maşinal. 

Sanders îi examina rana. Aspectul ei îl intrigă. El 
cunoştea, desigur, cazurile de vrăjitorii. De data aceasta, însă, 
exista ceva misterios, care ar fi trebuit aprofundat. Acostă cu 
destulă greutate pe insulă, înaintând cu precauţie pe cărarea 
bătătorită, cu revolverul în mână (detesta şerpii), până la coliba 
în faţa căreia era aşezată bătrână femeie. O persoană cu umerii 
largi, care după aspect nu făcea parte nici din tribul Akasava, 
nici din tribul Isisi. 


Îl aştepta liniştită, cu mâinile pe genunchi. 

— Lobili, iată-te. Mi s-a povestit o istorie ciudată despre 
tine. 

Îi repetă cuvintele pe care le auzise de la Obisi şi pe 
care ea le ascultă fără să-l întrerupă. 

După ce Sanders termină de vorbit, femeia spuse: 

— Stăpâne, acest om este mai rău decât un hoţ. A venit 
în timpul nopţii şi cred că unul dintre şerpii care atârnă pe 
ramurile copacilor l-a rănit. 

Explicaţia era plauzibilă. 

— De ce trăieşti singură aici, Lobili? Eşti doar o femeie 
şi pe această insulă sunt animale groaznice. 

— Pentru mine nu sunt groaznice. _ 

Scoase, printre buze, un slab şuierat. In momentul 
următor, Sanders văzu cu groază un cap plat, în formă de as de 
pică, arătându-se la colţul uşii şi şuierând ameninţător. 
Comisarul se întoarse rapid, cu pistolul în mână. 

— Stăpâne, nu te teme, nu-ţi poate face rău. l-am scos 
otrava. Ochii căprui ai femeii păreau să surâdă uşor. După 
care, pocni din buze şi şarpele dispăru. Sunt unii cu mult mai 
răi; vorbind, arătă cu un gest spre malul din faţă. Există un loc 
în pădure unde trăiesc şerpi foarte mari, care omoară un om 
zdrobindu-l sau dintr-o simplă lovitură dată cu capul. Tot acolo 
trăiesc şi oameni care fac răul doar pentru rău. 

Sanders îi aruncă o privire rapidă. Nu o întrebă mai 
mult, femeia făcând aluzie la un subiect pe care nici un indigen 
nu-l abordează. 

Reveni în sat, interesându-se în legătură cu anumiţi 
străini care s-ar fi aflat în inima pădurii. 

Cei din Isisi supravegheau vasul Zaire, plini de teamă. 
Vasul urca şi cobora pe fluviu, oprindu-se în dreptul cătunelor 
de pescari; comisarul vizită insule puţin frecventate aflate în 
mijlocul fluviului, precum şi colonii izolate. Şi, de pretutindeni, 
Sanders auzea aceeaşi poveste. Oameni care dispăruseră în 
mod misterios. Pescari plecaţi în pirogele lor, care nu se mai 
întorseseră. Odată, o femeie intrase în pădure şi acolo 
dispăruse. 

Sanders simţea că nu numai satele, la vedere, îl 
pândeau, dar şi că din pădure ochi invizibili urmăreau 
pretutindeni vasul Zaire. 


Când, în sfârşit, vaporul porni în josul fluviului, 
depărtându-se cu adevărat, mulţi dintre cei din tribul Isisi se 
liniştiră. 

Sanders acostă la cheiul cel mic, dând ordin ca 
motoarele să rămână sub presiune, iar vasul să fie gata în orice 
moment de plecare. Nu-i spuse nimic lui Hamilton nici despre 
Obisi, rănitul, nici despre femeia cu şerpi. 

— E o întrunire de canibali la Isisi, vorbi el. Şi nu au 
trecut decât şase luni de când l-am spânzurat pe D'fira-fuso. 

Hamilton scoase un şuierat de enervare. 

— Porcii, zise cu o voce joasă. 

Tribul Isisi, tribul N'gombi şi o parte din Akasavi sunt 
canibali. Nu au ascuns niciodată acest lucru. Omul este carne, 
la asta se reduce tot. Luptătorii luptau şi mai bine după masa 
care încorona victoria lor. Încet, dar sigur, legea nouă 
înfrângea această practică. Mulţi fuseseră spânzurați de pomi 
înalţi, ca să fie bine văzuţi, alţii puşi în lanţuri şi la munci 
forţate în beneficiul  guvernământului, biciul şi funia 
schimbaseră obiceiurile triburilor. Cu toate acestea, din când în 
când apărea câte o bandă rătăcitoare de sectanţi credincioşi 
vechilor obiceiuri. 

— Schelet va pleca pe Zaire, cu vâlvă mare, pentru a 
asista la nişte tratative de căsătorie, tocmai se pregăteşte una 
la Ochori. Va lua cu el cât mai puţini oameni, ca să nu sperie 
păsărelele noastre. Noi îl vom urma în şalupă cu toţi oamenii de 
care dispunem. Apropo, Hamilton, vor trebui şi nişte mitraliere. 

Schelet porni, deci, pe fluviu în sus, luând cu el piesa pe 
care o terminase, aventurile lui Harold şi ale sinistrului căpitan 
Dark. 

Navigaţia este o artă pe care locotenentul Tibbetts nu a 
stăpânit-o niciodată foarte bine. Fluviul era înşelător, mai 
întotdeauna în adâncuri era altceva decât părea să indice 
suprafaţa. lar bancurile de nisip aveau supărătorul obicei de a 
apare acolo unde, cu o zi înainte, se afla un canal adânc. 

Mersul contra curentului era destul de uşor. 

Voiajul acesta al lui Schelet a fost marcat de un amănunt 
exasperant şi neobişnuit. De obicei, la fiecare douăzeci de mile, 
de-a lungul fluviului, grămezi mari de lemne sau trunchiuri de 
copaci se aflau permanent la dispoziţia lui Sandi. Oamenii care 
tăiau lemnul erau scutiţi de orice alte taxe - o săptămână de 


muncă, acesta era preţul plătit de ei. Tăierile se făceau pe 
rând, lemnul fiind încărcat la bord, cel mai adesea, cam la un 
an după ce fusese tăiat şi depozitat. 

De data aceasta, la prima oprire, Schelet nu a găsit 
provizia de lemne. Şi-a făcut socoteala să înnopteze acolo, cel 
mai apropiat loc de depozitare aflându-se la o distanţă de 
douăzeci de mile mai departe. Noaptea cădea şi navigația, în 
întuneric, este dificilă şi periculoasă. Schelet expedie un soldat 
în pădure, care începea să se întunece, ca să-l cheme pe şeful 
micului sat ce avea misiunea de a furniza lemnul. Omul se arătă 
foarte vorbăreţ. 

— Stăpâne, spuse, chiar Sandi a încărcat acum două luni 
lemnul depozitat de noi, iar tinerii mei au fost bolnavi, foarte 
slăbiţi de friguri şi nu au putut să doboare alţi arbori... 

Schelet tăie scurt explicaţiile. Pe Zaire se afla un carnet 
în care era înscris foarte precis numărul depozitelor de lemne 
din care se făceau aprovizionările. Cel de acum purta numărul 
57, iar Zaire nu mai făcuse o escală aici de aproape 
optsprezece luni.. 

— Eşti un mare mincinos, spuse Schelet foarte 
contrariat. După care continuă în bomongo: O să tai şi să 
stivuieşti de două ori mai mult lemn decât am nevoie, mai 
înainte de întoarcerea mea. De asemenea, o să te pun să 
plăteşti şi impozitul, atâţia peşti, înşiraţi pe sfoară, şi atâta 
sare. Totul să fie gata până la întoarcerea mea. 

Şeful, cam speriat, îşi încrucişa braţele pe piept, 
ţinându-se de coaste, gest semnificând culmea nenorocirii. 

— Stăpâne, vei avea peştele şi de asemeni sarea, dar 
lemnul nu pot să ţi-l dau, fiindcă tinerii mei sunt bolnavi şi, 
Doamne, suntem rău speriaţi de duhurile care sălăşluiesc pe 
aici, după cum ştii şi Domnia Ta. 

— Oh, imbecilule, răspunse Schelet enervat. Ce duhuri 
există în lume? 

În momentul acela văzu, într-o străfulgerare, eroul 
piesei sale şi fantoma, răsăriţi pe hârtia din cabina sa. 

— Sunt multe duhuri pe aici, Tibbetts, spuse şeful încet. 
Din cauza lor, tinerilor mei le este frică să intre în această 
parte a pădurii. Pentru că se aude şi vocea mămichii cântând... 

— Mămica să cânte... Schelet o cunoscuse şi un fior îi 
străbătu şira spinării. Micul şef observă efectul produs de 


vorbele sale şi insistă: 

— Noi auzim deseori cântecele ei frumoase, atunci când 
se plimbă prin pădurile întunecoase, şi de multe ori suntem 
îngrijoraţi pentru ea din cauza Ucigaşilor... 

Omul se trădase. Tânărul ofiţer îl văzu chircindu-se de 
frică. 

Schelet în stare de repaos sau în viaţa privată era cu 
totul altul decât Schelet în timpul serviciului. Ochii săi albaştri 
deveniră de oţel. În momentul acela nu mai ştia decât de un 
singur lucru, datoria. 

— Vorbeşte, îi spuse cu blândeţe, vorbeşte-mi de cei 
care trăiesc în pădure şi mănâncă oameni. 

Acum înţelegea pentru ce lipsea lemnul, le era frică de 
Ucigaşi, care-i surprind pe cei izolaţi, luând drept pradă micile 
grupuri de tăietori de lemne. 

— Oh, şi aşa am spus prea multe, gâfâi şeful, a cărui faţă 
devenise cenuşie. Lasă-mă să vorbesc cu oamenii mei, stăpâne. 

Schelet aprobă dând din cap. Se întoarse la vapor, îi 
trimise un porumbel lui Sanders, după care îl chemă pe 
Mahmet Aii, caporalul, cu cei şase soldaţi. 

— Doi oameni vor rămâne pe vapor, stând lângă 
frânghiile care-l leagă de țărm. Yoka şi ajutorul său vor menţine 
cazanul sub presiune. Iar tu şi cei patru oameni mă veţi urma 
pe pământ, fiecare cu cincizeci de cartuşe la el. Oriunde merg 
eu, voi veniţi după mine. 

Cobori pe mal, unde şeful îl aştepta să-i vorbească. 

— Lucrurile stau aşa, Tibbetts. Ucigaşii trăiesc în 
pădure, cale de jumătate de noapte de aici. Sunt atâţia câte 
degete am eu la cele două mâini. Iar tu, cu frumoşii tăi soldaţi, 
îi vei putea prinde pentru că, este adevărat, nouă ne e frică. 
Ucigaşii au mai fost odată, în timp ce trăia tatăl meu şi l-au dus 
cu ei pe fratele meu... 

Schelet ascultă cu multă răbdare tragica poveste. 

— Ai să mergi în faţa mea, îi spuse, şi dacă eşti cumva 
un om al ucigaşilor, punându-mă în primejdie pe mine şi pe 
soldaţii mei, ai să ajungi în iad chiar în noaptea asta. 

Exista un drum bătut prin pădure. Schelet îşi aduse 
aminte că îl folosise, pe o anumită distanţă, pe când urmărea 
un alb care încălcase legea. Restul timpului şi-l petrecu 
instruindu-şi soldaţii, aşteptând nerăbdător veşti de la Sanders. 


Dacă pierdea ocazia, vânatul avea să-i scape. 

Aşteptă noaptea. Era răcoroasă, înstelată, şi, când se 
lăsă întunericul, se puse în mişcare cu micul lui detaşament. 
Kibili, şeful, mergea înainte, iar Schelet, imediat în urma lui. Au 
înaintat aşa, în tăcere, preţ de o oră. Din când în când Schelet 
scotea busola din buzunar şi privea cadranul luminos. Era 
aproape imposibil, în marş, să poată fi determinat cu precizie 
punctul în care te afli, dar, după indicaţiile busolei, şi-a dat 
seama că se depărtase de nord, îndreptându-se printr-o buclă 
largă către est. Departe de a pătrunde în pădure, urmărea 
fluviul pe o linie aproape paralelă. Verifică aceasta în timpul 
unei pauze de odihnă. In fapt, se îndreptau spre aşezarea 
principală a tribului Isisi. Băgă busola la loc în buzunar şi îşi 
scoase pistolul, ţinând degetul cel mare pe piedică. 

Un moment se întrebă dacă n-ar face mai bine să se 
întoarcă pe Zaire. Sanders, care nu era decât la zece ore în 
urma lui, trebuia să fie în acel moment foarte aproape de locul 
de depozitare al lemnelor. Dacă se oprea mai înainte, avea să 
trimită, cu siguranţă, un cercetaş în pădure ca să vadă ce se 
întâmpla. 

Pădurea era foarte tăcută. Schelet, simplu muritor, îşi 
aduse aminte, pentru o clipă, de duhuri şi frisonă. 

— La drum, ordonă el aproape în şoaptă, şi coloana se 
puse în mişcare. N 

Se mai opriră încă o dată după o oră. Începuseră să 
pătrundă în interiorul pădurii, rămânând totuşi foarte aproape 
de fluviu. Zaire ar fi putut să vină în urma lor, dacă ar fi ştiut de 
la început direcţia de mers. Începuse să-şi piardă încrederea în 
ghid, fără să ajungă totuşi să-l bănuiască, încă. Poate că o luase 
pe drumul cel mai sigur care conducea la bârlogul Oamenilor- 
Roşii. 

După încă două ore de mers ajunseră la un urcuş. 

— Stăpâne, de cealaltă parte se găseşte ascunzătoarea 
Oamenilor-Roşii, murmură ghidul. 

Era scăldat în sudoare, datorită în cea mai mare parte 
fricii pe care o încerca. 

Schelet îl chemă pe Ali Mahmet. 

— Oamenii să-şi încarce armele, vorbi el într-o răsuflare. 
Auzi zăngănitul pregătirii armelor... se întoarse spre ghid şi nu- 
l mai văzu. Tăcut ca şi pădurea, dispăruse. 


Schelet armă pistolul. 

— Umăr lângă umăr, Ali Mahmet, îi strigă, încercând să 
ia poziţie lângă omul cel mai apropiat. 

În acelaşi moment auzi o înjurătură guturală în arabă şi 
zgomotul făcut de izbitura unei baionete... cineva îl apucă de 
glezne şi căzu greoi, atât de greu încât i se tăie respiraţia. 
Trase de două ori în trupul de deasupra lui, simţindu-l cum se 
convulsionează, după care fu lovit cu ceva în cap, şi-şi pierdu 
cunoştinţa. 

Când şi-a revenit, se afla în picioare, sângele îi curgea 
de-a lungul obrazului. Cineva îl ţinea, nu mai avea pistolul, iar 
la picioarele lui un om ţipa zvârcolindu-se de durere. 

— Să-i ducem în locul unde sunt omorâţi, spuse o voce, 
apoi o alta îl strigă pe Kibili, folosind numai dialectul N'gosobo. 

— E mort, spuse cea de a treia voce, Tibbetts l-a 
ciopârţit cu puşca cea mică, aceea care face ha-ha. 

Cel care vorbise primul mormăi ceva, după care grupul 
se puse în mişcare. Schelet ascultă paşii, reuşi imediat să-i 
distingă pe unii de alţii. Oamenii săi erau încă vii. Liniştit, lăsă 
să-i scape un suspin de uşurare, apoi, reflectând ce puţine 
motive avea ca să fie liniştit, rânji. Mâinile îi erau legate atât de 
strâns încât în curând aveau să înceapă să se umfle. Dacă ar fi 
putut să-i convingă să-l dezlege, avea un mic browning în 
buzunarul interior al cămăşii. 

— Oh, omule, strigă el, de ce mă ţii legat, doar ai arma 
mea care face ha-ha şi voi sunteţi mulţi. 

— Un om legat nu-şi taie mâinile, sună sinistrul răspuns. 

Incercă să ajungă cu mâna la buzunar, dar frânghia tare 
cu care era legat îi trecea printre picioare, legându-i la spate şi 
coatele. 

Ajungând la o creastă, Schelet văzu în depărtare fluviul, 
precum şi lumina unui foc îndepărtat. 

— Tibbetts, în noaptea asta ai să mori, auzi o voce. Un 
căţeluş a crezut că urmăreşte leopardul şi de fapt leopardul îl 
urmărea în tot acest timp. 

Se făcu tăcere; călăuza necunoscută se opri brusc. 

— Aud ceva... spuse ghidul. 

Cu toţii îşi încordară auzul. Un vârf de oţel ascuţit se 
sprijinea în gâtul lui Schelet. 

— Nu, nu e nimic. 


Aproape în acelaşi moment răsunetul unei voci se ridică 
din mijlocul pădurii, o voce de femeie care cânta: 


În timp ce păstorii păzeau turmele. 
Stând toţi, pe pământ 

Îngerul Domnului cobori, 

De jur împrejur lumina slava lui. 


Vocea răsuna foarte aproape, limpede, de o suavitate de 
neînchipuit. 

Schelet îngheţase. Niciodată nu o auzise pe mămica 
Kleine, dar aceasta, fără nici o îndoială, era o voce americană. 

— Ce-i asta? se auzi un glas răguşit. 

— Duhul mămichii-Isus, veni răspunsul. 

Ascultară din nou, dar nu se mai auzi nimic în afară de 
bătaia inimilor. 

— Am ajuns. Să aprindem focul. 

Schelet auzi hârşâitul frunzelor umede date la o parte. 
Un cerc roşiatic apăru la vedere şi peste cărbunii ascunşi fu 
aruncat un braţ de rămurele uscate, făcând să izbucnească 
flăcările. 

Schelet văzu atunci nu zece, ci patruzeci de Oameni- 
Roşii, cei mai mulţi dintre ei din tribul N'gombi. Unul dintre ei 
se bucura de o autoritate deosebită. Ei îi spuneau Obisi. 

Schelet  cercetă din priviri restul detaşamentului. 
Constată că era mai mult sau mai puţin intact şi se întrebă 
pentru ce fuseseră cruţaţi. 

Obisi, ghicindu-i gândurile, îi dădu explicaţia. 

— Capra vie trăieşte, pe cea moartă trebuie s-o duci în 
spate. 

— Carne pe picioare, spuse Schelet în engleză, încântat 
de gluma sa macabră. 

— Pe tine, Tibbetts, o să te omorâm fiindcă eşti alb şi 
nimeni n-o să te cumpere. 

Luă din mâinile unuia dintre oameni o armă în formă de 
seceră, cu o lamă largă. 

— Asta... începu el, şi se prăbuşi. 

Schelet auzise zgomotul obiectului care-l izbise pe Obisi, 
dar nu se aşteptase să-l vadă căzând. Unul dintre oameni urlă 
de spaimă, alergă la el şi-l întoarse cu faţa în sus. 


— Vrăjitorie! strigă şi îşi căută cu mâna cuțitul, când... 

Poc... Căzu în genunchi, ţinându-se de coaste şi 
strâmbându-se îngrozitor. 

De undeva se trăgea asupra cărării din pădure, trei 
siluete goale se iviră, luminate deodată de flăcările focului şi 
strigând ceva. Schelet înţelese ce spuneau şi fu cât pe-aci să 
leşine. 

— Pune-mi o vorbă bună Tibbetts, gâfâi un om lângă el, 
tăindu-i frânghia cu care era legat. A avut noroc că s-a aplecat 
să taie ultimele legături şi astfel glonţul care-i era destinat a 
trecut pe lângă el. 

— Totul e-n ordine, urlă Schelet, zărindu-l pe Sanders cu 
pistolul în mână. 

— Domnul fie lăudat... spuse Sanders. Şi atunci a 
intervenit supranaturalul. 

Vocea suavă a cântăreţei se ridică deodată din adâncul 
pădurii întunecate: 


Să-i mulțumim cu toții Dumnezeului nostru. 


Sanders cerceta din priviri umbra pădurii. 

— Pentru numele lui Dumnezeu! spuse cu o voce 
înăbuşită şi atunci se petrecu incidentul cel mai stupefiant al 
nopţii. 

Lobili, femeia cu şerpi, apăru, apropiindu-se cu paşi 
mici. 

— Oh, Lobili! exclamă Sanders. Ea râse, un râs domol, 
fericit. 

— Mă tem că nu mai trebuie să-mi spui aşa. Sanders fu 
cât pe-aci să cadă din picioare, căci bătrâna negresă vorbea 
perfect englezeşte. Sunt doctor Selina Grant, de la 
Universitatea Gregorytown şi profesor de biologie. Aveam 
nevoie cu orice preţ de cineva în ţara asta, domnule Sanders. 
Culoarea mea mi-a fost de mare ajutor. Totuşi, a trebuit să-mi 
întăresc bine inima înainte de a lua hotărârea, la vârsta mea, să 
consimt a purta veşmântul băştinaşilor acestei ţări. 

— Dumnezeule mare! vorbi Sanders cu o voce 
cavernoasă şi ciupindu-se ca să se convingă că nu visează. 
Eşti... sunteţi negresă...? 

Ea dădu din cap, surâzând. 


— Sigur, aşa m-a făcut Dumnezeu. Tatăl meu era doctor 
la Charleston, iar mama mea de rasă pură bantu. Am învăţat 
bomongo în şase luni de la un misionar care se afla în concediu 
în Anglia. Sunt aici de trei ani şi dacă n-aş fi cântat rătăcind pe 
ici, pe colo, as fi uitat cum sună limba americană. Domnule 
Sanders, trebuie să vă spun că am cea mai frumoasă colecţie de 
ophidieni“ neclasificaţi din lumea asta. Trebuie să veniţi în 
insula mea şi să-mi inspectaţi „interiorul”. 

Sanders îşi scoase cascheta, întinzându-i mâna. 

— O strângere de mână, doctore, îi spuse. 

Doctor Selina Grant îşi vâri pistolul cu aer comprimat în 
cordonul fustei şi-i strânse bărbăteşte mâna. 

— Scuzaţi-mă, doamnă doctor. Schelet îşi regăsise vocea 
- dumneavoastră eraţi persoana pe care am auzit-o cântând? 

— Bineînţeles. 

— Şi bătrână puşcă cu aer comprimat tot...? 

— Pistol cu aer comprimat. A fost singura mea armă şi 
mi-a fost de mare ajutor. Pariez că nici unul dintre voi nu are o 
țigară, zise ea. Să fumezi tot timpul pipă este un obicei prea 
primitiv pentru Selina. 

Schelet găsi prin buzunare o ţigară pe care i-o aprinse. 

— Sunteţi prima doamnă indigenă căreia i-am făcut 
acest mic serviciu. 

Şi într-adevăr, această aventură a fost cea mai stranie 
din viaţa lui. 


SFÂRŞIT 


50 Subordin al clasei reptilelor, conţinând toţi şerpii, (n. trad.) 


